REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/163-22

8. novembar 2022. godine

Beograd

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Druge sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 114 narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema, utvrđeno da su u sali prisutna 143 narodna poslanika, odnosno da su prisutna najmanje 84 narodna poslanika i postoje uslovi za rad Narodne skupštine.

Da li neko od predsednika, odnosno ovlašćenih predstavnika poslaničkih grupa želi da zatraži obaveštenje ili objašnjenje u skladu sa članom 287. Poslovnika?

Reč ima Radomir Lazović.

RADOMIR LAZOVIĆ: Hvala na ovom prijemu kolege poslanici, hvala na reči, poštovani predsedavajući.

Tražim obaveštenje od ministarke zaštite životne sredine. U oktobru prošle godine donete su izmene Zakona o integrisanom sprečavanju i kontroli zagađivača životne sredine, koji predviđaju pomeranje roka za izdavanje integrisanih dozvola velikim zagađivačima do 2024. godine.

Da građani razumeju, ove dozvole su važne jer obavezuju velike zagađivače da poštuje visoke standarde zaštite životne sredine i ne truju prirodu. Obrazloženje tada kada je ovaj rok pomeran je bilo da za odlaganje primene zakona mora da se nađe vreme da se obezbede uslovi za efikasnije funkcionisanje i organizovanje izdavanja ovih dozvola.

Moje pitanje u ovom slučaju jeste – na koji način će Ministarstvo obezbediti da se efikasno sprovodi kontrola zagađivača i izdavanje dozvola? Odnosno koje mere, aktivnosti ili korake će preduzeti, kako se ponovo ne bi morao pomerati rok za primenu ovog zakona? Ovakvo novo pomeranje, pošto je primena ovog zakona već pomerana, to bi bio signal zagađivačima da zakoni za njih ne važe.

Ovom prilikom bih se zahvalio Odboru za privredu, regionalni razvoj, trgovinu, turizam i energetiku, zatim Ministarstvu državne uprave i lokalne samouprave, kao i Ministarstvu za kulturu na odgovorima na pitanja koja sam dobio.

Sa druge strane, na sednici održanoj 18. oktobra, podneo sam osam zahteva i nisam dobio odgovore u navedenom roku na dva pitanja, žao mi je što ovo moram da kažem, nije mi odgovorio onaj ko bi trebalo da sprovodi to da se rokovi poštuju, a to je gospodin Orlić. Da vas podsetim, tada sam vas zamolio da mi odgovorite, gospodine Orliću, izvinite samo, pošto se vama obraćam, samo da vam kažem. Zamolio sam vas da mi odgovorite tada kakav je status Narodne inicijative o zabrani iskopavanja litijuma. Jako mi je to važno, pa ako mogu da dobijem zvaničan odgovor. Obratio sam vam se pored ovoga i poslaničkim pitanjem i molbom da mi odgovorite šta se s tim dešava.

Da ne ulazim sada u detalje. Znate o čemu se radi.

Takođe, zamolio sam vas za objašnjenje – zašto, ne da nije dozvoljeno, nego zašto nije dozvoljeno da se građani na zvaničnim konferencijama za štampu obraćaju kao i poslanici iz hola?

Istakao bih još dva pitanja na koja mi nije odgovoreno. Jedno je – Ministarstvo unutrašnjih poslova, ovo se radi da nije odgovoreno u roku, ne da nije odgovoreno, nego u roku od 15 dana, i republička javna tužiteljka nisu mi odgovorili kako će nadležni organi reagovati povodom izjava Veljka Belivuka, predsednika Aleksandra Vučića i Gorana Stamenkovića, da je najviši vrh uključen u rušenje u Savamaloj? Važno mi je to zbog toga što, kao što vidite, ljudi koji su učestvovali u rušenju u Savamaloj, po rečima Aleksandra Vučića, dakle predsednika države, valjda je vama do njegovih reči stalo, na kraju završe tako što nam ovde govore o budžetu i kao ministar finansija. Mi od tih pitanja odustati nećemo. Ako ste vi zaboravili, mi nismo.

Za kraj jedno pitanje imam još koje bih voleo da postavim, a na koje mi nije odgovoreno u roku od 15 dana, to je za Ministarstvo životne sredine – koje mere je Ministarstvo do sada sprovelo, učinilo koje korake da bi se smanjilo zagađenje vazduha u našim gradovima. Na to pitanje mi nije odgovoreno i mislim da je to važno zato što nam 15.000 ljudi godišnje premine od ovog problema. A pošto smo ovde imali diskusiju koja je započeta kvalitetno, ja vas podsećam da mi nije data mogućnost da odgovorim gospođi Marini Raguš kada smo govorili upravo o zagađenju vazduha, ja bih voleo da vam odgovorim i zbog toga sam vam danas kao znak dobre volje i neki način da uđemo u neku vrstu diskusije o konkretnim problemima kod građana pripremio jedan poklon i nadam se da ćete ga u najboljoj meri primiti i da neki drugi put krenemo zaista u tu diskusiju. Hvala.

PREDSEDNIK: Reč ima Boško Obradović.

BOŠKO OBRADOVIĆ: Poštovani građani Srbije, poštovane kolege narodni poslanici, dozvolite da u ime poslaničke grupe Srpski pokret Dveri – Patriotski blok postavim nekoliko pitanja predsedniku Vlade Republike Srbije jer računam da ona može, naravno, da se raspita u nadležnim ministarstvima šta su odgovori na ova pitanja. Mislim da su pitanja od ogromnog interesa za sve građane Srbije i samim tim da Vlada na njih mora da ima odgovor.

Prvo pitanje glasi – šta će Vlada Srbije uraditi po pitanju štrajka radnika Javnog preduzeća „Pošte Srbije“, koji po ko zna koji put ukazuju na veoma loše stanje u „Pošti“ i da li će njihovi zahtevi u tom smislu biti ispunjeni, odnosno šta Vlada planira kada je u pitanju reorganizacija i reforma stanja u „Pošti“.

Drugo pitanje se tiče današnjeg štrajka prosvetnih radnika Srbije, inače na Dan prosvetnih radnika Srbije, koji traže naravno veće zarade, jer je prosto neverovatno da prosvetni radnici, najobrazovaniji sloj ove države, koji brine, obrazuje i vaspitava, pa često i leči našu decu umesto nas, jer provode više vremena sa prosvetnim radnicima nego sa nama, ima 9.000 dinara manju prosečnu platu u prosveti nego prosečnu platu u Srbiji u celini.

Dakle, da li će i šta odgovoriti Vlada Republike Srbije na zahteve Unije sindikata prosvetnih radnika Srbije koja danas iznova štrajkuje?

Treće pitanje – šta je sudbina inicijative koju smo čuli od predsednika Republike da će doći do nacionalizacije Naftne industrije Srbije? Šta to konkretno znači? Da li Srbija preuzima vlasništvo nad Naftnom industrijom Srbije u većinskom paketu? Da li planira da to vlasništvo preprodaje nekome drugome, eventualno nekim naftnim kompanijama ili državama na zapadu ili Naftna kompanija Srbije ostaje u vlasništvu države Srbije, pod uslovom naravno da bude nacionalizovana?

Četvrto pitanje – da li su istinite glasine ili šta se tačno planira po pitanju povećanja cene struje, odnosno električne energije za privredu? Pominju se čak glasine da se postepeno planira povećanje struje za privredu do 70%, što bi bila ozbiljna katastrofa, odnosno opterećenje za domaće privrednike. Mislim da je tako nešto, naravno, ozbiljan problem za budućnost srpske privrede, ako je istina. Zanima nas šta je tačno plan u tom pravcu?

Veoma važno pitanje glasi – po čijoj instrukciji je predstavnik države Srbije u UN glasao uzdržano kada je na dnevnom redu bila Rezolucija koju je predložila Ruska Federacija koja glasi, da građani Srbije čuju oko čega smo bili uzdržani u UN, a to je rezolucija u borbi protiv veličanja nacizma, neonacizma i drugih tipova prakse koji doprinose eskalaciji savremenih oblika rasizma, rasne diskriminacije, ksenofobije i netrpeljivosti povezane sa njima.

Da li je moguće da narod koji je toliko stradao od nacizma i fašizma u Drugom svetskom ratu nije glasao za Rezoluciju protiv nacizma i neonacizma u UN zato što naši zapadni prijatelji ili mentori iz SAD nama to nisu dozvolili, pa smo morali biti uzdržani? Zašto nismo bili uzdržani kada su predlagane od istih tih zapadnih prijatelja rezolucije protiv Rusije, nego smo tada glasali protiv Ruske Federacije?

Konačno, veoma važno pitanje – šta je Ana Brnabić u ime države Srbije potpisala u Berlinu? Da li je moguće da je potpisala određeni sporazum sa četiri predsednika vlade država na zapadnom Balkanu i jednim predsednikom vlade lažne države Kosovo, što je nesumnjivo onda priznanje lažne države Kosovo od strane Ane Brnabić i aktuelne vlasti?

Kada smo mi na izborima, na referendumu, u ovoj Narodnoj skupštini odlučili da ćemo se ujedinjavati sa Albanijom? Kada? Kada su građani Srbije za to glasali? Ko je ovlastio Anu Brnabić da potpisuje takve sporazume sa lažnom državom Kosovo?

Na kraju nekoliko pitanja koja se tiču situacije Srba na KiM. Pre svega, zašto država Srbija nikada nije tražila da se u pregovore pored američke uključi i ruska strana? Zašto nije zatraženo da se pregovori vrate u UN? Zašto ovih dana nismo tražili vanrednu sednicu Saveta bezbednosti UN na temu krize na severu KiM?

Zašto nismo tražili ispunjenje odredbi Rezolucije 1244 Saveta bezbednosti UN koji predviđaju povratak do 1.000 pripadnika srpskog državnog osoblja na teritoriju KiM? Zašto već nismo formirali jedinicu od 1.000 pripadnika koja će se prva vratiti u južnu srpsku pokrajinu?

PREDSEDNIK: Pet minuta.

Reč ima Nikola Nešić. Izvolite.

NIKOLA NEŠIĆ: Hvala.

Poštovani predsedniče Skupštine, poštovane dame i gospodo poslanice i poslanici, poštovani građani Srbije, želim da postavim pitanja vezano za projekat „Čista Srbija“. Šta je to u stvari projekat „Čista Srbija“?

Posao za Kragujevac i za druge gradove i opštine u Srbiji ugovoren je pre skoro dve godine direktnom pogodbom ministarstva i kineske kompanije, bez tendera i javnih nabavki, što propisuje evropska regulativa, ali i domaći Zakon o javnim nabavkama. Srbija i Kina imaju danas potpisane međunarodne sporazume koji imaju jaču snagu od samih zakona. Uz to, Srbija je još zemlja kandidat za članstvo u EU i vlasti selektivno se pridržavaju ove evropske regulative.

Premijerka Ana Brnabić prilikom izlaganja ekspozea i replike Nebojši Zelenoviću je rekla da projekti IBRD imaju previše dokumentacije. Evo, šta je sada posledica toga – da je u Kragujevcu istorijski projekat, a to je grejanje na gas, pušten bez dozvola. Da li je ovakav jedan državni projekat treba da bude simbol kako se treba raditi ili simbol kako se ne treba raditi?

Da se sada vratim ponovo na projekat „Čista Srbija“, jer smatramo da je ovaj projekat od kapitalnog interesa za građane Srbije, ali ne znamo ništa skoro o njemu, i to ću reći na primeru Kragujevca.

Najveći problem i sumnja koja nastaje, pošto već duže vreme, a to je skoro cela godina, na svakoj sednici Skupštine grada Kragujevca tražim da mi se dostavi bilo koji dokument, makar jedan projekat kao dokaz šta se to radi i kako se to radi. Znači, ja ne mogu da dobijem ni jedan projekat od nacionalnog značaja, ni kao narodni poslanik, ni kao odbornik.

Moje pitanje je – gde i kako mogu doći do bilo kog projekta? Na osnovu čega je uzete kredit? Šta se sadrži u njemu? Gde je on iskazan, ovo je pitanje za Sinišu Malog, kad u Nacrtu rebalansa budžeta imamo tačku B i pod tačkom 10 i pod tačkom 12, tu imamo ukupno 803 miliona evra iskazanih? Gde se nalazi ostatak od 3,2 milijarde kojim ste se vi hvalili svuda u medijima, kada ste potpisali ovaj sporazum?

Takođe, piše da gradovi obuhvaćeni ovim projektom „Čista Srbija“ nemaju nikakve finansijske obaveze, osim obezbeđivanja imovine za parcele na kojima će biti izgrađena postrojenja za preradu otpadnih voda izradu katastarskih planova. Da li je ovo upravo problem zašto projekat „Čista Srbija“ se realizuje ovoliko sporo? Da li tu leži problem o ispunjavanju planova? Kako smo uopšte uzeli kredit, ako pre toga nismo rešili imovinska pitanja?

Takođe, šta se dešava sa ulicama? Koliko treba vremena da prođe da se one rekonstruišu, da se vrate u prvobitno stanje nakon završetka projekta „Čista Srbija“? Vidimo šta se dešava na primeru opet Kragujevca, vodovod i kanalizacija, javno preduzeće iz Kragujevca dužno je skoro milion evra za ovih godinu dana, a pri tom su uzeli dva kredita. Zašto? Zato što nema dovoljno priključaka na izgrađenoj mreži. A zašto nema dovoljno priključaka? To je pitanje i zato ja već godinu dana se uporno trudim, pokušavam da dođem do podatka, makar jednog projekta kako bi mogli da vidimo. Mi želimo da se projekat realizuje, ali moramo da znamo kako je planirano, ko je i na koji način se izgradila mreža.

Tomislav Momirović je rekao da će minimum biti 49% domaće građevinske operative. Navodno u Kragujevcu učestvuje 33% tako što učestvuje vodovod i to pozdravljam, ali koji su ostali podizvođači. Kako ja da dođem do podatka ko su još podizvođači koji rade na projektu „Čista Srbija“?

Ovo je puno pitanja i puno odgovora. Nadam se da ćete krenuti, jer je dijalog o svemu važan. Hvala vam.

PREDSEDNIK: Reč ima, Zoran Zečević.

ZORAN ZEČEVIĆ: Poštovani predsedavajući, koleginice i kolege narodni poslanici, draga moja srpska braćo rasejana po Balkanu, Evropi i po svetu, ja sam postavio jedno pitanje predsednici Vlade, Ani Brnabić, a ono glasi – zbog čega Republika Srbija nije podržala Nacrt rezolucije o borbi protiv veličanja nacizma, neonacizma i drugih tipova prakse koje doprinose eskalaciji savremenih oblika rasizma, rasne diskriminacije, ksenofobije i netrpeljivosti povezane sa njima.

Mi Zavetnici smatramo da je ovo poraz za naš narod, ali iz svega ovoga izvodim jedan zaključak. Nije mi jasno i tražio sam odgovor da li to znači da je došlo vreme da se mi distanciramo od borbe naših predaka protiv nacista u Prvom, Drugom svetskom ratu i protiv nacista koji, evo, danas bujaju širom Evrope.

Ja ovde kao čovek mogu da izvučem još jedan zaključak da su vaši lokalni šerifi jako dobro po Srbiji shvatili ovu poruku, pa me živo interesuje od vas, gospodo, i od Vlade i od predsednika države da li je to zvanični stav da lokalni šerifi širom Srbije, što je jako izraženo u Aranđelovcu, gradu iz kojeg ja dolazim, šire priču i govore da svi ljudi koji se nisu rodili, recimo, u Aranđelovcu nemaju šta da traže u Aranđelovcu, niti će bilo kada šta da postignu i da budu dok je SNS.

O tome imate… Gospodine, ja ne lupetam. Lupetate vi. Imate snimak. Pogledajte snimak svi vi, gospodo. Ima vas mnogo koji ste rođeni širom bivše Jugoslavije. Pogledajte snimak kakvu je izjavu javno na Skupštini dao tada opštinski odbornik gospodin Blagojević, a nakon toga je odmah zbog takve izjave izabran za člana opštinskog veća.

Pogledajte ljudi, to su vrlo ozbiljne stvar. Znači, smišlja se još jedna tragična podela u srpskom narodu koja ne sme da se dešava nikada, a posebno u ovim kriznim situacijama.

Pogledajte, u skladu sa ovim što je urađeno tamo, to daje primer ovim nižim funkcionerima kako se ponašaju prema našim građanima koji su silom proterani iz Republike Srpske Krajine, iz delova BiH, gde su njihovi pobijeni i poklani, kako se ponašaju prema ljudima koji su pobegli od šiptarske kame i došli su tu. Ovo je, ljudi, ozbiljan problem.

Molim vas po stoti put da se povede računa o tome, jer ako se ovakve stvari dešavaju, ja se bojim da će te nacističke ideje da uhvate korene i u mom narodu, što nikada nije bilo.

Ja se zahvaljujem.

PREDSEDNIK: Reč ima narodni poslanik Branimir Jovančićević.

BRANIMIR JOVANČIČEVIĆ: Zahvaljujem se, gospodine predsedniče.

Postavio bih par pitanja u ime poslaničkog kluba Demokratske stranke, mahom iz oblasti životne sredine i njene zaštite.

Naime, prvo pitanje se odnosi na mogućnost otvaranja deponije u okviru fabrike „Eliksir Zorka“ u samom centru Šapca. O tome sam već imao priliku da govorim, ali sada bih postavio pitanje u kolikoj meri i šta zapravo znači odlaganje jedne javne rasprave koja je bila zakazana za nedelju u Šapcu po tom pitanju, na kojoj sam i sam hteo da učestvujem i nešto da govorim kao neko ko se profesionalno bavi komunalnim otpadom već decenijama unazad?

Da li to odlaganje takve jedne takve rasprave o mogućnosti otvaranja deponije opasnog i bezopasnog otpada znači otkazivanje, odnosno, odlaganje, što bi zapravo bila jedna dobra odluka od strane Ministarstva za životnu sredinu ili, s druge strane, to znači da se transparentnost, odnosno ne transparentnost u ovoj oblasti podiže na još jedan viši nivo.

Vezano za aerozagađenje, drugo poslaničko pitanje koje bih postavio u ime poslaničkog kluba DS, nešto je kolega Lazović počeo, ali ja bih ga konkretizovao. Naime, premijerka je u svom ekspozeu rekla da su ugrađeni filteri za sprečavanje emisije kiselih oksida, koji prouzrokuju stvaranje partikularmetil čestica, dakle PM čestica. U ekspozeu Siniše Malog juče nabrajao je, naravno, šta je sve urađeno u EPS-u, ali tom prilikom nismo čuli da su ti isti filteri i ugrađeni.

Međutim, postoji nešto, kada je u pitanju aero zagađenje vazduha u urbanim gradovima, urbanim mestima Srbije, a posebno u Beogradu još opasnije. To je mogućnost stvaranja onih policikličnih aromatičnih ugljovodonika i onih dioksina i furana koji su za zdravlje ljudi još opasniji, a oni se dobijaju nepotpunim sagorevanjem organske supstance.

Postavljam poslaničko pitanje Ministarstvu za zaštitu životne sredine - da li je ministarstvo nešto preduzelo da se ustanove metode za analizu, odnosno za monitoring takvih jedinjenja? Mislim da bi to bila obaveza i Instituta Batut i Instituta za javno zdravlje i Gradskog zavoda za zdravlje, a naravno i Agencije za životnu sredinu, jer takvo jedno ispitivanje, takav jedan monitoring zapravo bi značio da se ustanovi zagađivač, da se ustanovi onaj koji emituje tako opasne zagađujuće supstance.

Dakle, preduslov da se to otkrije jeste analiza i precizan monitoring takvih polihlorovanih dibenzoparafluorana i polihloronid dibenzidioksina, popularnih i među novinarima znanim dioksinima i furanima, jer postoji jedna opravdana bojazan i jedna opravdana sumnja da zapravo TE Obrenovac i nije jedini zagađivač i emiter zagađujućih supstanci i da PM čestice nisu jedine te koje su odgovorne za ovako loše stanje vazduha grada Beograda, već da je to niz tzv. skrivenih zagađivača, a da bi došli do skrivenih zagađivača i da bi došli do toga koje su to još druge zagađujuće supstance, pre svega među organskim polutantima, takav jedan precizan monitoring morao bi da se uradi.

Evo, savetujem da ukoliko se to nije do sada desilo da, pre svega, Agencija za životnu sredinu pokuša da uloži dodatne napore da uvede takve metode i da ih digne sa istraživačkog na rutinski nivo.

U nizu ovih pitanja koji su u oblasti životne sredine, takođe bih postavio još jedno. Dakle, šta je sa kompanijom „Eurolitijum“ u Valjevu? Naime, uprkos zabrane istražnih radnji u Lukovcu, pored Valjeva i kada je u pitanju mineral probertiks, mineral bora i kada je u pitanju jadarit, mineral litijuma, vidimo da ova kompanija „Eurolitijum“ u Valjevu je dosta socijalno društveno aktivna, da pomaže mnoge sportske organizacije, mnoge omladinske organizacije i to stvara bojazan i to stvara sumnju da i, pored zabrane svog rada, kada su u pitanju istražna bušenja, ona gaji ambicije da će u budućnosti bliskoj ili daljoj i dalje tu ostati aktivna.

Konačno jedno pitanje koje nije u oblasti životne sredine, ali koje poslanike Demokratske stranke i predstavnike drugih građanskih stranaka u našem parlamentu jako interesuje jeste pitanje vezano za Pećince. Naime, da li će i kada će se deca koja su na listi čekanja za PU „Vlada Obradović Kameni“ u Pećincima vratiti u svoje vrtiće? Za to imaju puno pravo.

(Predsednik: Hvala vam. To bi bilo pet minuta.)

Kao što znate, podsetiću vas da je već oficijalno zaključeno da su oni bez razložno i nezakonito…

PREDSEDNIK: Reč ima Vladimir Gajić.

VLADIMIR GAJIĆ: Hvala, gospodine predsedniče.

U ime Narodne stranke, po ovlašćenju šefa poslaničkog kluba gospodina Aleksića, postavljam danas pitanje prvo Vladi Srbije koje se može odnositi i na Ministarstvo pravde i na Ministarstvo telekomunikacija, gde se sada nalazi i javno informisanje, a u vezi novina Magazin „Tabloid“.

Izvesni građanin po imenu Nikola Petrović, za koga se tvrdi da je milijarder, za koga se tvrdi da je kum predsednika Republike, koji je bio deo vlasti kao direktor jednog velikog sistema „Elektromreže Srbije“ pokrenuo je preko 170 raznih vrsta postupaka pred prekršajnim, osnovnim, višim i privrednim sudovima protiv nezavisnog lista Magazin „Tabloid“.

Nikola Petrović, koji je nezadovoljan i uvređen tekstovima koje objavljuje ovaj list, u nameri da ga finansijski uništi, podnosi tužbe za naknadu štete sa ogromnom visinom tužbenih zahteva, na koji način uz asistenciju sudova i drugih organa postupaka stvara obaveze plaćanja sudskih taksi prema Magazinu „Tabloid“ u preko 100 sudskih postupaka, a na osnovu naloga suda za plaćanje sudskih taksi koje se izvršavaju u rekordnom roku, dovodeći na ovaj način ovaj štampani nezavisni list u stanje finansijskog bankrotstva.

Naravno, jednom bogatašu kao što je gospodin Nikola Petrović nije nikakav problem da plaća svoje obaveze po sudskim taksama zbog visoko postavljenih tužbenih zahteva za naknadu štete. Obezbeđuje se obaveza plaćanja najvišeg iznosa sudske takse na odgovor na tužbu na prvostepenu presudu na žalbu i na drugostepenu presudu, pa samo po tom osnovu novine se zadužuju u svakom pojedinačnom predmetu sa iznosima koji su blizu tri i po hiljade evra. ovakva upotreba tzv. strateških tužbi, koje se zovu slap tužbe, protiv novinara smatra se da prestavlja najdirektniji vid zastrašivanja i direktnog gušenja slobode štampe.

U Srbiji je poznato da su Centar za ljudska prava Američke advokatske komore i Nezavisno udruženje novinara Srbije i javnosti predstavili Izveštaj o upotrebi strateških tužbi protiv novinara, sa tim tzv. „slap“ tužbama, u kontekstu ugrožavanja slobode štampe i ugrožavanje bezbednosti novinara u Srbiji.

Strateškim tužbama za naknadu štete protiv magazina „Tabloid“ u preko 170 istovetnih slučajeva na najdrastičniji način se ugrožava pravo na slobodu štampe i pravo na rad nezavisnih novinara. „Slap“ tužbe služe samo jednoj svrsi, a to je da uguše javnu debatu finansijskim iscrpljivanjem novina i novinara, na taj način stvaraju društveni okvir u kojim novinari rade u tzv. neprijateljskom okruženju.

I oni sporovi koje pokreće Nikola Petrović su po pravilu besmisleni i oni ne bi imali ovoliko ubojit efekat da magazin „Tabloid“, da sud u Beogradu nije tako efikasan u naplaćivanju svojih potraživanja prema novinama, kao taksenom obvezniku, iz čijeg delovanja je sasvim jasno da tzv. nezavisni sud u vezi sa naplatom taksi od tuženog, a u vezi sa dosuđivanjem velikih iznosa za naknade štete, zapravo sarađuje u podrivanju slobodne štampe u Srbiji. Nikola Petrović, se korišćenjem metoda podnošenja „slap“ tužbi protiv tuženog magazina „Tabloid“ i zastrašivanjem novinara direktno podriva i ovako veoma slab okvir slobodne štampe u Srbiji.

Postavljam pitanje Vladi Srbije, koja je dužna da obezbedi poštovanje ustavnih i zakonskih prava novinara i slobodne štampe, da preko Ministarstva pravde i Ministarstva informisanja utvrdi činjenice u vezi sa strateškim podnošenje tužbi Nikole Petrovića protiv novina i novinara magazina „Tabloid“. Radi uspostavljanja standarda, u skladu sa Evropskom konvencijom o ljudskim pravima i praksom Evropskog suda za ljudska prava koji smatra da podnošenje „slap“ tužbi služi za kršenje slobodne štampe i ugrožavanje bezbednosti novinara.

Takođe bih postavio pitanje, a u predmetu Republičkog javnog tužioca, KTR 1020/12 od 20. jula 2018. godine, zamenik Republičkog tužioca obaveštava jednog građanina sa teritorije Kosova i Metohije da povodom njegovog obraćanja u vezi sa nekim krivičnim predmetom - obaveštavam vas da Republičko javno tužilaštvo nije nadležno za praćenje rada u tom predmetu, s obzirom na to da primenom Briselskog sporazuma, postupak nastavljaju nadležni pravosudni organi AP Kosova i Metohije, u potpisu zamenik tužioca.

(Predsednik: Pet minuta.)

Samo još jedan sekund. Pravni poredak, po Ustavu, u Republici Srbiji je jedinstven. Ovo je direktan dokaz da je Briselski sporazum… (Isključen mikrofon.)

PREDSEDNIK: Hvala.

Reč ima Gorica Gajić.

GORICA GAJIĆ: Hvala, predsedniče.

Poštovane koleginice i kolege poslanici, u ime poslaničke grupe NADA, Nova DSS, POKS, postavljam pitanje Ministarstvu poljoprivrede.

Prvo pitanje je da li znate da veliki broj registrovanih poljoprivrednih gazdinstava još uvek nije dobio NIS-ove Agro kartice za korišćenje regresiranog dizel goriva za setvu? Isto tako, da li znate da veliki broj poljoprivrednih gazdinstava koji su dobili ove NIS-ove Agro kartice, iste nisu aktivirane, kao jedna od ovih koju ja držim, i isto tako ti poljoprivredni proizvođači ne mogu da koriste ono što im po odluci Vlade Srbije pripada? Postavljam pitanje - ko je odgovoran za štetu poljoprivrednih proizvođača koji, a prošla je i prolećna, evo prolazi i jesenja setva, nisu iskoristili svoje pravo i nisu dobili regresirano dizel gorivo, za svoje poljoprivredne radove?

Drugo pitanje koje postavljam je pitanje Kancelarije za Kosovo i Metohiju - šta je država preduzela da zaštiti našeg građanina Nikolu Nedeljkovića koji je uhapšen i drži se u zatvoru samo zato što je na Vidovdan ove godine nosio majicu „Kosovo je Srbija“? Svedoci smo danas, ovih dana, a bojim se da će biti i u nedeljama i mesecima koje dolaze da se situacija na KiM znatno usložnjava i pogoršava. Naši građani tamo će sa pravom braniti državu Srbiju na tim prostorima, sa pravom će protestovati i masovno i pojedinačno, štiteći državu Srbiju tamo, biće, bojim se, novih hapšenja i kako će država da zaštiti te građane, ako su se juče i prekjuče povukli naši Srbi iz institucija tzv. Kosova, iz policije i sudstva? Kako će država Srbija štititi dalje građane Srbije koji će sa pravom braniti Srbiju na Kosovu i Metohiji, a nećemo imati mehanizam? Toliko. Hvala.

PREDSEDNIK: Reč ima Slaviša Ristić.

Izvolite.

SLAVIŠA RISTIĆ: Hvala, gospodine predsedniče.

Koristeći svoje pravo iz Poslovnika, tražiću dva objašnjenja i obaveštenja vezana za dva aktuelna pitanja, a koja se tiču Kosova i Metohije.

Prvo pitanje postavljam vama, gospodine predsedniče Skupštine, kada ćete raspisati lokalne izbore za četiri opštine na severu Kosova i Metohije, dakle, za Kosovsku Mitrovicu, Zvečan, Leposavić i Zubin Potok? Vi dobro znate da je to, ne samo vaše ustavno i zakonsko pravo, već i obaveza, kao što je bila obaveza vaših prethodnika koji su se oglušili o tu obavezu i lišili ustavnog prava građane tih opština da biraju i da budu birani u svoje lokalne organe vlasti.

Dakle, još od septembra 2012. godine, tadašnja Vlada je potpuno suprotno odredbama Zakona o lokalnoj samoupravi raspustila legalne i legitimne skupštine ovih opština i uvela privremena veća. Svi mi dobro znamo, a i vi znate da je to učinjeno kako bi se Srbi sa tog prostora po prvi put naterali da uzmu učešće na separatističkim kosovskim izborima. Dakle, na taj način je ispunjena tačka 11), ako se sećam, Briselskog sporazuma. Nekoliko puta u narednih 10 godina Srbi su mimo svoje volje izlazili na te izbore. Samo iz tog razloga i vi, takođe, to vrlo dobro znate, ne zato što su verovali u to, već zato što nisu želeli bilo kakvu vrstu sukoba sa vlastima u Srbiji i sa svojom državom Srbijom. To im je bio jedini motiv, inače, niti su imali uverenja, niti su se nadali da će im kosovske institucije doneti išta dobro.

Kao što sami vidimo ovih dana, nakon višegodišnjeg, a naročito u poslednjih nekoliko meseci terora koje su tzv. prištinske institucije i Aljbin Kurti vrše nad našim narodom na severu Kosova i Metohije, ljudi su izašli i konačno napustili separatističke institucije.

Ja danas neću govoriti o svim štetnim posledicama Briselskog sporazuma, govorio sam više puta o tome. Ja ću samo citirati dva časna čoveka iz policije, a koji su ovih dana, takođe, napustili kosovske institucije, gospodina Đurića i gospodina Filipovića koji su kratko rekli – dosta je bilo. Dakle, svi znamo zašto je to tada učinjeno i rezultate, nažalost, danas vidimo kakvi jesu.

Zato vas, gospodine predsedniče, opominjem na vašu obavezu i zahtevam da konačno raspišete lokalne izbore za ove četiri opštine, da to ne urade oni koji već imaju nameru, a to i najavljuju, a to su Priština i Aljbin Kurti.

Drugo pitanje želim da postavim premijeru Srbije Ani Brnabić. Na osnovu kojih ovlašćenja, na osnovu kojih nadležnosti, na osnovu koje sugestije ili, eventualno, naredbe je potpisala Sporazum sa separatističkim predstavnikom, dakle, sa Aljbinom Kurtijem u Berlinu? Zajedno sa grupom zemalja sa kojima je potpisala sporazum, između ostalog, potpisala je sporazum i sa tzv. Kosovom, sa našom teritorijom, sa AP Kosovom i Metohijom, sa državom koju mi ne priznajemo, i to, ono što je tragično, ne samo da je protivustavno i protivzakonito, već je i nemoralno jer je to učinjeno u vreme kada Srbi na prostoru Kosova i Metohije, naročito na severu Kosova i Metohije, nemaju apsolutnu slobodu kretanja, oduzimaju im se ne samo tablice, već i sva ostala građanska prava. Zahvaljujem se.

PREDSEDNIK: Reč ima Nebojša Bakarec.

Izvolite.

NEBOJŠA BAKAREC: Poštovani predsedavajući, dame i gospodo narodni poslanici, pre nego što postavim pitanje, kratko, svima ću vam čestitati Mitrovdan. U Srbiji postoji verovanje da na Mitrovdan ne treba grditi malu decu koliko god da su bezobrazna, jer će onda cele godine biti takva. Predlažem da danas ne grdimo opoziciju, oni su kao mala deca.

Seljaci u Šumadiji na Mitrovdan od davnina u svaki ugao sobe stavljaju belutak da ih brani od miševa. To danas nećemo raditi jer ne treba nam odbrana od miševa, to smo videli juče poslepodne.

Tražim obaveštenje od bezbednosnih službi u vezi hibridnog rata protiv Srbije. Nedavno na svečanosti povodom 20 godina od osnivanja BIA ministar Bratislav Gašić, bivši direktor BIA, rekao je sledeće: „Sve su izraženije hibridne pretnje kojima je naša zemlja posebno izložena, koje poprimaju obeležja hibridnog ratovanja, čiji je sastavni deo hiperprodukcija lažnih vesti, podobnih da isprovociraju tenzije i podele u društvu“, kaže gospodin Gašić. „Pretnje su najčešće inspirisane i osmišljene od strane stranih centara moći, po pravilu, uz saučestvovanje domaćih aktera“.

Nedavno je lansirana jedna od kampanja specijalnog hibridnog rata, uperena protiv Srbije i predsednika Vučića. Ovih dana upravo i ovih nedelja se vodi hibridni rat u korist lažne države Kosovo i fašiste Kurtija. Ovih dana se vodi hibridni rat, specijalni, i cilj je da se izvrši pritisak na Srbiju da prizna lažnu državu Kosovo i da uvede sankcije Rusiji. Jedan od pojavnih oblika ovog rata je i zajednička kampanja često hrvatskih i tzv. srpskih a u stvari antisrpskih medija u Srbiji. Postoji jedan zajednički imenitelj svim ovim medijima, i u Hrvatskoj i u Srbiji, a to je da su u vlasništvu tajkuna Šolaka.

Ovih dana, kada su Srbi na KiM suočeni sa Kurtijevim terorom, kada su se Srbi na KiM digli protiv Kurtijevog fašizma, domaći akteri hibridnog rata, mediji i deo opozicije pružaju podršku Kurtiju i lažnoj državi Kosovo, satanizuju Srbe na KiM, predstavljajući ih kao kriminalce.

Evo, upravo malo pre, „Nova“ i „Danas“, i to sigurno imate i u štampanom mediju, su lansirali i objavili naslovnu vest – Rada Trajković na severu Kosova, Radojičić ubacio oružane bande. To vam je dokaz kako ovi mediji prikazuju Srbe sa Kosova i Metohije kao kriminalce.

Evo još naslova – vest jedan, Kurti – Sadašnja situacija slab pokušaj Beograda da dijalog zameni destabilizacijom; vest dva, u svim ovim medijima, Kurti – pokušaj Srbije da destabilizuje situaciju na Kosovu neće uspeti; vest tri, Osmani – Povlačenje predstavnika Srba iz institucija ima za cilj destabilizaciju Kosova; vest četiri – Vučić širi strah od rata da skrene pažnju sa ogromnih poskupljenja; vest pet – Vučić cepa državu i širi mržnju. Ovi mediji se jasno ponašaju kao Kurtijevi propagandisti i propagandisti lažne države Kosovo.

Setimo se samo sramnih naslovnica medija u vlasništvu Šolaka na kojima je predsednik Vučić satanizovan i prikazivan kao Adolf Hitler ili je prikazan kao dete koje treba poslati u konc logor, tako su nacisti u konc logore poslali deset miliona ljudi. Treba jasno reći da redakcije tih medija u Srbiji vode otvorenu antidržavnu kampanju.

Evo još nekoliko primera naslova tih medija – Izliv ustaša u mozak Vučića i Ane Brnabić; vest dva – Hrvatski poslanik Vučić hteo da orgija po Jasenovcu.

Pitam naše bezbednosne službe da li su ti domaći akteri pretnji koje je pominjao Gašić mediji u vlasništvu tajkuna Šolaka? Da li su ti domaći akteri pretnji urednici i novinari tih medija? Da li su ti domaći akteri pretnji i pojedine političke

stranke koji sede i ovde u Skupštini i koji realizuju hibridni rat?

Za kraj pitanje, a siguran sam da znate odgovor, da li znate zbog čega je Kurti zabranio ulazak na Kosovo Vuku Brankoviću? Pa, Kurti se oseća ugroženo. Vuk Branković, po istraživanjima, je popularniji od Kurtija na albanskom delu Kosova. Albanci su Vuku Brankoviću dali besu zbog toga što je Vuk za Albance uradio više nego bilo koji Albanac.

I ovde za kraj setimo se mudrosti Dušana Radovića – za izdajice, tužibabe i cinkaroše u beogradskim školama uvodi se novo priznanje – „vukovac“, po imenu onog Vuka koji je prema narodnoj pesmi izdao na Kosovu. Živela Srbija.

PREDSEDNIK: Znači, dok traje traženje obaveštenja, nema replika, nema ukazivanja na povrede Poslovnika. Kad nastavimo izlaganje po listi prijavljenih za reč, biće prilike za sve.

Svi vi sa ove strane koji ste krenuli da galamite i da reagujete na način na koji ste to uradili malo pre, samo obratite pažnju da niko nije na taj način reagovao dok ste izgovarali sve ono što ste izgovarali, navodno postavljajući pitanja i tražeći obaveštenja. Dakle, ni na šta od onoga što ste rekli nisu ljudi reagovali takvim vikanjem, mahanjem rukama i ne znam kako, a svesni ste šta ste sve izrekli.

I ono ponovno promovisanje Belivuka i njegovih tvrdnji, to ste čuli. Jel neko reagovao na taj način kako ste vi reagovali malopre? Nije. I vi kad ste neke ljude upoređivali sa nacistima, upoređivali ste ih, jel tako, jel neko pokazao onu vrstu nevaspitanja kako ste pokazali vi malopre? Nije. Da ne govorim o promociji magazina „Tabloid“, i to smo čuli ovde.

Svašta smo čuli danas, što niko nije mogao ni da zamisli da se dogodi pod ovim svodom. A znate jako dobro da je između ostalog reč o novinama koje su na naslovnoj strani imale poruku – jedan metak u Aleksandra Vučića rešava sve. I to se sad promoviše ovde i to smo slušali. Neverovatni ste.

Što se tiče onih pitanja koja je Lazović postavio direktno meni, hteo sam ponovo da mu odgovorim, ali pošto vidim da ponovo nije tu i opet ima nešto važnije da radi, ostavićemo to za neki drugi put.

Nastavljamo na mestu na kom smo stali juče.

Reč ima Balint Pastor. Izvolite.

BALINT PASTOR: Gospodine predsedniče, gospodine podpredsedniče Vlade, dame i gospodo članovi Vlade i gospodo narodni poslanici, gospođa Rozalija Ekres je juče kao ovlašćena predstavnica poslaničke grupe SVM iznela razloge zbog kojih će poslanička grupa SVM podržati ovaj rebalans budžeta, kao i sve druge predloge iz budžeta, kao i sve druge predloge zakona koji su na dnevnom redu.

Dozvolite mi da ukratko koristeći vreme poslaničke grupe govorim o nekim projektima. Gospodin Vesić je juče vrlo ispravno rekao da treba da se govori o projektima i da treba govoriti o konkretnim stvarima, pa mi dozvolite da govorim o nekim konkretnim projektima koji su bitni za Suboticu, severnu Vojvodinu, a neki projekti su od mnogo, mnogo šireg značaja.

Počeću od onih projekata koji su vezani za razvoj železnice i govoriću veoma konkretno podatke iz Predloge rebalansa. Projekat izgradnje pruge između Beograda i Budimpešte, predviđeno je 5,8 milijardi dinara više u rebalansu u odnosu na prvobitni predlog budžeta za 2022. godinu. To je zbog toga što su predviđena sredstva i za neke ne predviđene radove da bi se interesi građana u potpunosti poštovali, pošto kod ovakvih velikih projekata se uvek ispostavi da još nešto treba popraviti, put ili gasovod izmestiti ili bilo šta da se uradi da bi građani u potpunosti mogli da žive normalno svoj život. Ono što je još bitno, kod ovog projekta je predviđeno da 50% radova najmanje izvode domaći izvođači što je vrlo dobro za interese Republike Srbije.

Drugi projekat je izgradnja pruge između Subotice i Segedina, osam i po milijardi dinara ove godine i još je predviđeno 700 miliona dinara isto za dodatna ne predviđene radove da se naknadno ne bi ispostavila da nešto nije urađeno kako treba i kako valja.

Ipsilon krak - mi smo uspeli zahvaljujući koalicionom sporazumu između SVM i SNS u prethodnim godinama da završimo Ipsilon krak, obilaznicu oko Subotice, 30 godina to niko pre nas nije uspeo da učini. Oko 30 miliona evra je potrošeno na tu obilaznicu koja je u potpunosti završena. Dva nadvožnjaka su nakon toga izgrađena zbog poljoprivrednih proizvođača i sada je predviđeno u rebalansu 57 miliona dinara za izradu projektno-tehničke dokumentacije da bi se taj Ipsilon krak pretvorio u autoput pošto se ispostavilo da smo bili u pravu kada smo mislili da je to jedan vrlo važan put, da će to građani da koriste, to rasterećuje i granični prelaz Horgoš, pošto je moguće sa autoputa direktno stići do graničnog prelaza Kelebija, ali kada siđete sa autoputa onda taj Ipsilon krak nije autoput punog profila i zbog toga treba da se proširi zbog bezbednosti saobraćaja.

Sledeća stavka je Akva park na Paliću. Želim da se zahvalim Vladi Republike Srbije i predsedniku Republike što je obezbeđeno 230 miliona dinara ove godine i biće obezbeđeno još 480 miliona dinara da bi se u potpunosti završio Akva park na Paliću. To nije projekat od lokalnog već od regionalnog značaja i Palić će povratiti stari sjaj i uzevši u obzir tu komponentu banjskog turizma očekujemo ta sredstva krajem novembra u skladu sa dogovorom.

Malopre sam spomenuo granični prelaz Horgoš. Vrlo je dobro što je predviđeno 720 miliona ove godine i 900 miliona dinara sledeće godine za rekonstrukciju i dogradnju graničnog prelaza Horgoš. Svi mi znamo kakvo je stanje tamo pogotovo u letnjim mesecima, pola Evrope tamo prolazi, i zbog toga je jako bitno da se prošire kapaciteti graničnog prelaza.

Ima još jedan projekat koji nije toliko popularan, ali je neophodan. To je zatvor u Subotici i izmeštanje zgrade zatvora iz samog centra grada. Za to je predviđeno 12,8 miliona dinara. U prvobitnom predlogu budžeta je bilo predviđeno 10 miliona dinara, a 61 milion sledeće godine i 30 miliona 2024. godine. Izmestiće se centralni zatvor, odnosno zatvor iz centra grada, što je bitno za građane Subotice.

Još dve stavke samo da pomenem. Narodno pozorište u Subotici i to je najveća investicija u kulturi na teritoriji Republike Srbije, a sada nema sredstava, ne treba da budu sredstva. Sva sredstva su obezbeđena. Prošlih godina smo uspeli da se izborimo za ta sredstva i nadam se da će i javna nabavka biti uspešna u smislu da neće biti prigovora i da će se radovi moći planiranom dinamikom nastaviti i da će se Narodno pozorište u Subotici konačno završiti.

Na samom kraju da spomenem i ja Projekat „Čista Srbija“. To je sledeća faza u Subotici, 110 kilometara kanalizacione mreže u Subotici na Paliću u Bajmoku i Čantaviru i dva prečistača otpadnih voda u Čantaviru i u Bajmoku. To je vrlo značajno za Suboticu.

To su samo neki projekti, pošto mi je vreme isteklo, koji su predviđeni za Suboticu i mislim da ovakav vid saradnje se apsolutno isplati, da je u interesu građana i želeo bih da se zahvalim što su sva ova sredstva i svi ovi projekti predviđeni rebalansom budžeta, željno očekujemo i Predlog budžeta za narednu godinu, a glasaćemo naravno za rebalans. Hvala.

PREDSEDNIK: Hvala vam.

Reč ima ministar Goran Vesić.

GORAN VESIĆ: Ja želim da se zahvalim gospodinu Pastoru i zaista mislim da kada pričamo o rebalansu i o budžetu treba da pričamo zaista o konkretnim projektima, o onome što se radi, o onome što može da se uradi, a eventualno o onome što nije moglo da se uradi, takođe i ministru Malom koji je obezbedio ova sredstva rebalansom budžeta, razumevajući koliko su važni ovi projekti.

Ono što želim da kažem to je da mi sada radimo, kao što ste sami pomenuli, brzu prugu od Novog Sada do Subotice i ta brza pruga naravno ima smisla sa povezivanjem sa Budimpeštom, ali ona će imati i svoj pun kapacitet i moći ćemo u punoj meri da je koristimo ako uradimo sve pruge koje vode prema toj brzoj pruzi kako bismo mogli da sve te druge pruge, kao što je recimo Sombor – Vrbas, o čemu sam jutros imao sastanak sa Železnicama da vidimo šta tu možemo da uradimo, kako bi sve te pruge mogle da obezbede da se i privredni objekti, izgradnjom industrijskih pruga priključe i da počnemo u punoj meri da koristimo sve te pruge. Tako da će naš prioritet biti, osim ovoga što ste naveli Sombor – Vrbas, i to rekonstrukcija pruge jer ima različitih ideja, od izgradnje nove do rekonstrukcije. Mislimo da je rekonstrukcija dovoljna, kao što ćemo raditi Senta – Banatsko Miloševo koje takođe treba da se uradi i ovaj deo od Zrenjanina do Kumana, jer mi sada dok se radi pruga od Novog Sada do Subotice suštinski iz Beograda preko Ovče, Zrenjanina, Kumana idemo zaobilaznim putem, koristimo tu prugu za transport.

Razgovarali smo o tome da zajedno sa „Kargoom“ napravimo, čak stimulišemo kompanije koje bi eventualno koristile prevoz našeg prevoznika, koje bi zajedno sa nama radile te industrijske koloseke jer sada treba iskoristiti to što imamo mrežu pruga, tj. što smo uradili tu kičmu, tu osnovnu prugu, da sada sa okolnim prugama koje treba rekonstruisati zaista vežemo što više i građana i privrede za železnicu, što suštinski znači smanjenje drumskog prevoza, smanjenje zagađenja i sve ostalo što ide uz to.

Tako da ćemo se još viđati i oko toga. Ovo oko prečistača ide kako treba. Ima puno projekata koje treba da radimo u svim delovima Srbije, a posebno u Vojvodini i radujem se tome, pa ćemo sesti i razgovarati oko toga.

PREDSEDNIK: Zahvaljujem.

Saglasno članu 27. i članu 87. st. 2. i 3. Poslovnika Narodne skupštine, obaveštavam vas da ćemo danas raditi i posle 18 časova zbog potreba da Narodna skupština što pre donese akte iz dnevnog reda ove sednice.

Reč ima Dijana Radović.

DIJANA RADOVIĆ: Poštovani predsedniče Narodne skupštine, uvaženi ministri sa saradnicima, koleginice i kolege narodni poslanici, pred nama je drugi dan u kome razgovaramo o izmenama i dopunama Zakona o budžetu za 2022. godinu, odnosno pred nama je rebalans budžeta kojim se vrši korekcija budžetskih sredstava za tekuću godinu.

Krenuću, uvaženi ministre Mali, upravo od one vaše osnovne konstatacije juče koju ste imali na početku svog izlaganja ovde pred nama narodnim poslanicima sa kojom se slažem u potpunosti, da je ova korekcija budžeta proizašla kao odgovor na pet važnih činjenica sa kojima se danas suočava naša država.

Pod broj jedan, povećani su nam prihodi naravno kroz bolju naplatu poreza, a meni je posebno važno da je jedan od rezultata upravo takvih činjenica jeste i to da smo u prethodnom sazivu doneli set kvalitetnih finansijskih zakona koji nam i omogućio da uvedemo i novi sistem fiskalizacije, da sprovedemo i primenimo elektronske fakture, naravno sve ono što će nam omogućiti i što nam je sada omogućilo da smanjimo sivu ekonomiju.

Pod broj dva, govorili se juče o novonastalim geopolitičkim dešavanjima, o novim geopolitičkim okolnostima i o postojećoj svetskoj krizi. Upravo ova kriza pokazala je koliko su nam značajne dve stvari danas. Prva su energenti. Druga je hrana. Bez energenata nama nema prosperiteta, a bez hrane, kao što svi znamo, nema nam života.

Činjenica je danas da države koje imaju sopstvenu proizvodnju, koje imaju i dobru prerađivačku, odnosno prehrambenu industriju danas se mogu smatrati mnogo bezbednijim i sigurnijim od onih država koje to nemaju.

Zbog toga ću se u kontekstu ovih činjenica i osvrnuti na rebalans budžeta, razdeo 24 koji se odnosi na sredstva koja su opredeljena za Ministarstvo poljoprivrede, šumarstva i vodoprivrede. Drago mi je što je nova Vlada prepoznala intenzivniji značaj poljoprivrede i ulaganja. Tu pre svega vidim u značajnom povećanju ovog rebalansa i sredstava koja se opredeljuju pre svega u iznosu od 16,5 milijardi dinara u odnosu na usvojeni budžet za ovu godinu. To je posebno važno kada govorimo da je 7,7 milijardi dinara usmereno za direktne podsticaje poljoprivredne proizvodnje, što će omogućiti da uspešno odgovorimo na potraživanja naših poljoprivrednih proizvođača, na njihove zahteve koji su u najvećoj meri podneti u ovoj godini.

Značajno je pomenuti i povećanje od 2,8 milijardi dinara koje su usmerene na mere ruralnog razvoja. Ja sam u prethodnom sazivu vrlo često isticala značaj ulaganja i u poljoprivredu i u razvoj ruralnih sredina. Upravo zbog toga mislim da je ovo važan segment našeg ukupnog privrednog i društvenog razvoja

Kao članovi Odbora za poljoprivredu, šumarstvo i vodoprivredu imali smo priliku da razgovaramo sa novom ministarkom i pre nego što je ovaj predlog izmena i dopuna ušao u plenum. Složili smo se svi da smo prepoznali jednu novu energiju koja nam je potrebna da imamo takav tim na čelu Ministarstva poljoprivrede, šumarstva i vodoprivrede, posebno u ovim izazovnim vremenima, izazovnom periodu koji je pred nama.

Zbog toga ćete, gospođo Tanasković, imati podršku naše Poslaničke grupe Ivica Dačić - Socijalistička partija Srbije za sve ono što planirate da uradite i u važnom poslu koji će biti pred vama.

S tim u vezi, važno je i da kažemo koliko su bitne subvencije i koliko su bitni podsticaji za naše poljoprivredne proizvođače. Važno nam je da one budu blagovremene, važno nam je da budu na vreme, pre svega da bi naši poljoprivredni proizvođači mogli da planiraju da ulažu u svoju proizvodnju, ali i da realizuju planirane aktivnosti za sledeću godinu.

Ovo govorim iz razloga što verujem da ćete napraviti značajne pomake kada je u pitanja primena novog softverskog rešenja E-agrar, koji će nam omogućiti ne samo da mnogo ažurnije i bolje vodimo registar poljoprivrednih gazdinstava, već će nam omogućiti i da efikasnije upravljamo isplatama subvencija, da efikasnije upravljamo podsticajima, a samim tim naši poljoprivredni proizvođači na ovaj način biće mnogo zadovoljniji, jer će im subvencije i podsticaji biti brže uplaćeni.

Takođe, imajući u vidu da smo došli do zaključka da se naši poljoprivredni proizvođači tradicionalno oslanjaju na nacionalne mere, verujem da je potrebno posebno uložiti napore da ih podstaknemo da apliciraju za novac iz sredstava IPARD fondova, na taj način što ćemo ojačati kako naše savetodavne službe širom Srbije da približe prosto našim poljoprivrednim proizvođačima i da im olakšaju sve ono što im je potrebno, a što da ne i da podignemo neki standard kada je u pitanju i kvalitet naše poljoprivredne proizvodnje i prerade.

Osvrnuću se vrlo kratko samo i na sektor voćarstva, odnosno na malinarstvo, s obzirom da ja dolazim iz zapadne Srbije. Posebno je važno da je ovaj globali poremećaj na tržištu doveo i do velikih posledica upravo na taj sektor. Očekujem zaista da ćemo i tu uspeti da ispratimo svu problematiku sa kojom se naši proizvođači susreću, pre svega prosto iz jedne bojazni sa kojom smo se susretali u nekom prethodnom periodu, da upravo naši malinari budu kolateralna šteta nekih poremećaja na tržištu. Duboko verujem da to nećemo dozvoliti i da ćemo ih maksimalno zaštiti kada je reč o Ministarstvu poljoprivrede.

Naša poslanička grupa će u danu za glasanje svakako podržati ovaj rebalans, pre svega zato što sam navela ovo što je važno za poljoprivrednike. Mi tome pridajemo poseban značaj, ali važno je za nas socijaliste i da je ovaj rebalans pre svega jedna briga za različite društveno osetljive grupe. Kada to govorim, mislim na ove mere koje su upućene mladim ljudima od 16 do 29 godina i na mere koje će biti upućene i našim najstarijim građanima. Tu mislim na naše roditelje, na naše bake i deke, koji će imati posle ovog rebalansa povećane penzije.

Još jedna stvar koja je za nas važna. Važno je da vodimo računa i o drugim kategorijama društveno osetljivih grupa, a tu se, po mom mišljenju, posebno izdvajaju buduće majke i brige i finansijska podrška koju ulažemo ka porodicama sa decom.

Toliko od mene. Zahvaljujem.

PREDSEDNIK: Zahvaljujem.

Reč ima Borislav Novaković.

BORISLAV NOVAKOVIĆ: Poštovani predsedniče, poštovane koleginice, poštovane kolege, dozvolite mi da odmah na početku kažem da dokument koji držim u ruci ima tri važne karakteristike.

Prvo, on se zove rebalans, a u stvari je debalans, jer između onoga što su realne potrebe građana u Srbiji i onoga što pruža ovaj akt postoji ogromna nesrazmera.

Drugo, pošto postoji neravnoteža između prihodovne i rashodovne strane koja se popunjava zaduženjem, upozoravam da ovim aktom idemo u spiralu bankrota.

Treće, pošto permanentno pokrivamo manjak tako što se zadužujemo, klizimo u dužničko ropstvo.

Dozvolite mi da ove tri karakteristike i tri dominante stvari i obrazložim. Sa žarom u očima i ne bez izvesnog entuzijazma ministar je objašnjavao da je prosečno primanje podignuto na 640 evra, ilustrujući to primerima iz prošlosti. Ako se vratite u devedesete godine, ministre, pronaći ćete podatak da je šest maraka bila plata. Ovo je sto puta bolje.

Dakle, primerima sve može da se dokaže i da se ospori. Ali, ako vi ovde uveravate građane Srbije da oni svoje aspiracije, želje, potrebe, ambicije treba da sabiju u 640 evra i da zbog toga treba da budu srećni, jer je to ogroman napredak, mislim da se varate. Idite u Srbiju, pa ih pitajte da li je ovo standard koji oni žele.

Dakle, osnovna karakteristika uspešnosti u politici je blagostanje i što je veći standard stanovnika, to se politika može smatrati uspešnijom. Nemojte nas uveravati da je 640 evra ideal ljudi koji žive u Srbiji.

Postaviću vam neka precizna pitanja, da ne bi bilo bilo kakvih nedoumica.

Prvo, očito je da i kroz ovu tačku, ali i naredne tačke postajemo polako kineska kolonija. Pitam vas sledeće – da li smatrate da je ispravan model da se svaka investicija kineska proglašava investicijom koja ima nacionalni značaj, a onog momenta kada se proglasi investicijom koja ima nacionalni značaj izbegava se Zakon o javnim nabavkama i sve kineske firme koje dolaze u Srbiju su privilegovane, jer njihove firme dobijaju posao tako što kineska država daje kredit, taj kredit može biti potrošen samo tako, isključivo tako što rade kineske firme, a domaća operativa ostaje bez posla? Posle tih kineskih investicija država je zadužena, profit nižu kineske firme, a domaća operativa je na nuli i nema ništa od toga.

Pitam vas, da li ćete i dalje podržavati tu vrstu korupcije pod državnom upravom? Da li ćete i dalje dozvoljavati da se stvara privid pravnosti, a da u suštini sve vreme pogodujete kineskim firmama i ne dozvoljavate nikom drugom da učestvuje na međunarodnim tenderima gde bi se opredeljivalo to?

Kako to izgleda? Daću vam primer u Novom Sadu. Dve nedelje pred potpisivanje ugovora o gradnji mosta gradonačelnik je rekao da je taj most vredan 130 miliona. Na dan potpisivanja on je bio 175,5 miliona. Pitam, kako je moglo da se javi 45,5 miliona koruptivne razlike između onoga što je bio primer radova i procenjena vrednost i onoga što je bila kasnije ugovorena vrednost? Pitam vas, kako je bilo moguće da Fruškogorski koridor, koji je procenjen na 200 miliona evra, ima ugovornu vrednost od 606 miliona evra?

Odgovorite na to, ali ću vas moliti bez doskočica, bez poskočica i jeftinih duhovitosti, onako kako i priliči ministru finansija - isključivo brojkama.

Recite mi, da li smatrate da je normalno da kada su u pitanju kineske firme, a videli smo da na Koridoru 10 firma „Šandong“ koja izvodi radove u pozadini ima podizvođača koji se zove „Inkop“, dakle, reč je o firmi Zvonka Veselinovića i Milana Radojičića, to su ljudi koji su okarakterisani od strane merodavnih međunarodnih institucija kao predstavnici najjače kriminalne grupe u ovom delu Evrope, to su ljudi koji su pod međunarodnim sankcijama i niko ne može da posluje sa njihovim firmama, a ako budu izložili svoju imovinu biće im oduzeta. Pitam vas, da li budžetska sredstva mogu da idu firmi Zvonka Veselinovića i Milana Radojičića? Da li mislite da je normalno da u Novom Sadu „Granit Peščar“ iz Ljiga popločava trg i da dobija iz budžeta 10 miliona evra? Za koliko će Zvonko Veselinović biti bogatiji, a gradski budžet siromašniji?

Pitam vas da li je normalno da firma „Inkop“ dobija i dinar budžeta, kao što vas pitam da li je normalno da firma „Novi Pazar – put“, u vlasništvu Zvonka Veselinovića i Milana Radojičića, takođe dobija novac? Odgovorite na to sasvim precizno.

Napokon, a to će biti predmet mog amandmana, ovde imamo izdvajanja od 350 miliona za Nacionalni stadion. Vidite li u ovom trenutku da postoji bilo šta preče da se uloži 350 miliona evra mimo onoga što je nacionalni stadion? Umanjili ste sredstva za ekologiju. Zašto? Za milijardu i 200 miliona, umanjili ste sredstva za evropske integracije 300 miliona. Zašto? Odgovorite na ta pitanja sasvim precizno. Hvala.

PREDSEDNIK: Reč ima potpredsednik Vlade.

SINIŠA MALI: Hvala puno.

Poštovani narodni poslanici, uvaženi građani Srbije, drago mi je što ste imali priliku da čujete izlaganje koje kaže – pa ne interesuju me podaci iz ove godine, iz prethodnih godina, ajmo da ih uporedimo sa devedesetim. Pa ne moramo mi da idemo u devedesete, ajmo samo da odemo 10, 12, 13 godina unazad. Juče, slušali su, nisu slušali, videli su, nisu videli, ali evo pogledajte opet podatke minimalne neto zarade. Godine 2010. minimalna neto zarada, ovaj mali ovde grafikon, ovde ova kolona, bila je 15.700 dinara. Od 1. januara biće 40.022 dinara, a ne znam kako je to vaših 15.000 dinara bolje od 40.000 dinara i kako su to građani Srbije tada u vaše vreme bolje živeli.

Kada pogledate neto zarade, evo 2012. godine 331 evro, 2022. godine 720 evra. Pa kako je to vaših 331 evro veći od 720 evra i kako su to građani Srbije bolje tada živeli nego sada? Opa, a pogledajte sada, svaki četvrti, vidite ovo najviše ovde, 25,9% stopa nezaposlenosti u vreme dok je na vlasti bio uvaženi poslanik, a danas 8,9%, a stopa nezaposlenosti u njegovo vreme kada su mladi bili, kada su mladi u pitanju je preko 50%. Svaki drugi mladi čovek u Srbiji nije imao posao.

Danas je situacija mnogo bolja. Pogledajte prosečan broj zaposlenih 2012. godine, 1.800.000 ljudi. Danas zaposlenih u Srbiji ima 2.300.000. Pa čekajte, treba li više govoriti nego to? Mene bi bila sramota uopšte da se javim i da pričam o uspesima ekonomske politike i o životnom standardu građana Srbije, tada kada niste imali 2012. u julu mesecu para na računu ni penzije da platite, a sve ostalo kada ste vi u pitanju bili imali ste i više nego što treba.

Govorite o kineskoj koloniji. Ja koliko razumem, imate nekoga i u svojoj stranci koji radi sa Kinezima i koji najveći ugovor ima sa Kinezima. Pa kako je to za njega dobro, za nekoga tamo Vuka, a nije dobro za građane Srbije? Pa da li ste njemu dali isti savet da otkaže sve te ugovore, da ne zarađuje čovek privatno, pošto, jel, to ne valja ni za njega, ne valja ni za građane Srbije? Pa kako kažete, sve rade Kinezi, uzimaju nam pare, a onda kažete – pa ima nekih podizvođača. Pa ja kao da sam Aljbina Kurtija čuo, a ne uvaženog poslanika. Ali to je taj glas i protiv Srbije i glas nekih drugih koji govore kroz te ljude. Ja u to neću da ulazim.

Mi ćemo se boriti i za naš narod na Kosovu i Metohiji, borićemo se i za ljude koji se bore za naš narod na Kosovu i Metohiji. I ukoliko ima bilo šta što nije u skladu sa zakonom, izvolite pa recite, ali te floskule i te upadice da ljude koji ne zaslužuju takav odnos napadate, to je, na kraju krajeva, vaša stvar.

Kada je Ugovor o Fruškogorskom koridoru u pitanju, pa drago mi je što ste pomenuli i taj projekat. Nekako u vaše vreme nije bilo tog auto-puta. Niste ga čak ni planirali, bili ste zauzeti nekim svojim kombinacijama očigledno, jer čudno je kako evo baš sada mi radimo taj Fruškogorski koridor, koji je višedecenijski san građana Novog Sada i građana Vojvodine, pa ćemo spojiti Novi Sad, Rumu, Šabac, Loznicu. Što to vi niste uradili? Što niste rekli – gledajte, mi smo napravili ovaj auto-put, a šta biste vi bolje uradili? Pa ne, sve mi moramo da radimo. Pa sada novi most koji se gradi u Novom Sadu i nova obilaznica, što vi to niste uradili? A što niste izgradili kanalizacionu mrežu u Novom Sadu, kao što mi sada gradimo kroz projekat „Čista Srbija“? A što niste i neku fabriku doveli u Novi Sad, kao što smo mi doveli, nego sve pozatvarali?

Dakle, i nema odgovora na ta pitanja. Da vam kažem, uvek su pitanja ovako ćemo, onako ćemo, floskule, dobacivanja, ali kada pogledate zarade tada, zarade sada, penzije tada, koje nisu ni mogli da isplate, jer nisu imali para, penzije sada, kada pogledate minimalne zarade tada i sada, nema odgovora. Kada pogledate tada inflaciju, koja nije bila ničim izazvana, kada pogledate kurs koji se svaki dan menjao, ničim izazvano, kada pogledate situaciju da nam je država bila pred bankrotom u tom trenutku 2012. godine, ja se bolje ne bih javljao za reč da sam na vašem mestu. Hvala puno.

PREDSEDNIK: Dva minuta.

BORISAV NOVAKOVIĆ: Sasvim precizno sam pitao i dobio sam maglovite i demagoške odgovore. Dakle, pitam kako je bilo moguće da premer radova, kada je u pitanju novosadski most bude 130 miliona evra, dve nedelje pre nego što će se potpisati ugovor, a u danu kada se potpisuje ugovor 175,5 miliona i pitam vas – kako je nastala koruptivna razlika od 45,5 miliona evra kada je u pitanju novosadski most.

Kada je u pitanju Fruškogorski koridor, premer radova je bio 200 miliona evra, a ugovorena vrednost posla je bila 600 miliona. Pitam vas – kako je moglo tri puta više da to košta? Kada je u pitanju „Inkop“ firma, pitam vas potpuno otvoreno – ako međunarodna zajednica stavi na crnu listu i na listu ekonomskih sankcija Zvonka Veselinovića i Milana Radojičića i sve njihove firme, da li oni mogu pod bilo kojim okolnostima i uslovima da povlače sredstva iz budžeta? Ako međunarodna zajednica i relevantne institucije koje se bave kriminalom u ovom delu Evrope jasno kažu da je reč o najvećoj kriminalnoj grupi koja korumpirajući bezbednosne zvaničnike Srbije i Crne Gore ostvaruje ilegalnu trgovinu robom, oružjem i narkoticima, dakle to su najveće optužbe koje mogu da se izreknu kada su u pitanju kriminalne aktivnosti i pripisuju ih relevantne međunarodne institucije Zvonku Veselinoviću i Milanu Radojičiću, kako njihove firme ili firme iz njihovog sistema mogu da povlače sredstva iz budžeta? Odgovorite mi sasvim određeno, a ne pričom o tome da li time branimo ili ne branimo srpski narod na Kosovu. I te kako branimo i mislimo na njega, baš tako što želimo da ih zaštitimo od tih ljudi.

PREDSEDNIK: Reč ima ministar Aleksandar Martinović.

ALEKSANDAR MARTINOVIĆ: Zahvaljujem se, gospodine predsedniče.

Ovde je postavljeno nekoliko pitanja na koja ja neću odgovarati brojkom, a to će da uradi moj kolega Siniša Mali, ali pošto je narodni poslanik otvorio nekoliko tema, mislim da je red da u ime Vlade Republike Srbije neka pitanja razjasnimo.

Pomenuli ste 90-te godine. Zašto ne kažete da je 1992. godine Saveznoj Republici Jugoslaviji uveden najrigorozniji mogući režim sankcija koje poznaje sistem Ujedinjenih nacija. Dakle, imali smo najgore moguće sankcije na svetu, imali smo rat u Hrvatskoj, imali smo rat u Bosni i Hercegovini. Republika Srbija je primila na stotine hiljada izbeglica iz Hrvatske i Bosne i Hercegovine i u takvim uslovima je država funkcionisala praktično sve dok vi niste došli na vlast 2000. godine. A kako ste došli na vlast 2000. godine? Tako što ste rekli građanima Srbije – glasajte za DOS, glasajte za našeg predsedničkog kandidata Vojislava Koštunicu, važno je da padne Slobodan Milošević i onda će milijarde dolara preko noći da dođu u Republiku Srbiju i Srbija će za nekoliko godina postati član Evropske unije.

Šta ste uradili godinu dana nakon što ste došli na vlast? Da malo podsetimo građane Srbije, kako je sve počelo, da malo podsetimo na istoriju propadanja i uništavanja ove zemlje.

Dakle, 2001. godine narodni poslanik koji je maločas govorio pripadao je jednoj koaliciji koja je donela Zakon o privatizaciji. Zakon o privatizaciji, narodni poslanik zna kako je donet. Jedna narodna poslanica je glasala iz Bodruma, ako se ne varam. Da li je tako? Po tom Zakonu o privatizaciji uništili ste gotovo sva putarska preduzeća u Republici Srbiji. Ni jedno jedino nije ostalo čitavo. Ostala su čitava samo ona preduzeća koja su imala povlašćeni status u poslovanju sa tadašnjim režimom.

Navešću vam jedan primer. Evo, Balint Pastor, moj kolega je pre nekoliko minuta govorio o tzv. ipsilon kraku. Da li se sećate firme „Borovica“? Kaže čovek, 30 godina ipsilon krak nije urađen. Koliko ste para dali Dušanu Borovici? Vi jako dobro znate o kome se radi. Koliko para je vlast Bojana Pajtića, vlast DS, vlast kojoj ste i vi pripadali dala Dušanu Borovici, da završi ipsilon krak oko Subotice i nije završen. Milioni i milioni evra su otišli u vetar, otišli su u privatne džepove. Ipsilon krak je tek uradila vlast SNS.

Da li treba da vas podsećam da ste u AP Vojvodini napravili jednu, rekao bih, čudovišnu instituciju, koja se zvala Fond za kapitalna ulaganja Vojvodine. Malo da podsetimo građane Srbije na ta vremena. Čemu je služio Fond za kapitalna ulaganja Vojvodine? Za izvlačenje enormnih količina finansijskih sredstava u sumnjivim poslovima, u sumnjivim transakcijama, u poslovima koji nikada nisu realizovani. Ipsilon krak je jedan primer dvorac „Heterlend“ u Novom Bečeju, gde ste ojadili decu ometenu u razvoju, je drugi primer. Takvih primera mogu da vam nabrajam do sutra.

Da li se sećate direktora Fonda za kapitalna ulaganja Vojvodine, gospodina Momčilo Milovića? Da li se sećate? Znate, poštovani narodni poslanici, pošto gospodin narodni poslanik dolazi iz Novog Sada. Između Fonda za kapitalna ulaganja Vojvodine, odnosno zgrade u kojoj se nalazi Fond za kapitalna ulaganja Vojvodine i Vlade, odnosno tadašnjeg Izvršnog veća Vojvodine ima jedan lep kafić-restoran koji se zove „Gondola“. U taj kafić je redovno svraćao Dušan Borovica. Kad malo popije onda je pričao da je u vrećama nosio gotov novac u Fond za kapitalna ulaganja Vojvodine.

Budući da je kancelarija direktora Fonda za kapitalna ulaganja Vojvodine bila, ja mislim negde na trećem ili četvrtom spratu, kaže lift nije mogao da povuče koliko para sam nosio u torbi, u gotovini da dam direktoru Fonda za kapitalna ulaganja Vojvodine. Onda se nađe narodni poslanik 2022. godine da nama kaže – a ko izvodi radove u Srbiji? Kaže, izvode Kinezi.

Bio je jedan narodni poslanik, sada vodi neku akademiju u Novom Sadu, vi to gospodine Atlagiću jako dobro znate, gospodin Balša Božović, on i Aleksandra Jerkov. Ta akademija ne radi ništa drugo nego po ceo dan, sedam dana u nedelji optužuje Srbiju za sva zla ovoga sveta. Balša Božović je tvrdio da su radnici koji rade u kineskoj fabrici „MeiTa“ u Obrenovcu, robovi. Ovo što ste vi sada rekli, nije ništa novo. To je vaš zvaničan stav. Kad god dođe neki kineski investitor u Srbiju i zaposli građane Srbije za dobre plate, vi te građane proglašavate robovima.

Pošto ste iz Novog Sada, verovatno ste videli radove koji se izvode na fruškogorskom koridoru. Videli ste da Kinezi su uveliko počeli da kopaju tunel, ali ste isto tako videli i veliki broj naših firmi, domaćih firmi koji rade na tom projektu. Nemoguće da niste videli. Nemoguće da niste videli sve one kamione, sve one radnike, sve one mašine, koje zajedno sa našim kineskim prijateljima grade jedan od najvećih projekata, ne u Srbiji, nego u jugoistočnoj Evropi. To će biti najveći tunel u ovom delu Evrope. Vi to tako bagatelišete.

Kažu, dođu neki Kinezi, bez tendera, rade neke poslove. Ako je to tako jednostavno, kao što vam je rekao Siniša Mali, što vi te poslove niste uradili, nego ste opljačkali i uništili Srbiju, nego ste opljačkali Novi Sad, opljačkali ste građane koji žive na teritoriji AP Vojvodine. To biste verovatno radili ponovo, ako biste došli nekim slučajem ponovo na vlast, jer ništa niste uradili, apsolutno ništa.

Kažite mi i jedan, evo pošto vi postavljate pitanja, da ja sada vas pitam. Koji krupan investicioni projekat ste vi sproveli, realizovali, doterali do kraja u periodu od 2000. do 2016. godine, namerno kažem 2016. godine, jer ste imali vlast u Vojvodine do 2016. godine? Znači za punih 16 godina voleo bih da objasnite poslanicima i građanima Srbije koji ste to vi projekat uradili, da se vidi, da je na korist građanima Novog Sada, Vojvodine, Srbije, neki projekat sa kojim možemo da se podičimo, da kažemo – evo ovi ljudi za 16 godina svoje apsolutne vladavine su uradili to i to.

Ja koliko znam niste uradili ništa, sem što ste omogućili nekolicini povlašćenih pojedinaca da se obogate, među njima je Dušan Borovica. Svi poslanici koji dolaze iz Vojvodine znaju, nema posla na teritoriji AP Vojvodine koji je mogao da dobije iko drugi sem Dušana Borovice. To što posao nije urađen, to što su milioni evra otišli u etar, ko te pita, nije smeo niko ni da postavi to pitanje.

Ovo što sada radite i što radite svih proteklih nedelje i meseci, dakle, da kriminalizujete dva čoveka koji žive na teritoriji Kosova i Metohije, pa to isto radi i Aljbin Kurti. To isto rade i svi neprijatelji države Srbije i svi oni koji pokušavaju na svaki mogući način da odvoje Kosovo i Metohiju od Srbije. Da li ima neki kriminalac među Albancima? Da li ima neki kriminalac među pripadnicima neke druge nacije koja živi na ovim prostorima? Kako je moguće da su samo Srbi kriminalci. Uhvatili ste se dva čoveka i besomučno ponavljate kako su oni najveći kriminalci i kako su to rekle, kaže, neke relevantne međunarodne institucije. Pitam vas, koje? Gospođa Fon Kramon kojoj vidim da povećavaju platu? Koja je to međunarodna institucija rekla da su ta dvojica ljudi najveći kriminalci na kugli zemaljskoj?

Dakle, vaša politika je onako vrlo providna i prilično banalna. Vi mislite da ćete pukim uvredama, iznošenjem najgore mogućih neistina da ostvarite neku političku korist za sebe. Pa, nećete.

Kad god budete rekli nešto loše za ovu vlast, koja nije idealna, ali koja je uradila mnogo toga dobrog za državu Srbiju i za njene građane, ja kad budem ovde u Narodnoj skupštini, ja ću vas uvek podsećati na ono šta ste vi uradili, a niste uradili ništa.

Za vreme vaše vladavine, i to želim da vam kažem… Optužujete Aleksandra Vučića za izdaju Kosova i Metohije? Za vreme Aleksandra Vučića nijedan pedalj države Srbije nije izgubljen. Za vreme vaše vlasti, i to građani Srbije treba da znaju, odnosno treba da ih podsetimo…

Da ih podsetimo, tako je, vi koji dobacujete. Znate vi jako dobro o čemu ja govorim.

Koja je bila vaša politika 2000. godine? Da se sruši Slobodan Milošević i onda ćemo da rešimo pitanje Kosova i Metohije, onda ćemo da rešimo pitanje Crne Gore. Kosovo i Metohija, znate, to je demokratsko pitanje. Crna Gora, to je demokratsko pitanje. Očuvaćemo, kaže, Kosovo i Metohiju u sastavu Srbije i očuvaćemo zajedničku državu Srbije i Crne Gore. Godine 2006. uništili ste zajedničku državu Srbije i Crne gore, 2008. godine Albanci na Kosovu i Metohiji su proglasili nezavisnost za vreme vaše vlasti i onda se predsednik vaše stranke kao ministar inostranih poslova Republike Srbije dosetio, pala mu na pamet genijalna ideja da pita Međunarodni sud pravde da li je Deklaracija kosovskih Albanaca o proglašenju nezavisnosti u skladu sa međunarodnim pravom ili ne, a znao je unapred da sudije koje sede u Međunarodnom sudu pravde ne glasaju po svojoj savesti, nego glasaju u skladu sa politikom svojih država. Unapred ste mogli da znate da ćemo da dobijemo savetodavno mišljenje koje nije povoljno po Republiku Srbiju, nego je povoljno za Albance na Kosovu i Metohiji. Zato vam i kažu – hvala, Vuče na svakom sastanku.

Nema sednice Saveta bezbednosti UN na kojoj kao svoj ključni argument ne ponavljaju savetodavno mišljenje Međunarodnog suda pravde koje je izdejstvovao predsednik vaše stranke, iako je mogao da zna unapred kakvo će to mišljenje da bude i onda nam vi držite patriotske lekcije, prozivate Zvonka Veselinovića, Milana Radojičića. Kažete – ovi iz Srpske liste, to su sve sami kriminalci, korumpirani. Ova dvojica korumpiraju, kaže, ako sam vas dobro razumeo, ljude iz bezbednosnog sektora u Republici Srbiji. O čemu vi govorite? Slušate li vi sebe.

Ne morate mene da slušate, ali skoro nikad teža situacija na Kosovu i Metohiji nije bila, a vi sebi dajete za pravo da u Narodnoj skupštini Republike Srbije kriminalizujete ceo srpski narod. Kriminalizujete poslanike Srpske liste. Kriminalizujete ljude koji su podneli ostavke, a bili su ministri u privremenim institucijama u Prištini. Vi kriminalizujete sve predsednike opština i gradonačelnike na severu Kosova i Metohije. To radite u situaciji kada su ti ljudi podneli ostavke, kada su prešli rubikon politički i kada su rekli – ili će se sprovesti Briselski sporazum i formirati zajednica srpskih opština ili mi više u ovoj farsi nećemo da učestvujemo i umesto da podržite Srbe na Kosovu i Metohiji u ovoj situaciji, ne morate vi da podržavate Aleksandra Vučića, ne morate da podržavate SNS, ne morate da podržavate Vladu Republike Srbije, ali podržite taj narod. Ne, vi se pojavite u Narodnoj skupštini i kažete – ovi dole na Kosovu i Metohiji, to su sve sami kriminalci.

Nisu ti ljudi kriminalci, nego ste kriminalci bili vi koji ste od 2000. do 2012. godine upropastili sve što je moglo da se upropasti u ovoj državi i da Aleksandar Vučić nije pobedio na izborima 2012. godine, ne samo što ste upropastili zajedničku državu Srbije i Crne Gore, ne samo što ste omogućili proglašenje nezavisnosti Kosova, vi biste uništili i samu državu Srbiju. Srbije više ne bi bilo.

E, to je vaš najveći politički krimen i zbog toga vi ne može da dobijete poverenje građana Srbije, zato što mislite da istorija počinje od juče ili od prekjuče. Ne, istorija ima malo duže trajanje.

Ako ste zaboravili, odnosno ako ste pomislili da su građani Srbije zaboravili šta ste radili dok ste bili na vlasti, evo mi ćemo svakog dana da vas podsećamo na to i da vam ukazujemo da ste vi zapravo ti koji ste trasirali put Srbije u propast. Mi sad pokušavamo da stvari vratimo u neki normalni kolosek, da ovi ljudi koji žive u Srbiji mogu da žive od svog rada, da imamo investicije i kineske i nemačke i francuske i sve druge, da gradimo puteve, da gradimo škole, da gradimo bolnice, da vratimo pitanje Kosova i Metohije ponovo za pregovarački sto i vratili smo ga. Svi oni koji kažu da je Kosovo i Metohija izgubljeno, ja ih pitam – a što onda sa nama pregovarate, što nam nudite svoje predloge za rešavanje pitanja Kosova i Metohije ako je sve gotovo? Nije sve gotovo, a nije sve gotovo ne zahvaljujući vama, nego zahvaljujući Aleksandru Vučiću koji je rekao – nije gotovo.

Teško je. Priterani smo uza zid, opkoljeni smo sa svih strana, ali nije gotovo. Borimo se. Borimo se i dan danas. Borimo se za taj narod koji živi na Kosovu i Metohiji, koji čuva našu istoriju, koji čuva naše istorijsko sećanje na srednjovekovnu srpsku državu iz koje je nastala i moderna Srbija.

Hvala vam.

(Borislav Novaković: Replika!)

(Miroslav Aleksić: Replika!)

PREDSEDNIK: Samo morate da se dogovorite ko. Ne može kada je reč o bivšem režimu svako ko pripada bivšem režimu.

(Borislav Novaković: Direktno me je spomenuo.)

(Miroslav Aleksić: Ja govorim za pominjanje predsednika moje stranke.)

Pominjana je DS, u to vreme vladajuća, njeni biznismeni, tako je, ali ne možete sva trojica po tom osnovu.

Ako možete da se dogovorite ko će da odgovori, nije problem nikakav, daću vam pravo na repliku.

Ako ne možete da se dogovorite, onda ću ja da odlučim, nije problem, i da znate da ćemo time da uđemo u poslednji krug replika, pa ako izazovete dalje, to je to.

Ništa, znači od vas trojice najviše smisla ima Borislav Novaković. On je bio u toj stranci u to vreme i lično ga se tiče razvojni fond itd.

BORISLAV NOVAKOVIĆ: Osnov za repliku nije ko je gde bio, nego ko je sada spomenut. Dakle, poslovnički.

Postavio sam pitanje i nisam dobio odgovor – odakle 45,5 miliona evra koruptivne razlike u Novom Sadu između premera radova i onoga što je ugovorena vrednost mosta? Niste mi rekli.

Postavio sam pitanje i nisam dobio odgovor – kako je bilo moguće da premer radova Fruškogorskog koridora bude 200 miliona, a na kraju da ugovorna vrednost bude 206 miliona?

Postavio sam pitanje kako je moguće da čovek koji je u sistemu sankcija međunarodne zajednice posluje sa firmama kojima je osnivač grad, pokrajina ili Republika i nisam dobio odgovor.

Reći ću vam zašto to spominjem. Ne zato što su međunarodne institucije rekle da je reč o najvećoj organizovanoj kriminalnoj grupi u državi. Pričam o Zvonku Veselinoviću i Radojičiću i ne samo zato što su oni oslonjeni na ovu vlast i ne samo zato što ih vi favorizujete i ne samo zato što im vi dajete poslove, imam jedan specifičan razlog. Nije Zvonko Veselinović na Kosovu. On živi u Novom Sadu i orkestrira kriminalnom scenom Novog Sada i cele države ovde i vi znate da je on mafijaš. Vi znate da je on kriminalac, a ćutite i ne smete da izgovorite njegovo ime.

Kao poslanik iz Novog Sada imam pravo to da kažem. Imam pravo da kažem da moj grad neće biti više okupiran grad, da nećemo dozvoliti da Novi Sad doživljava torturu Zvonka Veselinovića i Andreja Vučića, koji upravlja političkim procesima i Zvonka Veselinovića, koji upravlja kriminalnim radnjama. To nikada nećemo dozvoliti.

Novi Sad ima dignitet, ima svoj ponos i bićemo slobodan grad vrlo brzo, kada ta dvojica ljudi, Andrej Vučić i Zvonko Veselinović, prestanu sa torturom grada i kada Novi Sad bude mogao da… (Isključen mikrofon.)

PREDSEDNIK: Izvikali ste se u vremenu od dva minuta. Sve vam je bilo omogućeno.

Reč ima Milenko Jovanov, dva minuta.

MILENKO JOVANOV: Postoji jedna bitna razlika između poslanika koji ovde afektira, urla, preti i slično i ljudi koje spominje. Ni Zvonko Veselinović ni Milan Radojičić pravosnažno nisu osuđeni, za razliku od poslanika koji je pravosnažno osuđen na šest meseci zatvora, uslovno dve godine, zato što je tukao policajca u Vrbasu. U ime naroda pravosnažno osuđen na šest meseci zatvora. Dakle, čovek koji krivično odgovara ima potrebu da napada ljude koji nikada ni za šta nisu odgovarali, sa jedne strane, a sa druge strane da ovde, kao što je već rečeno i želim to još jednom da potcrtam, ponavlja teze Aljbina Kurtija da Srbi sami sebe napadaju, a da je on taj koji će da zaštiti Srbe od navodnih kriminalaca.

(Narodni poslanik Srđan Milivojević dobacuje sa mesta.)

I, evo njegovih megafona, čujete i ovog megafona Velje Nevolje. Ovo je megafon Aljbina Kurtija. Ovde samo nema megafona građana Srbije s one strane. Sve druge zastupaju, samo građane Srbije preskaču.

Na samom kraju, deluje ovo zaista groteksno kada se spomene Novi sad, a čovek ima određene potrebe da sebe predstavlja kao nekakvog lidera, kao ne znam ni ja šta. Znači, niti je bio lider, niti će biti lider, ali očigledno da zdrav čovek ima hiljadu želja, bolestan samo jednu da po svaku cenu postane lider u Novom Sadu. Hvala.

PREDSEDNIK: Reč ima Aleksandar Jovanović.

ALEKSANDAR JOVANOVIĆ: Član 7, predsedavajući, nije dozvoljeno da se ovde bilo ko kome obraća uvredljivim jezikom. Malopre gospodin Martinović nekoliko puta upotrebljava izraz „kriminalci“ i slično. Samo želim da podsetim gospodina Martinovića šta je rekao o SNS i Aleksandru Vučiću na istom ovom mestu pre…

PREDSEDNIK: Vi znate da je to onda replika koja ide na račun vaše poslaničke grupe?

ALEKSANDAR JOVANOVIĆ: Reklamiram član 107. Poslovnika.

PREDSEDNIK: Ne, to što ste hteli da podsećate i da odgovarate je onda replika koja mora da se vodi na vreme vaše poslaničke grupe.

ALEKSANDAR JOVANOVIĆ: Dobro, nek se vodi. Ja ću da potrošim samo jedan minut da sve vas podsetim.

Gospodine Martinoviću… (Isključen mikrofon.)

PREDSEDNIK: Hvala, onda to vodimo kao vreme vaše poslaničke grupe, nema nikakvih problema. Dogovoreno.

Reč ima ministar Aleksandar Martinović.

ALEKSANDAR MARTINOVIĆ: Zahvaljujem se, gospodine predsedniče Narodne skupštine.

Danas smo čuli po ko zna koji put da su najveći kriminalci na Kosovu i Metohiji dvojica Srba - Zvonko Veselinović i Milan Radojičić. Da podsetim ponovo, uvažene narodne poslanike i građane Srbije na jednu činjenicu, 2010. godine poslanik Evropskog parlament, inače Švajcarac, Dik Martin objavio je Izveštaj o tome da su pripadnici OVK u tzv. „žutoj kući“ na severu Albanije, tokom 1998. i 1999. godine Srbima vadili organe i prodavali na crnom tržištu. On je ponudio relevantne dokaze za sve ono što je u tom izveštaju navedeno. Dokaze je ponudila čak i Karla del Ponte, koju mi Srbi ne pamtimo baš uvek po dobru, koja je jedno vreme bila glavni tužilac Haškog tribunala, ali i ona je stala iza tog izveštaja. Zašto vam ovo govorim?

Da li se sećate, uvaženi narodni poslaniče, jednog vašeg saborca iz perioda 5. oktobra, Milana St. Protića, jel se sećate? To je čovek koji je bio jedno vreme ambasador Republike Srbije, odnosno tada Savezne Republike Jugoslavije, dok je niste uništili, u SAD, a posle toga je bio ambasador Republike Srbije u Švajcarskoj. On svedoči, on koji sam kaže da neće da spomene ime Aleksandra Vučića zato što Aleksandar Vučić nije dostojan da ga on spominje po imenu i prezimenu. Dakle, taj gospodin Milan St. Protić, ambasador Republike Srbije u Švajcarskoj, svedoči da je razgovarao sa Dikom Martijem, da ga je Dik Marti uverio da je svaka rečenica u njegovom izveštaju koja se tiče slučaja „žuta kuća“ apsolutno tačna. I Milan St. Protić svedoči da je tražio da se Izveštaj Dika Martija prevede na sve svetske jezike i da svaki ambasador Republike Srbije u Evropi i u svetu traži prijem kod Vlade, pri kojoj je akreditovan, i da joj na njihovom jeziku preda izveštaj Dika Martija, kao argument protiv vođa terorističke OVK i kao jedan od argumenata Republike Srbije u borbi za očuvanje Kosova i Metohije u sastavu Srbije.

Šta svedoči dalje Milan St. Protić? Kaže, ljudi koji su bili na vlasti, ljudi koji su bili na vlasti, a ko je bio na vlasti tih godina, Boris Tadić, Vuk Jeremić i njima slični, šta su rekli? Po svedočenju Milana St. Protića, dakle, ne nekoga iz SNS, po njegovom svedočenju - nemojte, kaže, nije baš pametno da taj Izveštaj predajemo vladama naših zapadnih prijatelj, naših zapadnih saveznika, eto, treba da uđemo u EU, ne znam kako bi oni to doživeli.

Umesto da Izveštaj Dika Martija bude jedan od najvažnijih argumenata u borbi za Kosovo i Metohiju, da raskrinkamo zaista, ne kriminalce, nego zločince, zločince koji su Srbima vadili srce, bubrege, pluća, jetru, i prodavali na crnom tržištu organa, tadašnja vlast nije htela prstom da mrdne da se slučajno nekome ne zameri. Borisu Tadiću je obećano - nemoj samo mnogo da se raspituješ oko sudbine Srba na Kosovu i Metohiji, nemoj mnogo da potenciraš to pitanje „žute kuće“, pusti neka stvari idu svojim tokom i onako ćete vi Srbi, evo, za dve godine, to su mu obećali, inače da vas podsetim, da će Srbija 2012. godine da uđe u EU, i onako ćete, kaže, za dve godine da uđete u EU, pustite Dika Martija i njegov Izveštaj.

Onda se 2022. godine pojavi u Narodnoj skupštini čovek koji je pripadao tadašnjem režimu i kaže – e, nisu najveći zločinci oni koji su ljudima vadili organe, nisu najveći zločinci oni koji su uzimali milione dolara tako što su prodavali srpske bubrege, pluća, srca širom Evrope i širom sveta. Ne, znate ko su najveći kriminalci na Kosovu i Metohiji? Dvojica Srba - Zvonko Veselinović i Milan Radojičić.

Sada vas ja pitam - kako vas nije sramota, kako vas nije sramota posle svega što ste uradili da omogućite ovu situaciju koju sada imamo na Kosovu i Metohiji? Vi posle svega pronalazite kriminalce isključivo među Srbima. Meni zaista nije jasno kako vas nije sramota. Imate li malo nacionalne, imate li malo ljudske časti?

(Miroslav Aleksić: Replika. Pomenuo je predsednika stranke.)

(Borislav Novaković: Poslovnik.)

PREDSEDNIK: Samo ako može tiše da možemo da nastavimo sednicu.

Za repliku sam rekao malopre da ulazimo u poslednji krug i da vodite račune o tome ako budete izazivali dalje i izazvali ste dalje.

Sada smo to završili. Sada ćemo dalje po spisku, a vi imate prijave za reč dalje, pa ćete da govorite ponovo.

(Miroslav Aleksić: Replika.)

To ćete da raspravite sa Novakovićem.

Ko je sledeći prijavljeni?

Reč ima Aleksandar Marković.

(Narodni poslanici dobacuju: Poslovnik.)

ALEKSANDAR MARKOVIĆ: Znam, vidim.

Predsedniče, dugo sam se pitao šta je to što prethodnog govornika, kada kažem prethodnog govornika, da ne bude zabune, dakle mislim na prethodnog govornika po listi govornika, tera stalno na nasilje, na izazivanje incidenata, na fizičke obračune i slično.

Juče ovde u Narodnoj skupštini je pokušao da izazove incident i pre neki dan kada smo raspravljali o izboru Vlade, doduše nije uspeo u tome, brže bolje je pobegao nazad, u svoje klupe.

Onda sam se malo bolje informisao i shvatio da su zapravo nasilje i sklonost ka fizičkom sukobu, ka fizičkom obračunu, ka izazivanju incidenata zapravo konstanta u njegovom političkom delovanju. On to stalno radi.

Puna mu je biografija takvih stvari. Doduše u toj biografiji ima svega, ima tu i mnogo lopovluka, ima i kriminala, ima i korupcije, o čemu je govorio i uvaženi kolega Jovanov. Ima i sudskih presuda i to različitih sudskih presuda, ali ipak ima najviše fizičkog nasilja - sukob sa policijom, tuča u kafani, napad na policiju, napad na Milenka Jovanova i to ne samo ovde u Narodnoj skupštini, nego i u Pokrajinskoj skupštini.

Dakle, sve u svemu možemo slobodno da zaključimo da je reč o poslednjoj osobi koja ovde u Narodnoj skupštini ima pravo da nam drži bilo kakve moralne pridike, a bogami u pitanju je poslednja osoba koja uopšte sme i može da pomene kriminal i korupciju kada znamo da postoje i pravosnažne presude za to. Tako da vas molim, gospodine predsedavajući, da u budućnosti pošto je ovo očigledno trend koji će se nastaviti da kada počne neko svoje lupetanje o nekakvom kriminalu, da li je to po naređenju Albija Kurtija ili po njegovom ličnom nahođenju, da imate u vidu o kakvoj je osobi reč i sa kim to mi zapravo ovde imamo posla.

Uvaženi ministri, dame i gospodo narodni poslanici, ovo je već ko zna koja po redu rasprava o budžetu ili rebalansu budžeta, a u kojoj je jedna od glavnih tema povećanje penzija, povećavanje plata, razna druga davanja pomoći građanima itd.

To je ono što je dobro. Ja ne mogu da sakrijem, da kažem, zadovoljstvo zbog toga. Dakle, ne mogu da sakrijem zadovoljstvo zbog činjenice da će penzije, uključujući ovo ali i januarsko povećanje, skočiti za preko 20%. Ne mogu da sakrijem zadovoljstvo, zbog činjenice da će plate u javnom sektoru skočiti za 12,5%. Ne mogu da sakrijem zadovoljstvo da će pripadnicima Vojske Srbije primanja skočiti za 25%, da će minimalan plata u Srbiji iznositi preko 40.000 dinara, da mladi u Srbiji već treći put za relativno kratko vreme dobijaju ne tako malu pomoć od države.

Pritom, ono što je jako bitno i što treba naglasiti, da sve ovo ostvarujemo bez dodatnog zaduživanja, da sve ovo ostvarujemo bez nepovoljnih zaduživanja, da ovim ne narušavamo i ne ugrožavamo makro-ekonomsku stabilnost.

Zašto ovo podvlačim, zašto je važno istaći da sve ovo ostvarujemo bez nepovoljnih kredita? Pa zato što su neki drugi, dok su vršili vlast, a neki od njih sede preko puta nas i danas nam ovde nešto pridikuju, e pa oni su radili sve suprotno.

Evo kako je to otprilike izgledalo u njihovo vreme kada su oni vodili državu. Idu izbori - šta ćemo da radimo, povećavaj penzije, ali nemamo para u budžetu za to, nema veze, zadužuj se, besomučno se zadužuj, ali ko će to da vrati, nećemo mi, nema veze, neko drugi će to da vrati. Dakle, to je bio model njihovog upravljanja i njihovog vladanja.

Svi ostali pokazatelji, ministre, govore da je stanje javnih finansija više nego stabilno i rekordna nezaposlenost, i rekordna naplata poreza, koju ste juče spominjali, i priliv direktnih stalnih investicija itd. Sve ono što smo već ova dva dana dovoljno govorili.

Osim ove, da kažem socijalne komponente, pomenuo bih i razvojnu komponentu, i činjenicu da nijedan infrastrukturni projekat ili kapitalna investicija neće biti obustavljena već će se nastaviti i sa izgradnjom autoputeva, saobraćajnica, puteva, škola, bolnica, vrtića itd.

Neko je, predsedniče, pomenuo u jučerašnjoj raspravi ulaganja u sektor odbrane i za pripadnike Vojske Srbije. Želim posebno zadovoljstvo da izrazim zbog većih ulaganja za Ministarstvo odbrane i Vojsku Srbije kako kada je reč o opremanju, nabavci vozila, modernizaciji tehnike i naoružanja, vojne opreme itd. ali tako kada je reč i o popravljanju materijalnog statusa našeg vojnika.

Morate da znate, odnosno bolje rečeno, moramo da znamo, da ako želimo da imamo vojsku, moramo da ulažemo u našeg vojnika. Mislim da je to jedan od najvećih prioriteta, zato što je jaka i snažna vojska, upravo garant mira i stabilnosti u regionu, baš zato što ne želimo nove ratove, baš zato što ne želimo nikakve sukobe, baš zato želimo da ulažemo u dobro obučenu, dobro opremljenu, savremenu Vojsku Srbije, snažnu i jaku Vojsku Srbije, koja će biti garant mira i stabilnosti.

Moramo zadržati vojnike, moramo ulagati u njihovu opremu i obezbediti ima materijalnu sigurnost, jer to su ljudi koji su danonoćno na braniku naše otadžbine, ne beže od izazova, ne beže od opasnosti. Milion puta su to i pokazali i važno je da pošaljemo poruku, da država brine o svojim vojnicima i visoko ceni njihovu požrtvovanost. Zahvaljujem.

PREDSEDNIK: Poslovnik, Ivana Parlić.

IVANA PARLIĆ: Član 107. Dozvolili ste poslaniku da upotrebi reč – lupetanje. Moram da vam kažem da kada poslanici opozicije ukazuju na vezu kriminalnog klana sa vrhom SNS to nije lupetanje. Treba da reaguje javni tužilac i to pod hitno.

PREDSEDNIK: Jeste li primetili da smo uveli praksu koja je ujednačena za sve na ovoj sednici?

IVANA PARLIĆ: Izvinite, pustite da završim.

PREDSEDNIK: Da se to repliciranje posle vodi kao vreme poslaničke grupe. Pitam vas nešto.

IVANA PARLIĆ: Gospodine Orliću, ne plašite se. To je samo jedna rečenica. Molim vas, ja govorim. Pustite me da završim pa ću posle da vam odgovaram.

PREDSEDNIK: Pitam vas nešto. Dobro.

IVANA PARLIĆ: Znači, javni tužilac… (Isključen mikrofon.)

PREDSEDNIK: Pošto vas ne zanima ništa da čujete, onda ćemo ovo prosto da vodimo kao vreme od poslaničke grupe.

Sledeći je Dušan Radosavljević.

(Miroslav Aleksić: Replika.)

Kada se budete normalno javili, razgovaraćemo dalje. Ovako, nema smisla. DUŠAN RADOSAVLjEVIĆ: Poštovani gospodine predsedniče, dame i gospodo narodni poslanici, jel mogu da govorim?

(Narodni poslanici dobacuju.)

Ja bih vas molio samo za malo pažnje.

Dragi građani, molim vas, vratite mi vreme. Ovo je zaista neozbiljno. Samo pre nego što krenem da govorim, samo kratko ću se osvrnuti. Ne znam šta je ovaj narod, kome je skrivio da mora ovo da sluša, ali idući put kada bude glasao neka malo dobro premeri.

Drage kolege poslanici, poštovana Srbijo, juče je naš uvaženi predsednik POKS-a i deo Koalicije NADA imao kao ovlašćeni predlagač jedno sjajno izlaganje, a mi danas narodni poslanici iz te poslaničke grupe ćemo po samo, nas pet, šest, po pet, šest minuta, koliko nam vreme dozvoljava, osvetliti pojedine segmente tog njegovog izlaganja.

Juče i danas slušamo puno statistike. Ja ću vas samo podsetiti da je statistika u suštini isto što i ženski bikini, sve pokazuje i ništa ne otkriva, zato ovde i nema nikakve transparentnosti i zato mnoge stvari koje su pomenute ovde, a to je da se krene u projekte, pa je jedna cena, pa je druga cena, i na kraju se završi sa cenom…

Možete vi da galamite koliko hoćete, ali to je tako kako je.

Da se dohvatimo poljoprivrede. Sva priča o poljoprivredi će se završiti na jednoj rečenici – uvozimo mleko iz Poljske. Da li smo mi normalni? Sa toliko pašnjaka, od toliko naših divnih rasa, mi uvozimo mleko iz Poljske, kraj balade, kraj priče, nema tu šta dalje da se dodaje.

Svaku stvar o kojoj pričamo ima analiza kako toj stvari pristupamo. Za nas je budžet nešto najsvetije, to je narodna muka, to je narodni znoj i o tome treba da se vodi računa šta se radi. Mi smo vaspitani na našim najsvetijim idealima, a to je kada su kralju Petru geometri premeravali imovinu pa su se ogrešili malo o jednog seljaka, seljak je tužio geometre, kralj izašao na sud i svi mediji su objavili – kralj izgubio parnicu, odnosno vlast izgubila parnicu. Zamislite danas da neki bezimeni seljak tuži nekog velmožu ili nekog imućnog političara, gde bi završio? E, na tim idealima smo mi zadojeni i mi dobro znamo šta je budžet.

Sa ovim budžetom se neko igra i tretira ga kao Alaj Begova slama. Naime, 93% investicija se daje stranim investitorima, od par hiljada evra do par desetina hiljada evra, a srpski domaćin ore sa najskupljom naftom na svetu i okolini. Toliko o tome kako vi pristupate selu i svemu tome što je vezano za opstanak ove zemlje.

Rekao bih nešto o decentralizaciji. Suštinska stvar da bi zemlja funkcionisala, ne može ovako trom aparat, mora biti sve decentralizovano, mora biti svedeno sve na nivo da se od baze artikuliše i da od baze kreće.

Pomenuću divan primer jednog gospodina i kolege, mislim da je iz Pazara, koji je otvoreno rekao – dajte u moj kraj određene investicije. Tako i treba da se radi. Suština politika jeste po onom starogrčkom – da se borim za ono što vidim očima i čujem ušima.

Ja isto, dolazim iz Mačve, srpskog misira. Hoću da vas obavestim da je tamo najveći geotermalni potencijal i da pozivam Vladu, pozivam medije da dođu, jer od Mačve može da se stvori, verujte, srpski Kuvajt i da ona može biti lider zapadne Srbije. Evo, napravljen je pilot projekat, gde je sedam-osam državnih institucija, kao što su škola, opština, vrtić, krenula ta istraživanja i topla voda daje gratis grejanje.

Zašto su to prednosti? Možemo graditi spa centre i napraviti fantastični turistički potencijal, gde možemo zaraditi i zaposliti puno ljudi, možemo imati besplatno grejanje na tom prostoru i treća stvar, od te vode se može izvršiti navodnjavanje i jednostavno možemo i tu imati dobit, a između ostalog i da se kupamo.

Zapamtite, Mačva leži na najvećem bogatstvu koje Srbija ima, geotermalnim vodama. Ja pozivam medije, pozivam predstavnike Vlade, ja ću vas dočekati, da odemo i da taj kraj na taj način ekonomski obnovimo i da se tu ulaže. E, o tom budžetu ja pričam, o tome da se tu pomogne, da se tu pozovu naši ljudi iz dijaspore kojima smo uskratili i ministarstvo.

Na kraju, da dodam nešto što Srbija ne zna a što služi nama na čast, da moramo nešto uraditi. Kraljevski dvor je na Dedinju, 1924. godine počeo da se radi, tu su tri objekta – Kraljevski dvor, Beli dvor i Kapela, završeni 1937. godine. Poštovani građani Srbije, ovde vlast to zna, to je privatna imovina kralja Aleksandra, praunuka vožda Karađorđa, koji je gradio od svog novca, za šta postoje dokumenti, papiri, analitika, arhitekte, sve potpisano. I nije normalno da se to što je oteto ne vraća njegovim potomcima. Ako mi mislimo o nekim integracijama da pričamo u svetu, manite se toga, od tog sirišta nema ništa, što kaže naš narod, dok se ne vrati imovina. Još jednom ponavljam – to je privatna imovina.

U amandmanu ću o tome posebno govoriti, ako može nešto da se leči u ovom trenutku, pod znacima navoda. Prema tome, da li je ta porodica van zakona o restituciji ili nije? Šta se tu dešava?

Meni o tome nemoj neko ni slučajno da počne da objašnjava, jer ja sam potomak jedne od najelitnijih srpskih predratnih porodica prema kojoj je napravljen masakr. Znam da tu ništa nije učinjeno i tražimo i zahtevamo da se svakom domaćinu u Srbiji sve vrati. Verujte mi, boga radi i sveta radi, u integracije druge nikad ova zemlja mrdnuti neće.

Na kraju, da završim, dame i gospodo, poštovani građani Srbije, danas je prelepi hrišćanski praznik Svetog Dimitrija, zaštitnika Tesalonikija, u narodu poznat kao Mitrovdan. Neka je srećan svim građanima pravoslavne veroispovesti, a onima koji danas pale sveću i lome slavski kolač, neka je sretno, uz želje da dogodine proslave u nekoj lepše uređenijoj demokratskoj Srbiji i sa vraćenim krštenim imenom, a to je Kraljevina Srbija. Živeli mi.

PREDSEDNIK: Samo da vam kažem, narodni poslaniče Radosavljeviću, da je ona doskočica kada ste pominjali ženski bikini bila potpuno neprikladna, kao i bilo kakvo pominjanje žena u sličnom kontekstu. Nisam vas tada prekinuo zato što se nije ponovilo. Ja mogu da pretpostavim…

(Dušan Radosavljević: Jel mogu samo jednu rečenicu?)

… da je bilo nenamerno.

Nemojte da govorite sada, nije vam uključen mikrofon. Nemojte da galamite.

(Dušan Radosavljević: Neću, da mi date samo reč. To što sam rekao, nešto je najcitiranije u mnogim razgovorima.)

Ali, to svakako nije opravdanje.

Više narodnih poslanica se javilo da reaguje, trebate toga da budete svesni, ne samo zbog ovoga što ste sada rekli, nego i zbog svega onoga što ćemo da govorimo u ovoj sali nadalje. A ja moram da pružim obrazloženje kada bilo ko od vas napravi propust te vrste.

Reč ima Marija Jevđić, povreda Poslovnika.

MARIJA JEVĐIĆ: Poštovani predsedniče, upravo sam htela da ukažem na to što ste vi rekli, da ukažem na to da je prethodni govornik prekršio član 107. gde je prekršio dostojanstvo Narodne skupštine, pre svega mislim vaših koleginica narodnih poslanica.

Ne znam da li je kolega želeo da bude zanimljiv, pa da upotrebi tako jedan seksistički izraz. Mogao je da kaže kao muški kupaći, a ne mora da spominje ženski bikini. Znam da je možda kolegi teško da prihvati da smo se mi izborile da budemo ravnopravni članovi ovog društva. Ako već želi da se zahvaljuje na kraju, da upućuje građanima i da čestita slavu ili već šta, slobodno da pored građana uputi i građankama isto takve čestitke.

Nadam se da niste bili zlonamerni i da ćete ubuduće voditi računa, pre svega o nama jer imate i koleginicu u vašoj poslaničkoj grupi.

Ne tražim da se Skupština izjasni u danu za glasanje. Zahvaljujem.

(Dušan Radosavljević: Replika?)

PREDSEDNIK: Samo polako.

Kad se ukazuje na povredu Poslovnika, to nije osnov za replike.

Razumeo sam na kraju da ste rekli da ne tražite da se Skupština izjasni, prihvatili ste i obrazloženje koje sam dao. Hvala na tome.

Jel nije više bilo prijava za povrede Poslovnika?

Moram da pitam, pošto imam u sistemu Borislava Novakovića.

Nije tu, nema veze.

Miodrag Linta, po prijavi za reč, da nastavimo dalje.

MIODRAG LINTA: Poštovani gospodine predsedniče, uvaženi članovi Vlade, dame i gospodo narodni poslanici, poštovani građani, želim na početku da svim građanima Srbije čestitam slavu Mitrovdan, sa željom da je provedu i proslave u miru, veselju i dobrom raspoloženju.

Na današnji dan navršilo se 30 godina od kada su Nevesinjska brigada i druge jedinice Hercegovačkog korpusa odbranile Istočnu Hercegovinu i Republiku Srpsku od daleko nadmoćnijeg neprijatelja, od muslimansko-hrvatskih snaga.

Takođe, Nevesinjska brigada je odbranila Istočnu Hercegovinu i Republiku Srpsku u drugoj Nevesinjskoj bici dve godine kasnije, 1994. godine. Borci Nevesinjske brigade i drugih jedinica Republike Srpske su vodili teške, krvave borbe 1992. i 1994. godine i uspeli su nadčovečanskim naporima da odbrane Srpsku Hercegovinu i Republiku Srpsku.

U tim borbama pokazali su veliko junaštvo, herojstvo i spremnost na žrtvu. U slavnim Mitrovdanskim bitkama stradala su 63 borca Nevesinjske brigade i njihova žrtva ne sme nikad biti zaboravljena, kao što ne sme nikad biti zaboravljena žrtva više od 23.000 boraca koji su dali svoje živote za odbranu Republike Srpske i za odbranu svog naroda.

Želim da kažem jednu nespornu činjenicu, da se Srbija u prethodne tri godine suočava sa ogromnim izazovima i da se nalazi u veoma teškoj i složenoj situaciji. Svi se dobro sećamo 2020. i 2021. godine i pandemije korona virusa, nakon te pošasti imamo energetsku krizu koja se ogleda u povećanoj inflaciji, recesiji i višestruko uvećanim troškovima struje, gasa i nafte.

Moram da se zahvalim Vladi Republike Srbije koja je u prethodne tri godine pokazala ozbiljnost, odgovornost, preduzela niz konkretnih mera podrške privredi i građanima. Takođe pozdravljam mere koje je najavio ministar finansija, pomenuću samo neke od njih. Dakle, treći put imamo pomoć mladima od 16 do 29 godina u visini 5.000 dinara, prethodno smo imali dva puta po 100 evra, zatim imamo povećanje penzija za penzionere od 1. novembra u visini od 9%, a od 1. januara biće više od 12%, zatim veoma važna činjenica da je obezbeđeno 15 milijardi dinara za socijalno ugrožene kategorije građana, 16,5 milijardi dinara za podsticaje u poljoprivredi i niz drugih mera. Ono što bih želeo da posebno istaknem i da pohvalim da je Vlada u prethodne dve i po godine četiri puta obezbedila novčanu pomoć za jednu od ugroženih kategorija građana Srbije, to je 1,7 miliona penzionera.

Podsećam da je Vlada u četiri navrata dala pomoć. Dakle, 2020. godine 4.000 i 5.000, prošle godine 50 evra ili skoro 6.000 dinara i početkom ove godine 20.000 dinara. Dakle, penzioneri, korisnici Fonda PIO Srbije dobili su u prethodne dve i po godine novčanu pomoć u visini od 35.000 dinara i zaista sve pohvale za Vladu i za osetljivost koju je pokazala prema toj kategoriji građana Srbije.

Međutim, moram da kažem da ima jedna kategorija penzionera koji su diskriminisani i koji nisu bili obuhvaćeni ovim merama Vlade. Radi se o penzionerima koji su rodom i poreklom sa područja država koje su nastale na prostoru bivše Jugoslavije. Radi se oko 100.000 penzionera sa područja Hrvatske i Bosne i Hercegovine i oko 25.000 penzionera sa područja današnje Slovenije, Crne Gore i Makedonije. Velika većina njih nisu korisnici Fonda PIO Srbije, jer su svoj radni staž ostvarili u bivšim jugoslovenskim republikama.

Činjenica je da oni sa formalne strane nisu imali to pravo. Međutim, radi se o građanima koji savesno ispunjavaju svoje obaveze, koje su iskrene patriote i koji se osećaju diskriminisano i kao građani drugoga reda, zato što su smatrali da je njima država i Vlada treba da pomogne, da i oni lakše prebrode posledice pandemije korona virusa.

Apelovao bih na ministra finansija da vidimo mogućnost u ovom rebalansu budžeta ili ako nije moguće sada barem u budžetu za 2023. godinu, da se penzionerima koji su rodom i poreklom sa prostora bivše Jugoslavije, nisu korisnici Fonda PIO Srbije, njih 120.000 da Vlada izdvoji sredstva i svakom tom penzioneru isplati po 35.000 dinara novčane pomoći i da na taj način ti penzioneri budu izjednačeni sa 1,7 miliona penzionera korisnika Fonda PIO Srbije. mislim da bi to bila jedna pravedna, humana mera i ti bi građani osećali da država Srbija i da Vlada ima jednak odnos i prema korisnicima Fonda PIO Srbije, ali i prema njima. Podsećam da velika većina tih penzionera ima veoma male penzije, mi imamo desetine hiljada penzionera iz Hrvatske i Bosne i Hercegovine koji su prebacili svoja prebivališta sa područja Hrvatske, Republike Srpske, Federacije BiH u Srbiju i automatski su izgubili zaštitne dodatke. Na primer, minimalna penzija u Hrvatskoj je 120 evra, kada neko prebaci prebivalište iz Hrvatske u Srbiju njegova stvarna penzija je, recimo, 30 evra ili 35 evra. Znači, on dobija 40 evra. E sad, neki njegov komšija korisnik Fonda PIO Srbije koji ima penziju 50.000, on je u prethodne dve i po godine dobio 35.000 dinara novčane pomoći, što je za svaku pohvalu, ali ovaj penzioner iz Hrvatske, Bosne i Hercegovine, Crne Gore, Makedonije, Slovenije tu novčanu pomoć nije dobio.

Dakle, apel ministru finansija i Vladi da vidimo u ovom rebalansu budžeta ili ponavljam budžetu za 2023. godinu da se i ovoj kategoriji građana Srbije isplati ta novčana pomoć.

Takođe, za pohvalu je činjenica da je Vlada svim punoletnim građanima Srbije u četiri navrata isplatila novčanu pomoć takođe da lakše prebrode podsticaje korona virusa 2020. godine 100 evra, a prošle godine u tri navrata dva puta po 30 evra i treći put krajem prošle godine 20 evra. Međutim, jedna kategorija građana Srbije, njih 26.000 građana koji imaju i dalje formalno izbegličke ili prognaničke karte, dakle nemaju formalno prebivalište, nego imaju boravište u Srbiji, njima ta novčana pomoć nije isplaćena i ti se građani osećaju razočarano, ogorčeno, nezadovoljno, diskriminisano, jer tu izbegličku kartu je izdao MUP Republike Srbije, dakle Ministarstvo unutrašnjih poslova, i taj dokument je važeći pred svim nadležnim državnim i lokalnim organima i bilo bi fer da se i tim građanima isplati ta novčana pomoć u visini od 180 evra koju su dobili svi punoletni građani u prethodne dve godine.

Posebno važna tema jeste rešavanje stambenog pitanja ugroženih građana Srbije. Tu imamo posebnu kategoriju prognanih Srba sa područja Hrvatske, Federacije Bosne i Hercegovine, kao naravno i prognani Srbi i drugi nealbanci sa područja Kosova i Metohije. Podsećam da je Vlada 2012. godine počela realizaciju regionalnog stambenog programa, čiji cilj je bio da se u narednih pet do šest godina, dakle najkasnije do 2018. godine reši stambeno pitanje oko 20.000 prognaničkih porodica, u najvećoj meri sredstvima Evropske unije i drugih donatora.

Srbija je 2012. godine zatražila 302 miliona evra od Banke za razvoj Saveta Evropa koja je sprovodila taj projekat, međutim, u prethodnih deset godina mi smo povukli samo 134 miliona. Nažalost, 168 miliona evra nije povučeno zato što se taj program od nadležnih institucija, pre svega Komesarijata za izbeglice i Jedinice za upravljanje projektima pri Vladi Srbije realizovao izuzetno sporo. To je apsolutno nedopustivo, neprihvatljivo, da mi nismo povukli sva ta sredstva da rešimo stambeno pitanje najvećih žrtava ratova na prostoru bivše Jugoslavije. Ja sam početkom marta imao sastanak sa predstavnicima Odbora za rešavanje stambenog pitanja prognanih Srba iz Hrvatske i Federacije BiH sa ministarkom Brnabić. Premijerka Brnabić je obećala kada se formira nova Vlada da će nova Vlada doneti program rešavanja stambenog pitanja i da će u budžetu za narednu godinu biti obezbeđena značajna sredstva da krenemo u realizaciju tog programa.

Prema podacima Komesarijata za izbeglice i migracije imamo blizu 6.000 porodica koje su ostale ispod crte, dakle koji imaju pravo da im se reši stambeno pitanje, bilo kroz gradnju stanova, dodelu paketa građevinskog materijala da završe svoje kuće, montažne kuće ako imaju svoj plac i kupovinu seoskih imanja.

Očekujem da Vlada, odnosno da se u budžetu za 2023. godinu obezbede, ponavljam, odnosno opredele značajna sredstva, da tih skoro šest hiljada porodica koji su bodovani, koji su ostali ispod crte, zato što nismo povukli sva sredstva od banaka za razvoj Saveta Evrope, počnu i konačno reše u razumnom vremenskom roku. Takođe, imamo još oko šest hiljada porodica za koje treba raspisati javne pozive. Za ova četiri vida rešavanja stambenog pitanja s ciljem da Vlada ispuni svoje obećanje iz 2012. godine i reši to važno humanitarno pitanje.

Na kraju bih želeo samo dati jedan primer loše i spore realizacije tog programa, o tome više zna gospodin Vesić, to je pitanje 133 stana u ulici dr Ivana Ribara na Novom Beogradu. Naime, 2018. godine raspisan je javni poziv za gradnju 133 stana na Novom Beogradu i 250 stanova u naselju Ovča sledeće 2019. godine. Sada 250 stanova u naselju Ovča je gotovo završeno, a još uvek nije počela gradnja 133 stana za porodice na Novom Beogradu.

Šta je problem? Od banke za razvoj Saveta Evrope obezbeđeno je 4,7 miliona evra za izgradnju te zgrade pošto se kasnilo u realizaciji, povećani su troškovi gradnje. Vlada je obezbedila dodatna sredstva u visini od 1,6 miliona evra i svi smo očekivali da će izvođač radova da krene u avgustu, septembru sa gradnjom te zgrade, međutim izvođač radova je iz neobjašnjivih razloga raskinuo ugovor sa jedinicom za pravljenje projekata sa JUPOM i sada su ti ljudi ogorčeni. Četiri godine čekaju da se sagradi ta zgrada. Među njima imamo porodice sa bolesnom decom i kojima ta lokacija upravo treba zbog lečenja svoje dece.

Želim da apelujem i na ministra finansija i gospodina Vesića i na Vladu, da ako možemo već u ovom rebalansu budžet da obezbedimo 6,5 miliona evra koliko košta izgradnja te zgrade, da ispnimo obećanje za te 133 porodice, da se ta zgrada konačno sagradi, da država kaže mi smo preuzeli obaveze, mi ispunjavamo obaveze, građani ne trebaju, te porodice ne trebaju da snose posledice zato što nadležni državi organi nisu odgovorno i ozbiljno pristupili realizaciji tog projekta.

Molim vas, ako možemo već sada u ovom rebalansu budžeta da obezbedimo, ponavljam, to je negde oko 750 miliona dinara, za izgradnju zgrade u dr Ivana Ribara, dakle 133 stana i da se konačno objavi konačna lista i da se ti ljudi sledeće godine konačno usele u svoje stanove. Hvala.

PREDSEDNIK: Hvala.

Reč ima Željko Veselinović.

ŽELjKO VESELINOVIĆ: Poštovani predsedniče, ministri, uvažene kolege i koleginice narodni poslanici, postoji jedna stara uzrečica koja kaže – statistika naša dika što poželi to naslika. Po toj statistici koju nam servira Republički zavod za statistiku mi živimo u kućama od čokolade, prozori su tu od marmelade, kako kaže vaš jedan partijski kolega, ali problem je u tome što je to prilično daleko od istine.

Mislim da je krajnje vreme da demistifikujemo jednu stvar koja se ovde već provlači više puta, to je i gospodin Mali jedno deset puta ponovio, pre njega i gospođa Brnabić, a to je da je nezaposlenost u Srbiji 8,9%, a da je nekada bila 25,9%. Tačno da je bilo 25,9. Ja sam jedan od onih koji se borio protiv te vlasti, jer se bavim sindikatom više od 20 godini i po prirodi posla se borim protiv svake vlasti i smatram da je ta nezaposlenost od 25,9% bila velika.

Međutim, vi ste onda u toku jedne noći promenili metodologiju, pa ste u 23.59 imali nezaposlenost od 25,9%, a u 00.01 ste tu nezaposlenost smanjili na 12%. Pored toga uveli ste još nekoliko stvari, a to je da ukoliko je neko u toku jedne kalendarske godine zaposlen samo jedan jedini dan on se cele te godine vodi kao zaposlen, a onda ukoliko se neko ne javi Nacionalnoj službi za zapošljavanje jednom mesečno u tačno određeno vreme on se skida sa te nacionalne službe za zapošljavanje i opet nije zaposlen tako da se skida evidencije nezaposlenosti. U takvom slučaju ta nezaposlenost od 8,9% nije realna, jer metodologija je potpuno drugačija. Da ste zadržali staru metodologiju ta nezaposlenost bi i dalje bila oko 20% što je veoma visok procenat.

Što se tiče povećanja minimalca, koji ste povećali za 17%, odnosno povećaćete ga od 1. januara, već danas priznajete da je inflacija u Srbiji 14%. Ta inflacija od 14% je pojela taj minimalac od 17%. Kada povećavate penzije 9% vi povećavate svim penzionerima 9%. Kada povećavate minimalac, povećavate samo za 350 hiljada ljudi koji su na tom minimalcu. Kada dođemo do minimalca od 40 hiljada dinara, doći ćemo do uravnilovku da će preko pola miliona građana Srbije primati minimalac. To se zove siromaštvo.

Sa druge strane, imamo isto problem, da se to povećanje plate neće odraziti na one koji rade na malo složenijim poslovima, pa ćemo ljude koji rade složeni poslove držati na 40 hiljada dinara. A kada te ljude držimo na 40 hiljada dinara, to je siromaštvo, jer mi živimo u zemlji u kojoj je nemoguće podići platu svima na način na koji bi to trebalo uraditi, nego se povećava samo minimalna zarada. Ta minimalna zarada s obzirom na poskupljenje mesa, mleka, ulja, šećera, brašna, svega ostalog što je otišlo gotovo pedeset posto, nije ni blizu onoga što je potrebno radnicima u Srbiji.

Radnici u Srbiji su siromašni i to je, gospodine Mali, surova istina. Vi morate na tome da poradite, uradite nešto, kao što su uradili Crnogorci, oslobodite privrednike, oslobodite privredu poreza i doprinosa i naterate ih, kao što su Crnogorci uradili da se to prebaci u zaradu.

Još jednu rečenicu i time završavam, na kraju gospodinu Martinoviću. Da, gospodine Martinoviću, radnici u Srbiji jesu robovi, jer za vreme ove vlasti je patentirano nošenje pelena u fabrikama koje su dolazile ne samo iz Kine, nego iz Južne Koreje, Turske i mnogih drugih kompanija, nije važno iz koje zemlje dolaze, važno je kako se ophode prema zaposlenima, a ophode se katastrofalno.

PREDSEDNIK: Ministar, Martinović.

ALEKSANDAR MARTINOVIĆ: Bilo bi dobro, gospodine narodni poslaniče kada iznosite tako teške optužbe na račun pojedinih investitora koji dolaze iz Kine ili iz nekih drugih država da nam kažete o kojim tačno se firmama radi i da nam pružite dokaze da je to što vi govorite tačno.

Inače, to što vi govorite, to je, ja mislim, prva počela da govori vaša bivša koleginica, Aleksandra Jerkov, to je njen politički izum, da svi investitori koji dolaze iz Kine tretiraju građane Srbije kao robove i ne daju im da za vreme radnog vremena idu u toalet, pa su onda ljudi prinuđeni da nose pelene. To je njena teza, tako da vi niste rekli ništa novo što građani Srbije nisu čuli, ali pošto uporno insistirate na toj neistini, ili možda istini, ne znam, bilo bi dobro da nam kažete u kojim tačno firmama se nose pelene i da nam pružite dokaze za to. Ako to ne uradite, to znači da ste slagali i to bezočno, građane Srbije na isti način na koji je to uradila i Aleksandra Jerkov.

PREDSEDNIK: Željko Veselinović. Izvolite.

ŽELjKO VESELINOVIĆ: Gospodine Martinoviću, nije Aleksandra Jerkov prva izmislila pelene u Srbiji i nije ona prva iznela činjenicu o tome, to sam uradio ja, mnogo pre nje, ona je prepisala od mene.

Ako hoćete da znate gde se nose pelene, evo, reći ću vam, nose se u „Juri“ i to cela Srbija zna. Hoćete da vam kažem da su u Turskom „Kajzenu“ 350 žena ima jedan toalet. Lično sam razgovarao sa radnicima „Jure“, sa radnicima „Kajzena“.

(Aleksandar Martinović: Dokazi.)

Dokazi, pa dokazi su valjda razgovori sa tim ženama i dokaz je jedan toalet na 350 žena. Izračunajte koliko 350 žena može da iskoristi pravo na toalet u toku radnog vremena. To je činjenica i nije sporno što je to tako, treba se na tome raditi da se popravi, nije važno da li su oni Kinezi, Turci, Amerikanci ili neko drugi. Ja mogu da pohvalim i da kažem, gospodin Siniša Mali je tada radio, mogu da kažem da je najbolja privatizacija u Srbiji, privatizacija Sartida, koju je kupio „Ju-Es stil“. Ne znam, ona je nekih tih 24 sporne privatizacije, ali ja tvrdim da je to najbolja privatizacija koja je postojala u Srbiji. Najbolji poslodavac koji je došao.

Uopšte nije važno. Postoje i kineske kompanije koje su korektne, koje su kvalitetne, sa kojima se može razgovarati. Ja samo govorim o drastičnim primerima gde moramo obratiti pažnju i gde Ministarstvo rada i inspekcija rada moraju reagovati kako bi na vreme mogli da preduprede probleme koji se nalaze, jer se ti problemi činjenično dešavaju u Srbiji.

Hvala.

PREDSEDNIK: Ministar Aleksandar Martinović.

ALEKSANDAR MARTINOVIĆ: Evo, ja se više neću javljati za reč povodom izlaganja narodnog poslanika koji je govorio pre mene.

Dakle, nismo dobili nikakve dokaze za tvrdnje da radnici u Srbiji nose pelene, sem što smo čuli izjavu gospodina narodnog poslanika da je on lično razgovarao sa nekim radnicima i da su mu radnici to rekli, ali ja moram da vas podsetim da se radi o narodnom poslaniku u čiju kredibilnost nije baš jednostavno da se poveruje.

Koliko se sećam, narodni poslanik koji je govorio je rekao za aktuelnu predsednicu Vlade Republike Srbije, a vi me ispravite ako grešim, da je treba zatvoriti u neku prostoriju sa nekim obdarenim crncem i da građani Srbije to trebaju da gledaju, ako se ne varam, 24 sata.

Otprilike sam parafrazirao tvit koji ste objavili pre, ja mislim, jedno dve godine. Inače, ne koristim Tviter, pa se u te stvari najbolje ne razumem, ali su mi izvukli moji saradnici još dok sam bio narodni poslanik i to sam čitao ovde u Narodnoj skupštini, tako da ne znam šta bih vam rekao. S jedne strane kukate nad sudbinom žena koje, kažete, imaju jedan toalet, a onda biste jednu drugu ženu da zatvorite u zatvoreni prostor sa obdarenim crncem, a to obdaren znam da znate na šta ste mislili, tako da ja mislim da ono što ste vi govorili u to i jedan razuman građanin Republike Srbije teško može da poveruje.

PREDSEDNIK: Povreda Poslovnika, Marinika Tepić.

MARINIKA TEPIĆ: Zahvaljujem.

Smatram da ste povredili član 27. koji predviđa da se starate o primeni ovog Poslovnika.

I vi, predsedniče Orliću, kao i ministar Martinović i ja bili smo zajedno narodni poslanici i u mandatu 2016 – 2020. godine. Ako ministar Martinović ne čita tvitove, trebalo bi da ga podsetite, pošto ste sigurno zapamtili, šta je ovde tada govorio o predsednici Vlade Ani Brnabić.

Moj kolega iz poslaničkog kluba, i zato i reagujem reklamiranjem Poslovnika, se izvinio za ono što je rekao, povukao svoju objavu i svi smo to osudili i smatram da to treba jasno da se kaže, iako nikada nismo čuli sa druge strane, pa i u samim zasedanjima kada nas vređaju, da se bilo ko, bar sa ženske strane, poslanica, oglasio da osudi vređanja prema nama, ali vama na obraz.

Ono što ste zapamtili sigurno iz tog mandata i trebalo je da opomenete ministra, zato ja sada i reagujem, je da je upravo on vređao na najstrašniji način tada ministarku za državnu upravu i lokalnu samoupravu Anu Brnabić.

Sećate se, predsedniče? To je onaj čuveni snimak kada predsednica Maja Gojković, pokušavajući da zaustavi Martinovića dok govori i vređa da neko ovde promoviše pedere i lezbejke, citiram, a Ana Brnabić sedi u klupama ministarskim, pa Maja Gojković prekine i kaže – ne mogu, ne mogu, Ana je tu. To je taj dijalog.

Prema tome, ako neko ne bi trebalo ovako da govori je ministar Martinović, a ja znam da se vi toga sećate i molim vas samo da reagujete blagovremeno zbog javnosti, zbog građana, koji ne smeju da se obmanjuju.

Ne tražim da se izjasnite, samo da primenite Poslovnik kako treba.

Hvala.

PREDSEDNIK: Dobro, nećemo da se izjasnimo.

Pošto ste pitanje postavili meni, znači nikada Aleksandar Martinović ništa nije govorio neprikladno na račun Ane Brnabić. To ste izmislili.

Jeste govorio o različitim aktivnostima koje ste vi finansirali na nivou sekretara pokrajinskog zbog toga što ste ih finansirali od narodnih para i nikakve to veze nije imalo ni sa planom i programom, ni sa odobrenim udžbenicima. O tome je govorio Aleksandar Martinović, a to da je vređao predsednicu Vlade ili bilo koga, to ste izmislili sve.

Inače, što se tiče kredibiliteta…

Ko viče sada ponovo? Ponovo vi Zeleni ili vi Zavetnici ili opet Zajedno?

Što se tiče kredibiliteta narodnog poslanika u vezi sa njegovim tvitom, za koji kažete da ste ga osudili, pa upravo to govori o kredibilitetu i njegovom i vašem. Tada ste rekli – iz Saveza za Srbiju biće isključen zbog toga što je uradio. Da li ste ga isključili? Niste. Nastavio je da bude visokopozicionirani član predsedništva itd. Ponosno ste stajali jedni sa drugima na konferencijama za štampu, jednako kao i pre tog sramnog odvratnog tvita koji je objavio, tako da to govori o kredibilitetu i o svačijim rečima i o tome je reč ovde.

Kao što vidite, svega se sećam, i onoga što ste tvitovali i onoga što ste radili u sali i onoga što su narodni poslanici govorili jedni drugima.

Idemo dalje po prijavama za reč.

Od vremena poslaničke grupe Milenko Jovanov.

MILENKO JOVANOV: Poštovani ministre, poštovane kolege, prosto, vrlo kratko ću pokušati to da sažmem i da kažem. Dakle, kao poslanik koji dolazim iz Kikinde mislim da je važno da u danu za glasanje podržimo ono što je predloženo od strane Vlade iz prostog razloga što je prečistač koji treba da se radi u Kikindi veoma važan za naš grad, kao što su važni i neki drugi projekti. Tu, pre svega, želim da kažem, gospodine Vesiću, da očekujem od vas kontrolu i realizaciju, besprekornu realizaciju, projekta fabrike vode u Kikindi. To je jako važan projekat za nas i jako je važno da građani Kikinde u što kraćem roku, naravno, sve u skladu sa onim što su standardi izgradnje, dobiju čistu vodu za piću.

Želim da vas obavestim da ćemo u saradnji sa Pokrajinskim sekretarijatom, i to je neka ideja za neki naredni period, za poljoprivredu, šumarstvo i vodoprivredu finansirati minipostrojenja za sela, tako da svi građani na teritoriji grada Kikinde mogu da imaju dobru vodu za piće.

Ono što je takođe važno to je da se nastavi i sa drugim projektima infrastrukturnim, a tu govorim, pre svega, o putnoj infrastrukturi, da se brza saobraćajnica Sombor – Kikinda ili Nakovo – Bački Breg, kako sada hoćete da kažete, svejedno je, gradi i nastavi sa njenom izgradnjom i to je vrlo važno što je i ministar Mali naveo, da nijedan od projekata koji je započet neće biti zaustavljen u narednom periodu, iako je kriza, iako je teška situacija.

Ono što me raduje i što želim, takođe, da pozdravim to je da je izdvojen novac za planiranje dve obilaznice, dakle, oko Melenaca i oko Bašaida i time će se ubrzati u velikoj meri put do Zrenjanina i to je taj neki, uslovno rečeno, južni krak za nas iz Kikinde da se na taj način prikačimo na Zrenjanin, a onda kasnije na dva auto-puta koji će tu da se grade, jedan ka Beogradu, jedan ka Novom Sadu.

Ja bih samo još jednu stvar želeo da vas zamolim, da u narednom periodu imate u vidu, posebno kada budžet bude bio na dnevnom redu, da probamo nekako da vidimo da se u tom budžetu nađe i kružni tok u Bašaidu. To je selo koje se nalazi pred Kikindom i koje ima ukrštanje dva puta na kojima često građani, odnosno vozači ne znaju ili zaborave se. Znakovi postoje. Vrlo su jasno postavljeni. Dakle, tu ništa nije sporno. Problem je u tome što jedan put vodi iz Novog Bečeja, pa preko Novog Miloševa, Bašaida, pa ovamo do Torde, a drugi ide iz Kikinde, preko Bašaida do Zrenjanina i onda i jedan i drugi nekada pomisle da imaju pravo prvenstva prolaza i to je crna tačka gde je zaista veliki broj stradalih.

Molio bih da imamo u vidu to i da probamo to pitanje da rešimo. Naravno, to se pitanje rešava tom obilaznicom, ali dok obilaznica ne bude realizovana, taj kružni tok bi rešio problem sa kojim se ljudi suočavaju.

Dakle, sve su to važni projekti za nas. Sve su to važni projekti za naš grad iz prostog razloga što mi nismo do 2013. godine imali prilike da vidimo ni kako izgleda strani investitor, ni domaći investitor, mi smo imali samo zatvorene fabrike. Taj grad, grad u kome sam rođen i u kome živim, je pogodila, ona, kako kažu, najveća jevrejska kletva – da Bog da imao, pa nemao. Grad koji je bio vrlo bogat, koji je imao jaku industriju, izvozno orijentisanu industriju, koja je sva kompletno… Dakle, i ono što je preživelo sankcije, uništeno je tokom privatizacija i došlo je dotle da ne radi ništa i da se ne gradi ništa.

Ove saobraćajnice će u velikoj meri pomoći da još neki investitori dođu u naš grad i da se otvore još neka radna mesta. Sa druge strane, jako nam je važno da se završi fabrika vode, jer već dugo, dugo vremena Kikinđanima je to glavna tema. Mi sada pokazujemo time što se to i te kako gradi, svakog dana možete videti kako napreduje ta fabrika, da za razliku od onih koji su delili samo letke sa vodom i pričali o tome kako će nešto da urade, mi zaista i radimo.

Naravno, ovi prečistači su, takođe, važni za otpadne vode. Mislim da ćemo u velikoj meri, uz jednu važnu i, mislim da bi trebalo da bude sveobuhvatna, akciju pošumljavanja, pošto je Kikinda grad koji ima najmanje pošumljenih površina u Srbiji, dosta promeniti sliku koja je ekološka, slika u Kikindi gde pored privrede, pored infrastrukture možemo da se pohvalimo i takvim rezultatima.

I kao Kikinđanin i kao neko ko je poslanik u Skupštini Srbije želim da podržim ove predloge koji pokazuju da ne odustajemo od onoga što smo zamislili, iako je kriza, što pokazuje snagu naših javnih finansija i stabilnost naših javnih finansija. Molim vas i za ove stvari o kojima smo pričali. Onda kada sve to završimo ostaće još da dođem do vas pa da porazgovaramo o tom nekom severnom kraku koji bi mogao da ide od Kikinde gore ka Horgošu i time bismo napravili potpunu paralelu Koridoru 10 kroz Banat. To bi u velikoj meri promenilo sliku i jedan dosta devastiran region, koji je dosta pretrpeo kroz te loše godine sankcija i privatizacija, malo pomognemo, a onda da povežemo i da napravimo tranzitno mesto i kroz granični prelaz Nakovo, ako bi bio pozitivan odgovor rumunske strane, od Kikinde prema Novom Sadu, a na drugu stranu ka Temišvaru, od Temišvara ka Somboru pa dalje i kroz Hrvatsku itd.

Dakle, još jednom i u ime građana Kikinde i u svoje ime zahvaljujem na tome što se nije odustalo od ovih projekata i molim vas da se realizuju u najkraćem mogućem vremenu, bez ikakvih problema, da građani Kikinde vrlo jasno vide šta je ono sve što Vlada Republike Srbije radi za njih. Videli su već mnoge stvari, jer sve ono što je najvažnije u Kikindi urađeno, urađeno je u periodu od kada predsednik Vučić ima dominantnu političku ulogu na političkoj sceni u Srbiji i dominantno utiče na politiku Vlade Republike Srbije. Hvala.

PREDSEDNIK: Zahvaljujem.

Prema prijavi za reč, Jelena Jerinić.

Izvolite.

JELENA JERINIĆ: Zahvaljujem.

Ja ću danas govoriti o zaduživanju za potrebe rušenja Starog savskog mosta u Beogradu. Niko iz opozicije nije sporio da je potrebno izgraditi novi most, ali je svima potpuno jasno da se stari most uklanja, jer stoji na putu „Beograda na vodi“. Sami ste u obrazloženju zakona naveli da se to uklapa u viziju modernog Beograda. Zbog tog tzv. modernog Beograda već ste rušili u Savamali, izmestili ste železničku stanicu na mesto za koje većina Beograđana nije znala ni gde je, autobusku stanicu ste izmestili nigde, a privatnoj kompaniji dali ste besplatno da koristi kulturna dobra, kao što je zgrada Geozavoda i hotel „Bristol“.

Sada želite da srušite jedan od najvažnijih simbola antifašističke borbe u našoj zemlji. Ovaj most mora da opstane da bi naša i sve buduće generacije znale da je preko njega prešlo hiljade i hiljade ljudi koji su bili zatočeni u logoru na Sajmištu, a hiljade su istim putem voženi ka Jajincima u smrt. Pokušali ste na Odboru za finansije da spinujete i kažete da most treba srušiti zato što su ga izgradili nacisti. Ja bih dodala i domaći kolaboracionisti. Da li ćete uraditi isto sa svim što je građeno u toku okupacije? To je i Stari dvor i delovi Pionirskog grada, kao i kružni tok na Slaviji. Takođe, hoćete li rušiti i delove Kalemegdanske tvrđave zbog toga što su gradili Turci? A, da, to ste već planirali sa gondolom.

Istina je da most želite da srušite zato što bogatašima zaklanja pogled i zato što im smeta buka tramvaja koji prelaze preko njega. Šta je sledeće? Da li svi treba da se sklonimo da ne bismo smetali Beograđanima na vodi? „Beograd na vodi“ za nas je simbol ogromnih ekonomskih i socijalnih nejednakosti i simbol pljačke. Tražili smo anketni odbor o realizaciji ovog projekta, a ovaj vaš poslednji predlog samo pokazuje da smo bili u pravu. Objasnite građanima i građankama Srbije zašto treba otplaćuju zajam kojim se bogatašima iz „Beograda na vodi“ omogućava bolji pogled. Zahvaljujem.

PREDSEDNIK: Reč ima ministar Vesić.

GORAN VESIĆ: Dobro je da ste nas podsetili šta su sve nacisti uradili u Beogradu. Važno je da vi ništa niste uradili. Važno je da nije interesovalo kada su u „Beogradu na vodi“ ljudi živeli bez kanalizacije, u udžericama, kad su živeli u najgorim životnim uslovima. O tome može dosta da vam govori ministar Mali, pošto je on vodio taj projekat, kako su ti ljudi živeli i koliko vas je interesovalo kako žive.

No, ajmo sada da popričamo malo o Starom savskom mostu, pošto očigledno vidim da ni jedan argument nemate, a da izgleda ništa ne znate o tom mostu, a ništa ne znate ni o saobraćaju u Beogradu.

Vidim da vi mislite da je odluka o uklanjanju Starog savskog mosta i izgradnji novog mosta koji će, da vas podsetim, imati četiri saobraćajne trake, dve tramvajske, biciklističku stazu i pešačku stazu… Vi očigledno mislite da se te odluke donose tako kako nekome padne napamet i da neko tako odluči iz čista mira da donese odluku, kada je u pitanju infrastrukturni objekat, pošto očigledno ne znate kako se ti projekti rade.

Zato sam ja danas doneo da vam pokažem nešto, malo sam uveličao da biste bolje videli i razumeli. Ovo je Zapisnik sa sednice Skupštine grada Beograda od 30. decembra 1968. godine. Tom sednicom je predsedavao Branko Pešić. Jedna od tačaka na toj sednici kaže da je usvojen idejni projekat demontaže Savskog mosta. Znači, 1968. godine. Pošto verovatno mislite da gospodin Mali i ja nismo dovoljno pametni, pretpostavljam da je to vaš stav, valjda mislite da je Branko Pešić pametan, da Branko Pešić zna nešto i da je on znao da je u tadašnjem Beogradu koji je imao, da vas podsetim, bar 10 puta, ako ne i 20 puta manji saobraćaj, taj most bio usko grlo, pošto o tome ništa ne znate. Pošto ne znate ništa o tome, evo da vam pokažem „Politiku“ od 8. juna 1966. godine koja kaže, između ostalog: „Problemi saobraćaja u Beogradu. Dobro je poznato da se očekuje da brzo bude uklonjen stari most koji predstavlja usko grlo u saobraćaju u Beogradu“.

Dakle, kada se planiraju neki infrastrukturni projekti, oni se planiraju decenijama unapred. Sličnu situaciju smo imali sa izmeštanjem železničke stanice. U svim urbanističkim planovima Beograda, od 1971. godine, stoji izmeštanje stare železničke stanice i nikada niko to nije promenio, nikada niko, ni oni koji su vladali 2002, i 1998, i 1995, i 2006, i 2010. godine. Svuda je to stajalo kao plan grada Beograda, s obzirom na potrebe, odnosno s obzirom na razvoj beogradskog železničkog čvora.

Kada smo mi sproveli to što je planirano još 1971. godine tada su se pobunili upravo oni koji su mogli da menjaju urbanističke planove onda kada su bili u prilici to da rade, ali im nije padalo na pamet jer ih nisu čitali, jer ih nije interesovao razvoj Beograda.

Ajmo sada da se vratimo na Stari savski most. Pošto mi živimo u ovom gradu i ovaj grad treba ne samo da se razvija, već i da se omogući ljudima da se brzo kreću kroz grad, ovo je, inače, analiza Saobraćajnog instituta CIP, koja je inače rađena na osnovu brojanja saobraćaja koje smo sproveli u Beogradu, Siniša se seća, mislim 2014. godine, koji je inače radio Saobraćajni fakultet u Beogradu, a onda posle toga smo radili Master plan saobraćaja u Beogradu, koji je inače radila britanska kompanija WSP, jedna od najvećih u svetu, pa ni oni ne znaju ništa, a važno je da vi sve znate.

Znači, na osnovu toga je Saobraćajni institut CIP radio svoju saobraćajnu analizu. Kaže CIP ovako – u javnom prevozu u vršnom času prođe 10.674 putnika na Brankovom mostu, 7.499 na Gazeli, 9.558 u Bulevaru Mihajla Pupina, 3.515 u Bulevaru Nikole Tesle, 3.171 na Savskom mostu.

Radili su projekciju do 2048. godine kako će izgledati saobraćaj bez novog mosta na mestu Starog savskog mosta i sa novim mostom. Bez novog mosta do 2048. godine na Brankovom mostu ćemo imati 6.860 putnika u vršnom času u javnom prevozu i 7.866 u privatnom prevozu, na Savskom mostu, sad poslušajte pošto ne znate o čemu pričate, 18.923 putnika u javnom prevozu i 3.890 u privatnom...

Da, smejte se, ali pošto ne znate o čemu govorite.

Dakle, 3.890 u privatnom prevozu, zato što preko Savskog mosta, ne znam da li ste znali, idu i tramvaji.

Niste znali? Dobro je. Odlično.

Gazela će imati 2.023 putnika u javnom prevozu upravo zato što se ne koriste žute trake na autoputu, iako smo to ne znam koliko puta dok sam bio u gradu Beogradu, i gospodin Mali i ja, tražili od „Puteva Srbije“, ali nikad nam to nisu odobrili, i 15.623 putnika u privatnom prevozu, dok preko Mosta na Adi 2.569 putnika u javnom prevozu i 9.973 putnika u privatnom prevozu.

Sa investicijom, sa novim mostom imaćemo na Brankovom mostu 6.336 putnika u javnom prevozu, 7.468 putnika u privatnom prevozu, na Savskom mostu 19.790 putnika u javnom prevozu, ali će taj most biti tri puta propusniji, zatim 5.378 putnika u privatnom prevozu, znači, dakle više, na Gazeli 1.838 putnika u javnom prevozu, 15.416 putnika u privatnom prevozu, Most na Adi 2.510 putnika u javnom prevozu, 9.000 putnika u privatnom, što samo govori koliko je neiskorišćen Most na Adi.

To znači sa izgradnjom novog mosta smanjuje se broj putnika na Brankovom mostu za 8%, na Gazeli za 5%, na mostu na Adi za 4%. To znači da će se rasteretiti ti mostovi. Da vas i tu nešto naučim, pošto ni to ne znate.

Treba takođe da znate da se u produžetku novog mosta na Savi gradi tunel Sava – Dunav. Ako ste nekada bili tamo, a nadam se da jeste, mogli ste da vidite mesto gde je još Tito pedesetih godina pokušao da radi tunel. Znači, opet je neko bio pametan, pa je razmišljao o tome. Nije se toga setio Siniša Mali ili Vesić ili neko treći, nego se neko pametniji od nas eto setio pedesetih godina da i u tom Beogradu sa malo saobraćaja u to vreme ili skoro bez saobraćaja treba tunel, samo što je tehnologija bila takva da su tu visoke podzemne vode i naprosto nije mogao da se izgradi tunel. Danas može.

Kada se taj tunel bude izgradio u produžetku, a on je, znači, kada se prođe Ekonomski fakultet ulazi se u brdo i izlazi negde malo ispod Gradskog SUP-a, izlazi se skoro kod Pančevačkog mosta, kad se taj tunel bude izgradio, koji je takođe u planu, za koji su takođe urađeni svi projekti i počeo je grad Beograd eksproprijaciju gore sve do Lomine ulice, smanjiće se obim saobraćaja u centru grada za 14% zato što neće imati potrebe, bilo ko ko ne dolazi u centar grada neće imati potrebe više da ulazi, nego će prolaziti kroz taj tunel i ići pravo.

Tako se radi kada planirate saobraćaj i tako se radi kada slušate nauku i kada ne pričate nešto što nije tačno. Tako se radi kada angažujte Saobraćajni fakultet, pa angažujete konsultante iz sveta, pa angažujete lepo Saobraćajni institut, pa sabirate putnike, pa znate kako se planira grad.

Prema tome, kada pričamo o tome da li će se nešto ukloniti ili ne, onda treba da razmišljate o razvoju grada.

Znate, svojevremeno na mestu sadašnjeg Narodnog muzeja ili Uprave za prihode, pre rata, bila je Kafana „Dardaneli“, dobra kafana. Imala je zemljani pod. Sedeli su tamo glumci iz Narodnog pozorišta. Sedeo je i Nušić, sedeli su mnogi i kada su rušili te „Dardanele“ bile su demonstracije zato što su ljudi navikli da sede u kafani, ali je tamo napravljen Narodni muzej tj. napravljena je prvo zgrada, a onda posle toga je postao posle Drugog svetskog rata Narodni muzej i ta Kafana „Dardaneli“, zna gospodin Gajić to, nije nikada imala nikakvu vrednost ni istorijsku, ni bilo koju drugu.

Još jednu stvar na kraju želim da vam kažem – nemojte da obmanjujete javnost da je Stari savski most kulturno istorijski spomenik. To nije tačno.

(Jelena Jerinić: Nisam to rekla.)

Ali su govorili vaši. To su govorili vaši.

Stari savski most nije kulturno istorijski spomenik i to da je vredeo i da je trebao da bude proglašen za kulturno istorijski spomenik bio bi proglašen verovatno osamdesetih godina, sedamdesetih godina, devedesetih godina da je imao bilo kakvu vrednost.

Stari savski most je jedan od konfekcijskih mostova koji su se proizvodili u Nemačkoj za vreme Drugog svetskog rata. Trebao je da bude postavljen na Tisi pa kada je u Aprilskom ratu Vojska Kraljevine Jugoslavije srušila oba mosta u povlačenju nadajući se da Nemci zbog toga neće ući u Beograd srušen je Most kralja Aleksandra i Most kralja Petra, tada su Nemci postavili taj most da bi omogućili svojim trupama da mogu da idu prema jugu jer njima je ta železnička komunikacija prema jugu bila važna. To nije nikakav kulturno istorijski spomenik.

Tako je, deo je naše istorije. Tu je toliko godina. Priča o Zariću je takođe jedna od priča. On jeste učestvovao u tome. Sledeći put ću vam doneti novine kako je Peko Dapčević posle oslobođenja Beograda odlikovao Crvenoarmejce koji su učestvovali u spasavanju tog mosta jer su jedinice, odnosno desantna jedinica, rečna flotila Crvene Armije spasila. Znate za priču da su Nemci pokušali da miniraju most. Znate za priču da su pokušali da ga sruše tako što su dovezli do pola mosta, pokušali cisternu i da su jedinice Crvene Armije uspele da pređu već sutradan posle 20. oktobra na drugu stranu i tako je oslobođen posle i Zemun i tako se to dogodilo.

Prema tome, niko nema nameru da uništi taj most. Taj most će naći svoje mesto i on je deo naše istorije. O tome su i glasali građanke i građani Beograda, ali nemojte da pričate neistinu jer bez tog mosta mi u Beogradu imamo ozbiljne saobraćajne probleme i svako ko se vozio tim mostom zna na šta taj most liči. Pošto živite na Novom Beogradu, verovatno prelazite preko tog mosta, ja sam juče prešao preko tog mosta, videli ste koliko rupa ima na mostu. Znate zašto ima rupa? Hoćete da vam kažem? Rupa ima zato što je asfalt na čeliku i asfalt ne može da opstane na čeliku. Taj most nikada nije bio predviđen. Bile su drvene daske do pre 40 godina na tom mostu.

Prema tome, nemojmo da pričamo o simbolu antifašističke borbe. Imamo mi druge simbole antifašističke borbe. Imamo Staro sajmište kao simbol antifašističke borbe koji mi sada rekonstruišemo i pretvaramo u memorijalni centar i niko se nije setio u ovoj zemlji da sredi Staro sajmište i da postane memorijalni centar, a imali smo koncentracioni logor u Beogradu. Imamo i Jajince kao simbol antifašističke borbe. Imamo Banjicu kao simbol antifašističke borbe. Ne znam da li znate to, ali kada idete onom ulicom koja vodi prema Banjičkom logoru, odnosno prema Banjici imate kocku i kaldrmu prema sredini koja je sačuvana jer je to ta kaldrma po kojoj su vozili ljude na streljanje i izvodili su ih iz Banjičkog logora i vozili u Jajince.

Imamo na kraju Terazije gde imamo simbol gde su ljudi vešani 1941. godine. Imamo mi mnogo simbola antifašističke borbe.

Most nije simbol antifašističke borbe, imamo druge simbole borbe. On neće biti uništen, on će biti sačuvan, ali Beograd zaslužuje veći most, saobraćajno veći most.

Na kraju, da vam kažem još nešto, pošto pričate da se most pravi zbog „Beograda na vodi“. Zamislite da živite u „Beogradu na vodi“, pošto očigledno onih desetak hiljada ljudi koji žive za vas izgleda nisu pri zdravoj pameti, zamislite da živite u „Beogradu na vodi“, da li bi vam bio interes da imate više automobila pored svoje zgrade ili manje? Ovaj most će imati više automobila, generisaće više automobila. Prema tome, to što pričate apsolutno nije tačno.

Na kraju, kada budemo uradili tunel, pošto u portalu tunela, gore do Lomine ulice, odnosno sve do ulice Kraljice Natalije mora da se izvrši raseljavanje, na čemu se inače radi, prvi put ćemo Terazijski plato spustiti sve dole do Ekonomskog fakulteta, a taj Terazijski plato, ne znam da li to znate, početkom 20. veka je bio namenski raseljen da bi se napravio park. Bilo je nekoliko međunarodnih konkursa da se tu napravi park. Taj Terazijski plato, prvi put ćemo imati pešačku vezu od Terazija dole do reke. Neko će reći do reke, neko će reći do „Beograda na vodi“, sve u redu. U svakom slučaju, do reke čije smo obale mi uredili, jer tim obalama nije moglo da se prođe.

Ja znam, jer sam 1997. godine kao član Izvršnog veća Skupštine grada, kada je Zoran Đinđić bio gradonačelnik, radio prvu biciklističku stazu od 25. maja do Ade Ciganlije, i danas najdužu u Beogradu, znam na šta je ličio taj kraj i kako smo se probijali kroz otpad i kroz sve ono što je stajalo tamo. Prema tome, samo nemojte da pričate da je tim ljudima tamo bilo lepo. Svi su dobili stanove i taj most je neophodan za razvoj Beograda. Nemojte da širite laži o tome da će neko uništiti most i da neko uništava simbol antifašističke borbe.

Dobro je što ste nas podsetili šta su sve Nemci uradili u Beogradu. Tako je, uradili su Trg Slaviju. Mi smo uredili Trg Slaviju, inače po projektu koji su nam ostavili naši prethodnici i ne krijemo to. Taj projekat je usvojen od onih koji su bili pre nas i bolje je što tako izgleda Trg Slavija. I Dimitrije Tucović je prebačen na groblje, odnosno u Aleju zaslužnih građana, tamo gde mu je mesto, a ne da čovek bude sahranjen na sred trga.

Tako da, učestvujte u razvoju Beograda, radujte se tome. Drago mi je ako imate neku konkretnu primedbu, ali ovo za most vam zaista nije na mestu i niste u pravu.

PREDSEDNIK: Bio je čist odgovor, ali ako hoćete još nešto da kažete oko mosta, izvolite.

JELENA JERINIĆ: Zahvaljujem.

Možda gospodin Vesić nije slušao moje izlaganje, na samom početku sam rekla da niko iz opozicije, pa to važi i za našu poslaničku grupu, nije sporio da je potrebno izgraditi novi most. Dakle, većina vašeg izlaganja, koje je trajalo skoro 15 minuta, nije bila neophodna.

Takođe i ja prelazim preko tog mosta, znam kako izgleda, u groznom je stanju, ali nam nije ponuđena alternativa. Dakle, ko je procenio da nema svrhe rekonstruisati taj most, ne za svrhe saobraća, mogao bi da bude pešački most, mogao bi da ostane samo kao nekakvo podsećanje. Most je deo te čitave strukture Starog sajmišta i vi to znate.

Molim vas, ako mogu da završim.

Dakle, možemo konsultovati istoričare, a ja sam to i učinila u pripremi za ovaj govor.

Ponavljam, ni u jednom trenutku niko nije rekao da most ovakav kakav jeste treba da ostane kao saobraćajnica. Dakle, podržavamo izgradnju novih mostova, jednog, dva, tri, Beograd je veliki grad, saobraćaj je u velikom problemu. Ovo govorim kao Beograđanka, ne govorim iz nekih drugih razloga.

Vi ste nekoliko puta reli da ja ne znam ništa. Moguće da o saobraćaju ne znam, ja to nisam studirala, ali ono što znam jeste da Beograd u kome sam rođena, Beograd u kome sam odrasla polako ne staje pred našim očima, između ostalog zbog različitih infrastrukturnih projekata koji su sprovođeni dok je vaša stranka bila na vlasti, odnosno dok je na vlasti u Beogradu.

Takođe, što se „Beograda na vodi“ tiče, stojim iza onog što sam rekla. Dakle, vi ste nam pokazivali zapisnik iz 1968. godine, koliko god da ga uveličate, mi ne možemo da ga vidimo, svakako možete mi dati taj papir, nije sporno, ali samo bih postavila pitanje da li je Branko Pešić takođe predvideo da sa arapskim investitorom osnujemo firmu u kojoj će oni imati većinsko vlasništvo, a mi ustupiti najbolji deo zemljišta, kao što i vi kažete, kao i brojna kulturna dobra koja sam pomenula na besplatno korišćenje? Mislim da to nije bila ideja.

Kako se Beograđani osećaju u odnosu na Stari savski most, verujem da će u neko skorije vreme biti svima očigledno. Možda bi bilo dobro da ponovo sprovedete tu anketu kojom je navodno odlučeno da most treba da se preseli u park. Mislim da bi to bilo jedinstveno rešenje u Evropi.

Za kraj, što se tiče istorije, sve što ste naveli potpuno se sa vama slažem. Vi ste, u krajnjoj liniji, pisali knjige o Beogradu. Nažalost, nisam čitala. Ali, treba napomenuti da je to jedan od dva mosta u Evropi koja Nemci nisu uspeli da sruše prilikom povlačenja, pa možda to može da bude neka značajna činjenica zbog koje bi sačuvali most. Zahvaljujem.

PREDSEDNIK: Reč ima ministar Goran Vesić.

GORAN VESIĆ: Drago mi je što ste konstatovali i zaista je to nešto s čime sam zaista zadovoljan, što ste vi konstatovali da nama zaista na tom mestu treba novi most. Ali, ono što morate da razumete, to je da je na tom mestu planiran tunel pre više desetina godina, odnosno nešto dalje, tamo kod Ekonomskog fakulteta, što znači da vi imate portale koji su urađeni za most i ne možete da ih pravite gde želite.

Recimo, kada je pravljena, i to znaju ljudi koji se bave istorijom, siguran sam iz vaše poslaničke grupe i iz drugih grupa, kada je rađen most Kralja Aleksandra, Brankova ulica kakvu danas znamo nije postojala. Tu je bio greben i tu je naprosto bila obala. Znate li koliko je kuća moralo da se sruši da se napravi ulaz u most? Zamislite sada da neko hoće da napravi 50 metara dalje most kad već ima na tom mestu prolaz. Jednostavno, to nije moguće.

Priča oko raseljavanja za Lominu i Kraljice Natalije, tu će biti stotinak stanova, nije to malo. Jesu to mali stanovi, ali tim ljudima morate da date po zakonu adekvatan smeštaj koji će oni da prihvate. Iako je tu planiran park još početkom 20 veka, jednostavno tako se razvija grad i to je nešto što je tako.

Znate, ja nisam rođen u Beogradu, ja sam rođen u Kraljevu. Kraljevo je možda jedini grad u Evropi koji Crvena armija nije osvojila, koji su Nemci 1944. godine odbranili jer su branili izlaz prugom iz Grčke. Dok nisu poslednjeg vojnika izvukli, Kraljevo nisu osvojili. Napad na Kraljevo je trajao 45 dana. Pa, niko ne pravi spomenik tome. Jednostavno, tako je kako je. Razumete? To je istorija.

Znači, to je most koji nema kulturno-istorijsku vrednost. On ima za nas vrednost, deo je našeg sećanja, to je sve tačno. Na kraju krajeva, svi ga pamtimo, svi smo odrasli, svi prelazimo preko njega, ali samo da to razumete.

Na kraju ću vam završiti samo s jednom pričom. Inače, ja sam bio jedan od scenarista filma o Branku Pešiću i ponosan sam na to. Pričao sam sa pokojnim šefom Kabineta Branka Pešića, koji je nažalost umro od korone. Jednu stvar mi je rekao, kada je Branko Pešić napravio Gazelu došao je neki Amerikanac i on mu je sav ponosan pokazao Gazelu. To je bilo najveće dostignuće tadašnje zemlje. Amerikanac je ćutao i on ga je pitao u jednom trenutku – pa, vama se ne sviđa naša Gazela? On je odgovorio – vi ste izgleda mnogo bogat grad? Ovaj je rekao – pa, nismo mi tako bogat grad. Kaže - napravili ste most sa šest traka, treba će vam 12. Sada nam treba 20, ne 12. Tada nisu trebale dve, verovatno.

Dakle, kada pravite takve mostove, onda razmišljate o saobraćaju budućnosti. Zato su oni radili analizu o saobraćaju za 2048, a ne za danas. Jednostavno, to morate da razumete. Slažem se, verovatno možete da pričate, Siniša i ja više nismo u gradu, možda oni hoće da ponove anketu gde bi taj most trebao da bude, na kraju krajeva ne vidim tu neki problem, to može da bude zajednička odluka svih, ali je činjenica da nam tu treba novi most.

Budite sigurni kao neko ko živi na Novom Beogradu da je bolje da imamo most sa četiri saobraćajne trake, sa dve trake za tramvaje, sa biciklističkom stazom i sa pešačkom stazom za pešake, nego ovaj most preko koga nije prijatno preći. Prelazili ste sigurno pešice, kao i ja, uopšte nije prijatno prelaziti preko njega.

Kad smo kod Starog sajmišta, pošto znate Staro sajmište, vi imate Nemački paviljon tamo izdvojen i znate da je selekcija, nažalost, ljudi koji su dovođeni na Staro sajmište vršena u Nemačkom paviljonu. Nismo mogli da ga uklopimo u kompleks Starog sajmišta jer je potpuno na drugoj strani, ali on ne predstavlja kulturno-istorijsku vrednost. Dogovorili smo se o tome sa jevrejskim organizacijama. Kako da kažem, ne možete sve da sačuvate. To želim da vam kažem. Kao i kada smo rešavali problem sa Topovskim šupama koje su, nažalost, prodate privatnom investitoru pre nego što smo mi došli u grad.

Ne kažem da je to urađeno namerno, verovatno niko nije vodio računa, desilo se kako se desilo, ali jednostavno ne možete sve da sačuvate i zato hajmo da pokušamo, kako da kažem, da vodimo računa o razvoju grada.

Kada pričate o tome šta smo mi učinili za kulturu, sećanje u gradu, pa gospodin Mali i ja smo bili u gradu kada je preko 500 fasada obnovljeno. Treba u Beogradu 5.000, ali makar je 500 obnovljeno, a pre toga nije obnovljena nijedna ili je obnovljeno par desetina fasada. Tako da mi je drago da razumete da tu treba da bude most, drago mi je da to prihvatate, a o svemu drugom možemo da pričamo.

PREDSEDNIK: Hvala svima.

Sledeći na listi prijavljenih je Milimir Vujadinović. Izvolite.

MILIMIR VUJADINOVIĆ: Hvala, predsedniče.

Nekako smo i krenuli kroz istoriju, kroz kulturu sećanja, trudiću se da nastavim u tom tonu. No, Mitrovdan je, krsna slava mnogih srpskih porodica na Balkanu, krsna slava Boračke organizacije Republike Srpske.

Prvo ću iskoristiti priliku da njima čestitam ovaj praznik, a Mitrovdan je dan kada je pre 30 godina, a sve apropo kulture sećanja, naš narod preživeo jedan značajan događaj. Naime, pre tačno 30 godina, na današnji dan, tadašnji prvi Tuđmanov vojnik Janko Bobetko i Božan Šimović su sa 40.000 bojovnika krenuli na jug Republike Srpske i na Nevesinjsku brigadu Hercegovački korpus. Cilj akcije je bio svakako razbijanje ideje o postojanju Republike Srpske, izlazak na granice tadašnje Srbije i Crne Gore, odnosno tadašnje Savezne Republike Jugoslavije, čijem ste raspadu vi sa moje desne strane i te kako doprineli.

Janka Bobetka, Božana Šimića i 40.000 hrvatskih bojovnika tada je čekalo nešto više od 5.000 srpskih boraca, na čelu sa legendarnim komandantom Novicom Gušićem i Radom Radovićem. Agresori su vraćeni na početne položaje, uz velike gubitke. Međutim, nažalost, koštalo je to i naše saborce, odnosno naš narod u Republici Srpskoj. Četrdeset dva poginula borca i više od 300 ranjenih.

Zašto vam sve ovo danas govorim? Naime, prvo iz pijeteta prema tom događaju i kulture sećanja o kome smo malopre govorili nešto i odavanja počasti onima koji su zaslužni što mi danas ovde u miru sedimo, a drugo iz obaveze koju su nam tada nametnuli znajući šta je to tačno iza njihovih leđa što su branili tih dana.

Naime, siguran sam i znam da su se tih dana nadali Srbiji, kakva danas izgleda u miru, Srbiji koja će baš na način kako to čini danas srpski predsednik, SNS i naši koalicioni partneri voditi Srbiju i upravljati sa njom. Nadali su se da će doći ovi dani kakvi su danas pred nama i evo, na kraju krajeva, i ovakvi budžetski predlozi i mnogi drugi zakonski predlozi.

Vi ste, ministre Mali, juče i nama i javnosti izneli pet razloga, kada je u pitanju ovaj predlog rebalansa budžeta i oni su sasvim u redu i opravdani, ako hoćete i sami po sebi za podržati. Efekti su jasni, ali pored tih svih efekata koji se tiču 14,3% povećanja minimalne zarade, dvadeset koma nešto posto kumulativnog povećanja penzija, zajedno sa onim povećanjem koje će uslediti od Nove godine, stopom nezaposlenosti koja je rekordno niska, pomoći koja će uslediti mladima, pomoći koje će uslediti porodiljama, trudnicama, majkama, javnog duga koji je daleko ispod Mastrihta i svih onih efekata o kojima smo govorili, ovde postoji još nešto važno o čemu smo nekako veoma malo govorili, a ministar Vesić je juče sa žalom to i konstatovao, obraćajući se iz skupštinske klupe.

U ovome predlogu rebalansa budžeta se nalazi novac za izgradnju puteva prema Republici Srpskoj i onoga prema Preljini i dalje prema Višegradu i Sarajevu, ako hoćete. U ovom Predlogu rebalansa budžeta se nalazi i novac za izgradnju puta prema Loznici i Podrinju u Republici Srpskoj. U ovom Predlogu rebalansa budžeta se nalazi i novac prema Posavini u Republici Srpskoj, u ovom predlogu se nalazi, kada smo već kod mostova, evo uporno smo već satak vremena proveli u raspravi o mostovima, u ovom Predlogu budžeta se nalazi i novac za izgradnju, odnosno rekonstrukciju mostova i u Ljuboviji, i u Šepku, i na Karakaju i na Skelanima. Opet mostova koji nas povezuju sa Republikom Srpskom.

Zašto vam sve ovo govorim, uvaženi ministre Mali i uvaženi predstavnici Vlade, na čelu sa ministrima Vesićem i Malim? Upravo zbog onih junaka i boraca sa početka priče. Naime, njihov san i njihova misao tih najtežih dana za srpski narod na Balkanu i Republiku Srpsku, pa ako hoćete i za Srbiju, bilo je upravo povezivanje Srbije i tih krajeva koje su tada branili. Infrastrukturno, političko, ekonomsko, kulturno, svako drugo. Ovaj Predlog rebalansa budžeta je materijalizacija te njihove želje i te njihove nade.

Može da nam izgleda kako god hoćete, ali ovaj Predlog rebalansa je materijalizacija onoga za čega su se borili. Povezivanje Srbije sa našim narodom na Balkanu. Nekako smo olako prošli raspravljajući, a siguran sam da je to i namera da prenebregnemo ono što se ovde dešava i što se nalazi u ovom Predlogu rebalansa budžeta, preko svega ovoga. Drago mi je što je danas upravo na ovaj dan rasprava o ovim temama u Narodnoj skupštini Republike Srpske i što se takve stvari nalaze u ovom predlogu budžeta.

Na kraju, ovo jeste politika i ovo jesu predlozi koji su na tragu politike koju je proklamovao onaj prvi među nama danas, predsednik države Aleksandar Vučić. Stoga ćemo mi poslanici SNS podržati i ovaj rebalans, a radujemo se i budžetu za narednu godinu, za koju ne sumnjam da će biti koncipiran na sličan način i sadržati slične i slične projekte u sebi.

Još jednom, neka je sretna krsna slava onima koji slave, neka je slava srpskim junacima iz 1992. i 1994. godine, iz vremena kada su branili pravo nas da danas sedimo ovde, a prema ovome sam imao jedan lični odnos, jer sam te dane i sam lično preživljavao sa njima.

Živela Srbija. Živeo naš srpski narod. Hvala vam.

PREDSEDNIK: Reč ima Nebojša Cakić.

NEBOJŠA CAKIĆ: Dame i gospodo narodne poslanice i narodni poslanici, ja sam aktivan u politici jedno 20-ak godina, tako da dosta dobro pamtim i neke događaje o kojima je ministar Mali pričao juče, tako da verujem da on radi odgovorne poslove, čuva naš novac, čuva novac svojih prijatelja, rođaka, svoj novac, tako da verovatno on sa pojačanim patriotizmom se bavi time i sve je tanja granica između njihovog i državnog novca, ali da ga ja podsetim da je privatizacija zdravlja nešto što izaziva kontroverze u Leskovcu 20 godina, da ga podsetim da prvi tender za privatizaciju zdravlja je lokalna samouprava odbila, kao i sindikati zdravlja. Tada ste vi kao specijalac sa specijalnim ovlašćenjima došli i pokorili silom državnog autoriteta, to je toliko, da li ste bili član Demokratske stranke ili niste, ali svi u gradu Leskovcu, ja sam bio odbornik, su morali da se pokore tome što ste vi došli da uradite i vi ste to uradili.

Sa vašim kolegom iz SNS, na predsedništvu, dogovorite se, jer 20 godina gradonačelnik Leskovca govori da je privatizacija zdravlja ogroman lopovluk i da je to žuta banda uradila. Meni je drago što ste konačno građanima Leskovca nedvosmisleno rekli da ste vi odgovorni za privatizaciju zdravlja. Dakle, građani Leskovca, da znate, kada se priča, kada vaš gradonačelnik priča i SPS da je to najveća pljačka grada Leskovca, da znate ko je odgovoran. A vi se dogovorite, da li jeste pljačka ili nije. Pomenuću ja još neke nesuglasice, barem u javnom prostoru, koje vi izazivate.

Privatizacija zdravlja je ostavila bez posla 1.500 ljudi koji su primali platu, među najvećom u zemlji Srbiji, a danas, umesto toga, imamo da nam nudite postrojenja sa opasnim otpadom, imamo ovo što ste raspravljali sa kolegom oko sindikata, što se desilo u „Juri“ u Leskovcu. U Leskovcu se sve takve stvari dešavaju, u najsiromašnijem gradu u ovoj zemlji Srbiji.

Šta su posledice svega toga? Posledice svega toga su da grad Leskovac po zvaničnim podacima, ne po pretpostavkama, ima 18 hiljada ljudi manje za poslednjih 10 godina. Jel znate vi da od Lebana i Medveđe do granice ili administrativne crte, kako god je nazvali, nema punog sela, sva su sela sa po jednom ili dve kuće. Isto je i do bugarske granice. Ne treba nama niko drugi. Za 10 godina je više urađeno na uništavanju i iseljavanju građana i stopa nezaposlenosti mora da bude manja, to je normalno, kad ste 18 hiljada ljudi isterali iz grada Leskovca.

Što je najvažnije, sad se vraćam na budžet, 20% teritorije Republike Srbije ostvari 80% BDP a ostatak, među kojima je i Leskovac, 80% je ona sudbina koja mu je predviđena – motača kablova u pelenama i to je ono što ste predvideli jugu Srbije.

Da vas podsetim, gospodine ministre, član 94. Ustava Srbije vas obavezuje na ujednačavanje razvoja. U vašem budžetu nema ni „u“, ni „r“ od ujednačenog razvoja i to su upravo podaci koje sam vam rekao. Vi ovaj jug Srbije praktično ekonomskim merama odsecate od svih drugih delova Srbije. Toliko o vašem ekonomskom patriotizmu.

Što se još tiče budžeta, najsiromašniji građani pune budžet a najbogatiji ga troše. Od kako ste vi došli, pričali ste o siromašnim ljudima kojima ćete pomoći, a za vašeg vakta nikad veće razlike između bogatih i siromašnih nisu bile. Jer, kad pogledate ovaj vaš budžet, jel znate koje su stavke najveće? Stavke PDV-a i stavke akciza, 67,5% pune najsiromašniji građani. Gde vam je, ministre, porez na imovinu? Znate li koliko doprinosi budžetu? Doprinosi 1,1%. Najbogatiji ljudi najmanje plaćaju. To je ono što ste vi omogućili i dozvolili.

Na drugoj strani, kada su u pitanju subvencije, subvencije iz budžeta dobijaju samo bogati. Malo pre su kolege pričale o „Milenijumu“, to vi odlično znate i skoro ste bili…

(Predsednik: Upravo ste potrošili vreme poslaničke grupe.)

Poslednji put kad ste došli, celo brdo je otišlo vašim prijateljima iz „Milenijuma“.

PREDSEDNIK: Hvala, to je bilo vreme poslaničke grupe.

Reč ima potpredsednik Vlade, Siniša Mali.

SINIŠA MALI: Kada neko, uvaženi poslanici, priča o ljudima koji nemaju posao, onda zaboravljaju da ga je neka zla vlast SNS i zaposlila u Leskovcu, pa on nije među tim nezaposlenima o kojima govori. Ali, dobro, bitno je da ste se vi izborili za sebe i svoj posao, ostali građani Leskovca za vas nisu ni važni.

Samo da znate da je porez na imovinu inače prihod lokalne samouprave, tako da kada napadate porez na imovinu, napadate budžet Leskovca, odnosno lokalne samouprave. Ja sam razumeo da bi vam bio cilj da taj budžet bude što veći.

Daću vam jedan podatak, pošto ste dugo, sami ste rekli, u toj politici. Godine 2012. prosečna zarada u Leskovcu bila je 31.980 dinara. Danas je prosečna zarada 57.085 dinara, što je 78,5% razlika u prosečnoj zaradi. A koga lažete i obmanjujete, s obzirom da ste vi zaposleni u međuvremenu? Jel je što građani zarađuju 57 hiljada dinara više ili manje od vaših 31? Treba da vas je sramota.

A za privatizaciju „Zdravlje Leskovac“, pre privatizacije prihodi su bili 19,6 miliona evra. Nakon privatizacije, prošle godine, prihodi su bili 28,4 miliona evra. Pa, jel uspešnija ili manje uspešna bila tada?

Za grad Leskovac, da znaju građani Leskovca, jer nam je svaki grad važan, svaka lokalna samouprava, mi ćemo naredne godine već kroz projekat „Čista Srbija“ krenuti sa izgradnjom nedostajuće kanalizacione mreže u Leskovcu. Naravno, uvaženi poslanik nije o tome ni govorio, niti zna išta o tome, niti ga interesuje, bitno da je on sebe uhlebio i da je zaradio za svoju platu, odnosno dobio platu, dakle, 34 km kanalizacione mreže biće izgrađeno u Leskovcu. Takođe, izgradićemo i fabriku za prečišćavanje otpadnih voda. Ukupno ćemo u Leskovac uložiti za kanalizaciju 14,2 miliona evra, a za fabriku za prečišćavanje otpadnih voda dva miliona evra. Da, ne kažem, da ćemo do marta otvoriti i novi stadion u Leskovcu, mogu da vam pokažem slike, predsednik Vučić je obišao radove pre samo par nedelja.

Dakle, sa otvaranjem novih fabrika, sa ulaganjem u infrastrukturu, sa ulaganjem i u sport grada Leskovca, dakle, apsolutno nam je i Leskovac i građani Leskovca prioritet, kao što su i svi drugi gradovi u Srbiji.

Opet, i vama da dam savet, bolje nemojte da se javljate kada je Leskovac u pitanju i vaša nazovi briga za taj grad. Hvala vam.

PREDSEDNIK: Idemo dalje po prijavama za reč.

(Nebojša Cakić: Molim vas, dajte mi repliku.)

Oni koji su zaposleni u vreme SNS, da li znate ko bi sve mogao da se javi?

Reč ima Marijan Rističević.

(Nebojša Cakić: Repliku. Molim vas, imam pravo na repliku…)

MARIJAN RISTIČEVIĆ: Dame i gospodo narodni poslanici, ova galama, ovaj krik nezadovoljstva, ovo ječanje odande ne potiče od mene. Dakle, molim vas, da mi vratite vreme koje sam propustio zbog krikova sa one strane, a ne znam zašto, kao da mu je nešto palo na nogu.

Dame i gospodo narodni poslanici, budžet je spisak prihoda i rashoda. Rebalans jeste kada to treba uskladiti. Ja sam veoma zadovoljan što je do rebalansa došlo, možda drugi nisu, zbog poljoprivrede. Poljoprivredni budžet je 5,3%, odavno nije bio toliko, kod ovih bivših je bio 2,5%, ali 2,5% na poreske prihode od 650 miliona. Na poreske prihode od tih 650 miliona, 2,5%, to je bilo, hajde da uzmemo, 150 miliona evra, nije bilo ni toliko, u stvari 15 milijardi. A 5,3%, na hiljadu i 500 milijardi je prebacilo 70 milijardi u agrarnom budžetu, od toga je 67 podsticaj u poljoprivedi. Dobili smo 15 milijardi više direktno za podsticaje u Upravi za agrarna plaćanja. To je ogroman novac.

Ja kao poljoprivrednik bih želeo još. Ono što je meni krivo, što veliki broj poljoprivrednika uopšte ne konkuriše, posebno u malim sredinama, a to je više do lokalnih samouprava koji ne žele da pomognu poljoprivrednicima da se kandiduju.

Ja dolazim iz Inđije. Mi imamo Agenciju za ruralni razvoj koja radi sve u ime poljoprivrednika ukoliko daju ovlašćenje i retko ko ostane bez podsticaja od poljoprivrednika koji žive na teritoriji Inđije.

Moj savet lokalnim samoupravama je da urade to isto, pa da tražimo svi zajedno još veći budžet za poljoprivredu, ali da on bude proizvod ukupno većeg budžeta.

Vi ste kukali svi nad sudbinom našeg naroda. Materijalnom sudbinom, finansijskom. Ja verujem da mi možemo bolje i više, ali pogledajte porez, prihodi od poreza 1.490 milijardi, ukoliko se ja ne varam.

Preduzetnici i privatnici plaćaju porez, ali na kraju oni imaju prethodne poreze itd. i na kraju sve te poreske prihode, u stvari, plate potrošače. Onog trenutka kada dođu na kasu i kada se ona otkuca, tada stiže PDV, akcize itd. Ti prihodi su sada ne 660 milijardi, nego 1.490 milijardi. To pokazuje, a ja nisam potpuno zadovoljan, da naš narod ipak ima novca.

Ja gledam po svom selu, retko ko u mom selu da nema dva automobila u kući, u dvorištu ili pred kuće. Ja tražim da mi radimo još bolje. Ako treba, neka imaju i tri.

Juče sam bio ganut penzionerkom sa 11.000 dinara penzijom. Moj otac ima isto toliko, ali toliko je i uplaćivao. On ima poljoprivrednu penziju. Ona je bila za 30-40 posto manja pre promena. Ja bih voleo da i on i svi drugi imaju veću penziju, ali ne razumem kada to kaže neko ko je od države dobio za vreme svoje vlasti nula dinara podsticaja u poljoprivredi, a za vreme ove zle vlasti, od 2016. godine, dobio, razdvojio poljoprivredno gazdinstvo na dva, dobio je 3.700.000, preko 30.000 evra.

Ako je već bio ganut, mogao je od tih 350 penzija da izdvoji dve i da kaže – evo, ja sam dobio od države, što ranije nisam dobijao, i pomogao tu penzionerku.

Takođe, kada je toliko ganut, kada je nezadovoljan ovom vlašću, a radi se o poslaniku koji je, recimo, u srednjoj školi imao vrlo loše ocene, ali ja razumem, bio je mlad. Jedino ne razumem zašto je imao tri iz vladanja, a juče sam video zašto je imao tri iz vladanja. To je retkost da neko dobije tri iz vladanja. Izgleda da mu je to bila najveća ocena. Hajde da neko dobije četiri, ali da neko dobije tri, to ukazuje kod mene da je taj izbegavao školu, da je bio više oko škole nego u školi.

Ali, dobro, kada smo mi toliko zli, zašto je tražio da ga Devenport gurne u SNS, pa je čak bio poželeo da bude ministar poljoprivrede? E, onda ne bi bilo 350 penzija, verovatno bi bilo 350.000 penzija. Evo dokaz.

Inače, reklama mu je dobra. Vrlo dobro se reklamira. Recimo, intervjue koje je davao listu „Vreme“. Nisu u zaglavlju stavili da je to zakupljeni prostor, ali predsednik opštine Trstenik je platio 144.000 dinara da bi se pojavio u „Vremenu“.

Koliko to beše ono po 11.000 penzija? Samo da vam se pojavi slika i kratak tekst u „Vremenu“. Da li je to možda 100 i nešto onih penzija ili ne, manje, 12, 13, 14 penzija? Mogao je biti solidaran. Tako su se praznili opštinski budžeti.

Gospodine ministre, vi ste pričali o zapošljavanju, pa da slušate.

Dajte mi tu fasciklu. Kolega, pomozite. Toga ima puno.

Postojala je neka nevladina organizacija. Molim vas da slušate kako su se praznili budžeti, kako su se pravili rashodi u republičkom budžetu preko Nacionalne službe za zapošljavanje. Osnujete tako nevladinu organizaciju za skupljanje lišća i ne treba vam „River voč“, kako se zovu ovi iz inostranstva ovi drugi, Abazi i ova ekipa Rokfeler itd. već ti legneš na državnu kasu. Ne zapošljavaš ljude, već iz Službe za nacionalno zapošljavanje uzmeš pare za NVO koja se zove Fond za unapređenje ljudskih resursa i to osnujete tako, moram da napomenem, pošto je i supruga u javnom sektoru, i starcem, tast. A tast radi u Nacionalnoj službi za zapošljavanje. Tast ima zeta predsednika opštine. Ima ćerku i sve je to u redu. Da ne ulazimo baš previše u porodicu.

Osnuju oni tako i onda se dosete kako se prazni budžet u ime nezaposlenih u kojoj siroti hrčki predsednici opština iz žutog tabora, pa da krenemo redom.

Gospodine Atalagiću, daj sve te ugovore ovde ovako, da pokažemo. Ugovori su tu, da ne pogrešim nešto. Ja ću biti malo duži, a da mi oduzmete ono vreme što su galamili.

Kaže ovako, 29.06.2009. godine, za NVO iz Nacionalne službe za zapošljavanje samo 9.284.060,57 dinara. Gde nađoše ove 57 pare? Kada ja to izračunam, pa to je, ljudi, tada bilo tačno 100.000 evra. Obaveza NVO je bila da skuplja lišće, verovatno da se stara o životnoj sredini. Evo, i Ćuta se nasmejao. Njemu treba „River voč“.

Idemo dalje. Pošto je to bilo malo, istog dana, 29.06. potpiše se još jedan ugovor između Nacionalne službe za zapošljavanje i ove NVO u kojoj je i šef ove ekspoziture iz Trstenika tast sirotog predsednika opštine, pa to bude 9.328.000. Verovatno je bilo da je menjan kurs u toku dana, pa je to, takođe, 100.000 evra kada izračunate, nešto malo više. Tako smo došli do 200.000 evra.

Kada se lepo to razradilo, 04.05.2011. godine 2.060.204,76 dinara, što je ravno bilo po kursu 20.000 evra. Tako da se nađe malo. Pa, iza toga 29.04. 3.954.141 dinara – 40.000 evra. Pa imate 15.06.2011. godine 9.407.176,75 dinara, to je 92.000 evra.

Ni to nije bilo sasvim dovoljno, približili se izbori, preti opasnost od zlog SNS u koji je kasnije hteo da pređe i da bude ministar, hteo je da bude zadovoljan mestom predsednika odbora… Ja sam kazao Aleksandru, sećam se, ako vam treba još jedan poslanik, daj, bre, da damo to mesto, ja nemam ništa protiv. Ma, ne, kaže, kada je prevario Tadića, prevariće i mene.

Godine 2012, 12. aprila, 11.876.825 dinara ili kad staviš, gle čuda, još 100.000 evra. Ja onako, siroti seljak, hajde da podvučem crtu, znate li koliko mi je trebalo da izračunam sve ovo? Računao sam dva sata. Kaže – 54.726.976 dinara, to nema ni u „River voču“, ni kod Rokfelera, ili 529.156 evra po tadašnjim kursevima.

Nemojte za traktor. Ja sam tražio za njegova prava po pitanju poljoprivrede, ničija prava ne sme da budu ugrožena bez obzira na političku pripadnost. To je dobio sasvim regularno. To je sasvim regularno dobio, ali to pokazuje da nije tačno da mi vršimo političku diskriminaciju prilikom dodele.

Tako su se, gospodine ministre, praznili… A znate na koga se ugledali? Na Vuka potomka. Naš narod bi rekao, a gadljivi su na kineske investicije, ali Vuk potomak kaže, izjavio je 20. oktobra 2011. godine, objavila njegova tadašnja stranka, da će investicije kineskih kompanija u energetiku Srbije biti veće od dve milijarde evra, pa će to biti najveća strana investicija na srpskom tržištu. Eto, koliko su oni gadljivi na Kineze, ali imam tamo „Stejt enerdži“, „Ful sors“ itd. koje su častile milionima, ali to nema veze što su kineske kompanije koje su Vuka potomka milionima evra, Vuka potomka onog čuvenog Murat age Pozerca… Murat aga Pozerac je bio pozitivan lik.

Sada da pogledamo još malo. Ja ne znam zašto se ovi nacionalisti, koje ja cenim, toliko sa njim druže? Sa njim se ne valja družiti zato što se u SAD, 7. oktobra 2003. godine, u prisustvu generala i pukovnika pohvalio kako je penzionisao, imam ovde zapisnik na engleskom, bio je i Vujačić ambasador na tom skupu, bilo je generala i pukovnika NATO pakta, pohvalio kako on sa Borisom ima ideju da uđu u NATO pakt i penzionisao 16 generala i 300 srpskih oficira sa ratnom prošlošću.

Ja pitam moje kolege nacionaliste – kako možete sa njima da stanete u hol i da pričate o reintegraciji Kosova? Kako to možete, a nemam vremena, pročitaću vam drugi put sve depeše o njegovom zalaganju za evroatlantske integracije, za to što je mišljenje bilo originalan način da se Kosovo zaboravi itd.

Dame i gospodo, ja se izvinjavam što sam bio malo duži. Ovo će imati svoje nastavke. Gospodine ministre, povedite računa da nam se desi neki ovako siroti, jadni predsednici opština koji prazne i opštinski i republički budžet. Hvala.

(Miroslav Aleksić: Replika.)

PREDSEDNIK: Hvala vam.

Sada određujem redovnu pauzu i nastavljamo za sat vremena.

(Posle pauze.)

PREDSEDNIK: Nastavljamo sa radom.

Tatjana Manojlović ima reč.

TATJANA MANOJLOVIĆ: Predsedniče, kolege poslanici, predstavnici poslednje Vlade koju sastavlja SNS i Aleksandar Vučić, Demokratska stranka naravno neće glasati za rebalans budžeta i za predloge zakona koji nas vode apsolutnom dužničkom ropstvu. Pet vekova pod Osmanlijama smo preživeli, desetogodišnju Vučićevu diktaturu teško.

Kada se pogleda struktura prihodne i rashodne strane jasno je da ova vlast bezočno laže čak i kada ima jasne brojke pred sobom. Sve je upravo suprotno od onoga što govore. Činjenice ukazuju na to da Vučićeva vlast nagrađuje bogate, a kažnjava siromašne. Na primer, Nemcima se daju subvencije, a ruka se zavlači u džep penzionerima.

O prioritetima Vučićeve vlasti govori i to da više novca daje za policiju i vojsku, nego za prosvetu, socijalna davanja, obrazovanje i zdravstvo. Zašto nema za običan narod novca? Zašto nema novca da plate račune za struju, za grejanje, da obuku i obuju decu, da mogu decu da pošalju u školu sa 200 dinara za užinu ili da im kupe suvu i toplu obuću, da o rekreativnoj nastavi i preskupim ekskurzijama i ne pričamo?

Vi koji ne živite realne živote, a koji imate po 24 stana u Bugarskoj, ne možete da razumete o čemu govorim.

Koliko smo tačno i kome smo sve dužni? Da li smo opet „raja“ postali? Da li ćemo decu možda u „janjičare“ morati ponovo da šaljemo? Koliko koštaju šume i zašto ste ih prodali? Koliko košta čist vazduh? Koliko košta Jadar, Rađevina, Kolubara, Homolje, Levač, Majdanpek?

Vučić i ekipa čim su došli na vlast lansirali su otezu da je država pred bankrotom, jer su je tamo doveli „žuti lopovi“. Zamislite, vrlo brzo, baš ti „žuti lopovi“, oni koje su najviše napadali, postali su ili članovi SNS ili ljudi od najvećeg Vučićevog poverenja i to baš zaduženi za oblast finansija.

Dostupni podaci kažu da su naprednjaci 2012. godine dolazeći na vlast zatekli nepunih 15 milijardi evra duga, a danas je taj dug 32,6 milijardi. Tada smo bili pred bankrotom, a danas smo ekonomski tigar. Duplo ste nas zadužili u ko je ovde lud? Koliko zaista dugujemo Kinezima? Šta će izroniti iz fioka i fascikli? Ali, po sve smelijem i bahatijem ponašanju Kineza u Srbiji, jasno je da je Vučić celu državu založio. Otkuda kineska policija ovde? Po čijim ingerencijama je? Koliko ih ima? Da li ćemo ikada dobiti te odgovore?

U svakom slučaju, sporadično se čuje da se Vučić zadužio milijardu tamo, milijardu ovamo ili u Pekingu ili u Emiratima, a tačno pod kojim uslovima i koliko i kako ćemo to otplaćivati niko ne zna.

Možda najslikovitije o tome kako nas ova vlast gura u dužničko ropstvo govori i ovaj najavljeni kredit od 80 miliona evra za most, naravno, kod „Beograda na vodi“. Za takve i slične kredite nema tendera, ne zna se koliko zaista taj most koša i zato građani kažu možda će izgradnju i preživeti, ali ugradnju ove vlasti teško.

Tako neodgovorno ponašanje ljudi na vlasti nije viđeno. Svaki građanin Srbije u ovom momentu, čak i ona beba koja se rodi u ovom momentu u Narodnom frontu duguje više od pet hiljada evra i taj dug nažalost raste i dok ja sada ovde izlažem.

Ovoj rasprodaji sopstvene zemlje se mora stati na put. Znate šta? Mi smo se osmanlijskog ropstva rešili, rešićemo se i Vučićevog, a vi ćete, gospodo naprednjaci to platiti. Odgovaraćete po zakonima države Srbije za sva nepočinstva, za sva nedela prema ovoj državi i prema ovom narodu. Hvala.

PREDSEDNIK: Prvo, pravo na repliku ovlašćeni predstavnik Veroljub Arsić.

VEROLjUB ARSIĆ: Dame i gospodo narodni poslanici, pitam vas, koliko su koštale srpske šećerane? Da nije možda po tri evra? Pitam vas, koliko je koštao SARTID? Pitam vas, koliko je koštao MIP Požarevac? Koliko je koštao „Rekord“? Koliko je koštao IMT? Koliko je koštao IMR? Koliko je koštao DMB? Koliko je koštala „Prva petoljetka“? Koliko je koštao „Trajal“? Koliko je koštalo sve i svašta?

Koliko je koštao kilogram srpskih vojnika i oficira koje ste prodavali u Hag? Koliko je to koštalo? Koliko je bio jeftin život u Srbiji? Samo to da vas podsetim, na šta su nam ličile ulice kada su ubijani policajci, kada vam je ubijen premijer? To ste zaboravili.

Pričate o nekim imaginarnim evrima. Osamnaest milijardi evra je bio dug kada je SNS preuzela vlast zato što nismo znali koliko je koštao most na Adi, koliko je koštao most kod Beške, gde je nestao auto-put između Preševa i Vranja. To ste zaboravili. Nismo znali ni koliko je koštao „C market“ kada ste ga poklonili Miškoviću. O tome pričamo. Takvu smo državu našli. Mogu sada tačne podatke da vam iznosim.

U vašim glavama je neka imaginacija da statistika laže. Možete time da se bavite, ali mi samo objasnite, kako je u fizičkom obimu veći prihod budžeta PIO, samo mi to recite? Zašto su manje dotacije iz budžeta? Zato što građani rade, zato što privreda radi, onu istu koju ste uništili. Da vas povedemo kroz Požarevac, da vam pokazujem groblja požerevačke industrije. Jedino je preživeo „Bambi“, a znate zašto? Zato što je privatizovan po zakonu Jorgovanke Tabaković, a ne po vašim zakonima i onog Veselka Vlahovića, koji je odjednom postao mnogo pametan. Takvu ste nam Srbiju ostavili.

PREDSEDNIK: Povreda Poslovnika, Gavrilović.

MIODRAG GAVRILOVIĆ: Poštovani gospodine Orliću, predsedniče Narodne skupštine, ukazujem na član 103. Niste mi dali odmah da po neposredno učinjenoj povredi da se javim, iako sam se javio.

Član 107. stav 2. propisuje da je neprimereno korišćenje uvredljivih izraza.

Pretpostavljam da niste videli, ali vaš kolega, naš kolega, ovde u Skupštini je pokazivao vrlo neprimerene, ja ne mogu to ni da izgovorim, ali znate šta, u pravnom smislu to se kaže konkuldentne radnje, seksističke, vrlo ružne, vrlo uznemirujuće. Ja ne mogu da verujem da smo danas prešli granicu sa verbalnog, na jedno vrlo ružan način ponašanja prema poslanicama i prema ženama. To je toliko bilo ružno. Ja vas molim da ga opomenete. Ovo sad stvarno više nema smisla. Šćekić je to uradio. Možda su i kamere zabeležile. To je potpuno jedno klasično nasilje prema ženama u načinu kako se on ponašao.

PREDSEDNIK: Samo da vam kažem. O čemu vi govorite, stvarno ne znam. Gledao sam sve vreme dok se obraćao ovlašćeni predstavnik Veroljub Arsić. Nije pokazivao ništa. Govorio je najnormalnije.

MIODRAG GAVRILOVIĆ: Dok je govorila koleginica Tanja, gospodin Šćekić koji je gledao u nas, ne bi rekao da je gospodin.

PREDSEDNIK: Niko ništa ne pokazuje, niti je pokazivao.

Ovlašćeni predstavnik je govorio, čak nije ni vikao koliko ste vikali vi. Ne samo da govorite nego i dok govori on. I opet ste vikali. Vi zajedno, i Parlić, i Manojlović i Milivojević. Ne znam o čemu vi pričate. Nisam siguran ni da li i vi znate.

Jer hoćete da se izjasnimo?

Izjasnićemo se.

Vi hoćete povredu Poslovnika.

IVANA PARLIĆ: Član 107. dostojanstvo Narodne skupštine.

Ja vas molim predsedniče da utičete da gospodin ne viče. Sve što pita može da pita pomoćnika ministra za privatizaciju, Sinišu Malog, iz tog perioda. To su njegova dela. Slobodno njega neka pita. Nema potrebe da se obraća nama, a pogotovo je nedopustivo da na nas viče. Ako ne znate o onome što je kolega govorio, ko vređa poslanice, ko preti poslanicima i ko nas veoma vulgarno vređa konkludentnim radnjama, to je gospodin, ne znam kako se zove. Evo ga, plava košulja, plava kravata, Šćekić, to je on. Vratite kamere i kaznite ga. Vratite snimak i kaznite ga. Imaju kamere i kaznite ga.

PREDSEDNIK: Dok govorite, gledam sve u sali, niko ništa ni ne viče i ne pokazuje. Što se tiče vikanja, čuo sam vas, malopre. I još nekoliko puta danas. Ako pričamo o vikanju. I sada opet vičete. Što stalno morate vi da galamite.

(Ivana Parlić: Vratite snimak, vređane su žene.)

Ja vam kažem da nema nikakve potrebe da galamite, a vi me ne slušate. U tom slučaju, najmanje što možemo da uradimo, to je da ovo maločas tretiramo kao repliku. Da li je tako? Saglasni ste.

(Ivana Parlić: Ima potrebe, mi smo uvređene.)

Sada po prijavi za reč. Ne, ovo su bili pokušaji da se ukaže na povredu Poslovnika. Nema nikakve veze sa vama gospodine Arsiću, potpuno je jasno. Pitanje je da li ima veze sa bilo čime.

Prema prijavi za reč, Marina Raguš.

MARINA RAGUŠ: Hvala gospodine predsedniče.

Ovo je uglavnom diskusija kakvu smo očekivali da čujemo, s obzirom da manje, više to slušamo od samog početka ovog saziva. Ali dobro, svako ima pravo da bira svoj put, kao i svoju metodologiju političkog delovanja. Izbori sve pokažu.

Ovde su meni najvažniji građani. Građani Srbije ne treba da brinu kada je reč o miru, stabilnosti, privrednom rastu, redovnim platama i penzijama iz realnih izvora, kada je reč o odnosu javnog duga prema BDP, kada se radi o direktnim stranim investicijama.

Verovala sam da, pošto za svaki politički sistem i političku scenu, nema važnije teme poput rebalansa budžeta i budžeta, da ćemo mi ipak u ovoj raspravi, s obzirom na situaciju u kojoj se ceo svet nalazi, pa tako i naša Srbija, kao deo tog sveta, ući ipak sa mnogo više argumenata.

Vidite dragi građani, kolege poslanici, gospodine ministre, ja ispred sebe imam i neretko sam u svom istraživačkom radu koristila strane izvore i najčešće izvore obaveštajnih stranih obaveštajnih agencija koje su vrlo profesionalno analizirale tendencije, parametre, kretanja u privredi, društvu. Ispred sebe imam jedan dokument iz aprila 1973. godine, vrlo mi je važno da ga pomenem, koji potpisuje Centralna obaveštajna agencija SAD, koju vrlo cenim s obzirom na predanost u analizi svih zemalja, pa tako i velike bivše Jugoslavije.

Ovo je dokument koji nije, i tako je stepenovan kao strogo poverljiv, koji nije bio predviđen za vidokrug drugih zemalja, ali je vrlo dobro imati ga. Upravo zbog te mantre koja se neretko ovde ponavlja, a jeste odliv ljudi u druge zemlje. Do šezdesetih godina bivša Jugoslavija je, može se reći bila zatvorena zemlja u odnosu na inostranstvo. Onog momenta kada je bivša velika Jugoslavija otvorila svoje granice, a to je druga polovina šezdesetih godina, zamislite, po analizama CIA, preko jedam milion radnika je već radilo samo u zapadnoj Nemačkoj. I tada su počele da se slivaju doznake naših radnika u maticu.

Tako da argument da od kada je SNS na vlasti, da se dešava odliv ljudi u druge zemlje nikada viši i uvek istorijski ipak ne stoji. Možda je to lični utisak, možda imate primere u svom okruženju, istini za volju imam ih i ja i ljudi su uvek išli trbuhom za hlebom i gledali gde će za isti rad da dobiju više novca. Takođe trebamo da kažemo da su to sezonski radnici koji odlaze, a i vraćaju se i najčešće ide na one vizu od po tri meseca.

Ono što je važnije sada za naše građane, ovo je čisto bilo argumenta radi i da malo evociramo sećanja iz nekih ranijih perioda, za koje neretko umemo da kažemo to su bile zlatne godine u velikoj Jugoslaviji, kada se živelo na takav i takav način, pred sve one građanske sukobe i ratove, koje bi najradije svi da zaboravimo.

Ono što mi je vrlo značajno ovde, a imala sam proteklih deset godina pauze od političkog delovanja, prilike da sarađujemo i sa istokom i sa zapadom, u periodu izbijanja Kovid krize, sticajem okolnosti sam imala prilike da gledam kako se suočava Italija sa koronom.

Moram da vam kažem da su tada mladi lekari u Italiji neretko sebi oduzimali život jer su bili prisiljeni da primenjuju tzv. „crni protokol“ u medicini. Zato što nisu imali respiratora dovoljno morali su sami na licu mesta da odlučuju ko će da živi, a ko će da umre. I to je, takođe, činjenica.

Ono što je meni bilo frapantno, jer je mnogo zemlje zateklo, kada se desio Vuhan, jeste na koji način se Srbija snašla.

U početku samom velike pandemije, da vas podsetim, planeta nikad viđeno u naše vreme stala je na tri meseca. Tada se celokupna životna sredina, da malo relaksiram priču, za samo tri meseca oporavila. Ali, da se vratim na one crne statistike, sve je stalo, privreda, mnoge kompanije u mnogo razvijenijim zemljama EU odlazile su bankrot. Milioni ljudi su ostajali bez posla. Nisu mogli da se leče. Situacija je bila takva da su padali, nažalost, kao muhe po ulicama jer se nije znalo sa kakvim se virusom susrećemo.

U tom periodu nestala je celokupna solidarnost među državama. Bitka za respiratore, maske, zaštitna odela, rukavica bila je egzistencijalna borba. Zaboravljamo ko nam je tada prvi priskočio u pomoć. Zaboravljamo da je taj Siniša Mali, kojeg neretko kritikujete na načine koji baš i nisu toliko primereni, uspeo da nam sačuva budžet, preusmeri sredstva, da sačuva svaki život u Srbiji.

Ispraviće me gospodin Mali, tada su se naši ljudi vraćali iz rasejanja, zato što nisu mogli u tim zemljama u kojima su radili da se leče. Dolazili kod nas ljudi iz regiona, ne naši državljani, takođe su dolazili kod nas. Imali smo dovoljno respiratora, i ne samo respiratora. Znam iz porodičnog primera da je jedan aparat koji nije ni malo jeftin, a dobile ga sve državne klinike, sačuvao život meni najznačajnijoj ženi na svetu, a korak je do respiratora. Zato su naši ljudi i ne samo naši ljudi mogli da se leče za razliku od mnogih drugih ljudi u razvijenim zemljama EU.

Kada je reč o privredi, sećate se, mikro, srednja, velika preduzeća, slobodni umetnici, svi su bili u panici. Mislili su – gotovo je. Država je tada preuzela celokupan teret krize na svoja leđa.

Neretko posle toga, a to su takođe oni nevidljivi, mali, ali veliki heroji, znate, koji su kada je sve stalo dovozili zaštitna sredstva svojim kombijima, svojim taksi vozilima, prevozili kovid pacijente, zahvaljujući ovoj državi koja ih je subvencionisala, pa su mogli sebi da kupe i kombi vozila i taksi vozila. Znam da znate, ali ne želite da se sećate.

Svi slobodni umetnici, takođe, su nam bili izuzetno bitni, kao i život svakog penzionera i svih mladih ljudi. Onda je država rekla – ovo su ugrožene kategorije društva -da, subvencionisaćemo. To je odgovor na pitanje da li mi subvencionišemo samo strane kompanije ili subvencionišemo i sopstvene građane i sopstvena preduzeća.

I to ste zaboravili.

Pre toga, zaboravili ste da smo bili na ivici bankrota. Taj isti Siniša Mali sa svojim timom je uspeo da konsoliduje finansijski naš budžet. Danas mi možemo da kažemo da su penzije i da se penzije isplaćuju iz realnih izvora, iz PIO fonda. Hoćete li da se podsećamo kako je PIO fond izgledao ranije?

Podjednako kako je i tržište rada samostalno. To građani Srbije znaju. Ne moraju oni ideološki da budu naklonjeni nama, ali znaju šta su konkretni rezultati.

Da li je idealno? Nije, jer nema idealnog političkog sistema, ali zato nas sve ovo motiviše da idemo i brže i jače i bolje.

Ponosim se činjenicom što se država orijentisala na rast, a ne na restriktivnu politiku i zato davanja da bi potrošnja bila velika. Da vas ne podsećam da je Evropu i mnogo razvijenije zemlje nego što je Srbija baš ta restriktivna politika, mere štednje uništila, kao što je svojevremeno energetska kriza i takva ekonomska politika uništila veliku Jugoslaviju još sedamdesetih godina.

Pazite sad, Korona nije bila sve, a mislili smo da je. Nama je došao rat u Ukrajini. Ministar finansija je govorio samo o ceni struje, makar bi bilo politički korektno da uvažite taj argument, makar bi bilo politički korektno, koja je samo u godinu dana, ispravićete me ako grešim, porasla za 10 puta. Da li postoji svest o udaru finansijskom na budžet? Onda to računajte da je i privredni udar i egzistencijalni, da i društveni.

Mi sada konstatujemo da se na našem računu ipak nalazi solidan broj sredstava, više sredstava nego što se procenjivalo i ono od čega je gospodin Mali pošao ja bih možda zaključila na kraju, ali bih počela od tog petog razloga zašto usvajamo rebalans budžeta, a to je upravo pomoć onim osobama koje su nam najznačajnije, a jesu majke, a jesu žene od kojih očekujemo da rađaju, da dižu, vaspitavaju svoju decu.

Kada ste čuli da u toj politici žene, porodilje imaju 100, 200 i 300 hiljada dinara podrške ili žene koje rode dete da dobiju subvenciju, poklon, grant, 20 hiljada evra ukoliko hoće da kupe stan, a hoće? Čekajte, ko je od nas ili većine nas čak i od roditelja svojih nasledio veću sumu? Većina nas možda loše zube, ali ovaj put žene dobijaju 20 hiljada evra od države bespovratno poklon. Da li je to dovoljno? Nije. Toliko sada možemo, ali to je ono što mi radimo.

Sada bih se vratila na početak onoga o čemu je gospodin Mali, čovek koji je radio privatizaciju, neretko mu to spočitavate, ja sam prvi put čula zapravo da se radi o periodu 2002. – 2003. godina i to za privatizaciju koja može da se potpisuje kao zdravom privatizacijom, a mi pričamo o privatizaciji do tad i posle tada. Znači ni tu niste politički korektni, ali sve to na stranu, ovo je čovek koji zna da radi svoj posao i to rezultati konkretni pokazuju.

Idemo od početka. Dakle, mi smo uspeli da u periodu pandemije izgradimo tri nove kovid bolnice, i to samo za šest meseci. O lekovima, vakcinama, respiratorima, koje sam pominjala, da i ne govorim. Znate, to nije poklon, to košta. Onda su došle minimalne zarade, plate mikro, malih i srednjih preduzeća, garantnih šema, a onda oslobađanje poreza i doprinosa. Znam da znate, ali ja bih da podsetim.

To su, dakle, sve stvari koje je država uradila kako bi zapravo amortizovala negativne posledice pandemije. Sećate se, došlo je do problema u lancima snabdevanja, upravo zbog zatvaranja pojedinih zemalja. Sve se to prelilo i na industrijske grane kod nas. Mi smo izolovani. Onda je došao rat u Ukrajini i kriza koja je počela kao energetska kriza vrlo brzo je prerasla u finansijsku i privrednu krizu, a naravno i društvenu.

Rastuća inflacija, da vam ne govorim kakva je situacija u zemljama koje se smatraju razvijenim zemljama EU. Da vam ne govorim, takođe, o recesiji i većih i jačih zemalja nego što je to Srbija. Ljudi danas u Zapadnoj Evropi ne mogu da plate troškove struje, goriva, gasa. Vi danas imate energetske turiste, to znate, znam da znate, čitate o tome, da ljudi kalkulišu da im je mnogo jeftinije da odu u toplije krajeve preko zime, nego da ostanu u svojim zemljama i da pokušavaju da se bore sa računima za utrošenu energiju.

Da vas podsetim, u takvoj krizi, za koje mnogo veći ekonomski i finansijski umovi nego što ću to ja ikada biti ne mogu ni da predvide kako će se kretati i kakve će sve posledice imati, i što je najvažnije koliko će da traje, mi smo uspeli samo za 10 meseci ove godine da ostvarimo 180 milijardi dinara veće prihode od planiranih. Dakle, milijardu i po evra većih prihod. Zašto? Zato što se zapravo naplata svakog oblika poreza uvećala.

Moramo da imamo na pameti, znam da znate, ali da podsetim, važno mi je zbog građana koji prate ovaj prenos, poređenja radi, dakle, u godini pred izbijanje Kovid pandemije, to je septembar mesec 2019. godine, cena struje po megavat satu bila je između 38 i 60 evra. Ove godine u septembru ta cena je između 327 i 556 evra po megavat satu. Dakle, to je 10 puta, ne 10%, 10 puta uvećana cena struje. Cena gasa na berzi ide i preko 3000 dolara po hiljadu kubnih metara.

Znam da znate da kada se desi takav finansijski udar da je izazovno napraviti dodatna sredstva u budžetu, a preuzeli ste teret krize na sebe. Preuzeli ste na sebe obavezu da držite pod kontrolom cenu energenata, da sa druge strane dobro pregovarate cenu gasa, da pokušate da dopremite i deponujete taj gas na sebe, da građani ne osete toliko teret krize.

Dakle, da vas podsetim, struja je sa 60 evra po megavat satu skočila na 556 evra po megavat satu. To je, naravno, cena iz septembra ove godine. Ona će svakako ići više.

U ovom kriznom periodu, sa kriznom Vladom koju smo izabrali pre neki dan, i kroz ovaj rebalans budžeta, i to je ono što građani Srbije žele da vide i da osete, a to je treći razlog koji je naveo gospodine Mali, jeste isplata dodatnih 5.000 dinara našim mladima od 16 do 29 godina, odnosno 30 godina.

Takođe, znam da znate, ali da vas podsetim, dva puta ove godine smo isplatili po 100 evra toj kategoriji mladih ljudi.

Takođe, vrlo značajan razlog za rebalans ovog budžeta su, naravno, penzije. Najava je, i zato danas raspravljamo i ovih dana, i to bi trebalo da nam bude tema, kako da našim najstarijim sugrađanima i socijalno ugroženim kategorijama društva olakšamo što je moguće više svakodnevni život, povećanje penzija sa januarom sledeće godine u ukupnom iznosu na ovu krizu, sa ovim cenama energenata, sa ovakvim ludilom u okruženju, recesijom, inflacijom, biće 20,8%.

Takođe, znam da znate, ali da podsetim da smo mi u februaru ove godine, predviđajući stopu inflacije, penzionerima isplatili jednokratnu pomoć u iznosu od 20 hiljada dinara.

Sad da vas pitam, šta bi se desilo, ovo je naravno retoričko pitanje, da je 2012. godina, da se desio Kovid i da se desio rat u Ukrajini, sa budžetom koji smo mi nasledili, sa pola miliona ljudi koje je ostalo bez posla? Šta bismo radili? Ili biste samo podigli ruke, okrenuli se i otišli? Kako, sa kojim saldom? Neko tako što je kao skakavac poharao Srbiju i sa stotinama miliona evra prebegao u neke druge zemlje, a neko na neke druge načine.

Dakle, minimalno bi bilo korektno da tokom rasprave o ovako važnom pitanju u ovako važnom momentu samo govoriti politički korektno na ovu temu. Ja verujem da niko nije briga ni ono pre pet, šest ili deset godina. Slatki su parametri, čisto da podsetimo. Sve građane interesuje kako će prezimiti ovu zimu i čemu mogu da se nadaju ove i sledeće godine. Jer, predviđa se, ispraviće me gospodin Mali ako grešim, da je ova zima hladna, ali da će sledeća biti polarna. Mi svi ovde treba da se potrudimo da ljudi koji su nas delegirali da brinemo o njima takav teret krize što manje osete.

Konačno, vrlo je važno napomenuti da ono što obećamo, a obećavamo vam svima, to i ispunimo. Sve su ovo samo delići, kockice mozaika Programa „Srbija 2025“. Da, plate će biti prosečne 1000 evra, jer će do kraja ove godine biti preko 700 evra. Da, neće se odustati ni od jednog velikog projekta. Neće se odustati od kapitalnih investicija. Da, jačaćemo potrošnju, jačaćemo životni standard naših građana.

Da, Siniša Mali će biti ministar finansija, jer je pokazao da to najbolje radi i onda kada su pred krizama kapitulirali mnogo jači i bolji. Da vas ne podsećam šta se dešavalo sa britanskom vladom, imamo skori primer. Samo po rezultatima.

Drage kolege, dragi građani, ono što je najvažnije u celoj ovoj priči, ovaj budžet ne bi mogao ovako da se ukroji, da taj autokrata, kako ga neretko nazivate, čovek sa Andrićevog venca, predsednik SNS, nema takvo iskustvo, ne poznaje sve nas, mnogo bolje nego mi sami sebe, ne razume politiku, mnogo bolje nego bilo ko od nas, ali iznad svega uspeo je da poveže Istok i Zapad na načine kako je mnogim sedim glavama ovde koji pamte to vreme bilo neverovatno, i to u momentima kada ovaj svet gradi novi Berlinski zid.

Konačno, ova zemlja je zahvaljujući Aleksandru Vučiću, čoveku sa Andrićevog venca, postala Istok Zapadu i Zapad Istoku i zahvaljujući njegovim diplomatskim trijumfima, da, mi imamo strane direktne investicije. Da, mi možemo da kažemo da imamo podršku i Ruske Federacije, takođe možemo da kažemo da je ovde dobrodošao i kineski kapital, jer nama je srpski nacionalni interes kategorički imperativ.

Konačno, zahvaljujući tom čoveku, kako ga nazivate autokrata, samo moram da vam kažem, znate, u autokratiji vi ne postojite, nema vas, nema vas, jer taj čovek sa Andrićevog venca donosi sve odluke, drage kolege iz opozicije, vi ste u ovom parlamentu i možete da kažete šta vam je volja. Postoji jedan mali problem, vaši rezultati dovoljno govore o svima vama, čast pojedinačnim izuzecima, njih čekamo da se pokažu i dokažu. To ste potvrdili do 2012. godine, a Srbija pamti. Tako da, tog čoveka sa Andrićevog venca, evo vam, tu je taj Pionirski park, bistu, jer on je rodonačelnik i čovek koji je dao novu definiciju demokratije.

PREDSEDNIK: Reč ima Stefan Jovanović.

STEFAN JOVANOVIĆ: Dame i gospodo narodni poslanici, predsedniče Narodne skupštine, ministri, poštovani građani Srbije, evo samo da iskoristim malo na početku da uvaženoj koleginici predložim da ovo što je ispričala pretoči u bajku, video sam da imate dobre retoričke sposobnosti, sigurno biste dobru knjigu napisali.

Ministre, iako ste nam budžet dostavili po hitnom postupku, mi smo ga pažljivo iščitali i spremili se za ovu raspravu i uspeli da vidimo šta ste zapravo uspeli da proturite kroz ovaj budžet, pogotovo ova zelenaška zaduživanja.

Gospodine ministre, predložili ste inflatorni budžet. Inflatorni budžet, zbog toga što povećavate potrošnju, povećavate državnu potrošnju, dok narod zadužujete i na taj način ubrzavate inflaciju. U predlogu koji ste nam dostavili sami kažete da je inflacija prešla gornju predviđenu granicu, kažete da je inflacija dvocifrena, kažete da je ona 14% i vi se, ministre, možda razumete u te brojke, znate kako da te brojke naštelujete, ali brojke su jedno, a život je drugo. Vas život demantuje.

Ja sam vam doneo, video sam da juče vi volite da pokazujete neke grafikone, ja sam vam, evo, doneo da vidite ovaj grafikon ovde i pogledajte kako to ima veliko neko ubrzanje, to vam je inflacija. Inflacija koju vi možda, ministre, ne vidite, ne vidite koliko sve poskupljuje u marketima, ne vidite koliko poskupljuje u prodavnicama, zato što ste stvorili i vi ste deo te jedne bogate i povlašćene elite koja to ne vidi, ali evo da vam kažem, precizno ću da vam kažem. Šta je poskupelo, a govorim o hrani koja je poskupela. Poskupelo vam je meso 79%, mleko, ako može da se nađe u prodavnicama je poskupelo 38%, šećer je pre neki dan poskupeo pa je 115 dinara, to je poskupelo skoro 70%, jaja su poskupela 75%, to je hiperinflacija. Gospodine Mali, cene su velike i to je tako.

Vi nam govorite o tome da postoji neka uvezena inflacija. Pogledajte, evo sada je zima, ljudi su se spremali za ovu grejnu sezonu, kupovali drva, drva su duplo skuplja nego prošle godine. Jel i drva uvozite, jel to ta uvezena inflacija ili šta? Vi nas zamajavate i brojkama govorite nam o Evropi, zanemarujući kolike su plate u toj Evropi, govorite o tome da su cene ovolike ili onolike u marketima u Nemačkoj. Pa, ministre, mi živimo u Srbiji, naši ljudi ne kupuju u Nemačkoj, oni kupuju ovde u Srbiji, u srpskim marketima i vide koliko je šta poskupelo, a rekao sam vam sada koliko je šta poskupelo. Narod vidi kako se ovde živi, vi to naravno ne primećujete, vi to ne vidite, vi ne znate kako običan narod živi.

Mi smo predložili, ministre, da se PDV na osnovne životne namirnice smanji sa 10 na 1%, da pokušamo da makar malo olakšamo građanima Srbije ovaj inflatorni pritisak, da se odreknete dela prihoda za budžet, a da narodu olakšate i ja vas molim da još jednom o tome razmislite dok nije kasno jer će sve ovo doći u jednom trenutku na naplatu. Vi nas ovakvim budžetom, inflatornim budžetom, gurate u jednu dodatnu spiralu, ubrzavate ta poskupljenja i zapravo vi nas uvodite u hiperinflaciju. Dobro se ljudi sećaju ovde, neki su tad bili i vlast 90-ih godina šta znači hiperinflacija. Sigurno građani Srbije koji gledaju ovo znaju šta znači hiperinflacija, ali ministre, vi se možda razumete u brojke, ali pali ste na ispitu realnosti, pali ste na ispitu realnosti jer vi ne znate kako narod u Srbiji živi.

PREDSEDNIK: Reč ima Marina Raguš.

MARINA RAGUŠ: Vidite, da li je bajka ili basna, ne znam, moraćete da se dogovorite sami sa sobom. Ali svakako u nekoj priči vi jeste. Znate, ja znam da imate problem zato što pokušavate da isperete ružnu prošlost, kao što pokazujete grafikone, evo ja ću da vam pokažem kako su Amerikanci pisali o vašem predsedniku. Ovo je novi svetski poredak, nacionalni interes i naravno, kako je vaš predsednik partije uništio Srbiju postavljajući glupo pitanje pred Međunarodnim sudom pravde. Ne znam bolju terminologiju.

Međutim, da se vratimo na ono što je za građane ovde najvažnije. Nažalost, ta vremenska mašina još nije izmišljena i vi svojim bajkama i basnama ne možete da ispravite ružnu prošlost. Menjajte predsednika, moj vam je topli savet.

Dakle, zbog građana Srbije, program ekonomskih mera za smanjivanje negativnih efekata opet prouzrokovanih pandemijom virusa Kovid-19, tri minimalne zarade za više od milion zaposlenih, odlaganje poreza i doprinosa na zarade za tri meseca, povoljne kredite preko garantne šeme sa komercijalnim bankama i preko Fonda za razvoj, isplatu jednokratne pomoći od po 100 evra za sve punoletne državljane, isplate 90.000 dinara za lica koja samostalno obavljaju umetničku ili drugu delatnost u oblasti kulture. Dakle, 2,6 milijardi dinara za pomoć poljoprivrednicima.

Jedna od prvih mera bila je smanjenje referentne kamatne stope sa 2,25 na 1,75, pa onda na 1,5. Stavljen je moratorijum na otplatu kredita, nešto što vi nikada niste radili, već ste Srbiju uvukli i građane Srbije i privredu u dužničko ropstvo. Ljudi su ostali, kao i privreda, bez svega, sa kamatama o kojima Siniša Mali, ministar finansija, može da vam priča. Ne bih da vas dovodim u neprijatnu situaciju, dva minuta vam je prošlo. Hvala vam na ovih devet sekundi.

PREDSEDNIK: Hvala i vama što vodite računa o tome.

Reč ima potpredsednik Vlade.

To što vičete iz klupa se ne računa u obraćanje.

SINIŠA MALI: Poštovani narodni poslanici, uvaženi građani Srbije, ispravio bih jednog od prethodnih govornika koji je rekao da smo dostavili budžet. Toliko o njegovom znanju. Dakle, nismo dostavili budžet nego rebalans budžeta. Budžet će biti za neke dve nedelje, ali, naučiće.

Isti govornik govori o inflatornom budžetu. Hoće da kaže da trošimo više nego što bi on možda potrošio i da na takav način doprinosimo rastu inflacije.

Poštovani građani Srbije, želim da vas obavestim da je ta stranka kojoj poslanik pripada protiv povećanja subvencija poljoprivrednicima. Dakle, ovih 16,5 milijardi dinara koje planiramo rebalansom da povećamo budžet poljoprivrede, da bude rekordan, da bude nikada veći, ova stranka je protiv toga.

Takođe, primetili ste da u rebalansu budžeta imamo i 15 milijardi dinara više za socijalna davanja, za naše majke da kupe prvu nekretninu kada dobiju svoje prvo dete, za povećana davanja kada je prvorođeno, drugorođeno, trećerođeno dete u pitanju. Oni su i protiv toga.

Primetili ste da u budžetu imamo novac za kapitalne investicije, da nastojimo da gradimo i nove auto-puteve i brze saobraćajnice i klinički centar u Beogradu i 40 zdravstvenih ustanova po celoj Srbiji, da imamo novac i za čistu Srbiju, za kanalizacione mreže, stotine kilometara nove kanalizacione mreže po Srbiji, fabrike za prečišćavanje otpadnih voda, sve ono što čini našu Srbiju boljom i lepšom.

Ali, na kraju, isti taj poslanik je očigledno i protiv povećanja plata i povećanja penzija, s obzirom da u ovom rebalansu imamo i novac za 9% povećanja penzija za naše najstarije sugrađane. Još jednom, veliko hvala njima što su nam pomogli da zajedno prođemo kroz teške reforme, s obzirom na bankrot države koju nam je prethodna vlast ostavila.

Imamo u ovom rebalansu i plan za povećanje plata, odnosno rasterećenje zarada. Protiv svega toga je ovaj, jedan od prethodnih govornika, svaka mu čast. Neka samo to tako kaže, a ne da nazove budžet inflatorni, jer, eto, mi imamo prostora da održimo makroekonomsku stabilnost, da zadržimo udeo javnog duga ispod 60% a da sa druge strane pomognemo, investiramo i uložimo u građane Srbije.

Što se tiče ideje da se PDV smanji na hranu sa 10 na jedan odsto, da vam kažem, veoma jaka populistička ideja. O tome se dve godine priča već i u regionu. Neke zemlje su to uradile, recimo Hrvatska. Mi smo bili protiv toga. Zašto? Kada smanjite PDV na hranu, ne dolazi do smanjenja cena. To je potpuno pogrešna pretpostavka. Ja ću vam reći, 28. septembra 2022. godine, pre nekih dva meseca, malo manje od toga, ministar finansija Hrvatske je priznao da mera snižavanja PDV-a nije urodila plodom, jer jednostavno oni koji te proizvode prodaju nisu cene smanjili nego su samo povećali svoju dobit na uštrb smanjenja PDV-a. Tako ste dobili dvostruki problem. S jedne strane cene hrane nisu smanjene, sa druge strane manji PDV u budžetu je doprineo većem deficitu Republike Hrvatske a samim tim i njihovom većem zaduživanju. Treba biti oprezan. Lako je to tako populistički reći, ali treba sagledati sve efekte. Naravno, to je ono što mi radimo, vodimo odgovornu ekonomsku politiku.

Zato je Vlada Republike Srbije pribegla drugim merama kada je inflacija u pitanju, veoma ozbiljnim merama. Prevashodno se to odnosi na limitiranje odnosno kontrolu cena osnovnih životnih namirnica, šećera, mesa, mleka i time ne samo da čuvamo životni standard građana Srbije, nego doprinosimo i obuzdavanju inflacije u našoj zemlji.

Takođe smo preuzeli na sebe da kontrolišemo i ne dozvolimo skok cena goriva, ni nafte, ni naftnih derivata, ni dizel, ni benzin, upravo na takav način, kontrolišući uvozne cene sirovina i za našu privredu, a sa druge strane i potrošačke cene kada su naši građani u pitanju.

Nismo dozvolili ni povećanje cena struje, ni povećanje cene gasa. I dalje je nama cena struje najjeftinija u Evropi, osim u Gruziji, ako se ne varam. A cena struje je, malo pre ste čuli, ponovio sam to par puta, je deset puta veća danas nego što je bila prošle godine, pa mi nismo to uradili. Možda bi neki koji se javljaju ovako neodgovorno to uradili, ali mi to nismo uradili.

Najveći teret ove krize, kao i kada je kovid bio u pitanju, preuzela je država na sebe. Imamo stabilne finansije i želimo da pomognemo našim građanima da umanjimo negativne posledice ove krize. To je odgovorna ekonomska politika. Onda kada govorite o raznim idejama, raznim predlozima, najpre treba sagledati efekte, ali treba biti i odgovoran. Treba našoj deci da ostavimo sigurnu budućnost, treba da nastavimo sa investicijama, treba da radimo na tome da nam rastu i plate i penzije, ali sa druge strane, još jedanput, kao što smo i obećali, nama udeo javnog duga u BDP neće preći 60%, čime garantujemo sigurnost za našu decu i buduće generacije. Hvala puno.

PREDSEDNIK: Idemo dalje.

(Stefan Jovanović: Dozvolite mi da odgovorim, pomenut sam.)

Ne, slušao sam veoma pažljivo, ni imena ni stranke. Imate još prijava za reč, tako da biće vremena još, ali ovog puta ni imena ni stranke.

Reč ima, Vladimir Đukić.

VLADIMIR ĐUKIĆ: Cenjeni gospodine predsedniče, uvažena gospođo i gospodo ministri, građani Srbije, onima koji slave Mitrovdan, želim srećan praznik.

Danas ću govoriti o onome što najbolje znam, a što će verovatno građane Srbije najviše interesovati da čuju mene, a to je moj osvrt na razdel 27. koji se odnosi na rebalans budžeta Srbije, odnosi se na zdravlje i zdravstvenu politiku.

Predviđeno je 44 milijarde 306 miliona i 542 hiljade, što predstavlja 27% povećanje, imamo i dodatnih 9,5 milijardi u sistemu zdravstva što je zaista izuzetno značajno imajući u vidu politički, geostrateški momenat i sve drugo što nas je snašlo u ovom nesrećnom, trogodišnjem periodu od početka korone pa do danas, do rata u Ukrajini.

Razvoj kvaliteta i unapređenja zdravstvene zaštite je uvećan za milijardu i skoro 300 miliona, što predstavlja izuzetno značajno povećanje i zajedno sa odgovorom države Srbije na kovid, ukupno preko pet milijardi, odnosno pet milijardi 355 miliona. Šta to podrazumeva? Kakav je odgovor države Srbije? To je kupovina novih 325 vozila hitne pomoći, 55 skenera koji će biti raspoređeni u svim zdravstvenim centrima ove države i 135 digitalnih rendgen aparata koji će dati pun doprinos i smislu digitalizaciji informacionog sistema u zdravstvo Republike Srbije.

Ovde su pomenute i tri kovid bolnice. Prvo, građani Srbije moraju da znaju šta je to kovid bolnica. Kovid bolnica u svojoj leksici ne postoji kao kovid bolnica, to je snažan odgovor ekonomski oporavljene države na pošast Kovid-19. To su u suštini multifunkcionalne bolnice koje sadrže i operacione sale, jedinice intenzivne nege, odeljenja hemodijalize i najmodernije aparate za asistiranu ventilaciju. Ustanove koje mogu potpuno da preuzmu sa svojih dve hiljade postelja funkciju u zdravstvenom sistemu Republike Srbije.

Znači, to su te kovid bolnice. To nisu poljske bolnice. To nije nešto što je napravljeno na brzinu da bi se još brže raspalo, već nešto što će tajno ostati ovom narodu.

Da li je to nešto što čini prepoznatljivim ovaj rebalans? Pa ne. Još više pod shvatanje da je Uprava za biomedicinu u ovom dosadašnjem periodu nedovoljno iskorišćena, da treba jačati kapacitet Uprave za biomedicinu čije se aktivnosti odnose na problem transfuzije organizacije i transfuzija krvi na biološki potpomognutu oplodnju i na program transplantacije tkiva i organa.

Transplantacija u ovoj zemlji je počela veoma uspešno, ali čitav problem oko korone dovodi do toga da smo morali da se vraćamo nečemu što je veoma dobro, veoma značajno. Ali, pošto svi vole sada da se vraćaju u istoriju, jedan čas istorije medicine od mene da čujete.

Godine 1967. urađena je prva transplantacija srca u Kejptaunu, gde je Kristijan Barnard Luisu Vaškanskom ugradio prvo transplantirano srce. Međutim, nedovoljno je organa, pa je 1962. godine poznati svetski hirurg Denton Kuli, zajedno sa Dominikom Liotom uradio prvo veštačko srce.

Mi smo imali sreću da ova država ima ekonomski potencijal da naši građanima omogućimo tzv. bridžing ili premošćavanje od momenta kada srce prestane da funkcioniše, kada je funkcija takva da životno ugrožava pacijenta da mi ugrađujemo veštačko srce.

Koliko je veštačkih srca ugrađeno u Srbiji? Od 2013. godine do danas preko 100. Tačnije, 110 u Kliničkom centru Srbije, a u novoizgrađenom Institutu za kardio-vaskularne bolesti „Dedinje“, u njegovom drugom delu, pored svetskog rekorda u broju operacija na otvorenom srcu, urađeno je i totalnih 15 veštačkih srca.

Cena jednog veštačkog srca nije zanemarljiva. To je oko 200.000. Alel vada ili leftventrikularni i onih koji je urađeno 110 u Kliničkom, preko 80.000. Sve su to cifre koje može država čija je ekonomija snažna i moćna da uradi, da se svrstamo u red zemalja koje pružaju najmodernije lečenje iz oblasti medicine.

Sada bih se fokusirao na drugi deo, takođe, veoma značajan koji se odnosi na povećanje budžeta za retke bolesti. Predviđeno je 600 miliona ili preko pet miliona evra više za retke bolesti, odnosno 4,3 milijarde.

Kako se kretao budžet za retke bolesti u zdravstvenom sistemu Republike Srbije? Godine 2012. bilo je predviđeno 132 miliona, 2020. godine značajne 2,4 milijarde, 2022. godine 4,3 milijarde ili preko 30 puta više nego 2012. godine.

Da li smo te 2012. godine 32 puta manje voleli naše građane, manje voleli srpsku decu, decu Bošnjake, male Mađare i Hrvate, koji su se rađali u ovoj zemlji sa nesrećom da boluju od retkih bolesti? Retke bolesti to su one pet na 10.000 građana. Ne, nismo, ali smo danas veoma ekonomski snažniji da možemo da to omogućimo, jer šta ta cifra predstavlja? Nije mehanicistički pristup, nije to samo real time pokušaj da se napravi politički marketing, već jednostavno da se u najosetljivijim segmentu zdravstvenog sistema tim retkim bolestima prikaže napredak jednog zdravstvenog sistema, koji je moćnom genetikom i dijagnostikom genetskih malformacija, koje su 80% tih bolesti, omogući ranu detekciju da se uvede u standardni protokol neonatalnog skrininga u ovoj državi, nešto što sprečava i omogućava fatalne komplikacije spinalne miotrofičke atrofije, SMA.

Da se genetski modifikovani terapijom spreče komplikacije i lekovima. Ti lekovi su neverovatno skupi. Spinraza košta preko 200.000 jedna doza. Prva godina Spinraze preko 700.000 evra, dakle 750.000 evra. Lek Zolgensma preko 2.000.000 evra.

Ne govori to da smo mi prebogati, govori o tome koliko smo odgovorni, koliko smo lojalni ovom narodu i svemu tome i zato smatram da je veoma značajno povećanje. Svaki dinar uložen u zdravlje i zdravstvenu politiku je uložen u bezbednost ove države, u snagu ovog naroda, u moć da se kroz ova teška vremena prođe što lakše i što bezbolnije.

Jesmo mi država i narod sa ovim predsednikom i Vladom koji pravdaju pravljen most preko uzburkanih voda na Balkanu, ali je neophodno je da imamo zdrav narod i zdravu vojsku. Zato je zdravstveni sistem jedna od prvih brana toga.

U zaključku mogu da kažem da će Socijalistička partija Srbije, naravno, podržati ovaj rebalans. Podržaće, kao i do sada, sve ono što daje snagu državnom zdravstvu, zdravstvu koje daje mogućnost svima da se jednako leče, da se država socijalne pravde pretvori u svaki segment ove države, za šta se od prvog dana Socijalistička partija i zalaže. Zato smatram da je ovaj rebalans veoma fer, a ja ću u budućem budžetu za 2023. godinu govoriti još detaljnije, mnogo ambicioznije sa pozicija Socijalističke partije Srbije i građana ove zemlje kojima želim, kao i vama, dobro zdravlje i svu sreću.

Hvala.

PREDSEDNIK: Hvala.

Povreda Poslovnika, Stefan Jovanović.

STEFAN JOVANOVIĆ: Gospodine predsedniče Narodne skupštine, povređen je član 104. Evo, da krenem od toga.

Ja sam prvi put u politici, tako da nemam nikakav razlog da imam ružnu prošlost, kao gospođa Raguš, koja je to na moj račun rekla. Nemam razloga za tako nešto.

Gospodine predsedniče, vi ste uskratili i to konstantno radite, uskraćujete Narodnoj stranci i poslanicima Narodne stranke, pravo na repliku i sada ću vam ukazati tačno šta ste povredili.

Kaže: "Ako govornik na sednici, odnosno narodni poslanik se pogrešno protumači njegovo izlaganje, narodni poslanik na koga se izlaganje odnosilo ima pravo na repliku".

Može ministar da me ne pomene, ali da se meni obraća. Može koleginica da me ne pomene, ali da se meni obraća. Ja sam vam tražio da mi date pravo na repliku, da odgovorim i ministri i koleginici uvaženoj, ali vi to niste dozvolili.

Ne znam zbog čega konstantno Narodnoj stranci i poslanicima Narodne stranke i poslanicima opozicije zabranjujete pravo na repliku? Ne znam čega se toliko plašite, istine koju vam govorim ili šta, ali stvarno molim vas da se ta praksa više ne nastavlja.

Hvala.

PREDSEDNIK: Dobro.

Eto, toliko sam se uplašio da vi od ovih dva minuta, koristite minut i deset, sami sednete. Nisam primetio da se nešto strašno desilo.

Što se tiče Narodne stranke, nije bila pomenuta ni ta, ni bilo koja druga u odgovoru potpredsednika Vlade. Ako vam je za neku utehu, ne znam da li iko zna u kojoj ste stranci, ali po članu 104. ja određujem da li ima ili nema osnova.

To šta vi mislite kako je protumačeno, to nema veze sa tim ko vodi sednicu i ko, u skladu sa članom 104. treba da donese odluku.

Da li hoćete da se Skupština izjasni?

(Stefan Jovanović: Ja sam vam rekao da pročitate Poslovnik.)

Ne znate? Kako možete da ne znate da li hoćete da se Skupština izjasni ili ne?

(Stefan Jovanović: Pročitajte Poslovnik.)

Dobro, smatraćemo da ne želite.

Gorica Gajić, prijava za reč.

Izvolite.

GORICA GAJIĆ: Hvala, predsedniče.

Poštovane koleginice i kolege poslanici, ja hoću danas da vas podsetim da je na današnji dan, na Mitrovdan, 2006. godine, Odlukom Skupštine Republike Srbije, doneta odluka o proglašenju Ustava Republike Srbije.

Preambula tog Ustava kaže da je Kosovo i Metohija sastavni deo Republike Srbije i preambula tog Ustava čuva teritorijalnu celovitost i suverenitet Republike Srbije. Zato vas molim da to svi imamo na umu u teškim vremenima koja su pred Srbiju i pred Kosovo i Metohiju.

Sada da pređem na rebalans budžeta. Gospodine ministre, ja ću samo da se osvrnem na tri razloga zbog kojih ste vi došli ovde sa rebalansom budžeta. Jedan je energetska kriza. Činjenica je da se iz budžeta direktno upumpava 1,3 milijarde evra da bi se pokrili gubici i nabavili energenti na tržištu. To nikako ne može da se sakrije da je EPS najveći krivac za takvu situaciju u energetskom sektoru naše države.

Činjenica je da višedecenijsko, a poslednjih godina tek loše rukovodstvo, loše investicije, prekobrojan broj zaposlenih, izvlačenje para za raznorazne subvencije drugima, kašnjenje sa reorganizacijom ovog sistema došlo do drastičnih gubitaka EPS i mi kao Srbija smo od izvoznika struje postali uvoznik struje.

Dalje, naglasili ste da ste znatno izdvojili sredstva za socijalnu zaštitu, negde oko 16 milijardi dinara. Gospodine ministre, to se odnosi na finansijsku pomoć porodicama sa decom za prvo, drugo, treće dete, ali što se tiče sredstava za novčanu, socijalnu pomoć najsiromašnijih građana, tu ste izdvojili samo 55 miliona, jer je originalnim budžetom predviđeno 56.209 miliona, a sada je izdvojeno 56 milijardi 264 miliona. Samo da vam kažem od 2015. godine do danas novčana socijalna pomoć koju centri za socijalni rad odobravaju korisnicima iznosila je u rasponu od 7.000 do sada 10.300 dinara. Samo da vam kažem ilustracije radi koliko je to malo para.

Dalje, kažete dajete mladima novac po 5.000 je izdvojeno iz budžeta za mlade. Davali smo im dva puta po 100 evra. Gospodine ministre još jedno neselektivno rasipanje para iz budžeta. Molim vas da ovako više ne radite, jer mnogo je bolje da damo siromašnim učenicima i studentima, nego da neselektivno trošimo ovako pare na sve mlade ljude, pa čak i one koji imaju možda i 2.000 evra platu.

I, još nešto samo da vas pitam - da li ste ovaj registar, koji sada uvodite, privremeni registar za mlade, jednostavno pravite spisak sigurnih glasača sutradan za SNS?

Da vas pitam na kraju - da li ste videli i da li znate koliki su gubici mnogih privatnih preduzeća godinama i decenijama unazad? Da li ste pogledali da li će i kada ti prihodi poreski da se naplate i da na taj način popunimo budžet za negde od 20 do 34 milijardi dinara? Međunarodnim organizacijama iz budžeta ste povećali 2,6 milijardi. To je 36%, a u obrazloženju kažete to je za izbeglice i porodice i decu iz Ukrajine i za popis stanovništva, pa vas pitam - da li je popis stanovništva kod nas radila neka međunarodna organizacija, pa smo zato izdvojili pare iz ovih donacija za međunarodne organizacije? Hvala.

PREDSEDNIK: Reč ima Milenko Jovanov.

MILENKO JOVANOV: Da, pa, spomenuta je stranka.

Ono što je sigurno je da će SNS u potpunosti se držati slova Ustava upravo ovog koji je pomenut u početku izlaganja, ali interesantno da se uđe u kontradikciju tokom trajanja izlaganja, pa kažete kako je taj Ustav donet na Mitrovdan i kako je to veoma važno, a onda odredbu tog Ustava koja kaže da su svi građani Srbije jednaki tražite da ministar krši i da kaže - jedni mladi će da dobiju, drugi mladi neće da dobiju i da pravite diskriminaciju i ko je taj ko će da odredi i ko je taj koji će da kaže ko treba da bude diskriminisan, a ko ne i onda dovedete dotle da čak i da imate takvu nameru neko tu nameru može da u vidu predstavke stavi pred Ustavni sud i da vam padne cela akcija. Ako se držite Ustava onda se držite svakog dela Ustava, a ne ko po švedskom stolu da šarate, pa ovo mi se sviđa, ovo mi se ne sviđa. Ovde ćemo malo da diskriminišemo, ali ovo nam je jako važno, pa ćemo toga da se držimo.

Sa druge strane najzad, to odvajanje više i pravljenje bilo kakvih jednakih i jednakijih u ovoj zemlji, ja se nadam da je to vreme konačno prošlo. Ako kažemo da treba pomoći mladima, pomažemo mladima, a ne da mi sad tražimo i analiziramo koji je čovek zaslužio, a koji nije zaslužio. Šta je sledeće? Da kažemo - zaslužili su ovi koji imaju preko 190, što da ovim niskima dajemo, dajemo samo ovim visokima? Kada krenemo jednom u tom pravcu, namerno banalizujem, da se vidi koliko je besmisleno to, jer kada jednom krenete u tu vrstu diskriminacije nema kraja – biće sa plavim očima, pa će biti visoki, pa će biti niski, pa što ovaj, ovaj jede tri puta dnevno, nemojte njemu da damo. Ne, svim mladima hoćemo da pomognemo bez obzira na njihov materijalni status. Hvala.

PREDSEDNIK: Hvala.

(Gorica Gajić: Replika.)

Da li ima osnova? Nema.

(Gorica Gajić: Ima.)

Kako ima?

(Gorica Gajić: Pogrešno tumačenje izlaganja.)

Opet tumačenje. Nema imena, nema stranke, jel tako? Slušali ste i vi.

Reč ima Snežana Paunović.

SNEŽANA PAUNOVIĆ: Hvala, predsedniče.

Poštovana ministarko poljoprivrede, uvaženi ministri sa saradnicima, koleginice i kolege, pre svega, građani i građanke Srbije, jutro je počelo sa Ustavom i, evo, nekako dođosmo do mene na priči o Ustavu. Imali smo poslaničko pitanje i uzdržala sam se da ne komentarišem, makar kroz formu poslaničkog pitanja koje je takođe moguće. Kada se pozovemo na Ustav, tražimo da se raspišu izbori u četiri opštine na Kosovu i Metohiji, onda poništimo sve ostale opštine na Kosovu i Metohiji, a samo zato što imamo pristup iz jednog ugla, da ne kažem iz ličnog.

Sada opet opominjemo da je na današnji dan donet Ustav, važna preambula, sami sebi pričamo ono što bi morala da nam bude obaveza i kod suštinske teme, kakav je rebalans budžeta, pričamo o svemu samo ne o realnoj situaciji.

Probaću da iskoristim što manje vremena, pre svega, sa svešću da je Trezor zaključan, da građani Srbije očekuju da mi okončamo ovu našu na izgled raspravu i pustimo Srbiju da normalno funkcioniše.

Reagovala sam na temu tih tajminga o kojima govorimo i onomad na Odboru za finansije kada smo čuli kritiku da je kratak rok za tumačenje rebalansa od Fiskalnog saveta. Nije mi normalno da neko ko je dao mišljenje o budžetu živi u Srbiji ili bar na kugli zemaljskoj, u ovom trenutku mora da ima svest da u dvadeset i drugoj godini, koja u novembru mesecu 2021. godine nije izgledala ni nalik novembru 2022. godine, dođe do rebalansa budžeta.

Ako želimo da kritikujemo za to uvek ima osnova. Ako želimo da pohvalimo, takođe. Neću se ja vraćati ni na šta od onoga što smo čuli, osim što mi se dopada jedna važna činjenica kada danas govorimo, pre svega, o ovom rebalansu, ali sa pozicije nove Vlade. Ministarka poljoprivrede je žena na teškom zadatku, rekla bih. Ministarka energetike, takođe. Tu ste, ministre finansija, osim što ste svakako odgovorni za rebalans budžeta, bar iz mog ugla gledano, u senci ove dve dame koje su preuzele najteži posao u najgorem momentu, rekla bih, u Srbiji u ovom trenutku.

Druga tema oko koje smo, takođe, gubili vreme i energiju jeste izmeštanje mosta. Kratko ću se osvrnuti i na to, i to poučena jednim savetom koji mi je ne tako davno dao sada već pokojni Milutin Mrkonjić koji je bio najveći graditelj. Kad god sam sa pozicije laika na temu uopšte građevine, pa i infrastrukture i saobraćaja postavila pitanje, on je rekao – nikada, bez obzira koja je politička stranka na vlasti, nemoj dovoditi u pitanje ono što se gradi, čak i ako ne razumeš to je za dobrobit građana. Tim pre, ne smatram osnovanim da mi danas kritikujemo izmeštanje jednog mosta u interesu da dobijemo, koliko razumem, most sa barem četiri kolovozne trake.

Tako da bi bilo dobro da ovo vreme koje imamo u parlamentu Srbije kao odgovorni ljudi koristimo da možda ukažemo na neke nedostatke koje bi trebalo sagledati šire kada je u pitanju planiranje, pre svega budžeta u 2023. godini, a da o rebalansu razgovaramo samo na onaj način što ćemo imati svest o tome da zaista do njega mora da dođe i da zaista držimo u blokadi, usled svog politikanstva, ceo sistem.

Ja ne bih bila deo toga, osim što ću reći da ćemo u Danu za glasanje svakako podržati predlog rebalansa budžeta. Završiću svoju diskusiju sa eventualnom potrebom, da kada budemo razgovarali u pojedinostima možda se osvrnem i na par amandmana upravo iz razloga što amandmani koji su napisani na rebalans budžeta, bojim se, u dobroj meri nisu radi unapređenja rebalansa, nego radi kupovine vremena za bavljenje politikanstvom na najozbiljnijim temama koje su pred poslanicima Republike Srbije. Hvala vam.

PREDSEDAVAJUĆA(Sandra Božić): Zahvaljujem, uvaženoj potpredsednici i predsednici poslaničke grupe.

Sledeća po listi je Tatjana Pašić. Izvolite.

TATJANA PAŠIĆ: Hvala potpredsednice, hvala kolegama poslanicama i poslanicima.

Dobar dan poštovani ministri, građani i građanke Srbije, prvi put pred poslanicima imamo Ugovor o kreditu za rušenje koji se uzima od Komercijalne banke u visini od 94 miliona evra, što je nešto više od, recimo, budžeta za grad Kragujevac.

Tražite od nas da ga usvojimo i da svi građani Srbije otplaćuju dug za rušenje Starog savskog mosta u Beogradu. U Savamali ste rušili džabe. Prelepe zgrade pod zaštitom države rušite svaki dan. Za to vam nisu potrebni krediti. Tu imate druge kombinacije.

Vi ste to lepo upakovali kao uklanjanje mosta i izgradnju novog kako bi ste nas optužili da smo mi protiv izgradnje mosta. I ja vam sada odmah kažem da mi nismo protiv izgradnje mosta i da smo sami gradili mostove, ali mi jesmo protiv rušenja, jer mostovi se ne ruše. I vi sada srušite most i u narednih ko zna koliko godina gradite novi.

Vama za rekonstrukciju jedne ulice treba tri godine i ja sada ne znam koliko će biti potrebno da se izgradi novi most. Pri tom, garancija na vaše građevinske radove je do 30 dana. Saobraćajni kolaps u Beogradu koji trenutno postoji biće nepodnošljiv, jer preko ovog mosta se odvija 14% saobraćaja. To će trpeti svi Beograđani, a srećni će biti naravno samo stanovnici elitnog naselja „Beograd na vodi“, jer njima most jedino smeta.

a most koji je simbol borbe protiv fašizma, Republički zavod za zaštitu spomenika dao je negativno mišljenje o rušenju. Vi to niste prihvatili, jer ste rekli da nije nadležan za Beograd, a sada je odjednom Republika nadležna da uzme kredit na teret svih građana Srbije da se plati rušenje ovog mosta.

Niste pitali građane, niste pitali eksperte, ne slušate javnost, nemate studiju izvodljivosti, ali vi biste da rušite. A, zašto da rušite ako može da ostane most da se izgradi novi, da ovaj bude pešačko biciklistički? Postoje nekoliko rešenja za to, bavili su se stručni ljudi time, pa se malo raspitajte.

Molim vas da prestanete da rušite, uništavate, okrećete kocke i pravite urbanistički haos, jer grad u kojem sam rođena ja više ne mogu da prepoznam. Hvala.

PREDSEDAVAJUĆA: Sledeći po prijavi, Zoran Tomić. Izvolite.

ZORAN TOMIĆ: Zahvaljujem, predsedavajuća.

Poštovani potpredsedniče, ministri sa saradnicima, koleginice i kolege narodni poslanici, građani Republike Srbije drago mi je da eto danas, a i juče smo imali priliku jasno da vidimo i od strane opozicionih poslanika šta su njihovi prioriteti, tako da sa jedne strane imate poslanike koji verovatno tražeći uhlebljenje za naredni saziv, jer znaju da od strane svojih birača koje su obmanuli neće ponovi biti izabrani, pokušavaju da nađu sebi mesto time što šire demagogiju, prodaju maglu i prosto prodaju neke pitke i plitke fraze.

Sa druge strane, imate opozicione poslanike koji sede u jednom delu parlamenta koji inače svi potiču iz jednog istog „žutog preduzeća“ koje karakteriše kratko pamćenje, koji su zaboravili period sprovođenja pljačkaških i neuspelih privatizacija koji su 2008. godine u susret ekonomskoj krizi se smejali narodu u lice govoreći da je to razvojna šansa za Srbiju, ali su zaboravili da u fusnoti stave da kad kažu „Srbiju“ misle zapravo na sebe, jer su upravo u tom periodu uspeli da svoje džepove napune, da opljačkaju narod, preprodajući sekunde na RTS, uvodeći „Velikog Brata“ u Srbiju. Na kraju, kada su završili sa pljačkanjem Srbije počeli su sami sebe da pljačkaju, doveli svoje „žuto preduzeće“ pred stečaj i na kraju na čelo njega stavili stečajnog upravnika koji nije ništa drugo nego tajkunska marioneta.

U vreme krize kada su trebali da sprovode kenzijansku politiku, odnosno kenzijansku ekonomsku doktrinu koja se inače uvek primenjivala u tim periodima i kada trebaju da smanjuju troškove kako bi ekonomski točak se nastavio da kreće kako se ne bi zaustavio, oni su upravo nastavili da sprovode neoliberalnu doktrinu koju, eto, i sada imamo prilike da čujemo da predlažu i u ovom rebalansu budžeta, a verovatno zato što im to sve njihovi neoliberalni eksperti i govore da rade.

Kada je trebalo tražiti saveznike i u geopolitičkom smislu te reči, ali i u ekonomskom u periodu kada su bili na vlasti, šta su oni radili? Oni su radili sve suprotno. Išli su, postavljali su glupa pitanja zbog kojih su i neke naše prirodne i tradicionalne saveznike kasnije molili da prihvate predloge drugih nekih saveznika, opet sa kojima ništa nisu na kraju uradili. Šta ćete, kada vam „žutica“ zakači mozak, niste sav svoj.

Imali su inače opasnu boljku koju su prikazali, a to je da nesposobne kadrove nagrađuju, pa su tako svog direktora Agencije za privatizaciju nagradili premijerskom pozicijom koji tu nije ništa bio drugo nego obična kafe kuvarica u mom rodnom Kruševcu, direktora „14. Oktobra“ koji je svojim potpisom zapečatio sudbinu tog giganta, mandatom gradonačelnika grada na dve godine.

Po njima, a to vidite i iz pisanja medija koje finansira tajkun, u Srbiji ne treba da se gradi, jer to je zapravo oni što pokušavaju i u ovom rebalansu da zamere, po njima zapravo u periodu krize treba sve da stane, jer njima nisu bitne ni investicije, ni energetika, ni auto-putevi, ni penzioneri, ni mladi ljudi za koje se nisu ni setili u periodu krize 2008. godine, njima je zapravo bitno da ceo svet u tom trenutku stane, da oni dobro razmisle šta su to pogrešili, a videli smo 2008. godine kada su stali i kada su razmišljali o tome šta su pogrešili i onda se u jednom trenutku građanima učinilo da su lupili šakom o sto i rekli – znamo. Kad su ih pitali građani šta znamo, rekli su – znamo da me je kompjuter pobedio u preferansu, moram sebe da častim pićem.

Predug bi to bio inače proces i to je proces koji, videli smo, već je osuđen na propast. To su i građani videli, zbog toga su ih inače i 2012. godine kaznili na izborima, da se više nikada ne pitaju u Srbiji i da ne donose nikakve odluke.

Upravo ti građani isti, ne obazirući se na njihov populizam su dali priliku i podršku SNS, Aleksandru Vučiću koji su upravo u periodu od 2012. godine do danas uspeli da oporave privredu Srbije, da mi konačno premašimo kad je u pitanju BDP, famoznu cifru od 50 milijardi evra ove godine. Vidimo da će biti preko 60 milijardi evra, održali smo javni dug na ispod mastriškog kriterijuma koji iznosi 60%. Podsetiću građane da je u avgustu ove godine to bilo 53,4% našeg BDP, da imamo za razliku od njihovog perioda stabilan devizni kurs i da imamo ambijent zahvaljujući i kojem smo šampioni u privlačenju direktnih stranih investicija koji su u ovom periodu do novembra, prvog novembra ove godine iznosili 3,46 milijardi evra, da smo u poslednje dve godine najbrže rastuća ekonomija u Evropi, u poslednjih deset godina najbrže rastuća ekonomija u regionu.

Mi radimo i gradimo, gradimo autoputeve, obnavljamo železnicu, borimo se sa belom kugom, vodimo računa o penzionerima, vodimo računa o mladima i vodim računa o ravnomernom razvoju Srbije zato što više nemate nijedan deo Srbije gde neka investicija nije došla.

Setite se samo njihovog perioda, da vodili su oni računa o mladima, ali kako da mladi odu iz zemlje, jer su za njih mladi bili izvozna kategorija.

Inače, ovaj rebalans budžeta koji je danas pred nama je jedan od važnih instrumenata za dalju borbu, za još bolju i jaču Srbiju, za sprovođenje politike i Programa „Srbija 2025“, ono što je predsednik Aleksandar Vučić i što mi nudimo, što smo ponudili građanima Srbije na ovim izborima, a to je da prosečna penzija do kraja mandata ove Vlade bude 450 evra, prosečna plata 1.000 evra. Na tom putu vidite da ne posustajemo, da idemo odlučnim koracima.

Ovo je inače važan instrument i za razvoj okruga odakle ja dolazim i zbog čega sam ponosan, jer će Trstenik kao opština dobiti sredstva da proširi svoju kanalizacionu mrežu, a ne da se predsednik opštine kao u njihove vreme bavi razvojem svoje dinastije, što smo imali prilike da čujemo, i sopstvenog biznisa. Naravno da nije tu.

Ponosan sam na to što se radi na Moravskom koridoru za koji pojedine kolege poslanici kažu da su bajke o kojoj pričam, kada smo imali sednicu Odbora za ustavna pitanja. To je nešto što mi realizujemo, što sprovodimo i što ćemo do kraja ove godine otvoriti deonicu od Kruševca do Pojata tako da će Kruševljani svoj višedecenijski san o tome da budu povezani sa autoputem ostvariti, što povlači sa sobom i otvaranje dve industrijske zone u koje će doći novi investitori i u kojima će mladi ljudi moći da se zaposle. Nastavak gasifikacije, nastavak daljeg razvoja infrastrukture i jačanja naše ekonomije.

Kao što vidite, uvažene koleginice i kolege narodni poslanici, građani Republike Srbije, borimo se i sa inflacijom, a podsetiću kada već pričam o inflaciji da u njihovom periodu posle krize 2008. i 2009. godine ta inflacija je bila već na 12%, mnogo više nego što je danas. Današnja inflacija je uvežena, nije naša krivica, a u njihovo vreme sami su stvorili tu inflaciju jer nisu želeli da se bore sa posledicama krize.

Uspešno se borimo i sa energetskom i ekonomskom krizom i izborićemo se i sa krizom u regionu, koju nažalost opet mi nismo izazvali, jer za razliku od drugih mi poštujemo dogovoreno, mi poštujemo sporazume koji su postigli i pobedićemo, jer za nas predaja nije opcija. Živela Srbija.

PREDSEDAVAJUĆA: Reč ima prof. dr Đorđe Pavićević. Imate 27 sekundi. Pretpostavljam da želite da ih iskoristite.

ĐORĐE PAVIĆEVIĆ: Hvala.

Hteo bih samo da kažem da smo mi ovde čuli razne stvari, neka amaterska tumačenja svega i svačega, od neoliberalne ekonomije, velikog Fridmana, itd. Ono što boli ovde jeste nepoznavanje Ustava i konstatacije šta je diskriminacija, a šta ne.

Pročitaću samo član 21. Ustava koji kaže – ne smatra se diskriminacijom posebne mere koje Republika Srbija može uvesti radi postizanja pune ravnopravnosti lica ili grupe lica koje su suštinski u nejednakom položaju sa ostalim građanima.

PREDSEDAVAJUĆA: Gospodine Pavićeviću, vreme ste iskoristili. Dopustila sam vam da pročitate član. Kolege će prepoznati o čemu se radi i odgovoriti vam.

Sledeći po listi prijavljenih za reč je dr Uglješa Mrdić.

Izvolite.

UGLjEŠA MRDIĆ: Zahvaljujem predsedavajuća, gospođo Božić, uvaženi potpredsedniče Vlade i prisutni ministri, uvažene kolege narodni poslanici i dragi građani Srbije, prvo bih želeo svim građanima Srbije koji slave danas Mitrovdan da čestitam slavu. Zdravi i veseli bili i sve najbolje vama i vašim porodicama, kao što i država Srbija brine o svim građanima i želi dobro svim porodicama, kao što i država Srbija, predvođena Aleksandrom Vučićem brine o svim građanima, a to potvrđuje i ovo o čemu danas govorimo.

To potvrđuje ovaj rebalans budžeta. Tu se jasno vidi koliko danas imamo odličnu finansijsku i ekonomsku politiku, domaćinsku politiku, vodi se računa o svakom dinaru, vodi se računa o svim projektima i investicijama. I ovo danas o čemu smo govorili i u vezi izgradnje novog mosta, i u vezi pomoći mladima i svim stvarima o kojima su govorili naši uvaženi ministri i moje kolege iz poslaničke grupe Aleksandar Vučić – Zajedno možemo sve, upravo potvrđuje ovu tezu da je Srbija danas ozbiljna i odgovorna država koja brine i o mladima, koja brine i o penzionerima.

Smeje se ovde deo opozicije na državnu pomoć mladima. Njima je sve smešno, ali nama nije smešno. Oni su pričali o bajkama. Jedina bajka o kojoj mogu da pričaju je da će imati poverenje naroda i da će doći ponovo na vlast. To je bajka o kojoj treba da pričaju.

Ono to je bilo do pre 10 godina za vreme bivšeg režima u Srbiji i do pre osam godina za vreme bivšeg režima u Beogradu nije bila bajka. To je bila surova realnost. Uništavali ste Beograd. Uništavali ste Novi Sad do pre 10 godina. Uništavali ste Srbiju. Ostavili ste razrušene fabrike, stotine hiljada ljudi bez posla. Imali smo zločinačku privatizaciju iz 2002. i 2003. godine gde je samo mali broj privatizacija dobro obavljen, o čemu je govorio i naš ministar Siniša Mali, koji je jasno istakao tokom jučerašnjeg dana koje su bile uspešne i za ponos, a koje nisu bile dobre. Tako ste se vi odnosili prema državi i sada i juče i danas kada vam smeta kada govorimo o rezultatima i kako se brine o državi vi odgovarate i imate odgovor – to je bahato ponašanje, to su uvrede, to su pretnje, to su psovke, to su pozivi na tuču.

Izvinite, draga gospodo, drage kolege iz opozicije, nema potrebe za tim. Iznesite argumente, iznesite argumentovanu kritiku. Opet ste spominjali porodicu predsednika Aleksandra Vučića. Vi te opsednuti Aleksandrom Vučićem i njegovom porodicom. Iz vaših usta čujemo samo jezik uvreda i mržnje, a iz usta nas iz SNS čujemo rezultate koji govore. I mi sami iskritikujemo naše kada nešto pogreše, ali nikada ne pokazujemo govor mržnje, nikada nikoga ne vređamo za razliku od vas. Možete da se smejete i mi bi svi mogli da se smejemo da ste ostali na vlasti posle 2012. godine.

Nema potrebe da dobacujete. To govori o vama, a vi upravo sada što psujete i dobacujete ja vam želim sve najbolje. Želim vam sve najbolje. Tako ja vama odgovaram i želim vam da shvatite u kakvoj Srbiji živite – u najboljoj mogućoj Srbiji u proteklih nekoliko decenija, u uređenoj Srbiji kojom vlada mir i stabilnost i mi se zalažemo za politiku mira i stabilnosti ne samo u Srbiji nego i u regionu, a vrlo dobro znamo kako ste vi vladali. Vi niste uspeli da zaštite život premijera Zorana Đinđića koji je mučki streljan ispred zgrade Vlade Srbije, gde je utvrđeno da su delovi policije i bezbednosnih službi sarađivali sa mafijom. Dok ste vi bili na vlasti imali smo kriminalne obračune na ulicama. Strašne stvari su se dešavale.

Bivšeg predsednika Srbije i Jugoslavije ste kidnapovali i predali Haškom tribunalu. Lovili ste haške optuženike sa puškama, upadali im u stanove. Tako ste vi vodili državu, uništavali fabrike, uništavali firme, terali mlade ljude iz Srbije, a hapsili ste opoziciju.

Podsetimo i na policijsku akciju „Sablja“. Svaka čast na borbi protiv organizovanog kriminala, rezultatima koji je bilo, ali malo. U redu za one kriminalce što se uhapsili u „Sablji“, ali veliki broj ljudi je nelegalno bio hapšen i na kraju je država platila odštete. E tako ste se vi ponašali prema političkim protivnicima.

Vi ste znali ljude u roku od sedam dana da smenite, penzionišete i uhapsite, tako ste se vi odnosili prema politički protivnicima. Nema potrebe da dobacujete. Mi ne želimo da govorimo o prošlosti više, dosta smo rekli, samo kada treba vama da odgovorimo, samo kada govorimo o mostovima. Naravno, svaka čast ovo što hoće republička vlast zajedno sa gradskom vlašću da zameni most, da zameni most kojeg su podigli nacisti novim modernim mostom. O tome je dovoljno rekao gospodin ministar Goran Vesić, kome želim svu sreću u daljem radu i da nastavi uspešnim radom i upravljanjem ministarstvom, kao što je to dobro radio i njegov prethodnik, ministar Momirović.

Kao što je zajedno sa gospodinom Malim uspešno vodio Beograd, pokazao kako se vodi Beograd, za razliku od vas.

Da, napravili ste most preko Ade, ali znate po kom sistemu? To pričaju od dece do penzionera – sistem „tri u jedan“. Znate li šta je sistem „tri u jedan“? Most koji vredi tri puta manje ste napravili, a ona dva ste stavili sebi u džep. E, to je DS, to je bivši režim.

Ovaj most sada što treba, ovaj stari Savski most znate li koliko bi koštao da ste vi na vlasti? Deset puta više. To govorio o vama.

Ono što treba da čuju građani Srbije – da je bajka, da ćete se vi vratiti na vlast, a da su realnost rezultati, rezultati koji govore.

Država je jasno pokazala i ovih dana i nedelja da brine o svom narodu. Da brine o svom narodu gde god živeo, ali isto tako je država pokazala da je uz svoj srpski narod i na području južne srpske pokrajine, Kosova i Metohije zato što je Srbija danas ozbiljna država. Srbija će nastaviti da napreduje sigurnim putem kojim je vodi naš predsednik Aleksandar Vučić.

Hvala.

Živela Srbija!

PREDSEDAVAJUĆA: Zahvaljujem se gospodinu Mrdiću.

Ne mogu da ne primetim da pojedine poslanice opozicije vrlo rado prolaze kroz redove SNS. Ne znam da li se preporučuju i da li bi da sede u tim redovima ili vrlo često vole samo da prođu tuda.

Nemate pravo na repliku. Niste pomenuti.

Po Poslovniku, izvolite.

Reč ima Srđan Milivojević.

SRĐAN MILIVOJEVIĆ: Gospođo Božić, imam pravo na repliku, pomenuta je DS.

PREDSEDAVAJUĆA: Vaš kolega.

SRĐAN MILIVOJEVIĆ: Pomenuta je DS, imam pravo na repliku.

PREDSEDAVAJUĆA: … obrazloženje za povredu Poslovnika.

Po kom članu?

SRĐAN MILIVOJEVIĆ: Po svim članovima.

Pomenuta je DS, imam pravo na repliku.

PREDSEDAVAJUĆA: Povreda Poslovnika, kažite mi po kom članu ako možete da nastavite.

SRĐAN MILIVOJEVIĆ: Član 103.

PREDSEDAVAJUĆA: Izvolite.

SRĐAN MILIVOJEVIĆ: Dajte mi repliku.

PREDSEDAVAJUĆA: Ne dajem vam repliku, dajem vam povredu Poslovnika.

SRĐAN MILIVOJEVIĆ: Pomenuta je DS. Vi ste čuli, ja sam čuo, građani Srbije su čili. Nemoguće da nemamo pravo na repliku, ja sam ovlašćeni predlagač.

PREDSEDAVAJUĆA: Odlučite se.

Dakle, po povredi Poslovnika obrazložite povredu Poslovnika. Ukoliko to ne učinite vi ulazite u repliku, a repliku vam nisam dozvolila.

SRĐAN MILIVOJEVIĆ: Prethodni poslanik je pomenuo eksplicitno DS i Zorana Đinđića kao predsednika DS. Na osnovu toga ja kao ovlašćeni predlagač imam pravo danas na repliku.

Da li ste razumeli moje obrazloženje?

PREDSEDAVAJUĆA: Ne, nisam razumela vaše obrazloženje jer vi ulazite u repliku, a repliku niste dobili nego ste dobili povredu Poslovnika koju morate da obrazložite.

SRĐAN MILIVOJEVIĆ: Ne, ja sam vam sada obrazložio povredu Poslovnika. Tražeći repliku niste mi dali. Ja vam obrazlažem zašto ste povredili Poslovnik.

PREDSEDAVAJUĆA: Izvinjavam se. Ne mogu kolegu da čujem, samo molim za mir u salio.

SRĐAN MILIVOJEVIĆ: Ja sam sve završio, na vama je da odlučite.

PREDSEDAVAJUĆA: Svakako jeste.

Hvala.

Povreda Poslovnika, gospođa Đorđević.

(Srđan Milivojević: Ovaj bezobrazluk će biti naplaćen.)

BILjANA ĐORĐEVIĆ: Reklamiram povredu Poslanika, član 107.

(\_\_\_\_\_\_\_\_\_\_\_\_: Dođi i naplati.)

Dakle, reklamiram povredu Poslovnika, član 107. Govornik je dužan da poštuje dostojanstvo Narodne skupštine.

Koleginice Božić, to što ste žena ne znači da ne može da bude seksistkinja. Ono što ste maločas rekli je strašno uvredljivo. Nazvali ste koleginice narodne poslanice osobama koje se nekome nude.

Ako je ovde uvredljivo govoriti o ženskom bikiniju, jednako je uvredljivo i više ono što ste vi rekli.

(\_\_\_\_\_\_\_\_\_\_\_\_\_: Ne, ne, to je Božićka rekla.)

U danu u kome su vaši poslanici ovde imali takođe seksistički uvredljivo ponašanje prema drugim narodnim poslanicima to je najgore što ste mogli da učinite.

PREDSEDNIK: Ako možemo da nastavimo.

Pošto od ove galame, i vaše, Milivojeviću, i ne znam kako se zovete, i ovamo sa druge strane, ne znam kako čujete jedni druge.

Vi ste govorili.

Što se tiče povrede Poslovnika, sigurno nisam mogao da ga povredim, ali moram da vas pitam – da li tražite da se Skupština po tom pitanju izjasni?

Dobro. Znači, da se izjasnimo.

Dobro.

Možemo da se izjasnimo, nije problem.

Nešto sam drugo hteo da kažem vama, gospodine Gavriloviću. Pogledao sam snimak, što ste tražili od mene. Ništa ni približno onome o čemu ste govorili se nije desilo. Na tom snimku toga nema.

Znači, to sam hteo da vas obavestim. To sam sad uradio.

Ništa tako na snimku ne postoji. Naprotiv…

Možemo slobodno kad god hoćete. Ja sam upravo to uradio.

Naprotiv, dok je govorila poslanica Manojlović vidi se da mirno pored nje sedite i vi i ostali. Uopšte ne delujete kao neko ko je u tom trenutku čuo ili video nešto strašno. Lepo ste sedeli tu pored, slušali izlaganje, kad se sve završilo zajedno aplaudirali.

Pošto ste tražili da pogledam šta je bilo na snimku, evo ja vas sada informišem šta sam video na tom snimku.

Nikakav problem nije.

Sad ćemo da nastavimo dalje.

Dakle, to šta ko hoće da izvodi kao predstavu za javnost neka bude pravo svakog, ali što se sednice tiče moraćemo o nekom redu da vodimo računa.

Reč ima Ana Beloica.

Izvolite.

ANA BELOICA: Uvaženi predsedniče, dame i gospodo narodni poslanici, poštovani predstavnici Vlade, poštovani građani Republike Srbije, pred nama je jedan od najvažnijih zadataka, a to je svakako usvajanje rebalansa budžeta, jer njime treba da odgovorimo na sva ona teška i turbulenta vremena koja su svakako pred nama.

Kada smo definisali i usvajali budžet za 2022. godinu i kada smo raspravljali o tome u ovom visokom domu, situacija je bila poprilično drugačija. Naime, činilo se da polako izlazimo iz krize izazvane pandemijom Korona virusom, a koju smo podsećanja radi, predupredili ili pokušali da predupredimo različitim vidovima pomoći i podrške koju smo davali kako privredi, tako i našim građanima. Međutim, sa pojavom oružanog sukoba u Ukrajini, situacija se drastično promenila. Naime, došlo je do sukoba koji se, hteli mi da priznamo ili ne, itekako reflektuje i na našu zemlju. Šta to znači?

To znači da je došlo do povećanja neizvesnosti u privredi, došlo je do poremećaja samih tokova kretanja energenata, došlo je do porasta cene energenata, naročito nafte i prirodnog gasa i sve je to drastično uticalo i na porast opšteg nivoa cena, ne samo u našoj zemlji, već u čitavoj Evropi, mogu slobodno da kažem i u čitavom svetu.

Iz tog razloga je danas važno da govorimo i raspravljamo o rebalansu budžeta, jer je osnovni cilj novog rebalansa pre svega da se preduprede ti negativni globalni ekonomski tokovi. Kao što smo imali prilike da čujemo i juče u raspravi, novim rebalansom budžeta predviđeni su novi podsticaji za poljoprivredu, predviđeni su podsticaji za povećanje nataliteta čime pokazujemo da brinemo i te kako o mladim ljudima. Uvećana su sredstva za energetiku kako bi naravno naši građani imali sigurnu zimu, a ono što je za mene kao mladog čoveka izuzetno značajno, to je što smo obezbedili sredstva za jednokratne pomoći svim mladim ljudima od 16 do 29 godina.

Imali smo prilike da čujemo brojne kritike od strane predstavnika opozicije vezano za takve vidove pomoći i podrške našim mladim ljudima, međutim, ako posmatramo celokupnu situaciju to ni ne čudi, imajući u vidu kako su se oni ophodili prema mladim ljudima onda kada su imali prilike da donose odluke. Iskoristiću priliku da podsetim građane Republike Srbije da su predstavnici bivšeg režima brinuli o mladim ljudima tako što je stopa nezaposlenosti mladih ljudi, recimo, bila preko 50% u njihovo vreme. Ili tako što su zatvarali fabrike gde su bili zaposleni ti isti mladi ljudi. Tako što su mladim ljudima oduzimali nadu u bolju i lepšu budućnost.

Podsetiću takođe sve građane Republike Srbije da je tada bivši režim brinuo o mladim ljudima, recimo, tako što je zabranjivao specijalizacije mladim lekarima, tako da danas imamo situaciju u Srbiji da je prosečna starost lekara specijalista preko 45 godina. Takođe, brinuli su o mladim ljudima tako što nisu želeli da ulažu ni u infrastrukturu, ni u puteve, ni u pruge i nisu stvarali uslove da mladi ljudi mogu da ostanu na svojim vekovnim ognjištima i da upravo tu zasnivaju svoje porodice.

Kako su tek brinuli o mladima na Kosovu i Metohiji i o ljudima sa Kosova i Metohije, to je već posebna priča. Brinuli su tako što su dozvoljavali pogrome srpskog naroda i na to reagovali samo kojekakvim saopštenjima, tako što su dozvoljavali skrnavljenje srpskih crkava, manastira, skrnavljenje grobova poginulih očeva, sinova i braće. I sve su to činili oni koji nam danas spočitavaju kako vodimo politiku i govore nam o tome kako i šta treba da radimo.

Kada govorimo o mladim ljudima, važno je na ovom mestu u ovom visokom domu da postavimo jedno logično pitanje. Pošto smo imali prilike da slušamo od predstavnika opozicije kako im smetaju mladi kadrovi SNS, ali nažalost, ni od koga nismo dobili obrazloženje zašto je to tako, pa je važno zbog građana Republike Srbije u ovom momentu da naglasimo. Da li vam mladi kadrovi SNS smetaju iz jednog prostog razloga što želimo da sledimo čistu politiku, a to je baš politika Aleksandra Vučića? Zato što želimo da vodimo takvu politiku u kojoj nećemo nikome da pominjemo ni decu ni porodicu, jer je to nešto što je za nas sveto.

(Dragana Rakić: Pećinci, pominjaćemo decu iz Pećinaca! Svaki dan ako treba.)

Ja vas molim samo da ne dobacujete.

Evo, poštovani građani, zašto im smetaju mladi kadrovi SNS, važno je da vidite.

(Dragana Rakić: Sram vas bilo! Sram vas bilo! ... To je vaša politika! Sram vas bilo!)

PREDSEDNIK: Jel može DS da ne viče po ovoj sali? Šta radite to?

Jel vi gospođo Rakić možete u miru da pratite sednicu?

(Dragana Rakić: Preko dece se svetite! Ja znam kako se živelo u Srbiji.)

ANA BELOICA: Možete da vidite zašto im smetaju mladi kadrovi SNS, to je baš zbog toga što govorimo istinu i samo istinu građanima Republike Srbije.

PREDSEDNIK: Gospođo Rakić, jel možete da ne urlate? Jel možete da sednete lepo?

(Dragana Rakić: Moja generacija je ginula na frontu 90-ih. ... Nemoj ti da mi pričaš o deci! Izdajice!)

Gospođo Rakić, izričem vam opomenu.

Izrekao sam vam opomenu. Možete li da sednete sada?

(Dragana Rakić: Sa kriminalcima se družite. Kriminalce mi dovodite ovde u Srbiju. Sramota! Boriću se do poslednjeg svog daha! Da znate da ćete odgovarati za sva zlodela. Sram vas bilo, sve vas. Dok ne budete iza rešetaka.)

Ako me čujete sada…

(Dragana Rakić: Čujem vas odlično i vidim vas.)

Odlično, onda me saslušajte do kraja. Zbog ovakvog ponašanja izričem vam drugu opomenu, a vi pretpostavljam da znate šta je sledeća mera.

Hoćete li sada da sednete?

(Dragana Rakić: Baš me briga! Tvoje je da kažnjavaš, a moje je da se borim za slobodu Srbije i građane Srbije... Do kraja ću se boriti, dok Siniša Mali ne bude u zatvoru, iza rešetaka. Nasilniče, ti koji biješ žene pa nešto govoriš. Sram te bilo!)

Hoćete li sada da sednete?

Izričem i treću meru, to je oduzimanje reči, Dragana Rakić.

Ako možemo sada da nastavimo sa sednicom.

ANA BELOICA: Evo, poštovani građani, kao što ste mogli da vidite, to je razlog zašto im smetaju mladi kadrovi SNS, jer želimo da vodimo jednu čistu politiku i ne želimo nikome da pominjemo ni decu ni porodicu, kao što su oni učinili nama. I smetamo im, zbog toga što potičemo iz čestitih porodica i poštenih porodica, iz radničkih porodica iz unutrašnjosti, o kojima niste vodili računa onda kada je trebalo, jer ste ih ostavljali na ulici i bez posla. Moje roditelje ste ostavili na ulici i bez posla, bez mogućnosti da prehrane svoju porodicu.

Zato danas imam puno pravo da govorim o tome i podsetiću sve građane da je za vreme vaše vlasti 500.000 ljudi ostalo na ulici. Zatvoreno je na stotine i stotine fabrika i moji roditelji su bili žrtve vašeg režima. Ali sa ovog mesta, sa ovog mesta, želim da vam se zahvalim, poštovana gospodo, jer da nije bilo vas ne bismo imali dovoljno snage, dovoljno hrabrosti i energije da se borimo protiv vaše politike, protiv jedne rušilačke politike i ne bismo imali dovoljno snage za sve ovo što sam vam danas iznela, jer nikada nećemo dozvoliti da uništite život još jednom jedinom detetu u Republici Srbiji. Smeta vam što smo svedoci svega toga šta ste radili u prošlosti, poštovana gospodo.

Na samom kraju, želela bih naravno da pozdravim sve predstavnike Vlade, da vam se zahvalim na iscrpnom izveštaju, na naravno, iscrpnom rebalansu koji smo imali prilike da čitamo i da vam kažem da će predstavnici SNS svakako da podrže novi rebalans budžeta jer želimo da se zajedno sa vama borimo za bolju i lepšu budućnost sve naše dece i da upravo takvu Srbiju, naprednu, prosperitetnu i razvijenu ostavimo u amanet svim novim generacijama koje dolaze. Živela Srbija. Zahvaljujem.

PREDSEDNIK: Hvala gospođo Beloica.

Za reč se javio ministar Tomislav Momirović.

TOMISLAV MOMIROVIĆ: Poštovani predsedniče Narodne skupštine, poštovani poslanici, pre svega želeo bih da vas pozovem da glasate za ovaj rebalans budžeta i da iskoristim priliku i da zaista čestitam svom kolegi potpredsedniku Vlade Republike Srbije Siniši Malom, koji je uložio ogromne napore da ovaj rebalans zaista bude kvalitetan, da se drži svoje suštinske komponente, a to u ovim okolnostima zaista nije bilo lako. Okolnostima u kojima se Evropa našla u prethodnih šest meseci su verovatno najizazovnije u poslednjih decenijama, i u tim okolnostima, kao što možete da vidite iz budžeta, mi nismo odustali ni od jednog strateškog projekta.

Mi se nismo povukli ni sa jedne investicije, nastavljamo da radimo sve auto-puteve, brze pruge, bolnice, a takođe, nastavljamo da podržavamo naše stanovništvo, pre svega penzionere, i da podižemo plate u javnom sektoru, gde bih u ovom trenutku izdvojio naše oružane snage koje će dobiti najveće povećanje.

Pre samog donošenja, i opet ponavljam jako se pažljivo radilo na ovom rebalansu, sada ga donosimo u okolnostima malo drugačijeg parlamenta. Zahvaljujući tome što smo imali zaista, kako bih rekao, zato što smo imali kvalitetne, ili manje kvalitetne sastanke i razgovore sa našim evropskim partnerima, mi smo izlazili u susret da bi što više ljudi iz opozicionih redova ušlo u parlament. Na kraju smo izašli toliko u susret da su praktično svi ljudi koji se bave opozicijom na kraju završili ovde u sali.

Očekivali smo zaista, i Siniša je rekao, hajde da čujemo, možda ćemo čuti nešto pametno, možda i to da inkorporiramo u ovaj budžet, možda će to doneti neki kvalitet, ali nažalost, mi smo čuli samo jako puno praznih fraza, kao npr. inflatorni budžet, kao što je npr. most simbol borbe protiv fašizma.

Moram lično da vam kažem iskreno, u mojoj porodici je bilo jako puno žrtava u borbi protiv fašizma, nijedna praktično nije bila nevina, svi su uzeli oružje u ruke borili se protiv fašizma, na kraju pobedili, ali ispada da oni nisu simbol borbe protiv fašizma, nego da je most. I to se vrti ova priča, jako puno ljudi koji čitaju tekstove, koji govore kako je most simbol borbe protiv fašizma, određeni čak profesori koje je teško razumeti, to ponavljaju, ali dobro, to je zaista neka priča koja je više nego smešna.

Mi jesmo Vlada koja je orjentisana građenju mostova, građenju pruga, građenju puteva, podizanju fabrika i to svako može da vidi danas u ovoj zemlji. Pogledajte koliko to drugačije izgleda u odnosu na ono što je bilo i pogledajte koliko smešno zvuči floskula „inflatorni budžet“. Na sreću našu, na sreću privrede, na sreću svih radnika, poslednjih 10 godina mi imamo stabilnu inflaciju, mi imamo nisku inflaciju.

Nažalost, to je jedini 10 godina u istoriji ove zemlje ili barem u poslednjih 50 godina, da mi imamo stabilnu inflaciju, tačnije nisku inflaciju. Nažalost, to su činjenice. I, u tim okolnostima smo uspeli da održimo sve ove projekte, da nastavimo da ih gradimo i da nema ni trenutka, da tako kažem, da će jedan od njih stati.

Moram da kažem i utisak, slušajući ovu raspravu i zaista neadekvatne komentare, neadekvatne primedbe, potpuno prazne primedbe. Pazite, posle sedam, osam godina ne provođenja vremena u parlamentu, vi nemate ni jednu konkretnu primedbu, o kojoj bi mi mogli da razmislimo. Čak i jedna Demokratska stranka, pogledajte molim vas, koliko god se mi slagali ili ne slagali, to je stranka koja ima tradiciju, koju je osnovao Dragoljub Mićunović, Ljuba Tadić, Zoran Đinđić, Kosta Čavoški, to su zaista bile ozbiljne figure, ne slagali se ili se slagala sa njima. Pogledajte, dokle smo doveli to.

Da li smo i mi krivi zbog toga? Da li je i naša krivica što smo toliko izlazili u susret? Danas, kada pogledate opozicione redove, da li vi znate koga ti ljudi predstavljaju, ko je tu pobedio na izborima? Neka se svako od nas zamisli ovde, neka se svi građani zamisle i neka pogledaju.

Pazite, sva naša deca, nije bitno da li su im roditelji iz opozicije, ili su im roditelji predstavnici naše vlasti, to su naša deca, to nisu neka tuđa deca.

(Dragana Rakić: Ko je glasao za tebe? Naprednjaci su iza tvojih leđa. Smešan si.)

PREDSEDNIK: Da li možete da na galamite?

Da li možete da ne galamite?

(Dragana Rakić: Ne budi smešan.)

TOMISLAV MOMIROVIĆ: Mi smo doveli do toga, doveli do toga da su oni počeli od dece…

PREDSEDNIK: Niko se ne ponaša na taj način, samo vi.

Hajde; saslušajte malo.

TOMISLAV MOMIROVIĆ: Da potpredsednice DS ustaje, govori, preti mladoj poslanici naše stranke. Pogledajte koji je to nivo. Nismo ni mi nevini što smo doveli do toga, DS je bila politička institucija, koliko god se mi ne slagali sa njima. Koliko god se vi ne slagali, negodovali, optuživali je za sve, sa pravom ili sa manje prava, mi nažalost imamo ovakvu DS u opoziciji. Nažalost, ovo gledaju svi građani Republike Srbije.

(Dragana Rakić: Nažalost, imaju tebe.)

Nažalost, oni meni sve vreme dobacuju ovde, kršeći osnovno demokratsko i parlamentarno pravilo, da imam pravo da kažem, da se obratim. Ja sam ovde vaš gost, imajte malo poštovanja prema tome. Ja sam vaš gost, ovo je vaš dom.

(Dragana Rakić: Nemam poštovanja za tebe.)

PREDSEDNIK: Da li možete da ne vičete sve vreme.

TOMISLAV MOMIROVIĆ: Mislim, ponašajte se kako hoćete, ali mislim da to nije adekvatno ovom domu. Vi ste izabrani, potpuno nebitno kako, da li ste preskočili tri posto ili cenzus…

PREDSEDNIK: Gospodine, ministre, obratite se Skupštini i nemojte da se obazirete na dobacivanja.

TOMISLAV MOMIROVIĆ: Naravno, izvinjavam se i vama.

Još jednom dragi poslanici, ne želim previše vremena da oduzimam, ja sam ovde opet kao član Vlade, vaš gost, velika je čast obratiti se parlamentu Republike Srbije, ali ako mi dozvolite još jednom sada dok se suočavam sa dobacivanjem da bacim pogleda sa ove strane parlamenta.

Pogledajte, molim vas, doktori, profesori, advokati, radnici, zemljoradnici, ako ne najbolje što ova zemlja ima, svakako najbolji predstavnici naši…

PREDSEDNIK: Molim vas i vi Lazoviću nemojte da vičete.

TOMISLAV MOMIROVIĆ: Još jednom želim da kažem, da čestitam svim govornicima SNS velika je čast biti danas ovde i pozivam vas još jednom da usvojite ovaj rebalans budžeta Republike Srbije. Hvala puno.

(Zoran Lutovac: Replika.)

PREDSEDNIK: Vi ćete dobiti repliku. Molim vas, Lazoviću da ne vičete. Koji put već danas?

(Radomir Lazović: Peti put.)

Peti put već vičete. Dobro, da li treba da primenjujemo mere ponovo?

Rakić je već došla do mere oduzimanja reči, nastavljate da se ponašate na isti način, a znate šta je sledeće. Šta će posle da bude, ko je kriv?

Znači, Zoran Lutovac ima pravo na repliku. Lazovića sam zamolio da ako može ne viče i da ne dobacuje. Pravo povreda Poslovnika, Zečević, pa onda vi, replika.

ZORAN ZEČEVIĆ: Poštovani predsedniče, reklamiram povredu Poslovnika, član 107.

Ja sam iznenađen ponašanjem ministra na način kako nas je nazvao, a za svo vreme vi tu vrstu provokacije prema nama niste uopšte reagovali, pa ste normalno izazvali reakciju druge strane i tako dalje.

Ja kao čovek i kao Zavetnik, očekujem od vas da budete korektni i bez obzira o kome se radi. Da li se radi o ministru, da li se radi o ovome ili onome. Ja kada sam prošli put nešto rekao, izgleda ona moja priča koju sam rekao, izgleda da se sada ostvaruje i ja sam jako razočaran i zabrinut kakvi ljudi sede u Vladi i kakvi ljudi vode ovu Vladu.

PREDSEDNIK: Gospodine Zečeviću, zato što idete dalje, znate i sami šta predviđa Poslovnik, nego vi nešto niste razumeli. Ministar jeste pominjao DS, a vi onda ustanete i kažete pominje nas i govori o nama. Toliko ste navikli na tu uzajamnu podršku sa DS, vi iz Zavetnika, da ste počeli da se poistovećujete. Vas nije pominjao niko, osim ako niste i formalno u DS.

(Zoran Zečević: Jesam.)

El jeste? Drago mi je zbog toga, ali ovlašćeni predstavnik te stranke ima pravo da reaguje, a ne vi. Rekao sam, Zoran Lutovac će dobiti reč i nemojte da vičete.

(Zoran Zečević: Pominje se opozicija, čuo sam uvrede i javio se po Poslovniku.)

Nema potrebe nikakve da vičete sada i vi.

(Zoran Zečević: Ne vičem ja.)

Rekao sam ja već i zelenima i ostalima, a isto važi i za vas.

Hajde ako možemo u nekom redu, u minimalno pristojnoj atmosferi da nastavimo dalje.

Gospodine Lutovac, izvolite.

ZORAN LUTOVAC: Hvala vam.

Dakle, gospodin ministar, kao i drugi ministri, evo sad ste mi dali reč, nikako da se klone DS, nekako ih žulja DS, tako ne bitna, a svi je pominju.

Ono što je neprihvatljivo, ono što vređa ne samo DS, nego sve poslanike ovde, pa i poslanike vladajuće većine, pa i vas kao predsednika parlamenta, je način na koji se ponašaju ovi ljudi. Da li ste vi čuli da ministar Mali psuje poslanicu Draganu Rakić? Psuje, to je snimljeno. Znači, psuje.

PREDSEDNIK: Ni ministar Mali, ni bilo ko drugi od ministara nije psovao.

ZORAN LUTOVAC: Jeste psovao i postoji snimak.

PREDSEDNIK: Nije psovao.

ZORAN LUTOVAC: Psovao je i postoji snimak.

PREDSEDNIK: Dobro. Znači, već jednom na početku ovog popodnevnog dela zasedanja krenuli ste sa nekim insinuacijama na temu da je neko nešto strašno uradio i tražili od mene da pogledam snimak. Ja snimak pogledao i kažem takvih stvari nema.

I, sad vi opet pričate ne znam šta.

(Zoran Lutovac: Dajte mi da završim. Ne bih da citiram ono što sam čuo.)

Znači, ako hoćete da iskoristite još ovo malo vremena što je ostalo, možete, ali samo bih vas zamolio, uradite to na način koji je u skladu sa Poslovnikom i nekim elementarnim redom.

ZORAN LUTOVAC: Naučite jednom za svagda, da izvršna vlast ne može ovde da dođe i da vređa poslanike.

PREDSEDNIK: Dobro, ako pričamo o uvredama, vi ste sedeli, čini mi se, na 20 centimetara od Dragane Rakić. Da li ste čuli šta su uvrede?

(Zoran Lutovac: Nemojte da me isključujete, hoću da završim.)

Zasluženo je kažnjena za ono što je uradila, pa nastavila da radi dalje. I, šta sada treba ja da radim.

(Zoran Lutovac: Ja sam reč traži za nešto drugo, dajte mi da završim.)

Za to sam vam reč dao.

Što se tiče vašeg predloga da primenjujem mere dalje prema Dragani Rakić i ostalima koji to zasluže, prihvatam predlog uradiću tako. Do sada nisam, ako bude povoda uradiću tako.

(Zoran Lutovac: Da li mogu da završim sa ovim?)

Završili smo. Sledeći prijavljeni za reč je….

(Zoran Lutovac: Hoću da završim, vi ste pričali umesto mene.)

Ako možete gospodine Lutovac da ne vičete. Sledeći prijavljeni za reč je Miodrag Gavrilović, to je vaš poslanik.

Da li želite da mu dozvolite da govori.

(Zoran Lutovac: Zašto mi ne dozvoljavate da govorim? Zašto govorite umesto mene?)

Da li hoćete da dozvolite Miodragu Gavriloviću da govori?

Molim vas, prijavite se samo.

MIODRAG GAVRILOVIĆ: Gospodine ministre, pežorativno i ponižavajuće ste se odnosili u ovom domu prema poslanicima. Kako bi vama bilo da ja vama kažem – majstore Mali? Imate li savesti? Pričate o tome da pravite dugoročne planove za finansiranje, a potpisujete ugovore koji su na dve godine, kratkoročni.

Pričate i hvalite se da imate 350 milijardi dinara na računu, a onda se pozajmljujete i u ugovoru, prvi član ugovora sa Abu Dabijem kažete da to radite zbog tekuće likvidnosti, da bi obezbedili.

Da li ste kaznili odgovorne što su pokvarili TENT, jer 1,2 milijarde evra je energetski deo deficita ovog rebalansa budžeta? Kako ste smeli da dozvolite da ne plaćate 10 meseci robu i usluge firmama iz energetskog sektora?

Deficit budžeta ovim rebalansom je predviđen na 4%, a da nije bilo problema u EPS-u, deficit bi bio ispod 2%.

(Predsednik: Završite rečenicu.)

Narod ne treba da plaća štetu koju ste vi napravili.

PREDSEDNIK: To je bilo vreme poslaničke grupe.

Prema prijavi za reč, Dragan Jovanović.

Izvolite.

DRAGAN JOVANOVIĆ: Gospodine predsedniče, gospodo i gospođo ministre, koleginice i kolege narodni poslanici, evo dva dana razgovaramo o rebalansu budžeta. Čuli smo mnoge stvari, ali ono što bih ja pomenuo kao tri-četiri ključne dobre stvari, pre svega za Šumadiju iz koje dolazim, krenuću od početka.

Uvaženi ministre poljoprivrede, dobra je stvar da je Ministarstvo dobilo 16,5 milijardi dinara i što će se, to moramo da podvučemo do kraja godine isplatiti zaostale obaveze poljoprivrednim proizvođačima po različitim osnovama, od premije za mleko do ostalih subvencija. Ali, ono što je važno, u tih 16,5 milijardi dinara nisu samo zaostale obaveze, već i novac za nove ljude koji će se angažovati u upravi za agrarna plaćanja. Nama je potrebno da nam i ovde u plenumu pojasnite ono što smo mi tražili na Odboru za poljoprivredu, a to je da će se sa novim ljudima sledeće godine uvesti aplikacija e-agrar. Kada uvedemo aplikaciju e-agrar, više nećemo dolaziti u situaciju kao što smo imali ove i prošle godine, da se zagušuje sistem, da se ljudima vraća, da svakoga dana ljudi čekaju nekakva obaveštenja da li će poštar doneti ili neće.

Na lokalnim samoupravama je da pomognu poljoprivrednim proizvođačima, naročito onim starijim, koji neće moći sami da popunjavaju aplikacije, ali ćemo na brz i efikasan način moći da izađemo ljudima u susret.

Ono što hoću posebno da vas upitam, gospođo Tanasković, jeste sledeće. Mi smo imali u štampanom delu ekspozea premijerke Brnabić priču oko projekata koji idu sada za navodnjavanje u Srbiji. Jedan od tih projekata je i projekat „Jaseničke kapi“, koji se radi i čija je prva faza završena u avgustu mesecu ove godine u opštini Topola. Voleo bih da čujem od vas, pošto bi trebali sledeće godine, a lokalna samouprava izdala građevinsku dozvolu za drugu fazu tog projekta, da se ta priča privede kraju i da se taj jedan dobar projekat navodnjavanja voćnjaka, više od 350 hektara najkvalitetnijih voćnjaka u Šumadiji, navodnjava.

Ono što bih takođe iskoristio priliku da upitam ministra Vesića je sledeće. Govorili ste ovde, uvaženi ministre, da ćete do kraja sledeće godine…

Ja vas stvarno molim… Pazite, ove sada provokacije…

(Predsednik: Nastavite gospodine Jovanoviću. Ovo je standardni performans Demokratske stranke.)

Kolege i koleginice, ja vas stvarno molim za malo pažnje. Svima je očigledno malo popustila koncentracija.

Ja bih samo zamolio ministra Vesića da mi pojasni sledeće. Rekli ste da će do kraja sledeće godine da bude otvoreno pet novih auto-puteva u Srbiji, deonice na tim auto-putevima. Ali, ono što bih vas zamolio jeste da mi pojasnite dokle se došlo sa projektnom dokumentacijom za auto-put „Vožd Karađorđe“ koji je najvažniji za nas u Šumadiji? To je najvažniji projekat i ja bih vas zamolio, pošto je izrada projektne dokumentacije u toku, da budu maksimalno uključene lokalne samouprave iz Šumadije kroz čije teritorije će prolaziti budući auto-put, da vidimo tačno koje će parcele biti obuhvaćene.

I ono što bih vas takođe zamolio, gospodine Vesiću, da li će u ovom rebalansu budžeta ili u sledećem budžetu biti sredstava da se završi magistralni put Topola-Kragujevac? To je najstariji magistralni put u Šumadiji koji je pravio još kralj Aleksandar. Mi se slažemo da je potrebno da se napravi jedan mali napor, ostalo je tu nekih još šest, šest i po kilometara od ukupne deonice, koje je potrebno završiti i da se sa tim putem stavi tačka.

Ono što bih rekao na samom kraju, da bih ostavio vremena i drugim kolegama da govore, ovde je dosta polemike bilo oko mosta na Savi, zašto se uklanja, da li je to kulturno-istorijsko dobro, a čuli smo jasno i glasno da nije, ja bih samo podsetio da je za vreme nemačke okupacije u Srbiji takvih mostova, osim preko Save, bilo još u Srbiji. Jedan takav most kao brat blizanac samo manjeg kapaciteta je bio na reci Jasenici, na putu Topola-Rudnik, koji je identičan ovom mostu na Savi i koga je takođe narušio zub vremena. Taj most je uklonjen na kraju 2020. godine i napravljen je nov most iz budžeta Vlade Republike Srbije i to su platili svi građani Republike Srbije.

Mi bi sada mogli da govorimo ovde, pošto je postavljeno pitanje, zašto to ne plaća budžet grada Beograda. Svi mostovi koji se nalaze na vodotokovima prvog reda su vlasništvo Republike Srbije i to treba svima da bude jasno i za njih je nadležna država Srbija, a lokalne samouprave su samo tu da pruže pomoć u rešavanju imovinsko-pravnih odnosa.

Toliko. Zahvaljujem.

Naravno da ću vrlo rado podržati rebalans budžeta u danu za glasanje. Živeli!

PREDSEDNIK: Zahvaljujem.

Reč ima Marina Lipovac Tanasković.

MARINA LIPOVAC TANASKOVIĆ: Hvala, predsedavajući.

Poštovani poslanici, poštovani ministri, slušali smo razne govore danas i juče. Na mene uvek ostavlja najveći utisak onda kada priča ministar infrastrukture, odnosno građevine, saobraćaja i infrastrukture, bilo da je to sadašnji ili bivši, te moram da se osvrnem na par stvari koje su rečene u toku jučerašnjeg dana.

Gospodin ministar je rekao da je govor mog kolege Mike Aleksića prazna priča. Za ministra je korupcija, kriminal, Kosovo i Metohija i finansije prazna priča, ali to ostavljam na čast ministru.

Ono što je ministar lepo rekao, gospodine Vesiću, mnogo lepo ste rekli kada ste rekli da su infrastrukturni objekti život. Jesu život, ali život su za mene, koja sam 20 godina provela na gradilištima, život su za sve moje kolege inženjere, tehničare i radnike koji rade po gradilištima. Za nas je to život. Mi smo svi dočekivali sve vaše bivše ministre i vaše bivše ministre i ministre pre vas i mogu vam reći da su bivši ministri vaši najbahatiji, a da li znate zašto? Zato što drže konferencije za medije na tlu gde nije urađena eksproprijacija, zato što pričaju da je izvođač uradio ne znam koliko peska, asfalta i šljunka, a da pritom ne znaju da ministarstvo nije izdalo građevinsku dozvolu za te radove. Vaše ministarstvo nije izdalo građevinsku dozvolu.

Juče ste pričali o kanalizaciji. Spočitavate ovde bivšeg gradonačelnika Trstenika i druge gradonačelnike, bivše gradonačelnike drugih gradova da nisu uradili kanalizaciju u svojim gradovima. Zašto vi, gospodine Vesiću, niste uradili kanalizaciju u Beogradu kao prvi čovek Beograda? Zašto u Beogradu nema kanalizacije u Sremčici, na levoj obali Dunava, u Kaluđerici? Zašto vi, gospodine Mali, kao gradonačelnik Beograda niste uradili kanalizaciju u Beogradu? Zašto 560 hiljada stanovnika u Beogradu nema kanalizaciju?

Pričali ste dalje o nekim projektima. Pričali ste o tome da se rade veliki projekti i postrojenja prečišćavanja voda. Pa, vi ste, gospodine ministre, obustavili izgradnju postrojenja za prečišćavanje otpadnih voda u Velikom Selu. Svi urbani potoci pretvarani su u fekalne kolektore.

Nemamo mi ništa protiv da se vi zadužite 70 miliona evra da bi radili kanalizaciju po Srbiji, ali imamo protiv da se zadužite 330 miliona evra za Nacionalni stadion, a pritom i sami znate da nema kanalizacije kako u Beogradu tako i u drugim gradovima Srbije.

Samo ako mogu za kraj da vas nešto zamolim. Molim vas, nemojte da pričate – ovi pre vas. Ja sam prvi put u politici. Narodna stranka je prvi put parlamentarna u ovoj Skupštini, te vas molim da ne pričate – oni pre nas, jer pre SNS–a bili ste vi.

PREDSEDNIK: Vreme je isteklo.

Reč ima ministar Goran Vesić.

GORAN VESIĆ: Ne znam da li ste vi prvi put u Skupštini, ali vašeg lidera se sećam u ovoj Skupštini, beše 2013. godine, glasao je za budžet Vlade SNS i dobio bogami podršku te iste Vlade da bude u UN kandidat za generalnog sekretara, tako da lider vaše stranke zaista je stari skupštinski vuk koji očigledno po potrebi, kad ima potrebe, zna da podrži onoga koga treba, tako da imate šta da naučite od svog lidera.

Inače, nadam se da ste počeli da verujete svojim organima, pošto ste pre neki dan na Tviteru optužili lažno aerodrom Beograd i optužili lažno republičku inspekciju da lažu i opet vas pozivam, pošto ste to uradili javno, da kao poslanik uputite zahtev za informaciju od javnog značaja, jer to je vaše pravo.

Ja vam sada garantujem da ćete dobiti odgovor u roku od jednog dana i počnite da verujete, ali nemojte da priželjkujete da pogine bagerista, kao što ste radili u svom tvitu da biste vi bili srećni, da biste pričali lažne optužbe, a to ste uradili u svom tvitu. Ne kažem da ste to uradili namerno, ne kažem. Znate da smo imali prepisku na Tviteru i drago mi je što ste se javili. Ja vam sada kažem, u vezi sa tim događajem, uputite zahtev za informaciju od javnog značaja i ja ću vam u roku od jednog dana dostaviti informaciju i nalaze inspekcije, izveštaj aerodroma, dobićete apsolutno sve informacije o tome i nema potrebe da mistifikujemo stvari tamo gde ih nema.

Što se kanalizacije tiče, samo da vam kažem nešto. Beograd gradi pet fabrika za preradu otpadnih voda, kada već pričamo o Beogradu. Jedna od njih je Veliko Selo. Nažalost, imamo 100 direktnih izliva kanalizacije u Savu i Dunav. Svake godine Beograd izlije u Savu i Dunav zapreminu od 60.000 olimpijskih bazena fekalija. To je takav zločin i to ne radi nijedan grad u ovom delu Evrope, pogotovo ne na Dunavu.

Nije kanalizacija postojala do 2013. godine, pa nestala, nego je nikad nije bilo. Kada smo gospodin Mali i ja došli 2014. godine, nismo zatekli nijedan projekat za fabrike za preradu otpadnih voda, nijedan jedini projekat. Zatekli smo da je počeo da se radi interceptor, to je tačno, ali je počeo da se radi do pola i obustavljen je i mi smo pokrenuli izgradnju prve fabrike za preradu otpadnih voda u Velikom Selu. U toku je prva faza. Počeće sada da se radi crpna stanica kod Ušća, ukupno je 271 milion evra iz kineskog kredita. Druga faza će biti između 400 i 600 miliona evra, zavisi od tehnologije koja bude izabrana. Imaćemo prvu veliku fabriku za preradu otpadnih voda koja će pokrivati milion i po ljudi, što znači da ćemo time ukinuti 80 direktnih izliva kanalizacije od 100 ili 101, koliko ih ima.

Pored toga, kroz projekat „Čiste Srbije“ radimo fabriku u Ostružnici za preradu otpadnih voda i radimo fabriku u Obrenovcu. Te dve fabrike su važne zato što se one nalaze iznad fabrike vode u Makišu, kao što znate. Ostaje da se urade još dve fabrike. Završili smo projektovanje fabrike u Batajnici, pregovaramo sa EU o tome, pošto ona treba da pokrije ceo batajnički sliv i Surčin, i Altinu i Zemun, i Plave horizonte, i ceo taj deo koji nema kanalizaciju. Ostaje da se uradi još jedna fabrika, a to je fabrika u Grockoj.

Možete vi da se ljutite na gospodina Malog i mene, ali to smo mi uradili. Ne mi, to smo mi uradili, a ne vi i oni sa kojima vi sedite, jer te fabrike su mogle da se projektuju 1991, i 1995, i 2000, i 2005. godine. Nije bilo zabranjeno da se projektuju. Niko nije dobijao po turu da projektuje te fabrike, nego to nikoga nije interesovalo.

Prema tome, kada mi kažemo da gradimo kroz „Čistu Srbiju“, da ulažemo tri i po milijarde evra u kanalizaciju, plus ono što radi Ministarstvo za zaštitu životne sredine, a to je takođe ogroman novac koji se izdvaja. To ste sve mogli, možda vi niste bili u politici, slažem se, ne ulazim u to, ne kažem svaka čast, na kraju krajeva, to je vaša odluka, ali vaš lider jeste bio, bio je ministar, bio je u vladama. Prema tome, mogle su te vlade to da rade. Vi na neki način zastupate i svog predsednika. Ne kažem da je on bio nadležan za fabrike za preradu otpadnih voda, ali je činjenica da se u Srbiji niko nije setio da uloži, ne tri i po milijarde, nego pre Aleksandra Vučića, nijedan dinar u fabrike za preradu otpadnih voda. Činjenica je da se sada te fabrike grade.

Žao mi je ako mislite da su neki ministri odlazili tamo gde nešto nije završeno, možda je bilo tako, ali da vam kažem nešto. Sećam se kada je Boris Tadić otvarao tzv. obilaznicu oko Beograda koja je imala dve trake, poluprofil, pa se hvalio da je otvorio autoput. To je bio prvi autoput na svetu sa dve trake. Koliko ja znam, ima šest traka autoput. Da li je tako? Prvi put čujem da ima dve trake. I toga je bilo, jel tako?

Da li se sećate koliko je puta otvaran Koridor 10? Svaka tri kilometra, jel tako? Pa se to radilo 20 i nešto godina, a mi izgradismo, i završismo ceo Koridor 10, pa uradismo autoput Miloš Veliki, pa sada radimo vezu između Surčina i Obrenovca, pa radimo Fruškogorski koridor, pa radimo Kuzmin, radimo autoputeve i, mogu vam reći, uradismo 350 kilometara autoputeva. Ja mislim da je to dobro. Ako ste iz te struke, treba da se radujete, ljudi imaju posla.

Pozivam vas da učestvujete u ovim projektima. Uopšte ne plediram da isto mislimo, ne moramo isto da mislimo i potpuno je u redu u demokratiji da mislimo različito, ali kada su u pitanju infrastrukturni projekti, ne treba oko toga da se razilazimo. Nisu fabrike postojale ranije, pa smo ih mi uništili, da sada kažete – vi ste krivi, zašto nema fabrika. One se sada grade. Ako me pitate da li je trebalo ranije, da, ali je trebalo i 1990, 1995, 2000, 2005. i 2010, ali niko nije gradio. Možda nije bilo para, možda to nikoga nije interesovalo, ali sada se grade.

Mislim da je sramota, sada vam kažem, da Beograd sipa zapreminu od 60.000 olimpijskih bazena fekalija u Savu i Dunav. Ja mislim da je to sramota, ali sada konačno radimo tu glavnu fabriku i ona se radi punom parom, prva faza. Druga faza će zavisiti od toga, to moram da kažem, zato sam rekao između 400 i 600 miliona evra, kako ćemo rešiti preradu otrovnog mulja koji ostaje u toj drugoj fazi, da li će Beograd imati tu fabriku ili neće. Ako ne bude imao, moraćemo taj mulj da vozimo negde gde će se uništavati, ali o tome će odluku doneti struka. Ima vremena da se ona donese. Mora prvo prva faza da se završi. Tako da sa te strane ne razumem.

Kada pričamo o infrastrukturnim projektima, ipak morate da priznate da se te fabrike rade i da se kanalizacija u Srbiji radi. Da li je trebalo ranije? Sigurno, i pre 30 godina, ali nije.

PREDSEDNIK: Zahvaljujem ministru.

Reč ima Lipovac Tanasković, dva minuta.

Izvolite.

MARINA LIPOVAC TANASKOVIĆ: Hvala vam, ministre, što ste odgovorili na neka pitanja, ali reći ću vam još nešto.

Neke stvari ne govorite tačno. Kao prvo, kada ste došli pre 10 godina na vlast u Beogradu bilo je 47 izgrađenih pogona za preradu otpadnih voda, a danas radi samo 26. Proverite tu informaciju, pa ćete mi reći.

Druga stvar, pričate o tome da se gradi. Da, gradi se, ali šta ste radili 10 godina? Vi ste 10 godina na vlasti u SNS i pre toga ste bili funkcioneri, ali u redu, shvatila sam, rekli ste – trebalo je da se gradi, niste gradili, sada gradite, u redu.

Što se tiče tvita koji ste spomenuli, mnogo mi je drago da ste ga spomenuli. Bila sam vrlo kulturna u tom tvitu u kome sam vam se obratila i vi ste mi se obratili sa šest tvitova na koje nisam odgovorila, jer sam želela ovde da vas sretnem, a želela sam da vas sretnem zato što ste u tom tvitu napisali – da li verujete vašim očima, izvolite slike. Vi na tom tvitu niste postavili slike, dali ste medijima da prenesu.

Ono što moram da vam kažem, ono što ste dali u medije, ovo, ministre, nije struja. Ovo su telekomunikacioni kablovi. Ja znam da vi to ne znate, ali onaj koji vam je dao ovu sliku nema pojma. Moram da vam to kažem.

PREDSEDNIK: Reč ima ministar Vesić.

GORAN VESIĆ: Da ste me pažljivo pratili, videli bi da su prekinuti strujni telekomunikacioni kablovi, ali da vas naučim nečemu, pošto niste u politici i pošto kažete da ste novi. Imate zakonsku mogućnost da dobijete odgovore, poslanik ste, čak i ako niste poslanik i ako ste građanin. Dakle, lepo napišete zahtev i zvanična republička inspekcija će vam dati odgovor, pokazati slike i videli ste šta je prekinuto.

Ne znam da li ste upoznati, ali nestala je struja. Zbog toga nije radila pista, odnosno nije bilo sletanja aviona nekoliko sati. Prema tome, nemojte praviti misteriju tamo gde je nema i nemojte pričati da je neko mogao da pogine tamo gde niko nije poginuo. To nemojte da radite. Nije vredna politika toga da to radite.

Prema tome, zvaničan zahtev, ja vam garantujem, dobićete zvaničan izveštaj aerodroma, imate na to pravo, dobićete zvaničan izveštaj inspekcije, pa pošto kažete da ste iz struke, znate da se takve stvari nažalost i dešavaju. Uvek smo tu da utvrdimo šta se dogodilo. Prema tome, nemojte praviti od takvih stvari politiku, to vam je moj savet ako želite, ako želite da ga poslušate, tako da vas molim da to ubuduće ne radite, jer su i jedni i drugi kablovi prekinuti.

Ja se izvinjavam, nisam gospodinu Jovanoviću odgovorio. Što se tiče projekta auto-puta „Karađorđe“, urađen je generalni projekat, on treba da ovih dana ode na revizionu komisiju, koja naravno treba da uzme kao revizija da se izjasni o tome. To je proces koji traje sigurno nekoliko meseci. Odmah posle toga treba da uradimo studiju opravdanosti sa idejnim projektom za onu prvu deonicu, a u međuvremenu moramo da završimo i druge studije i da krenemo eksproprijaciju zemljišta. Tako da tu ima još dosta toga da se uradi kako bi krenulo da se radi taj auto-put, ali on sasvim sigurno, čuli ste predsednika, on jeste u planu i on će se sigurno raditi, tako da u tom smislu tu nema nikakve dileme.

To je važno za Šumadiju, kao što radimo Moravski koridor, koji se niko pre nas nije setio da uradi, pa ćemo da povežemo i Trstenik i Vrnjačku Banju i Kruševac i Kraljevo koji do sada to nisu imali, e tako ćemo uraditi sigurno i „Karađorđe“, jer mi smo Vlada koja radi, koja povezuje ovu zemlju infrastrukturom koja to radi. Tako da, sa te strane budite sigurni da će se to dogoditi, a naravno da ćemo proći kroz taj projekat kroz opštine, jer opštine treba da budu uključene, da vidimo, znam da je bilo nekih dilema oko varijacija gde može da se ide preko državne zemlje itd, to ćemo sigurno poštovati, tako da ću ja doći kad dođemo u tu fazu u svaku opštinu, proći ćemo zajedno kroz trasu kako bi zaista imali što manje problema kako bi što pre počelo da se radi, to se naravno odnosi na Topolu.

Kao što vidite, u Srbiji se gradi. Ja vas pozivam da učestvujete u gradnji, da ne prizivate nesreću tamo gde je nema i da verujete svojoj državi, jer ne znam kome bi ste drugom verovali.

(Marina Lipovac Tanasković: Replika, samo jedna rečenica.)

PREDSEDNIK: Hvala vam, ali mislim da smo raspravili ovo oko kablova.

Nema potrebe više da raspravljamo o tome, čeka na reč Milica Nikolić.

MILICA NIKOLIĆ: Poštovani predsedniče Narodne skupštine, poštovani narodni poslanici, poštovani ministri, članovi Vlade, poštovani građani Republike Srbije, predloženim izmenama zakona o kojima danas raspravljamo naša zemlja nastavlja borbu sa svetskom ekonomskom krizom, ali i sa borbom za bolji životni standard svih naših građana.

Pre godinu dana apsolutno niko nije mogao da zna šta će se danas dešavati u svetu, ali ozbiljnom i odgovornom politikom predsednika Vučića država je preduzela sve mere da obezbedimo sve ono što nam je neophodno za zimu i kada su u pitanju energenti i hrana, ali i sve ostalo.

Tome je naravno prethodio period od 10 godina u kome smo ekonomski ojačali i osnažili Srbiju, što je bio preduslov za sve ono o čemu danas možemo da govorimo. Zahvaljujući stabilnim javnim finansijama, mi danas možemo i pored dva puta po 100 evra za mlade u ovoj godini da pružimo dodatnu podršku od 5.000 dinara pred novogodišnje i božićne praznike.

Da se naša zemlja dobro snašla govori i podatak da je prosečan javni dug u Evropi preko 90% u odnosu na BDP. Dakle, naša zemlja se bolje snašla nego mnoge druge i veće i razvijenije zemlje, jer smo svo vreme održali stopu javnog duga ispod nivoa Mastrikta, dakle ispod 60%. I pored uvećanih izdvajanja za energente i pored uvećanja i plata i penzija i minimalne zarade i plata za vojna lica, naša država ni u jednom trenutku nije stala sa izgradnjom i modernizacijom i autoputeva i pruga i bolnica i škola, ni u jednom trenutku nije stala sa podrškom mladim ljudima, sa brigom o mladim ljudima, ali i sa brigom o demografskoj slici naše zemlje.

Slušamo mi ovde one koji su bili 12 godina na vlasti da nam govore šta mi treba da radimo, a apsolutno ništa nisu uradili za građane nego isključivo za sebe. Čujem, kažu nam danas da nam treba tri godine da izgradimo jednu ulicu, pa sve i ako je to ozbiljna laž i da je tako, pa vi za 12 godina niste uradili ni jednu ulicu.

Slušamo ovde i one koji su predstavljajući se kao ekolozi hteli da unište naš energetski sektor, ali slušamo i one koji kažu da su državotvorna opozicija, a istu tu državu bi za manje od sat vremena gurnuli nepovratno u ambis i mislim da je podatak koji smo juče i danas čuli od ministra finansija veoma važan podatak koji treba ponavljati, da je stopa nezaposlenosti mladih danas 18%, a da je 2012. godine stopa nezaposlenosti mladih iznosila 53,2%.

Taj podatak je važan zato što objašnjava razliku između tadašnje neodgovorne politike koja je slala ljude iz fabrika na ulicu, a mlade ljude slala u druge zemlje i današnje odgovorne politike, politike koja znači nova radna mesta i brigu o mladim ljudima, da mladi ljudi ostanu da žive u Srbiji.

I na samom kraju podvukla bih da je važno podržati predloge zato što ovi predlozi znače dalji napredak i razvoj Srbije, bolji životni standard za sve naše građane, ali i sigurniju i stabilniju budućnost. Hvala.

PREDSEDAVAJUĆA (Sandra Božić): Sledeći po listi prijavljenih za reč, Ljubinko Đurković. Izvolite.

LjUBINKO ĐURKOVIĆ: Poštovane dame i gospodo, dozvolićete mi da u ovom kratkom vremenu raspoloživom kažem nekoliko rečenica i skrenem pažnju na odgovornost prema porodicama poginulih i na žive i preživele ratnike, na pojačana davanja za njihov status.

Nezaobilazna je realnost i činjenica da u proteklih nekoliko godina Srbija je našla načina i mogućnosti da obelodani tu herojsku borbu u zaštiti srpskog naroda, ma gde se on nalazio, u odbrani od agresije, gde su srpska vojska i srpski narod pobedili NATO pakt, tada tu najveću silu u svetu koju je mogao da dimenzionira.

Činjenica je da je odato priznanje i zahvalnost žrtvama i preživelim borcima i porodicama koje su žrtvovale svoje najmilije za odbranu otadžbine, ali mi ne smemo pobeći činjenici da porodice nastradalih vojnika i branioca otadžbine, kao i preživeli borci, invalidi rata i civilni invalidi rata i vojni invalidi nisu baš najadekvatnije zbrinuti, prevashodno i najrelevantnije u zdravstvenom smislu. Mora se naći mogućnost da ti ljudi, ta porodice onih čiji su najmiliji izginuli za ovu otadžbinu i slobodu koju mi danas hteo to neko da prizna ili ne, uživamo.

Jesmo ovde da podelimo tu odgovornost i da sebi nametnemo odgovornost da se nađe mogućnost i sredstva za adekvatnu, kontinuiranu i kvalitetnu zdravstvenu zaštitu i lečenje tih ljudi, kao i da se preko državnih fondova i budžetskih sredstava omoguće dodatna davanja za porodice i za preživele ratnike, kako bi mogli da obezbede adekvatnu egzistenciju za jedan pristojan i normalan život.

Nisu oni ratovali i nije se ratovalo, i ja među njima da budem neskroman kažem, za nikakve privilegije, ali danas na nama leži odgovornost da ispoštujemo i da adekvatno njihovim zaslugama damo ono što možemo, a ovo što predložih može i da znam da nije reč sada o narednom budžetu, ali da to imamo u vidu, gospodo ministri, u planiranju da se ta budžetska sredstva na neki način povećaju, a da modeliranjem zakona koji je donesen u prethodnom periodu doradimo kako bi kontinuirano i u zakonskim okvirima to istima omogućili. Hvala.

PREDSEDAVAJUĆA: Zahvaljujem se.

Po prijavi za reč Dragovan Milinković.

DRAGOVAN MILINKOVIĆ: Hvala poštovana predsedavajuća.

Uvaženi ministre finansija, i ministri i ostali koji ste danas prisutni u ovom parlamentu, što se tiče rebalansa budžeta imali ste priliku mojih kolega i koleginica da čujete da će Socijalistička partija apsolutno glasati ga i podržati, sve u cilju da bi ga što pre usvojili i da bi građani i to osetili u boljitku života.

Ministre, imajući u vidu da ste najavili da će skoro biti pred ovim parlamentom budžet za 2023. godinu ja želim ovde da budem konkretan i kratak, pa bih se trudio da vam određenim sugestijama i određenim predlozima, jer smatram i to je moja i obaveza kao poslanika, sve u cilju boljeg života građana, pa ako mi dozvolite samo bih vas zamolio da vam prenesem stavove i kao poslanik iz Ivanjice iz koje dolazim, molim vas ministre da pogledate male opštine. Dugo nisu transferna sredstva podizana i mi male opštine smo u velikom, verujte mi, problemu kada su transferna sredstva, jer plate su porasle, ostali troškovi, otvorili se vrtići i nismo u stanju mnogo da isfinansiramo ozbiljan bilo koji projekat bez pomoći vas i bez pomoći Vlade. To je jedan problem kojim se mi kao opština susrećemo pa vas molim kada budete predlagali novi budžet da to zaista imate, jer duže vreme nisu transferna sredstva povećavana. To je jedan problem.

Ovde ste govorili i što ja apsolutno podržavam što se tiče otpadnih voda. Ali ću vam reći da je što se tiče zapadne Srbije i konkretno Ivanjice, a tu spada i još četiri opštine Arilje, Požega, Kosjerić i Užice, formirano je Javno preduzeće „Skrapež“ za otpadne vode. Mi imamo problem, imamo, da kažem sreću, da nam reka Moravica jedna od najlepših reka u Srbiji protiče kroz Ivanjicu. Sa nje se snabdeva ceo grad vodom, ali moram vam reći da nemamo ni metar izrađene kanalizacije otpadnih voda i da niko od građana nije u stanju da se okupa na toj prelepoj reci, pa vas molim da zbog zapadne Srbije, zbog naše Ivanjice učinite sve da se to nađe ubuduće i da se krene što brže u tom pravcu.

Imam jedan predlog konkretan kada se tiče Zakona o javnim nabavkama, kada se tiče o naknadama za šume, odnosno za drvnu masu. Ivanjica, Golija, Javor prebogati šumama, ogromna količina šuma se, da kažem, izvlači i prodaje. Zakonom je tamo predviđeno da je tamo procenat 3%, po metru kubnom se naplaćuje taksa i ministre do sada je taj iznos za opštine bio 30%, a 70% za Republiku.

S obzirom da je Ivanjica jedan od najvećih teritorijalnih opština u Srbiji, da je mala po broju stanovnika, a da imamo ogroman broj puteva, lokalnih nekategorisanih i da je raspon opštine preko 100 kilometara, ja vas molim da se ova taksa poveća u korist opština. To neće vama biti veliki trošak, a nama će mnogo značiti, jer znate da taj kraj, pogotovu tamo tokom cele godine pogađaju nepogode, nevremena i sve i to bi nam mnogo značilo da imamo više za puteve.

Nadam se da ćete ovo imati i pogotovo što je Ivanjica i Golija, i predsednik je bio u poseti, ogroman srpski potencijal za razvoj turizma. Ivanjica je vazdušna banje, Golija je proglašena Parkom prirode i ja očekujem, iskreno vam kažem mi sami ne možemo bez vaše pomoći, bez Vlade Srbije ući u ove projekte. U meni ćete imati iskrenog sagovornika, predlagača. Koristiću priliku da vam ovo i šire objasnim, ali vas molim i molio bih novog ministra socijalne politike - znamo da je donet Zakon o socijalnim kartama, ali vas molim da se to ubrza, da se krene u realizaciju, da se tačno stvore kriterijumi po kome nekome pripada socijalna pomoć, ko će imati pravo na popust za struju, ko će imati pravo na popust za vodu, ko će imati pravo na socijalna davanja i time ćemo zaštititi da niko u ovoj Srbiji ne bude ugrožen i ne bude gladan.

Ja vas molim da ove moje predloge uvrstite u izradu novog budžeta, o njemu ćemo ovde i govoriti, a Socijalistička partija, naša poslanička grupa i ja kao poslanik daću pun doprinos u realizaciji ovoga. Hvala vam.

PREDSEDNIK: Hvala vama.

Reč ima Janko Veselinović.

JANKO VESELINOVIĆ: Gospodine potpredsedniče Vlade Mali, vi ste napravili veliki problem građanima Srbije. Vi znate da zbog vašeg vođenja finansija Srbije i gospođe Ane Brnabić milion ljudi u Srbiji je na ivici gladi.

Takođe, nam je jasno gospodine Mali, da ste vi novac iz budžeta Republike Srbije potrošili za kupovinu glasova i da ste kupovali glasove, što preko žiro računa, što u kešu, ne samo vi nego i vaši koalicioni partneri, SPS, SVM i da ne nabrajam.

Kako vi ubirate prihode? Tako što kineskim kompanijama konkretno u Boru koja na godišnjem nivou ima proizvodnju od dve milijarde evra i koja ima milijardu evra prihoda uzmete, da tako kažem, 5% od tog iznosa. To je više od neodgovornosti. To je kriminal jer vi ne poštujete Ustav po kome se prirodna bogatstva mogu dati na raspolaganje kroz koncesiju, već dajete po najnižoj mogućoj renti, jednoj od najnižih na svetu ako izuzmemo neke afričke zemlje.

Gospodine Mali, vi ste dali između dve i tri milijarde za Beograd na vodi, evra. Arapi su dobili od toga već sada dve milijarde prodajući 360 hiljada metara kvadratnih stambenog prostora, tri hiljade za sada kvadrata poslovnog prostora. Srbija je dobila tri i po miliona. Jedan posto od uloženih sredstava. Niste vi prema svima takvi. Građanima kroz akcize uzimate najveću akcizu za gorivo, uzimate akcizu čak i na brojila za struju.

Gospodine Mali, zar vas nije sramota, mislim na sve vas u Vladi, kako uzimate novac od onih bolesnih? Kako ste se setili da ispred svih kliničkih centara u Srbiji, Kliničkog centra u Vojvodine, Kliničkog centra Kamenica, Kliničkog centra u Beogradu naplaćujete parking od ljudi koji čekaju rezultate da li imaju najteže bolesti i moraju da razmišljaju o tome da li su platili parking?

Kako vas nije sramota gospodine Mali da dajete novac Beogradu, a onda taj novac ide za kupovinu, pazi čega, oka sokolova, koje odnosi automobile ljudima koji nemaju mesta gde da se parkiraju. Završavam. Zar vam nije nenormalno da je najsavremenije vozilo u zemlji pauk za odnošenje vozila, a ne vozilo hitne pomoći, a ne tramvaj, a ne nešto što služi građanima, nego ono što im ide na štetu. Hvala.

PREDSEDNIK: Nikola Radosavaljević.

NIKOLA RADOSAVLjEVIĆ: Zahvaljujem predsedniče.

Ja ne znam šta se ovo desilo, da li zbog ovog vazduha, moguće i pomračenje da je u pitanju, ali čuli smo svakojake izmišljotine ovde i svakojake laži. Jednostavno pogledajte i vratite se malo samo unazad, vidite šta se proteklih tri godine uradilo upravo u zdravstvu. Vi kritikujete zdravstvo, gde smo najviše para tamo dali i uložili da bi građane Srbije obezbedili kako bi se sa pandemijom izborili.

Ono što je vama problem, vi ne želite da priznate uspeh, ne želite da priznate kada nam je cela Evropa i ceo svet čestitao na tome kako smo uspeli da obezbedimo pet vakcina, kako smo uspeli da pomognemo ljudima u našem regionu, kako su dolazili iz inostranstva ovde da se vakcinišu, kako su naši građani iz Srbije mogli da biraju kojom vakcinom će da se vakcinišu. To ste zaboravili da kažete.

Zaboravili ste da kažete, da smo u rekordnom roku izgradili tri kovid bolnice. I to ste zaboravili da kažete. Parking. Ja sam se iskreno, kada ste govorili, pomislio da ćete nešto ozbiljno da kažete. Ja jednostavno ne mogu da shvatim šta se dešava sa vama. Ili hoćete da nas bijete ovde, da nam prilazite, da nas udarate. Kakva je to vaša politika? Čemu služi vaša politika? Da li su građani Srbije glasali za vas, da se tako ponašate?

Za nas su glasali zato što mi vodimo odgovornu politiku. Mi mislimo na naše mlade. Pa vi niste hteli ni da stavite u rebalans, da glasate za to, da se mladima da pomoć od 5.000 dinara od 16 do 29 godina. O čemu vi pričate? O čemu vi govorite ovde? Šta je vaš prioritet? Da li su vaš prioritet građani Srbije ili nisu? Vi niste pomenuli, ništa niste rekli. Daste rekli nešto, pa kažete, ajde ostvarili smo sada 180 milijardi dodatnog prihoda. Trebamo da raspodelimo taj prihod.

Ajde kažite, hoćemo da ga raspodelimo na taj i taj način. Ja to nisam čuo od vas. Čuo sam samo neke kritike. Jednostavno ne mogu da verujem šta su građani Srbije glasali u vama i šta su videli, ali su se uverili sada da vi ne mislite na njih i da ne želite da mislite na budućnost Srbije. Zahvaljujem.

PREDSEDNIK: Hvala.

Sledeći prijavljeni Dušan Marić.

DUŠAN MARIĆ: Gospodine predsedniče, poštovani građani Srbije, dame i gospodo.

Kao što je najlogičnije da stranke koje pobede na izborima, koje dobiju poverenje građana, formiraju Vladu. Tako je najlogičnije i najpoštenije, da Vlada koja je izabrana da vodi državu, pravi planove državnih prihoda i rashoda i da ih s vremena na vreme po svom nahođenju u skladu sa potrebama menja.

Shodno tome treba podržati Predlog rebalansa budžeta o kojem danas raspravljamo i koji je predložila Vlada Srbije. Koliko je taj predlog dobar? Mi unapred ne možemo znati, ni mi iz vlasti, ni kolege iz opozicije. To će pokazati vreme.

Ono što je za mene, koji dolazim iz Velike Plane, koja je poljoprivredni kraj, nesporno jeste da Vlada zaslužuje pohvalu zbog činjenice da je izdvojila dodatnih 16,5 milijardi dinara za poljoprivredu. Ilustracije radi. Kada bi se ta sredstva ravnomerno raspodelila na sve opštine, to bi značilo da do kraja godine poljoprivrednici svake opštine u Srbiji mogu da računaju na sredstva u iznosu od 700 do 800.000 evra.

Takođe želim da pohvalim što ovaj Predlog budžeta predstavlja kontinuitet jedne odgovorne državne politike, ulaganja u Kosovo i Metohiju. U ratu se teritorije i narod najbolje brane i čuvaju oružjem, u miru se teritorija i narod najbolje brani i čuvaju diplomatijom i novcem, ulaganjima u infrastrukturu, ulaganjem u obrazovanje, ulaganjem u otvaranje novih radnih mesta, ulaganjem u zdravstvo.

Što ulaganja Srbije u Gračanicu, u Kosovsku Mitrovicu, u Leposavić, u Zvečan, Orahovac, Veliku Hoču, budu veća, to će biti veći broj Srba koji će ostati da žive u tim mestima. Ako ne bude Srba na Kosovu i Metohiji, neće biti ni Srbije na Kosovu i Metohiji.

Kada sam već kod Kosova i Metohije ja ću iskoristiti ovu priliku da kažem nekoliko rečenica o Briselskom sporazumu koji je najaktuelnije političko pitanje ovih dana, a biće i narednih meseci u Srbiji i regionu. Kada je 1995. godine potpisao Dejtonski sporazum, mi srpski nacionalisti smo Slobodana Miloševića optužili da je izdao srpske nacionalne interese, da je prodao bosansku Krajinu, moj Kupres, Brčko, Srpsko Sarajevo.

Istina, Milošević i državno rukovodstvo su tada napravili teške i bone ustupke, napravili ste neke neoprostive greške, kao što je pristanak da Brčko dobije status distrihta, ali je nesporna činjenica da nije bilo Dejtonskog sporazuma dana verovatno ne bi bilo Republike Srpske. To znači da je Slobodan Milošević u onom trenutku video bolje i dalje od nas. Isto i slično se dogodilo nakon potpisivanja Kumanovskog sporazuma 1999. godine. Državno rukovodstvo je bilo optuženo za izdaju, 10 godina smo mogli da slušamo i čitamo izjave internet patriota kako se nije smeo dozvoliti dolazak NATO pakta na teritoriju KiM, kao da NATO pakt ne bi došao i bez Kumanovskog sporazuma.

Danas vidimo da su taj Kumanovski sporazum i Rezolucija 1244 koja je proistekla iz Kumanovskog sporazuma najjači adut Republike Srbije u njenoj pravednoj borbi za očuvanje punog suvereniteta na celoj državnoj teritoriji. Od 2014. godine slušamo uglavnom iz istih izvora kako su Aleksandar Vučić i Ivica Dačić potpisivanjem Briselskog sporazuma izdali srpske nacionalne interese kako su izdali KiM i kako je to uvod u priznanje kosovske nezavisnosti.

Od tada je prošlo osam godina, kao što vidimo od priznanja nezavisnosti Kosova nema ništa. U međuvremenu zahvaljujući tajnoj diplomatiji, zahvaljujući diplomatiji koja zaslužuje svako priznanje, Aleksandar Vučić i državno rukovodstvo su uspeli da ubede 20 država da povuku priznanje lažne države Kosovo. Uostalom, da je Briselski sporazum toliko loš po Srbe i Srbiju, Albanci bi požurili da ga primene još pre osam godina. Ne bi čekali osam godina. Ako ne bi Albanci, na to bi prisilili ovi njihovi mentori sa zapada, koji stvaraju tu lažnu kosovsku državu. Sećam se da je nakon potpisivanja Briselskog sporazuma, jedan ili dva dana, vodeći prištinski intelektualac Fetuns Roj je u jednom autorskom tekstu napisao da je Briselski sporazum pobeda beogradske diplomatije i da Srbi kroz zajednicu srpskih opština dobijaju novu Republiku Srpsku.

U jednom istraživanju koje je rađeno u to vreme među građanima Prištine, njih 76% se izjasnilo za stav da je Briselski sporazum loš po kako oni kažu, kosovski narod i da ugrožava izgradnju nezavisne kosovske države.

Da skratim, jedan od najvažnijih prioritetnih zadataka ove Vlade jeste insistiranje, borba da se realizuje, da se primeni Briselski sporazum, da se formira zajednica srpskih opština. Rezultat te borbe ponajviše zavisi od našeg jedinstva.

Ako mi u ovom parlamentu, i vlast i opozicija, izrazimo nacionalno jedinstvo, ako to jedinstvo bude stvoreno u celoj državi po pitanju Kosova i Metohije, onda imamo šansu da se izborimo da Briselski sporazum bude primenjen ne samo u onim delovima koji odgovaraju Albancima, kao što je to sada slučaj, nego i u onim delovima koji odgovaraju Srbima, pri čemu konkretno mislim na formiranje zajednice srpskih opština. Ako se formira zajednica srpskih opština, to znači bolji život Srba na Kosovu i Metohiji, to znači veće i jače prisustvo države Srbije na tom delu svoje teritorije, to znači bezbedniji život za Srbe na Kosovu i Metohiji.

Na kraju, koristim priliku da gospodina ministra Gorana Vesića pozovem da uskoro poseti Veliku Planu i uveri se u stanje putne mreže, u stanje regionalnih puteva na teritoriji opštine Velika Plana. To stanje je veoma loše. Meni je žao što moram da istaknem sledeće činjenice – kad krenete iz Velike Plane prema Markovcu, nailazite na znak „10 kilometara rupe na putu“. Kad krenete iz Velike Plane prema Lozoviku, nailazite na isti znak. Kad nailazite iz pravca Savanovca i Krnjeva prema Smederevskoj Palanci, dočekuje vas znak „10 kilometara rupe na putu“. Kada krenete iz Velike Plane do Radovanja opet saobraćajni znak „10 kilometara rupe na putu“. Isti takav znak kad krenete iz Velike Plane prema Žabarima, prema Donjoj Livadici.

Na inicijativu predsednika Srbije Aleksandra Vučića, pre tri godine nije izvršena rekonstrukcija puta od Velike Plane do Smederevske Palanke, u šta je Vlada Srbije uložila pet miliona evra i hvala joj na tome. Mi praktično iz grada Velike Plane ne bi imali nijedan izlazni put na kojem ne stoji saobraćajni znak upozorenja „10 kilometara rupe na putu“.

Ubeđen sam kad dođe gospodin ministar Vesić u Veliku Planu da će on uložiti svoju energiju, svoj uticaj da Vlada Srbije u budžetu za sledeću godinu predvidi sredstva za rekonstrukciju ovih puteva. Hvala vam.

PREDSEDNIK: Reč ima Zoran Sandić.

Izvolite.

ZORAN SANDIĆ: Poštovani predsedavajući Skupštine, poštovani predstavnici Vlade Republike Srbije, poštovane kolege narodni poslanici, građani Srbije, naravno, uvek je teško kad se pravi i budžet i rebalans budžeta. Treba sve iznivelisati, treba zadovoljiti apetite svih ministarstava, a tu je jako bitan kriterijum, odnosno politika šta Vlada želi da napravi od Srbije.

Po nama iz koalicije NADA, Novog DSS-a i POKS-a, prioritet mora biti na prvom mestu poljoprivreda. Poljoprivreda mora biti nosilac razvoja privrede u Republici Srbiji. Zato bih sa ovog mesta hteo i da pohvalim povećanje subvencija sa 50,7 na 65,7, oko 15 milijardi za poljoprivredu. Naravno, to ne sme ostati samo prazno slovo na papiru, to mora da se realizuje. Do sada to nije bio slučaj.

Znamo da drugi i treći kvartal subvencija za premiju za mleko nije isplaćen. Još je tu mnogo problema. Naravno, mleka u prodavnicama nije bilo, sad ga ima po znatno višim cenama zato što je stočarstvo, odnosno u proteklom periodu od pet godina, a to može da se vidi, gospođo ministarka, i u zvaničnom Zavodu za statistiku republičkom. Za pet godina ugašeno je 5.000 gazdinstava sa mlečnim kravama. Dakle, 55.000 krava je manje, a to rezultira 700.000 litara dnevno manje mleka. Nisu krivi samo monopoli mlekara, nego i ova loša politika prema stočarstvu.

Naravno, tu je i ratarstvo. Dobro je što ste smogli snage da isplatite suncokret dodatni, sedam koma nešto dinara po kilogramu, ali nije dobro što proizvođačima kukuruza i soje koji su imali štetu zbog suše od 50% do 80%, njima se nije pomoglo. Predstavnici koalicije NADA i na Odboru za poljoprivredu su tražili da se suša proglasi elementarnom nepogodom i da lokalne samouprave izađu u susret tamo gde je najugroženije, a to je srednji Banat i južni Banat.

Naravno, mnogo je problema u poljoprivredi. Treba razmišljati dalje o regresiranoj nafti, odnosno da se ukine regresirana nafta, da se ukinu akcize za naftu za poljoprivrednike. Očigledno ove kartice preko NIS-a jako slabo funkcionišu. Naravno, tu su i sistemi za navodnjavanje. Jedva dva do tri površine se navodnjava u Srbiji, itd. Za sve ovo je bitna i jasna strategija, precizna strategija.

Gospođo ministarka, ja vas pozivam da okupite tim stručnih ljudi, stručnih institucija i da u narednom periodu napravite jasnu strategiju za razvoj poljoprivrede. Tu mislim i na stočarstvo, ratarstvo, voćarstvo, vinogradarstvo, i da takva jedna deklaracija, takva jedna strategija bude usvojena baš ovde u Narodnoj skupštini i da bude jedan duži period, na jedno 10 do 20 godina gde bi vaši naslednici, vama je mandat jako skraćen, na dve godine, teško da možete nešto konkretno da uradite, ali da ta strategija važi za narednih 10 do 20 godina.

Ono što bih još hteo da se osvrnem, to su infrastrukturni projekti. Dobro je što se grade auto-putevi, dobro je što se pravi do crnogorske granice i do Boljara, dobro je što se gradi do Republike Srpske, Kotromana, dobro je što se pravi u istočnoj Srbiji brza saobraćajnica do Golupca, dobro je i da se pravi Fruškogorski koridor, da se povežemo preko Šapca, Loznice do Zvornika, dobro je da se pravi i sve ostalo. Tu je jedini problem po nama iz koalicije NADA što ti infrastrukturni projekti uglavnom ne idu preko tendera, nego preko međudržavnih sporazuma i tu može da bude upitna cena, a bogami čini mi se i kvalitet.

Moram da kažem, pravi se obilaznica oko Kragujevca, obilaznica oko Beograda, metro u Beogradu, obilaznica oko Novog Sada. Sad čujemo i oko Bašaida. To pozdravljam. Treba Srbija da se razvija, a gde je tu regionalni razvoj? Gospodo, Banat, srednji Banat je ugrožen. Auto-put Beograd-Zrenjanin-Novi Sad koji treba da poveže srednji i južni Banat sa Bačkom, sa našim glavnim gradom već tri godine kasni. Imamo izjave i ministara i predsednika države da je trebalo da počne 2020. godine, 2021. godine, marta 2022. godine i još nije počelo. Ovde vidimo stavku 710 miliona evra da je odvojeno za taj auto-put, ali prosto radovi kasne već dve, tri godine.

Na kraju, obilaznice se prave… Auto-put Beograd-Zrenjanin-Novi Sad. Obilaznica oko Zrenjanina. Gospodo narodni poslanici, 20 godina Zrenjanin čeka na obilaznicu. Ostalo je još četiri kilometra da se poveže Temišvar sa Beogradom.

PREDSEDNIK: Gospodine Sandiću, samo završite misao, pošto je iskorišćeno vreme poslaničke grupe.

ZORAN SANDIĆ: Molim vas da vodimo računa o tom regionalnom razvoju. I samo još jedna stavka, 30 sekundi, ako mi dozvolite, subvencije za privredu. Mora više da ide domaćoj privredi, a ne stranoj. Ne možemo dati subvencije od 80 miliona evra kompaniji „Linglong“ koji će potencijalno da zagadi Zrenjanin, jer je to proizvodnja guma. Moramo tu da nivelišemo, da razvijemo našu privredu, domaću privredu. U redu je da se da subvencija i nekim kompanijama stranim, ali ta industrija ne sme biti prljava.

PREDSEDNIK: Reč ima Aleksandar Mirković.

ALEKSANDAR MIRKOVIĆ: Poštovani predsedniče, poštovani ministri, poštovane koleginice narodne poslanice i kolege narodni poslanici, naravno da ćemo podržati ovaj predlog rebalansa budžeta i naravno da smo na sve ono što smo danas mogli da čujemo i od ministara, ali i od kolega iz naše poslaničke grupe smo ponosni.

Rezultati najbolje govore o tome kako stvari izgledaju kada se odgovorno vodi politika, kada mislite o svakom dinaru koji se nalazi u budžetu i kada su vam interesi građana na prvom mestu. Povećanje penzija, povećanje minimalne zarade su samo delovi naše odgovorne politike i oni samo pokazuju u kom smeru će se naša vlast, odnosno vlast SNS u budućem periodu ophoditi prema građanima Srbije.

Jako sam ponosan što sam u prilici da ovaj rebalans podržim jer zaista neke odluke koje se danas donose su istorijske. To najbolje vidite u skoku i plata i penzija, ali i onog minimalca o kome smo mnogo govorili. Da, slažem se sa kolegama da je neophodno graditi i mostove i puteve, ali neophodno je i da se saglasimo oko jedne stvari, da do dolaska SNS na vlast to nije bila situacija i takvu praksu nismo imali u našoj zemlji.

Žao mi je što opozicija nije svoje vreme iskoristila da konstruktivnim predlozima, pa i kritikama objasni šta bi to oni bolje uradili, ali i kako to da učine kada su oni svoju priliku dok su bili na vlasti propustili i koristili je samo, jedino i isključivo za lično bogaćenje. Ja sam uveren da će i u nekom narednom periodu ministri pred narodne poslanike izlaziti sa konkretnim predlozima, sa zakonima koji će učiniti bolji život građanima Srbije, ali se isto tako nadam da će neka buduća diskusija u ovom parlamentu makar od strane opozicije zaličiti na neke ozbiljne ljude.

Za sam kraj želim ministrima da poželim mnogo sreće u narednom periodu i da sa ovako dobrim predlozima zakona dolaze i u narednom periodu, jer ćete u nama uvek imati partnere, jer interes građana Srbije je uvek na prvom mestu. Hvala vam. Živela Srbija.

PREDSEDNIK: Reč ima, Jelena Milošević.

JELENA MILOŠEVIĆ: Uvaženi predsedavajući, ministri, koleginice i kolege narodni poslanici, dragi građani, hvalite se juče ceo dan da sve većim javnim prihodima, a ne kažete da je dobar deo javnih prihoda uvećan zbog inflacije, to ne znači da prosečna srpska porodica kupuje više mesa, to znači da za istu količinu mesa daje duplo više novca. Ne jedemo i ne kupujemo mi više hrane, nego inflacija jede plate i penzije. Hvalite se da će uskoro prosečna plata biti 1000 evra. Prosečan građanin Srbije nema prosečnu platu. Prosečan Nišlija nema prosečnu platu. Prosečan Nišlija radi u „Juri“ za 350 evra, živi na rate i ne štedi struju sada zbog krize. Prosečan Nišlija inače, štedi struju kako bi mogao da je plati.

Tih ljudi u rebalansu nema, i sigurna sam da vi ove podatke ne znate, jer da znate ne biste rebalansom dodali milione kabinetu premijerke, milijarde kabinetu generalnog sekretara Vlade, nego biste taj novac preusmerili na ljude, na nerazvijene opštine, na delove Srbije koji ostaju bez stanovnika.

Rebalans budžeta je netransparentan i to ne kažem ja, to kaže Fiskalni savet. Ono što ja mogu da kažem, i što je meni lično veći problem od netransparentnosti, je što u rebalansu nema ljudi i njihovih problema. Ovaj rebalans nije pravljen za ljude, za prosečne građane. Apsolutno podržavam svaku vrstu pomoći mladima, ali sa 5000 hiljada dinara nećete rešiti probleme mladih.

Gospodo jeste li pogledali preliminarne rezultate popisa? Gde su mere za zaustavljanje, ili barem, ublažavanje iseljavanja ljudi? Gde je strategija za razvoj opština koje su po popisu izgubile najviše stanovnika i koje će za 10 godina postati mesne zajednice, a neke će i nestati.

Sada da čujete izveštaj sa juga Srbije. Znate li da od pet opština sa najvećom stopom mortaliteta četiri su na jugu Srbije, Ražanj, Babušnica, Gadžin Han i Crna Trava. Znate li da su u Crnoj Travi prošle godine rođene samo četiri bebe, a da je u Gadžinom Hanu deset puta više umrlih nego rođenih. Znate li da je u istočnoj Srbiji 30% manje đaka nego pre 10 godina, i to su zvanični podaci, trećina manje.

Znate li da je skuplji džak veštačkog đubriva za jesenju setvu od jednog ara plodne zemlje u Blacu? Znate li da smo u samo četiri grada na jugu Srbije izgubili 40.000 stanovnika, Leskovac, Pirot, Vranje i Prokuplje, imaju zajedno 40. 000 stanovnika manje. Izgubili smo celo jedno Prokuplje za 10 godina. Leskovac ima najnižu prosečnu platu od svih gradova u Srbiji, rezultat 18.000 ljudi manje nego pre 10 godina. U Prokuplju ljudi ostaju bez posla, 105 radnika je na ulici usled nezakonite i prisilne likvidacije javno-komunalnog preduzeća „Hameum“. Rezultat, svi koji mogu otići će iz Prokuplj. Gadžin Han nema nijednu fabriku. Nema mesta za decu u vrtiću. Rezultat, svi koji mogu otišli su iz Hana.

Znate šta je najgore? Svi ti ljudi ne emigriraju ka Nišu, jer Niš takođe, gubi broj stanovnika, što će zvanični rezultati popisa i potvrditi, ti ljudi ili idu ka Beogradu ili van naše zemlje. Nisu dovoljne kineske fabrike da bismo zadržali, a kamo li, privukli mlade ljude. Kineske fabrike i tzv. jednokratne pomoći nisu budućnost mladih ljudi, i ne smeju da budu.

Uskoro će i budžet za 2023. godinu, i sada kada sve ovo znate, želim da verujem da ćete ga tako i krojiti, jer ako nešto urgentno ne uradimo, uskoro nas neće biti, a onda nam ne trebaju ni stadioni, ni jarboli, ni putevi ni pruge, pa ni bolnice, jer neće imati za koga. Ljudi su srž ove države, tako se gospodo i ponašajte. Hvala puno.

PREDSEDNIK: Povreda Poslovnika, Darko Laketić.

DARKO LAKETIĆ: Reklamiram, poštovani predsedniče, povredu Poslovnika, tačnije člana 107.

Želim da kažem da je ovakvim izlaganjem narodnog poslanika iz opozicije povređeno dostojanstvo ovog parlamenta. Podrazumevam da kada se govori u ovo domu treba da se govori sa činjenicama, a ne sa polu informacijama, ili neistinama. Ako govorimo, dolazim pre svega da kažem kao narodni poslanik iz Prokuplja, i nema govora o tome da su probleme izazvali SNS i vlast SNS u Prokuplju. Te probleme je ostavila vlast bivša, vlast DS, sa preko 300 radnika u komunalnom preduzeću od čega preko 250 u administraciji. Odgovorno tvrdim da nijednog radnika nije primila vlast SNS.

S druge strane, svi radnici iz administracije koji su ovim programom reorganizacije preduzeća, dakle, kako kaže poslanica, ostali bez posla svi su dobili ponudu da rade u kompaniji „Leoni“ ili da rade na drugim poslovima. Nažalost, niko od njih nije pristao na to. Zato smatram da, ovakve vrste insinuacija ne treba u parlamentu tolerisati.

PREDSEDNIK: Hvala vam. Ja te podatke nemam, u tom smislu nije bilo načina da ja reagujem na bilo čije izlaganje. Nadam se da to uvažavate. Ali, smatram da nisam prekršio ništa vezano za član 107.

Da li tražite da se Skupština izjasni? (Ne.)

Hvala.

Kad nema vremena poslaničkih grupa, onda to vreme ne može da se nadoknađuje dalje, to važi i za vas i za drugu grupu jednako.

Ima vremena za prijave za reč, poslanička grupa Ujedinjeni ima vreme još, i prijavljen je Borko Stefanović, samo tačno da vam kažem, tri minuta četrdeset sekundi. Izvolite.

BORKO STEFANOVIĆ: Poštovan gospodo ministri, uvažene kolege, dakle, čuli smo manje više vrlo jasan, precizan stav nas, Slobode stranke pravde iz poslaničke grupe Ujedinjeni i cele opozicije o ovom rebalansu. Samo bih hteo da kažem par stvari koje možda nismo dovoljno podvukli u kritici ovog rebalansa budžeta.

Prva činjenica koju uočavamo i mi i građani Srbije i Fiskalni savet jeste da nam se elektro energetski sistem gotovo u potpunosti raspao i da se sada daje dve milijarde evra i za njih i za Srbijagas da se ovaj sistem nekako spasava. To je činjenica broj jedan.

Činjenica broj dva, intervencijska sredstva u ovom rebalansu su od 286 milijardi dinara ili 2,4 milijarde evra ili 14% budžeta sad povećana da bi se krpila rupa u budžetu koja je napravljena i to najviše preko ova dva javna preduzeća. Mi smo vam govorili i upozoravali smo vas da je jedan od razloga zašto se ovo dešava neki od vaših loših kadrova koje ste postavili na, naročito u Elektro privredi Srbije, ali isto tako smo pokušali da vam kažemo, da ste smanjili ulaganja i u obrazovanje, i u socijalnu zaštitu, i u evropske integracije, i u mnoge druge stvari od kojih građani Srbije zaista očekuju neki napredak i u kulturu koja vam je tradicionalno mesto gde oduzimate. Vi ste povećali javni dug za samo godinu dana gotovo četiri milijarde evra. Možemo mi pričati da su razlozi kriza, da su razlozi da se svuda dešava. Ono što vam je smetalo u prethodnim vladama, sada vam ne smeta kod vaše vlade. Vrlo zanimljivo.

Da ne govorim o tome da je ovo sublimacija ovaj rebalans budžeta najglomaznije, pod znacima navoda, najstručnije Vlade posle deset godina vaše vlasti. Pazite, niste jutros došli na vlast, gospodo.

Ali, ono što ste uspeli za tih deset godina jeste da ovde moramo nepotrebno da slušamo o prethodnim vlastima, a znamo svi da ste prethodne vlasti vi u svakom smislu i kada znamo da je tolika rupa i toliko zaduženje, kada znamo da smo rekorderi u regionu u inflaciji, u cenama, u svemu što nam se nepovoljno dešava u našoj državi, ekonomiji, kada znamo da imamo milion ljudi na ivici potpunog siromaštva, danas smo saznali da smo 22. država u Evropi sa najnižim rastom, a prva po korupciji, gospodo, i onda treba da pričamo o tome kako su povećani prihodi. Da, ali zbog inflacije.

Ono sa čime želim da završim, ako može ministar Mali ili neko da mi odgovori kako je moguće da od sedam sekretara SKOJ-a, sedam potpredsednika, ljudi, povećate na pet potpredsednika za njihove kabinete, plus kabinet Ane Brnabić na 30 miliona, plus Novaku Nediću, Generalni sekretarijat Vlade, 5,4 milijardi, skoro 6 milijardi dinara koje treba da potroše za 45 dana…

(Predsednik: To je bilo vreme poslaničke grupe.)

BORKO STEFANOVIĆ: Molim vas, završavam, alhemičarski, stručno, kako znate, objasnite mi kako će potrošiti za 45 dana, na šta će potrošiti i šta će ovim ljudima toliki novac i da li ste svesni uopšte šta radite?

Hvala.

PREDSEDNIK: Hvala.

Što se tiče sedam potpredsednika, ako je to bilo vezano za potpredsednike Skupštine, znate kako je došlo do toga. Ovi što su bili na istoj listi, više neće da glasaju jedni za druge i tako dalje. Znate već sve napamet.

Ovim smo listu prijavljenih za reč iscrpeli.

Pošto na listama poslaničkih grupa više nema prijavljenih za reč, pre zaključivanja zajedničkog načelnog jedinstvenog pretresa, pitam da li žele reč predsednici, odnosno predstavnici poslaničkih grupa koji nisu iskoristili svoje pravo?

Imamo nekoliko prijava.

Biljana Đorđević, izvolite.

BILjANA ĐORĐEVIĆ: Zahvaljujem.

Poštovani predsedniče, poštovane koleginice i kolege, građanke i građani, poštovani gosti, slušajući ova dva dana kako ministar finansija brani rebalans budžeta, neki naivni čovek bi možda pomislio da se zaista radi sve da se građani zaštite, te da je ovaj budžet narodni budžet, ali hajde da vidimo ko se okoristio o ovu krizu.

U martu, kada je sirova nafta na berzi koštala 114,32 dolara po barelu, Evro dizel na pumpama je bio 187,2 dinara po litru, a sada, kada je cena nafte 91,72 dolara po barelu, isti taj Evro dizel košta čak 220 dinara i najskuplji je u regionu. Meni ovo baš ne deluje kao zaštita građana. Naprotiv, meni se čini da su građani ovde, bez da ih je iko pitao, kreditirali NIS i time delimično i državu Srbiju.

Naftna industrija Srbije zabeležila je veliki rast profita. Naime, u prvih devet meseci NIS je ostvario neto dobitak, posle oporezivanja, u iznosu od 69,4 milijardi dinara, naspram 13,3 milijardi dinara u istom periodu prošle godine.

Nakon što ste smanjili akcize na gorivo, gde se država, kako ministar kaže, odrekla 15 milijardi dinara, što je navodno uticalo na kontrolisanu cenu goriva, koja vidimo da je najskuplja u regionu, mi smo saznali letos da smo promenili strukturu uvoza nafte. Do pre nekoliko meseci gotovo dve trećine smo dobijali iz Iraka, oko 45%, zatim 10% iz Kazahstana, 1% iz Norveške, a 16% iz Rusije. Međutim, tokom leta smo značajno povećali uvoz sirove nafte iz Rusije, sa 16% na čak 40%, zato što je ona bila značajno jeftinija na tržištu.

Međutim, u to isto vreme konstantno raste cena dizela i benzina i ona je opet, ponavljam, najveća u regionu. Nismo nikada dobili ni jedno objašnjenje zašto je to tako, iako su brojni ekonomisti primetili ovu nelogičnost, pa sada vas ja pitam ako smo uvozili jeftiniju naftu, zašto građani nisu plaćali jeftiniji benzin i dizel? Da li su oni kreditirali NIS i državu Srbiju koja ima skoro 30% akcija u NIS-u?

Mi smo čuli, odnosno mogli smo da čitamo u „Fajnenšal tajmsu“ da je predsednik saopštio da se razmatra kupovina većinskog udela u NIS-u, što je uredu, međutim to i dalje nije opravdanje da građani bez pitanja kreditiraju NIS.

Ako su građani kreditirali NIS, to treba da im se vrati sa kamatom. Međutim, čak i ako nisu, rešenje koje mi predlažemo jeste porez na ekstra profit, tzv. vinfal profi taks, što je porez na neočekivani profit, dakle kompanijama koji su prihodovale iznad proseka ranijih godina zbog recimo to tako neočekivanih okolnosti ili onih koji su se okoristili o energetsku krizu.

Dakle, u to vreme građani su ili defakto opljačkani ili svakako osiromašeni, zbog energetske krize i rastuće inflacije i bilo bi fer da se novac od tog ekstra profita zapravo usmeri ka njima.

U EU trenutno ovakvu politiku poreza na ekstra profit sprovode Grčka, Italija, Rumunija, Španija, Mađarska, Velika Britanija, dok se Nemačka, Francuska, Finska i Irska i zemlje Beneluksa najavile da će sprovoditi ovakvu politiku.

Ovaj porez je zvanična preporuka i Evropske komisije ka zemljama članicama EU. Mi predlažemo da ovaj ekstra profit treba uložiti u borbu protiv siromaštva ili investiranje u obnovljive izvore energije. To bi bilo jedino pošteno i to bi bio narodni budžet.

Vi sa ovim rebalansom uopšte ne borite protiv siromaštva. Ministar Mali je više puta rekao da je predviđeno 15 milijardi dinara više za socijalu. Citiram, više puta je rekao baš za socijalu, ali zapravo nakon toga citirao konkretne mere pronatalitetne politike i to su inače one mere gde ste vi već, zapravo, isplaćivali nadoknadu od 300 hiljada dinara za prvo dete, drugo, treće itd. Dakle, to su mere koje niste predvideli u prošlogodišnjem budžetu. Dakle, toliko o tome da vi planirate da ne donosite ad hok mere pred izbore, ali dakle to nije podrška socijali, to nisu socijalna davanja koja bi ciljano trebalo da pomognu one koji su najugroženiji. Pitanje je i da li su ove pronalitetne politike efektivne.

Dakle, vi nikad niste razmotrili da li zapravo postoje neki drugi problemi kao što je činjenica da veliki broj žena u ovoj zemlji ne želi da ima drugo dete zbog akušerskog nasilja koje doživljava u porodilištima, zbog toga što nema dostupnih i priuštivih vrtića za sve i zbog toga što nema dobrih politika usklađivanja roditeljstva i rada.

Međutim, i mimo svih ovih politika deca se u ovoj zemlji rađaju i žive u siromaštvu. Stopa rizika od siromaštva za decu i mlade do 18 godina osetno je viša nego za opštu populaciju.

Šta ste vi za njih predložili u rebalansu? Ništa. Smatramo da je mera povećanja iznosa dečijeg dodatka i obuhvata dece mera koja je hitna. Hitna je bila i za ovaj rebalans, a nadamo se da ćete je uključiti u Zakon o budžetu za 2023. godinu.

Mladima dajete 5.000 dinara. Kažete da time mladima kažemo hvala, da im dajemo sigurnost i dozu optimizma. Moram da priznam, u nepismenom obrazloženju ovog Zakona o privremenom registru građana za novčanu pomoć, koji ću citirati upravo zbog tog teksta, kaže se da se radi o kategoriji lica od posebnog značaja za Republiku Srbiju koja su u fazi školovanja, odnosno koja su upravo završila školovanje. Navedeno dovodi do činjenice da im je u novonastalim okolnostima neophodno više vremena da savladaju tražene kompetencije i steknu iskustvo koje bi ih kvalifikovalo na tržištu rada i omogućilo im da ostvare zaposlenje, odnosno zarade koje su preduslov višeg životnog standarda.

Ja stvarno ne znam koji je to kurs za sticanje kompetencija za 5.000 dinara, niti tretman za povraćaj optimizma? Što ne date mladima neko rešenje kako da se osamostale, kako da mogu da iznajme priuštiv stan u kome mogu da žive? To je predlog koji ćemo mi uskoro izneti kao Zeleno-levi klub, Ne davimo Beograd - kako da se krene ka prvim koracima ka priuštivom i pravednom stanovanju. To bi bila podrška mladima, a ne 5.000 dinara, kojima pokušavate da ih potkupite.

Najzad, moram nešto da kažem o zaista uvredljivom odgovoru na kritiku da su ciljane mere nasuprot "helikopter manija" nešto što je diskriminacija. Dakle, pročitajte Ustav Republike Srbije, pročitajte Zakon o zabrani diskriminacije. Vi ste za njega glasali. Vaša Vlada, odnosno prethodna Vlada ga je predložila. Dakle, malo je sramotno da ne znate šta znači diskriminacija i da mešate diskriminaciju sa izborom javne politike.

Dakle, način na koji vi, u stvari, koristite, zloupotrebljavate reč diskriminacija, da pobegnete od ekonomskih kritika i socijalnih kritika vaših politika je uvredljiva. Odgovorite na te kritike ekonomskim argumentima ili socijalnim argumentima.

Dakle, ekonomska kritika kaže, izneo vam je, recimo, i Fiskalni savet, da obrazloženje koje ste davali kao Vlada, sami ste davali za svoje neselektivne mere podrške građanima prethodnih godina, jeste da fiskalni podsticaj povećanja domaće tražnje, dakle, tada niste koristili argument diskriminacije. Pokazalo se da ovo zapravo ima neznatan uticaj na ubrzanje BDP-a, da se vraća u budžet svega 10%, a pritom se zadužujemo za finansiranje ovakvih mera.

Socijalna kritika kaže da same mere nisu bile dovoljne da omoguće onima koji su najugroženiji da pokriju osnovne troškove. Istovremeno, do tih mera nisu mogli da dođu oni koji nemaju lične karte ili nemaju pristup računaru, ali su stigli oni koji možda već imaju previše.

Ministre finansije, želim da vam poručim, iako vi niste odgovorili ekonomskim argumentima, ja ne sporim vaše znanje ekonomije, sporim vaš integritet i moralnim i političkim, i sporim vaše poznavanje pravnih i političkih pojmova. Dakle, to je uvredljivo kako ste vi uveli argument diskriminacije, banalno i smešno posebno jer onda to važi za zakon koji ste predložili. Dakle, zašto onda diskriminišete četrnaestogodišnjake, jel oni… (Isključen mikrofon.)

PREDSEDNIK: Hvala.

Sledeći je Đorđe Miketić.

ĐORĐE MIKETIĆ: Dobar dan.

Ja se javljam po tački dnevnog reda. Mislim da je pet posle ove objedinjene, a vezano je za kredit rušenja, odnosno zamene mosta. Ako možete samo, jel se čujem ja, pošto ne čujem ovde sam sebe od galame. Ok.

Čućete argumente zašto most ne sme i neće biti srušen, ali čućete i konkretne predloge šta treba uraditi za saobraćaj u Beogradu, pošto očito vi to ne umete, jer Beograd danas tone u kolaps. Podelio sam argumente u nekoliko kategorija.

Argumenti iz istorije i kulture sećanja. Čuli ste priču o Miladinu Zariću, sveštenik, učitelj, nosilac albanske spomenice, građanin heroj, koji videvši da Nemci, prilikom povlačenja mosta, postavljaju dinamit sam samcijat otišao na most, sakrio se pored mrtvog nemačkog vojnika, čekao tu nekoliko sati i potom ašovom presekao zapaljeni fitilj.

Gospodine Vesiću, ovo je istorija i ovo je enciklopedija, a ne neka sićvepedija. Nikakvi Rusi sa čamcima, sam čovek, heroj Zarić. Ovaj most je bio jedina veza sa Sremom, a rušenje tog mosta…

Hvala vam, predsedavajući, što se trudite da unesete mir u ovaj dom parlamentarizma.

Ovaj most je bio jedina veza sa Sremom i rušenjem tog mosta Nemci bi dobili značajno vreme za povlačenje. Takođe, ovaj Zarićev most je jedini veliki most u Evropi koji Nemci nisu uspeli srušiti. Ako ga nisu srušili nacistički okupatori, sigurno nećete ni vi.

Ono što ne znate jeste da most moramo posmatrati kao istorijsku celinu sa Starim sajmištem. Naši građani logoraši na Sajmištu su gradili ovaj most, njihove ruke pod pretnjom nemačke puške, svi oni logoraši Srbi, Romi, Jevreji, antifašisti koji su se drznuli da se usprotive nacističkom okupatoru.

Kada ste već najavili memorijalni centar sajmište, ovaj most je živ spomenik tog nacističkog logora i tih logoraša. Zato ćemo mi iz Zelene stranke zajedno predložiti da se ovaj most zaštiti kao kulturno-istorijsko dobro, da se rekonstruiše i da stoji on nama, da nas podseća sve na našu tragičnu, ali i hrabru prošlosti i da nam svetli taj most povezujući stari i Novi Beograd, staru i novu epohu, jer nažalost vidimo u svakoj će nam epohi trebati svetli uzori koji ustaju protiv okupatora, ma kako se vi zvali.

Ovu inicijativu za zaštitu mosta pokrećemo sa međunarodnim institucijama za zaštitu kulturno-istorijske baštine i kulturu sećanja, a setiće se ovde prisutni, dr Mali i Vesić, kako su prošli sa međunarodnim institucijama kada su pokušali na silu da podignu gondolu na Kalemegdanu. Ovaj most mora biti zaštićen i nositi ime heroja Zarića.

Pod dva, pravni argumenti. Gde vam je plan? Gde vam je projekat mosta? Gde je nezavisna javna rasprava, ne one vaše simulacije u podrumu zakazani za vreme slava i praznika, već prava istinska javna rasprava, dijalog sa strukom i sa građanima? Zaboravili ste koje sve procedure i zakone morate ispoštovati. Zaboravili ste kome polažete račune. Znam da vam se strašno žuri, jer izračunali ste i sami – Beograd ste izgubili, pa sada ubrzano započinjete sumanite projekte da izvučete što više novca za što kraće vreme. Otuda, građani, ovo pravno nasilje, otuda žurba, jer beže od dijaloga.

Danas, predsedniče Skupštine, vrhunskom stručnjaku i saobraćajcu Dragomiru Lukiću ste zabranili da govori u Domu Narodne skupštine, u ovom našem veličanstvenom domu dijaloga, jer se plašite struke, jer zazirete od znanja i od jakih argumenata.

Pod tri, saobraćajni argumenti. Rušenje mosta će dovesti do totalnog kolapsa beogradskog saobraćaja, 14% današnjeg dnevnog saobraćaja pređe preko ovog mosta. Most bi se gradio, kažete, vi dve godine, a znamo da ste kocke na trgu prevrtali tri godine, da ste jednu ulicu Cara Dušana gradili četiri godine, a cevi ispod i dalje pucaju, iako ste tim kreditom uzeli novac za zamenu tih cevi.

Ovaj most bi u najboljem slučaju gradili, da budemo optimistični prema vama, pet godina. Šta Beograđani da rade tokom tih pet godina? Da li ste svesni kakav će saobraćajni kolaps biti za to vreme? Pogledajte Beograd danas u špicu. Po sat i po vremena građani idu na posao i sat i po da se vrate sa tog istog posla.

Ekonomski argumenti, odnosno antikorupcijski argumenti. Vi za ovaj kredit od 90 miliona evra ne gradite nov most, već planirate zamenu postojećeg, planirate zamenu onog koji već funkcioniše, rušite most koji je ispravan, a funkcionalan. Mostovi su nama neophodni i mi iz Zelene stranke-Zajedno nudimo konkretne predloge, i to zajedno sa strukom i sa građanima. Za ovaj novac, za ovih 90 miliona evra možete izgraditi nov most na drugom mestu ili most blizanac.

Kao što znate, tako je rešen Brankov most – duplirane trake, duplirani protok saobraćaja. Ostalo bi novca da se naprave još dve pasarele pešačko-biciklističkog tipa i da se rekonstruiše most, a sada ću vam pokazati. Ovako bi to izgledalo. Današnji most koji nije u saobraćaju trenutno zato što je srušena naša železnička stanica u centru grada od 150 godina istorije. Ovaj most više ne funkcioniše, a sa ovim bi mogli da napravite biciklističko-pešačku pasarelu.

Ovim, gospodo, ovim projektom bismo napravili zelene koridore Beograda. To je ovaj plan, ako može samo kamera da snimi. Hvala vam.

Ovaj linijski park, verujemo vašem projektu, to su te pasarele. Ovo je Novi Beograd po nasipu i znate koliko ima tračnica ovde? Time bi konačno, molim vas, hvala, Beograd postao zelen i održiv grad, onakav kakav želimo ovu prestonicu da vidimo, a ne Beograd sa zakrčenim automobilima i autobusima, pun zagađenja, kakav vi planirate.

Ovo je naš predlog za javni saobraćaj, pošto sam obećao ministru, pa da vam kažem i koji predlog. Gospodine Vesiću, BG voz da vratite do Pančeva. Predali smo vam pre dva dana 3.500 potpisa ljutih i opljačkanih Pančevaca i studenata Pančeva na vašu pisarnicu u Ministarstvu saobraćaja i infrastrukture i građevine. Tri stotine i nešto ljudi se skupilo na protestu koji dan posle. Zašto?

Ako ne znate, a podsetiću vas, Srbija je isto ovako uzela kredit od 90 miliona evra, napravila i rekonstruisala prugu, dva koloseka, sve stanice, završena je rekonstrukcija pruge do Pančeva pre šest godina. Taj BG voz se ne vraća do Pančeva…

(Marko Mladenović: Kaži ko je ukinuo Beovoz! Đilas ga je ukinuo!)

Zašto se ne vraća do Pančeva? Zato što vi, gospodo, štitite monopolistu iz „Pantransporta“.

(Marko Mladenović: Kaži glasno – Đilas ga je ukinuo!)

Jel treba ja nešto da siđem, nisam vas razumeo?

Znači, vi štitite vašeg monopolistu, čoveka koji dere kožu sa leđa Pančevcima i zbog toga šest godina Pančevo nema BG voz.

Dalje, gde vam je pruga do aerodroma? Beograd turistički centar, svake godine sve više putnika i robe, kažete, a nema voz da preveze nit putnike, nit kargo robu. To nije planu.

Širenje tramvajske mreže - Novi Beograd od Tošinog bunara ka Bežanijskoj kosi, Zemun može ići do Ivićeve ulice, Čukarica od Požeške preko Ceraka do Vidikovca, Zvezdara do Mokrog Luga, Palilula – Krnjača i da se spoji sa ovim BG vozom do Pančeva.

Tako, gospodo, vas dvojica ministara što sedite tu, koji ste nažalost upravljali ovim gradom, možda vi to ne znate, ali grad funkcioniše kao celina, kao sistem spojenih sudova i mora se hitno razviti ekološki javni prevoz, tako da više neće biti autobusa i automobila tolika na ulicama.

Ali ne, vi planirate da srušite ovaj istorijski most samo zato što smeta vašim ortacima i vašim tajkunima jer im pravi buku u „Beogradu na vodi“.

Zato ću ponoviti naš zahtev obustavom ovog sumanutog projekta rušenja mosta, hitne javne rasprave o saobraćaju u Beogradu, da struka, aktivisti i građani konačno daju svoj sud, a onda nakon ozbiljne javne, nezavisne rasprave, ponoviću, treba organizovati referendum da konačno ti građani odluče za koje su rešenje, jer građani hoće da planiraju grad, građani žele da učestvuju u njegovom razvoju, da se više nikad ne dozvoli ni „Beograd na vodi“, ni milion drugih sumanutih projekata, koje ste vi u vašim koruptivnim kabinetima sami sa sobom i vašim ortacima dogovorili. Hvala vam.

PREDSEDNIK: Sledeći po veličini je DS.

Reč ima Srđan Milivojević. Izvolite.

SRĐAN MILIVOJEVIĆ: Poštovani građani Srbije, Zorana Mihajlović, članica predsedništva SNS je pre desetak dana izjavila da je SNS postala džuboks za bogaćenje i bahaćenje funkcionera SNS. Ovo danas nije rasprava o budžetu, ovo je danas rasprava o tome kako ćete u taj džuboks da ubacite nekoliko milijardi evra, dok sa tog džuboksa svira pesma „dno dna“.

Rebalans znači preuređenje. Rebalans znači uravnoteženje. Vlastodršci u prethodnom sazivu su loše izračunali, loše su izbalansirali taj budžet, poneti željom da u taj džuboks stave što više narodnih para i da se iz džuboksa preliju u njihove džepove.

Za loše planiran budžet Siniša Mali je okrivio prethodnu vlast. Ja priznajem, kriva je prethodna vlast. U toj prethodnoj vlasti, predsednik Vlade je bila Ana Brnabić, a Siniša Mali je bio ministar finansija i to je najgora Vlada od dolaska južnih Slovena na Balkan. Bivša Vlada toj bivšoj vlasti je, gle čuda, bila ponovo Ana Brnabić, ali i od gorih ima gori, pa je njoj bivša vlast bio Aleksadar Vučić koji je bivša vlast bio sam sebi.

Ako pogledate malo oko sebe, gospodine Mali, videćete da ste bili bivša vlast vi toj bivšoj vlasti, bio je i gospodin Jovanov, iako se čudi da nije, tako da kad kažete za sve je kriva bivša vlast, ja vas sada pozivam da nam kažete - da li vi mislite na Obrenoviće ili Karađorđeviće? Vi samo tada niste bili na vlasti i to zato što su kod Obrenovića takvi bili u zatvoru, a kod Karađorđevića su poginuli u austrougarskoj uniformi, poput Jove Vučića i Šipuljića, koji je poginuo 1916. godine u Orlovcu kod Kuršumlije.

Sad dolazimo do ključne stvari. Ovi napredni spasioci koji hodaju po vodi, od kojih je sve počelo, koji su izmislili točak i ovladali vatrom, oni misle da smo mi zaboravili, da su oni te mesije koji su poslati da spasavaju Srbiju. Kažu, mi smo krivi što je u Srbiji ostalo bez posla 200 hiljada ljudi. Vama, mladoj koleginici, želim da kažem 3,5 miliona ljudi je ostalo bez posla kod ovih ovde ljudi devedesetih. Dva i po miliona ljudi je, nažalost, ostalo bez zavičaja, a 200 hiljada ljudi bez glave i hoćete ponovo.

Da li pamtite, građani Srbije, bonove za benzin? Ovi su to izmislili, ovi naučnici, ovi nobelovci koji treba da dobiju Nobelovu nagradu za ekonomiju. Znate da su imali kupone za ulje, šećer, za so? Hej, soli nije bilo, so ste pokrali iz kuće. So!

Ovo su bile pare koje ste štampali. Ovde ima apoena većih nego što je budžet. Ova jedna novčanica vredi više nego budžet, a to ste vi radili. Vi ste satrli ekonomiju ove zemlje i sad se čudite u kakvom smo stanju. Pa gori ste od okupatora bili. Okupatori kad uzmu neku zemlju, oni se trude da im što duže traje.

Šta da vam kažem dalje? Sad hvatate zalet, sad je inflacija tek došla na 13%. Inflacija je 13%, a kako ste nagurali inflaciju na 13%? Kažete, hvalite se prilivom u budžetu, pa zahvaljujući inflaciji. Uveli ste nas u zlatno doba do guše, a kada vidimo da su vam izdaci za finansijsku imovinu, da ste ih promašili hiljadu posto, da su sa 153 milijarde ili 1,3 milijarde evra, shvatamo da sada na naplatu dolazi uništavanje EPS-a partijskim kadrovima iz pečenjare. Dolazi trpanje blata u kotlove, dolazi besomučna pljačka i krađa u režiji SNS. Kupovina opreme za prisluškivanje predsednika SNS, to ste radili vi, ne mi. Koliko plaćamo penale za ne podignut kredit za izgradnju toplovoda od Obrenovca do Novog Beograda? Sto šezdeset i četiri miliona evra je kredit koji ste podigli od Kineske banke, koji niste uzeli, iskoristili i plaćamo penale dva miliona evra. To su četiri vrtića iz Pećinaca, u Pećincima iz kojih isterujete decu. Sram vas bilo, zbog toga i treba da gledate u pod kad kažem Pećinci.

Penzionerima ste oteli 850 miliona evra kroz protivzakonito smanjenje penzija, a to ste u jednoj noći u termoelektrani Obrenovac spržili i spalili. Kupili ste kablovske operatere koji vrede 10 miliona za 200 miliona, pa jel tako svojim parama u budžetu upravljate?

Hvalite se novoizgrađenim bolnicama i univerzitetskim kliničkim centrima. Znate li da vam je državni revizor utvrdio da nema opreme u iznosu od 100 miliona evra u Kliničkom centru. Pa, koliko vam je dosta?! Koliko je vama dosta?! Posle skakavaca nešto ostane, posle vas ništa neće ostati.

Znate li, građani Srbije, šta je sto miliona evra? To je 40 hiljada steonih junica da uhvatite za ular od kuće do kuće – dobar dan, mi smo iz SNS, ne znamo šta ćemo sa parama, evo vam krava, vratite tele i mleko; a ne da date krave ovome što čuva robne rezerve, nego nekom poštenom da date krave.

Vi, poljoprivrednici? Jedini koji je u Srbiji dobio poljoprivredne subvencije dok vi čekate subvencije je biznis inkubator SNS, farma Jovanjica, ona je državnim subvencijama izgrađena, narko projekat na tlu Evrope najveći. Za njega je data državna subvencija. Za generalnog sekretara Vlade Srbije, Novaka Nedića, ste budžetom predvideli preko šest milijardi. Znate li ko je Novak Nedić? To je onaj ko je po rečima nezavisnog sindikata policije išao da trenira pucanje sa Veljkom Belivukom u kasarni u Pančevu koristeći državno oružje i državnu municiju, sa onim istaknutim članom SNS, Veljkom Belivukom, kome je nađen snajper za koji kažete da je hteo da ubije predsednika SNS. Dakle, vi upucavate snajpere, prisluškujete predsednika, trenirate pucanje. Pa niste ga u biblioteku vodili, sad mu još i pare dajete i sad ste ovde došli da nam pričate nešto.

Taj Veljko Belivuk je za vas srušio Savamalu, evo ih ovde ljudi koji su ga angažovali. Umesto da sedite na optuženičkoj klupi Specijalnog suda juče sa njim, vi ste došli da branite budžet. Kako vas nije sramota? Znate li vi da računate uopšte?

(Jasmin Hodžić: Ne viči, uplaši Rakićku.)

Ako znaš da računaš, računaj da ćeš prvi biti u Zabeli, ti prvi.

O kakvom vi povećanju prosečne plate pričate? Znate li koliko danas koštaju perece u prodavnici i jogurt? Evo, vas pitam, koliko je pereca? Četrdeset dinara, bravo, ali ne jedeš perece, nego bifteke. Koliko je 45 dinara jogurta? Četrdeset pet dinara košta jogurt. Kada bi poštena porodica u Srbiji htela svakog dana da za doručak, ručak i večeru jede samo perecu i jogurt, trebalo bi im 30.600 dinara. Skočila je plata, kažete? Jeste, ali u bunar i ambis.

Satrli ste Srbiju za 11 godina da ni na Titanik ne liči. Titanik je bar kada je tonuo imao vodu, imao je struju i imao je ugalj u kotlovima i zašto vam Aleksandar Vučić uopšte ograničava mandat?

Evo, ja ću da vam olakšam posao, ja ću da vam ograničim mandat. Evo vam ostavke Ane Brnabić. Dajte joj ostavku, sutra ću na zgradi Vlade da joj zalepim ovo. Slobodoljublje će spasiti Srbiju, a ne slepa podanost podanika. Dakle, dole tiranin, živela slobodna Srbija.

PREDSEDNIK: Dobro.

Nisam vas prekidao da ne biste posle morali da objašnjavate ponovo kako je bilo nešto tako opasno i strašno u vašem govoru. Sve ste vreme iskoristili koje ste imali od ovlašćenog predstavnika, izvikali se.

Za brojne uvrede izgovorene tokom tog obraćanja, sada vam izričem opomenu.

Sada da vidimo, ima intervencija.

Povreda Poslovnika. Znači, prvo Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, reklamiram Poslovnik član 106. i član 107.

Gospodine predsedavajući, ja sam jedan od onih koji nisu verovali u Darvinovu teoriju da je čovek postao od majmuna. Posle ovog izlaganja sada verujem.

PREDSEDNIK: Pretpostavljam da ne želite da se izjašnjavamo.

Pravo na repliku.

MILENKO JOVANOV: Jedini stihovi koji su meni pali na pamet dok sam sve ovo slušao je – Blago onom ko rano poludi, sav mu život u veselju prođe.

Mi smo danas ničim izazvano imali dve salve urlanja od strane poslanika tamo, jedno sa uključenim mikrofonom, jedno bez uključenog mikrofona, urlanja o svemu i svačemu i mi očigledno imamo ili ovde napade histerije ili nervne slomove.

Ja molim da služba Skupštine, gospodine sekretaru, obezbedi ili ambulantu ili lekara ili nekoga da može da reaguje u hitnim situacijama, da ovakve ispade predupredimo ili ako do njih već dođe da možemo da reagujemo tako što će ljudi biti na neki način upućeni da dobiju određena sredstva da se svedu u normalu.

Što se tiče izjava Zorane Mihajlović itd. pa nema problema, podnesite krivičnu prijavu u skladu sa njenim izveštajima pa neka kaže i na koga je mislila i šta se dešavalo, neka sve objasni, slobodno to uradite. Evo ja vas molim da to uradite. Ja vas molim da to uradite da u skladu sa informacijom koju imate…

(Srđan Milivojević dobacuje.)

Zašto onda to spominjete?

Dakle, u skladu sa tom informacijom koju imate podnesite krivičnu prijavu. Ono što je činjenica koja stoji to je da postoji samo jedna stranka u Srbiji koja je sama sastavila izveštaj o tome kako su njeni članovi pljačkali sopstvenu stranku. Jedna jedina stranka u Srbiji to ima i jedna jedina stranka taj izveštaj ima i danas na svom sajtu.

I na kraju danas je zaštićeni svedok rekao da je Zvicer davao pet miliona evra za likvidaciju Aleksandra Vučića istom tom Velji nevolji, koga ste vi uveli u ovaj parlament, i čije interese vi ovde branite kao…

(Srđan Milivojević: On je član SNS. Istaknuti.)

On nikada nije bio ni istaknuti. On nikada nije bio ni istaknuti, ni neistaknuti član, a to što ste vi u rastrojstvu pa sada dolazi do smirivanja tla neće me sprečiti da kažem da vi danas zastupate onoga ko je za pet miliona evra trebalo da ubije Aleksandra Vučića i sada mi je jasno i zašto ga zastupate i zašto ga branite. Zašto ga branite sada mi je jasno. Samo mi recite koliko od tih pet miliona treba vama da pripadne? Hvala.

PREDSEDNIK: Hvala.

Nećete po Poslovniku? Hoćete.

ZORAN ZEČEVIĆ: Poštovani predsedavajući, moja struka je pomenuta ovde, a ja kada sam pominjao pre nekoliko sednica moju struku onda ste mi oduzeli reč.

Ja se evo dobrovoljno javljam, besplatno se javljam…

PREDSEDNIK: Morate da kažete na koji član se pozivate.

ZORAN ZEČEVIĆ: Pomoć lekara i obaveza, etika nalaže da pomognem u svakom slučaju.

PREDSEDNIK: To nije ukazivanje na povredu Poslovnika.

Reč ima Aleksandar Jovanović.

Jel povreda Poslovnika? Nije.

Dobro.

Onda da li još neko od ovlašćenih predstavnika želi reč?

Sada je govorio vaš ovlašćeni predstavnik.

Reč ima Dragan Nikolić, ovlašćeni predstavnik.

DRAGAN NIKOLIĆ: Gospodine predsedniče Skupštine, ja vas molim da mi omogućite da nesmetano govorim.

(Narodni poslanici dobacuju.)

Predsedniče, ja vas molim da mi omogućite da nesmetano govorim i da mi vratite 22 sekunde. Stvarno vas molim.

Gospodine predsedniče, dame i gospodo narodni poslanici, uvaženi ministri iz sedamneste Vlade Srbije, poštovani građani Republike Srbije, osim najvažnijeg akta koji se zove budžet Republike odmah na drugom mestu je rebalans budžeta.

Međutim, u ovom trenutku ima i nešto mnogo važnije što je bitno za Republiku Srbiju, a tiče se KiM, tiče se stanja koje se menja iz sata u sat. Ljudi na KiM su uplašeni, žive u neizvesnosti, u strahu šta mogu da dožive od šiptara i njihovih mentora koji uporno već 10 godina ne primenjuju Briselski sporazum.

(Narodni poslanici dobacuju.)

Gospodine Jovanov, ne znam zašto to radite dok ja pričam. Ja sam najkulturniji ovde od svih vas. Gospođica Nataša takođe sve vreme…

PREDSEDNIK: Ako mogu svi narodni poslanici da ne raspravljaju jedni sa drugima dok govore. Svako ko govori može da govori o dnevnom redu šta god hoće. Kao što znate, i kada se izađe strogo izvan okvira dnevnog reda, nastavite. Samo nemojte da se raspravljate jedni sa drugima uživo.

DRAGAN NIKOLIĆ: Raspomamili se.

Možete li da mi vratite vreme? Stvarno ste nekorektni.

Hvala predsedniče. Cenim ovo sa vaše strane. Shvatili ste da zaista želim da ukažem na neke vrlo bitne stvari.

Radi se o situaciji na KiM. Radi se o napetosti koja vlada na tom delu srpske teritorije. Radi se o tome da su naši građani zaista tamo uznemireni i Republika Srbija mora da zaštiti svoje građane. U tom smislu naš je predlog kao Srpske stranke Zavetnici da zakažete u najskorije vreme vanrednu sednicu Skupštine koja će imati samo jednu tačku dnevnog reda, a to je situacija na KiM. Ne želimo da doznajemo kakav je predlog Francuza i Nemaca preko nacionalnih televizija. Ne želimo da …

(Narodni poslanici dobacuju.)

Nadam se, evo, ućutali ste se. Hvala.

… da o krucijalnim pitanjima, o srpskom opstanku na KiM mora da odlučuje ova Skupština. Zato vas pozivam da zakažete sednicu Skupštine u najskorijem roku i da ovde bude predsednik Republike koji je preuzeo odgovornost, koji je odlučio da se sam bori, ali moraće da dobije legitimitet 250 poslanika ovog parlamenta koji su jedini vlasni da omoguće da se nastave dalji razgovori.

Briselski sporazum je mrtav. Briselski sporazum je slepi korak. Predsedniče, da li je moguće da ovoliko dobacivanje gde sam bio. Kažite mi gde se kupuju diplome, pošto ovi iz SNS svi kupuju diplome, o tome kako se nacionalno opredeljujemo, ko je ovde veći, a ko je manji, ko je za državu, a ko je protiv države? Ceo dan ovde slušam recitacije poslanike kako državotvorna opozicija bi čak za jedan sat uništila ovu zemlju.

Gde vi kupujete te diplome? Da li su to neki sertifikati posebni koji se daju? Da li ste vi umislili da ste ove država ili država to sam ja? I za nas su glasali građani Srbije, građani Srbije koji ovde plaćaju porez i pune budžet o kome danas pričamo. Bezobrazluku nikada kraja. Posle toga ispadne da je neko nekorektan, a dobacuje se horski ovde po ceo dan. Ni jedan od „Zavetnika“ nikome ništa nije dobacio, evo smo ovde dva meseca, nikada. Ili smo možda bili ponekada nešto rekli, ali ovakvu dozu bezobrazluka, arogancije, oholosti, kada se priča o najvažnijim stvarima.

Verovatno zbog toga što je ova stranka na vlasti deset godina, 850.000 ljudi je otišlo iz ove zemlje. Zato što je ovde raj na zemlji, zato što je ovde idealno, ne može da bude bolje.

Što se tiče Vranja, eto što ja otuda dolazim, Vranje je imalo 2011. godine 85.000 stanovnika. Sada ima 75.000. To znači da svakoga dana pod ovom vlašću tri Vranjaca odu iz Vranja i ne vrate se više. Uglavnom su to mladi ljudi, uglavnom su to ljudi bez posla. Nisu besposličari kao većina ovih koja je ušla u ovu Skupštinu da bi primala platu. Mi smo ovde svi zbrinuti i nismo ušli ovde ni goli, ni bosi, ni neobučeni, ni bez para. Svi smo ovde situirani i nismo došli da se obogatimo ovde, kao što su pojedinci došli da se obogate. Koji su došli samo sa tašnom i mašnom, koji su vozili do skoro biciklu. Pitanje da li su i to imali.

Sada imamo ovde ljude koji dobacuju sve vreme kada ja pričam o jednoj ozbiljnoj stvari. Šta mislite, da ćemo da ćutimo? Šta hoćete, da se izvinjavamo? Hoćete da vidite moju imovinsku kartu? Trideset pet godina radim kao advokat, 35 godina i naravno imam mnogo toga što niko od njih, jedino ako počnu da pljačkaju, a većina je počela to radi i to vrlo ozbiljno, temeljito, počev od Preševa do Subotice, a svi su u SNS i zato dobijaju posao. Hvala lepo.

PREDSEDNIK: Verovatno su reagovali kada govorite o vremenu koje ste vi proveli u toj užasnoj stranci. Da li je tako? Verovatno su zato reagovali.

Pravo na repliku Milenko Jovanov.

MILENKO JOVANOV: Ovo je važno zbog toga što je izneto nekoliko apsolutno netačnih stvari, između ostalog da to niko odande iz te žute stranke u novonastajanju nikada nije dobacio. Apsolutno jeste. Meni je juče vaš poslanik psovao majku, pored onog što mi je psovao majku i ovaj mi je ovde psovao majku. Ovaj ovde primerak što se hvali svojom titulom, gospodstvom i svim ostalim.

Što bi rekao moj profesor Miloš Stančić, da si ćutao filozof bi ostao. I kad staviš naočare deluješ pametno i super je.

Druga stvar. Ko je ovde kupio diplomu? Dajte mi ime i prezime. Ko je kupio diplomu na Kosovu? Nije niko. U vašoj grupi imate one koji su rasprodali imovinu na Kosovu i to Albancima. Tako branite Kosovo. Da li je tako? Polako doći ćemo i do toga. Tek je počeo mandat. Zar mislite sve adute da izbacimo odmah. Polako, samo polako. Raspitajte se ko je. Ko je taj koji je prodavao svoju imovinu Albancima? Sada nam se zaklinje u Kosovo. Ko je taj?

To omalovažavanje poslanika SNS od vas koji ste bili ovde u ovim redovima, stvarno vam ne priliči. To nije uredu i nije korektno. U svakom slučaju vi možete da dobijete odgovor, ne od mene, nego od onih ljudi koji su ovde sedeli sa vama, koji će da vam kažu mnogo toga više nego što ja uopšte mogu da kažem i želim da kažem.

Dobro razmislite da li vam se isplati da ulazite u te polemike, da ne bi posle Marijan Rističević govorio ko mu je sve bio član stranke i da li i njegovu člansku kartu ima? I to da bude tema. Ko je imao profesiju, ko nije imao profesiju. Hoćete li vi svoju advokaturu da poredite sa advokaturom Svete Vujačića npr. Nećete? Pa nemojte i ne možete.

Prema tome, nemojte to da radite, a svoje dvorište prvo sami počistite i za dobacivanje i za vređanje i za sve ostalo.

PREDSEDNIK: Hvala.

(Aleksandar Jovanović: Čika predsedničke, pomenuo me je.)

Samo ko je ostao od ovlašćenih.

To što dobacujete jedni drugima iz klupe, bolje da ostane među vama.

Ne morate baš sa svim da se hvalite. U vašem je interesu da se ne hvalite sa svim.

Ko je ostao od ovlašćenih predstavnika da govori, a nije dobio mogućnost da govori u ovom delu sednice?

Veroljub Arsić.

VEROLjUB ARSIĆ: Dame i gospodo narodni poslanici, evo stigli smo i do priče o Kosovu i to od narodnog poslanika koji je glasao za Briselski sporazum, a napada predsednika Srbije Aleksandra Vučića da je izdao Kosovo. Toliko o tome, toliko o moralu.

Naslušao sam se ovih dana svega i svačega. Nagledao velikih suza za jedan nemački okupacioni most i još kažu – ako srušite most, vi samo rušite, mi ništa nismo rušili. Evo ovako, ja ću iz mog kraja, samo nešto da kažem šta je srušeno.

Fabrika šećera „Požarevac“, Fabrika stočne hrane „Požarevac“, mlekara „Požarevac“ „Vučjeprodukt“ Požarevac, „MIP“ Požarevac, Auto kuća „Šumadija“ Požarevac, „Rekord protektiranje“ Požarevac, građevinsko preduzeće „Stig“ Požarevac, fabrika „Morava“ Požarevac, fabrika konfekcije „Ćeba“ Požarevac, „Žitostig“ Požarevac, Centar za živinarstvo. I sada neko kaže da ništa nisu srušili.

Znate šta, ti koji su rušili sada nas uče kako treba da vodimo državu. došlo je do potpune zamene teza. Pričaju neki ovde o nezaposlenima. Izvukao sam tačan podatak. Za četiri godine vlasti, od 2008. do 2012. godine izgubilo je posao tačno 562.100 ljudi i nisam primetio ni jednu jedinu suzu kada su ti ljudi ostajali bez posla, koliko lijete suze za nemački okupacioni most. Valjda je cilj zatvaranja svih ovih fabrika da imamo ekološki čistu državu, a šta će nam građani i narod? Pa ne treba nam.

Evo pričaju neki o razvoju poljoprivrede, opet samo iz mog regiona. Voćarstvo, zatvoren već pomenuti „Voće produkt“, zatvoren „Borac“ Petrovac, zatvorena „Palanka“. Pa kako ćete povrtarstvo da razvijate? Kome da prodaju? A onda vi nama pričate kako se vodi država.

Pričate o inflaciji. Evo ovako, inflacija 2008. godine 10,9%, 2009. godine 10,1%, 2010. godine 8,6%, 2011. godine 11%. Koja je bila tad kriza? Koji je rat bio tad? Jel bila možda korona? Zatvarali ste radna mesta, zato je bila inflacija. Narod je ostajao bez posla. Nisu bili opterećeni ni Gazela, ni Brankov most jer ljudi nisu išli na posao, a sad brinete kako će na posao, zato što ga imaju. Dok ste vršili vlast nije bilo te brige, jer ste uništavali radnike, jer ste građane terali da se sele iz Srbije. To su rezultati vaše vlasti. I vi sada nama pričate, nama koji smo uspeli da oporavimo državu, da sačuvamo šta može da se sačuva. Nećete, kažete, strane investitore. Pa, koje ćete? Domaće ste sve uništili. Sve, nema nijedan. Nema nijedan. Onda spominjete o tome kako mi ne znamo da vodimo državu, kako mi imamo inflaciju, kako je veliki javni dug.

Podizali ste kredite da biste isplaćivali penzije, da zaradite neki glas na izborima. Zato ste podizali kredite. Potcenjivali ste građane Srbije da će zbog povećanih penzija da vam daju ponovo vlast, a nisu vam dali, zato što ih stalno vređate i ponižavate. I sad ih ponižavate kad kažete da će mladi za SNS da glasaju zbog 5.000 dinara. Pa, vi stvarno mislite da je čast i obraz srpskog domaćina tako jeftin. Vi ste jeftini, zato tako i prolazite.

BRANIMIR JOVANČIĆEVIĆ: Samo kratko.

Znate šta, ne znam da li uvaženi poslanici znaju da je pre sat vremena prekinut prenos Skupštine, a član 255. našeg Poslovnika kaže – sednice Narodne skupštine i njenih radnih tela su javne. Sednica Narodne skupštine može biti zatvorena za javnost u slučajevima određenim zakonom, ako predloži Vlada, odbor ili najmanje 20 narodnih poslanika. Predlog mora biti obrazložen. O tom predlogu Narodna skupština odlučuje bez pretresa. Zahvaljujem se.

PREDSEDNIK: Hvala.

Dakle, nisam prekršio Poslovnik.

Kao što znate, kada nismo u prenosu, onda smo u odloženom prenosu. Ako nije direktni, ali svakako. Snimak je na sajtu, sve ide onlajn i sve je javno i ništa nije manje javno nego što je bilo.

Da li još neko od ovlašćenih predstavnika koji nisu govorili u ovom delu sednice želi reč, pošto treba da dobiju prednost u odnosu na ministre?

Ako ne, onda reč ima ministar Goran Vesić. Izvolite.

GORAN VESIĆ: Hvala.

Lepo je kad neko napiše govor, samo bi bilo lepo da zna o čemu priča i da priča malo istinu i da ne govori stvari koje nisu tačne.

Kad pričamo o istoriji Savskog mosta, ako hoćete nešto da naučite o tome pokloniću vam svoju knjigu, pošto sam poklonio i vašoj koleginici, treba da znate da Zarić jeste presekao jedan kabl, ali nije jedini spasao taj most.

Govorio sam danas o tome, ali izgleda treba da ponovim. Josip Broz Tito je, pošto se vratio u Beograd posle oslobođenja Beograda, odlikovao crvenoarmejce koji su spasili taj Stari most, Stari tramvajski most, a Zarić nikad nije bio odlikovan. Ne verujem da baš ne bi ga odlikovali da nije učestvovao na taj način u tome, jer jednostavno zašto ne bi od jednog građanina koji je nešto tako uradio bio napravljen heroj.

Ono o čemu vi pričate je priča iz serije „Otpisani“. Mogu da razumem da mislite da je sve tamo tačno. Malo je to romansirano, kao i mnogo toga u toj seriji. To je, inače, dobra serija, ali istoriju ne treba da učite iz „Otpisanih“, istoriju treba da učite iz knjiga. „Otpisani“ su dobra serija, ali nisu potpuno tačni. To moram da vam kažem i to nije tako. Što naravno ne znači da ne treba da se oda pošta Miladinu Zariću, što ne znači da ne treba da ga se sećamo, ali nije to jedini uradio.

Znači, rečna flotila Crvene armije, diverzanti Crvene armije, koji su inače učestvovali kasnije i u obnovi sada Pančevačkog mosta, odlikovani su posle rata za taj herojski čin. O tome postoje dokazi. To se nalazi u Istorijskom arhivu Srbije i to možemo da nađemo.

Takođe, Stari železnički most o kome ste govorili, koji ste pomešali sa ovim mostom, građen je 1884. godine. Čuo sam da je rečeno ovde da se više ne koristi za železnički saobraćaj zbog ukidanja železničke stanice. Ne koristi se od 1945. godine za železnički saobraćaj. Napravljen je 1884. godine kada je napravljena pruga i kada je napravljena železnička stanica, kad je krenuo prvi voz i prema Budimpešti i kad je krenuo prema Nišu. Onda je srušen 1914. godine u ratu sa Austrougarskom, pa ga je Austrougarska obnovila 1916. godine, pa ga je naša vojska srušila 1941. godine, kao i Most kralja Aleksandra i kralja Petra, pa je obnovljen 1941. godine od strane Nemaca, pa su Nemci, pošto nisu imali dovoljni kapacitet, uradili nove stubove. Onda je 1944. godine teško oštećen u bombardovanju saveznika, da bi 1945. godine na novim stubovima bio izgrađen most, a ovde ostala ona rešetkasta konstrukcija, za koju inače postoji u gradu Beogradu projekat da se pretvori u pešačko-biciklistički most, za šta je rađena statika, što je plaćao inače grad Beograd. Tako da, nije to baš neka originalna ideja. Dobro je da ste se setili toga, ali već se na tome radi u Beogradu i to će se verovatno i dogoditi.

Kada pričamo o korišćenju tramvaja, moram da kažem da mi je drago što ste pročitali PGR šinskih sistema grada Beograda, koji je inače usvojen pre manje od godinu dana, jer upravo tim PGR-om šinskih sistema, koji je inače prvi urbanistički dokument koji tretira razvoj šinskih sistema u Beogradu, planirano je produženje tramvaja prema Bežanijskoj kosi, planirano je produženje tramvaja Požeškom ulicom gore prema Ceraku, kao što je i planiran prelazak tramvaja na levu obalu Dunava, odnosno u Borču i taj kraj. U tom smislu, dobro je da ste to pročitali.

Tako da, to ništa novo niste predložili, nego ste predložili ono što smo mi već usvojili na Skupštini grada, kao što smo usvojili tim Planom generalne regulacije šinskih sistema i prugu od Zemuna do aerodroma „Nikola Tesla“. I ne samo da smo usvojili prugu, nego da ste čitali ovaj rebalans budžeta, mogli biste da vidite da je Ministarstvo finansija opredelilo Ministarstvo za građevinarstvo, saobraćaj i infrastrukturu 160 miliona za projektovanje te pruge. Prema tome, pričamo o tome kako treba da se gradi pruga, a ne čitate rebalans u kome piše da se ta pruga već ne samo gradi, tj. treba da se gradi, već se projektuje, a urbanistički uslovi za tu prugu su inače svi urađeni još pre godinu dana, tako da bi bilo lepo da se to zna. To je inače onaj isti aerodrom za koga smo mi našli strateškog partnera, čiji kapacitet novi posle rekonstrukcije biće 15 miliona putnika godišnje, a pre 10 godina bio je negde oko pet miliona putnika. Tako da bi bilo dobro da, kad već pričamo o tome, da pričamo na taj način.

Kada pričamo o Evropi i evropskim standardima, oni koji pričaju o starom tramvajskom mostu treba da znaju da je raspon između stubova na Starom mostu 105 metara, a da su evropski standardi za plovne reke 150 metara. Prema tome, ako već govorimo o Evropi, o tome da treba da se prilagodimo evropskim standardima, onda treba da imamo u vidu da taj Stari most te standarde ne ispunjava.

Inače, da se vratimo nazad u 1884. godinu, tada je kralj Milan gradio prugu kroz Srbiju, koja je povezala Budimpeštu, koja je povezala Beograd i Niš, koja je inače bila evropski izlaz za Srbiju. E upravo danas mi radimo istu stvar kada radimo brze pruge, prvo prema Novom Sadu, što je predsednik Vučić najzaslužniji za to, a onda prema Subotici, pa povezivanje sa Budimpeštom, a sada sa Evropskom unijom radimo takođe brzu prugu prema Nišu koja će koštati 2,7 milijardi evra, i to je naše povezivanje železničko za Evropu i ništa drugo.

Prema tome, pustite se priča oko mosta, pustite se priča da treba proglasiti nešto za kulturno-istorijski spomenik, što stručni ljudi koji su zaposleni u zavodima za zaštitu spomenika nisu uradili, jer ne ispunjava nijedan uslov i sad ste vi stručniji od njih i vi znate da li treba da se nešto proglasi za spomenik ili ne. A da je trebalo da bude proglašeno za spomenik, bio bi proglašen taj most za spomenik nekih 70-ih godina, jer zavod je osnovan 60-ih godina, pa i 80-ih i 90-ih i posle 2000. godine nikad nikom to nije palo na pamet da proglasi za spomenik. Potpuno je nefunkcionalan, tako da s te strane zaista argumenti ne stoje.

Ono što želim da kažem, pošto vidim da je ovde bila priča o BG vozu, pošto vidim da ste se zainteresovali jedino za BG voz, da bi se produžio, trebalo bi da znate, da smo i gospodin Mali i ja, dok smo bili u Beogradu, insistirali na proširenju BG voza do Pančeva. Ne treba biti mnogo pametan, samo odete, izguglajte naše zahteve i možda čujete da smo o tome govorili, da smo ne znam, koliko puta pričali sa javnim preduzećem „Srbija voz“, da se BG proširi do Pančeva.

Znate zašto smo radili na tome? Zato što je u Pančevu otvoreno nekoliko fabrika koje je inače Vučić otvorio i sve više Beograđana radi u Pančevu, i ima potrebu, naravno, da putuje do Pančeva. Nekad se išlo na Pančevačku pijacu, na buvljak, ne sećaju se ovi koji odgovara o tome toga, mi se možda stariji toga sećamo, sada ljudi rade. Takođe je tačno da veći broj studenata živi sada u Pančevu, zato što su tu jeftiniji stanovi i da naravno, ima potrebu da se prevozi do Beograda. Pošto treba da znate da bi se, pošto se sada sa time bavim, već desetak dana sam resorni ministar, pa, sada mogu da rešavam stvari koje nisam mogao da rešavam iz Beograda, da bi se proširio BG voz do Pančeva, potrebno je da se kupe tri nove garniture, što su inače u „Srbija voz“ dobili nalog da se bave time, jer mi to želimo da radimo i to će Pančevo koštati 300 novih miliona dinara godišnje, jer BG voz funkcioniše tako što lokalna samouprava plaća po pređenom kilometru „Srbija voz“, Beograd plaća sve do Ovče, i to nije sporno, ali od Ovče ne može da plaća jer to nije teritorija Beograda.

Pančevo ne može da plaća tih 300 miliona dinara, tražimo rešenje da im pomognemo oko toga, i to rešenje će biti nađeno, jer to je potpuno prirodno. Do tada, na osnovu sastanka koji sam imao sa „Srbija vozom“, i sa gradonačelnikom Pančeva, od sredine decembra biće uvedena četiri voza dnevno. To nije BG voz, to su vozovi koji će polaziti iz Pančeva-Vojlovice, stajaće u Pančevu-Strelište, stajaće u centru Pančeva, u Pančevu varoši, glavnoj stanici, neće stajati u Ovči, Sebešu i Krnjači, jer nema potrebe zato što to pokriva BG voz, i dolaziće do Dunav stanice, odnosno Beograd-Dunav, kad se pređe Pančevački most, dva voza će ići ujutru i dva voza će ići popodne.

Na taj način ćemo donekle rešiti problem dok se ne uspostavi BG voz, jer je inače, neophodno da se promene propisi kako bi zaista, pošto sada opštine koje gravitiraju u Beogradu, one zaista imaju potrebu da budu povezane BG vozom sa Beogradom, ali to je dosta komplikovano. Sada smo eto, u prilici, gospodin Mali i ja to da rešimo, nismo mogli kad smo bili u Beogradu, sada se time bavimo i kao što možete da vidite stvari se rešavaju.

Uzgred, budi rečeno, Pančevo je bilo deo Beograda do 1941. godine, pa, je to Hitler oduzeo, i oduzeo ga Beogradu, pa, pošto vidim da sve hoćemo da vratimo što je radio, verovatno se možda zalažete da se Pančevo vrati u Beograd, pošto, očigledno vam je sve to važno.

Prema tome, da je Pančevo deo Beograda, BG voz ne bismo imali nikakav problem, već bi Beograd to bez problema plaćao. U svakom slučaju kada se budu nabavile tri nove garniture, biće uspostavljen BG voz, s tim što Pančevu mora da se pomogne, jer Pančevo nema takav budžet da bi mogao da pokrije tih 300 milina, ali to ima smisla i to će se sigurno raditi.

Ima još jedna stvar koju sam čuo i to bih voleo da kažem, pošto sam slušao različite stvari. Zaista, molim da pričamo argumentima, da ne pričamo paušalno. Pošto sam čuo inače da je ovde rečeno kako ima manje zelenila u Beogradu u poslednjih deset godina. Zvanično u Beogradu ima na teritoriji 17 beogradskih opština, Beograd je pokriven sa 16% zelenila, to je otprilike nekih 0,025 hektara po glavi stanovnika. Optimalno se smatra 27%. Na to treba dodati 14,5% javnih zelenih površina koje pokrivaju nekih 11 hiljada 365 hektara plus 69 hiljada drvenih stabala. To znači da Beograd ima negde oko 31% pokrivenosti kada se saberu javne zelene površine sa ovim zelenilom.

Da li je to dovoljno? Nije, ali 2011. godine je bilo 11%, a ne 16%. Znači, pet posto manje. To su zvanični podaci Sekretarijata za životnu sredinu grada Beograda i Ministarstva za životnu sredinu, tako da u tom smislu zaista treba da baratamo tačnim podacima. Da li je to dovoljno? Svakako nije. Da li treba više? Svakako treba. Da li je više danas nego pre deset godina, odnosno 11 godina? I te kako je više. Tako da ja molim i kada pričamo o ovome i kada dajemo neke primedbe, čitamo rebalans, jer zaista ne mogu da shvatim da neko priča kako mi treba da izgradimo prugu do aerodroma, a u rebalansu imate projektovanje te pruge. Samo pročitajte rebalans i sve je jasno. I, usvojeno pre manje od godinu dana, usvojen PGR šinskih sistema gde je predviđena ta pruga. Prema tome, naravno da se pruga radi i ima potrebe da imamo prugu kada imamo 15 miliona putnika. Kada je bilo pet miliona putnika, verovatno to nije trebalo.

Još jedna stvar, pošto sam čuo jednu, moram da kažem vrlo, hajde sada da budem, da ne koristim teške reči, ali jednu vrlo bezobraznu tvrdnju, da neko stoji iza privatnih prevoznika iz Pančeva, ja sam naložio inspekciji da utvrdi ko su ti prevoznici, da ih kazne ako krše zakon, jer zaista niko ne sme da ima monopolistički položaj, niko ne sme da vozi po cenama koje su više od onih koje dozvoljava zakon. Ukoliko krše zakon, biće kažnjeni, ko god da su i kako god da se zovu.

Nadam se da ćemo, ne nadam se, nego siguran sam da ćemo sa ova četiri voza rešiti donekle problem, ne potpuno, ali ćemo ga potpuno rešiti kada budemo zaista integrisali u Pančevu sistem BG voza, ali to je nešto na čemu moramo da radimo sa Pančevom i sa Beogradom i naravno da „Srbija voz“ kupi nove garniture, što inače treba da radi, jer glavni prihod od „Srbija voza“ jeste BG voz i tek će biti, kada budemo, pošto je taj plan generalne regulacije šinskih sistema predvideo i proširenje koloseka prema Mladenovcu i prema Lazarevcu, produženje od aerodroma Nikola Tesla do Surčina. Sada imate šest i tri polazaka dnevno za Mladenovac i Lazarevac. Danas od Vukovog spomenika, pošto sam ja tim vozom išao, od Vukovog spomenika do centra Lazarevca BG vozom se stiže za 63 minuta. To ne može ni autobusom, a ni kolima, a biće brže kada budu nove garniture. To znači da je neophodno, upravo zbog punjenja metroa koji se gradi, jer to mora da bude jedan integrisan sistem i glavni prihod „Srbija voza“ će uvek ostati BG voz, jer tu će uvek biti najviše putnika, bez obzira na brze pruge i bez obzira na to što ćemo više koristiti vozove.

Toliko bih i zaista molim da sledeći put pričamo. Razumem, kažem i pitanja i primedbe i naravno da ne mislim isto, ali hajde samo da koristimo tačne činjenice i za početak da se ne učimo istoriji iz Otpisanih već da to radimo iz knjiga koje su relevantne koje jasno govore šta se desilo u istoriji.

PREDSEDNIK: Reč ima, potpredsednik Vlade.

SINIŠA MALI: Hvala puno.

Poštovani narodni poslanici, poštovani građani Srbije, samo na kraju da se osvrnem na par proizvoljnih i netačnih izjava koje smo imali priliku da čujemo tokom današnjeg izlaganja. Sačekao sam i bio sam dovoljno strpljiv da čujem sve kako bi imao priliku da sve to sumiram na jednom mestu, a ima nekih stvari koje mislim da ne treba ni komentarisati. Od jednog poslanika smo čuli da je jedan ugovor sa norveškom kompanijom vredan milijardu 550 miliona dolara, a ugovor je vredan milion i 550 hiljada dolara, ali koliko svi znamo, njemu matematika nije jača strana, tako da je opravdano napravi tu grešku.

Čuli smo takođe i da je prilikom diskusije oko rebalansa budžeta problem parking kod Kliničkog centra, pa sad ima parking, pa je opet problem. Pa, kada nije bilo parkinga i tada je bio problem, ali pretpostavljam da to ide takođe kao jedna značajna tema kada je rebalans budžeta Republike Srbije u pitanju. Par ozbiljnih stvari koje želim da potvrdim na kraju zbog građana Srbije i zbog svih vas ovde.

Veoma sam ponosan na ovaj rebalans budžeta, na način na koji se Republika Srbija, Vlada Republike Srbije, građani Srbije zajedno sa predsednikom Vučićem nosi sa ovom krizom. Ova kriza traje već tri godine. Nikada veća ekonomska kriza u svetu krenula je sa problemom i pandemijom Kovida, nakon toga sve oni problemi koji su bili u lancima snabdevanja, energetska kriza, konflikt u Ukrajini. Nemojte to nikada da zaboravimo. Država Srbija je reagovala odlučno, jako, snažno, spasla našu ekonomiju, izbegla masovna otpuštanja koja ste imali priliku da vidite u mnogo jačim i razvijenijim zemljama od Srbije, spasla naša radna mesta i danas imamo i rekordno nisku nezaposlenost, imamo rekordan prilive stranih direktnih investicija, gradimo naše autoputeve, gradimo naše bolnice, gradimo naše škole.

Uz rebalans budžeta razgovaramo i o pomoći mladima i o povećanju penzija za naše najstarije sugrađane, o svim onim temama koje su važne za životni standard građana Srbije, a kao da nema krize koja drma ceo svet. Mislim da je to izuzetan uspeh, pri tome zadržavamo makro-ekonomsku stabilnost i nivo javnog duga ispod 60%, što priznaćete nije bilo jednostavno.

Na početku svog izlaganja juče ujutru rekao sam da postoji pet razloga zbog kojih donosimo ovaj rebalans. Jedno su veći prihodi u budžet. Više puta sam objašnjavao kada je porez na dobit preduzeća u pitanju, da je rekordan, da je prošla godina bila izuzetno profitabilna za naša preduzeća, za našu privredu. Zato imamo imamo porez na dobit koji je veći nego što smo planirali. Porez na dohodak građana, takođe, porez na dodatnu vrednost, takođe, ne zbog toga što raste inflacija, i nesporno je da raste inflacija, ali mi i dalje imamo zdravu ekonomiju i zdravo tržište rada.

Dakle, naša ekonomija raste i u prvom kvartalu 4,3% rast BDP-a, u drugom kvartalu 3,9%, u trećem kvartalu 1,1%, a sa druge strane imamo realan rast plata u privredi od 3%, u privatnom sektoru u privredi 5,4%. Imamo realan rast u trgovini od 7,1% za prvih 10 meseci ove godine. Dakle, nije tačno da su nam prihodi veći zbog inflacije, nego su nam veći zbog toga što i dalje imamo stabilnu ekonomiju i nikada zdravije tržište rada u smislu nikada većeg broja zaposlenih, odnosno većeg broja ljudi koji imaju posao u našoj zemlji.

Dosta se toga pričalo i o energetici i energentima. Ja sam više puta rekao - pa da, svesni smo krize sa kojom se suočava ceo svet, ne samo Srbija. Izneo sam veoma precizne podatke koje su cene struje danas, a koje su bile prošle godine. Pa, deset puta je skočila cena struje. Onda govorite o tome da bilo je problema u EPS-u i samo zbog toga što ste loše upravljali EPS-om mi plaćamo veću cenu struje. Pa, nije tačno. Cena struje u svetu je porasla, a svake godine EPS uvozi struju, samo što je danas plaća po deset puta višoj ceni. To niste uzeli u obzir.

Jedan podatak koji sam napomenuo, evo za kraj, kada je energetika u pitanju, da kažem, poslednja investicija u EPS-u kada je proizvodnja struje u pitanju, bila je 1991. godine, "Kostolac B2", a pre toga "Kostolac B1" 1987. godine. Od 1991. pa tek naredne godine, kada se otvori "Kostolac B3", eto, prošlo je tri decenije bez i jedne investicije kada je EPS u pitanju i kada je proizvodnja struje u pitanju. Dakle, nije to činjenica iz prethodnih 10 godina, nego iz prethodnih 30 godina, nažalost, ali smo u međuvremenu uspeli da napravimo "Južni tok", 403 kilometara novog gasovoda. Dakle, nešto što nam je omogućilo danas stabilno i sigurno snabdevanje gasom. Radimo na interkonekciji sa Bugarskom, radićemo i sa Rumunijom da obezbedimo što veću diversifikaciju i kada je gas i kada je nafta i kada je struja u pitanju. To radi odgovorna država.

Juče sam rekao jednu informaciju za sve vas. Rekao sam da EPS naplaćuje tržišno struju i domaćinstvima i privredi imao bi milijardu i 800 miliona evra dobiti. Pogrešio sam, danas su me demantovali ljudi iz EPS-a, uradili su preciznu analizu, dobit EPS-a da sve prodaje po tržišnim cenama bila bi okruglo tri milijarde evra.

Šta smo trebali, ljudi, da uradimo? Da kažemo eto EPS-u tri milijarde evra zarad nekih komentara ljudi koji ne razmišljaju o građanima Srbije ili smo odgovorno rekli - čekajte, i dalje ćemo pokušati da držimo nivo cene struje na što nižem nivou, nivo cene gasa takođe. Ako bi rasla cena gasa, naši privrednici bi rekli - čekajte, pa poskupelo mi je sve, ja moram da otpuštam ljude. Pa, mi to nismo želeli da se desi.

Da je poskupela cena struje, pa koliko bi to tek uticalo na inflaciju ili na smanjenje državnog standarda građana Srbije? Pa, razumite da to nije naša politika, da se mi ne bavimo time. Rekli smo i pre tri godine kada je Korona krenula - preuzećemo najveći teret ove krize na sebe, jer smo kroz odgovornu ekonomsku politiku, kroz odgovorne reforme koje je započeo predsednik Vučić stvorili dovoljno rezervi da možemo da reagujemo i to je snaga ove zemlje, to je snaga naših javnih finansija i sada reagujemo opet.

Kažem, idemo i sa restrukturiranjem EPS-a i "Srbijagasa" i svega ostalog, ali ne možemo da dozvolimo da desetostruko povećamo cenu struje i gasa ne zbog nas, nego zbog toga što je cena struje i gasa desetostruko porasla na svetskom tržištu.

Time želim da završim taj razgovor oko energetike. Dakle, u ovom trenutku borimo se i da obezbedimo stabilno snabdevanje strujom i da obezbedimo dovoljno gasa i borićemo se i dalje i opet ćemo preduzeti taj teret na sebe.

Kada su mladi u pitanju, pa svašta smo čuli. Na kraju, neki moj zaključak je da je verovatno većina nekih poslanika protiv toga da se pomognu mladi, jer, pak, pitanje je bilo a šta mi to činimo za mlade. A kada sam govorio o stopi nezaposlenosti mladih, pre deset godina 53,2%, danas 18,6%. Pa, čekajte, pre deset godina svaki drugi mladi nije imao posao, danas ima. Da li smo mi zadovoljni time? Pa, nismo i hoćemo da se borimo za još novih radnih mesta, za nove fabrike. Zato gradimo auto-puteve, da otvaramo industrijske zone, da dolaze nove fabrike, da se naši mladi zapošljavaju. Zato investiramo i u internet u školama, pošto sve škole su danas povezane na internetu. U njihovo vreme nije bila nijedna. Pa toliko su oni mislili o mladima, toliko su mislili o deci, toliko si mislila o njihovoj budućnosti.

Kada pogledate plate tih mladih, neko je od poslanika pomenuo, kaže - dajete i mladima koji zarađuju tri hiljade evra. Pa, bravo, ima mladih koji zarađuju tri hiljade evra. U vaše vreme mladi nisu imali ni posao, a misaona imenica bila je plata od tri hiljade evra.

I treba da imamo mlade koji zarađuju tri hiljade evra i pet i deset i što više, jer to je budućnost Srbije. Tako njima dajemo mogućnost da svoje snove ostvare ovde. Tako našoj zemlji dajemo mogućnost da opstane i da nas ima sve više.

Na to dodajem i mere za natalitet. Kaže jedna osoba, jedan poslanik - ne bavimo se socijalom, a piše u rebalansu budžeta - naknada za socijalnu zaštitu. Pa, tako se zove to za šta smo izdvojili tih 15 milijardi dinara, da pomognemo za prvorođeno, drugorođeno, trećerođeno dete.

Zaboravljate jednu stvar. Kada je drugorođeno dete u pitanju, država takođe dve godine, 24 meseca daje jednokratnu pomoć od po 10 hiljada dinara. Kada je trećerođeno dete u pitanju, dajemo deset godina pomoć u iznosu od 12.000 dinara. Kada je četvrto rođeno dete u pitanju, deset godina pomoć od 18.000 dinara svakog meseca, plus majkama kada dobiju dete omogućavam besplatno poklon do 20.000 evra za nabavku, odnosno kupovinu prve nekretnine.

Čekajte, a što se vi toga niste setili? Što vi takve mere niste imali, a pričate i spočitavate - da, odlaze ljudi iz Vranja, iz Niša, iz Leskovca itd. Najvažnije za mlade je da vide perspektivu u Srbiji. Najvažnije je da znaju da je država stabilna, da im daje mogućnost sigurnog obrazovanja, sigurnog posla, većih plata, sigurne penzije. Zato mladi ostaju i zato se i borimo.

Evo, pogledajte, imali smo komentar, pošto hoću da odgovorim na sve, grad Niš pre deset godina 35,7. Dakle, 35.000 dinara je bila prosečna plata. Danas je 70.000 dinara. To je skoro 100% veća plata. Otvorili smo šest fabrika u Nišu. Naučno-tehnološki park smo otvorili u Nišu. Klinički centar novi smo otvorili u Nišu. Ja se samo nadam da taj poslanik ili poslanica koja se javila oko Niša, da izdaje fiskalne račune u svom restoranu ili kafiću, šta god da je već.

Kada je Vranje u pitanju, 33.000 dinara prosečna plata pre deset godina. Evo, danas je 58.000 dinara, 75% povećanje. Čekajte, nije to slučajno došlo. Nije to tek tako došlo. To je predmet ozbiljne ekonomske politike stabilnosti, kredibiliteta koji smo stvorili u očima i međunarodnih investitora i svih ostalih, pa da svoj novac ulože u Srbiju, da dođu u našu zemlju i da ostanu ovde. Zato i imamo nikada veći broj zaposlenih. Rekao sam to više puta. Da ponovim, u poslednjih deset godina 440.000 novih radnih mesta je stvoreno u Srbiji.

Kada govorimo o penzijama, ja stvarno nisam razumeo pojedine poslanike da li su za to da penzionerima ne rastu penzije ili da rastu penzije ili da treba praviti… neko mi je spočitavao da li je pravi izraz diskriminacija ili nije, pa ne znam kako se pravno zove to kada biste želeli da podelite penzionere na one koji mogu da dobiju povećanje manje, a na one koji mogu da dobiju povećanje veće ili one koji ne treba da dobiju jednokratnu pomoć u odnosu na one koji treba da dobiju jednokratnu pomoć. Pa, ja ne znam kako se to zove?

Mi tako nećemo da radimo. Svim penzionerima ide povećanje penzija od 9% od 1. novembra, 12,1% od 1. januara, kumulativno to je 20,8%. Dakle, svim našim penzionerima, 1,7 miliona penzionera imate u Srbiji, ide to povećanje, nikada veće procentualno povećanje, a znate na kojim osnovama? Na zdravim osnovama, ne ugrožavamo stabilnost našeg sistema, obezbeđene su i bezbedne su te penzije, a ne ko oni pre 10 godina, u julu mesecu 2012. godine, osam i po milijardi dinara na računu, a 40 milijardi dospeva penzija, pa ni za to nisu imali.

Toliko o njihovoj brizi za penzije. Mi to radimo malo drugačije. Dakle, obezbeđujemo rast životnog standarda građana Srbije iz meseca u mesec, iz godinu u godinu, borimo se sa inflacijom i, kroz kontrolu cena osnovnih životnih namernica, kontrolu goriva, cene struje, cene gasa i svega ostalog, siguran sam da ćemo jedinstveni, uz sve izazove koje imamo, opet izaći kao pobednici.

Javni dug sam objasnio jedno desetak puta. Dakle, još jedanput da ponovim. Godine 2012. udeo javnog duga u BDP Republike Srbije 52,9%, udeo javnog duga u BDP danas 53,7%. Dakle, razlika je 1,1 procentni poen, ali interesantno u njihovo vreme BDP Srbije je bio 33,7 milijardi evra, a na kraju ove godine u Srbiji biće 60,2 milijarde. Dakle, skoro pa duplo više. Dakle, duplo veće bogatstvo stvara Srbija svake godine u odnosu na pre samo 10 godina.

Kada govorimo o Kabinetu predsednice Vlade, da ne ostanem dužan bilo kakvog odgovora, vrlo je prosta stvar zašto postoji povećanje izdvajanja za Kabinet predsednice Vlade. S obzirom na to da smo imali parlamentarne izbore početkom godine, projekcija budžeta za Kabinet premijerke bila je samo za šest meseci, jer je to bio fer i korektan potez da kaže - pa ja ne znam ko će voditi taj Kabinet, bilo bi besmisleno da definišem budžet za celu godinu i da onda kažete da sam ja unapred nešto definisala ili prejudicirala. To se nije desilo, a poređenje radi, dakle, u vreme Mirka Cvetkovića 2008. godine tri puta je veći budžet bio Kabineta potpredsednika Vlade nego što je to danas. Da ne govorim da je jedna od poslanica ili poslanik ovde, dok je bila zamenica direktora institucije koja se zvala Kancelarija za nedovoljno razvijena područja 2009. godine, imala budžet od 1,5 miliona evra, a Kabinet predsednice Vlade je pet stotina hiljada evra. Dakle, čisto poređenja radi, a da ne ostajem ni tu dužan.

Kada je Novak Nedić u pitanju i opet oni koriste Novaka Nedića, iako se radi o Generalnom sekretarijatu Vlade. Treći put ću ponoviti, valjda će neko zapamtiti, ima vremena, ponavljanje je majka znanja, kako kažu. Kroz Generalni sekretarijat Vlade se isplaćuju donacije. Donacije Vlada Republike Srbije isplaćuje preko Generalnog sekretarijata Vlade.

U razdelu Generalnog sekretarijata imate za Republiku Srpsku finansiranje autoputa do Bijeljine - 1,2 milijarde dinara. Ako mislite da ne treba da pomognemo našoj braći i sestrama u Republici Srpskoj, vi slobodno recite da nikada ne biste njima pomogli i ne biste donirali taj novac kako bi pomogli izgradnju tog autoputa.

Za Otvoreni Balkan i sve inicijative koje imamo tu u smislu usaglašavanja propisa, u smislu umanjenja svih prepreka mogućih, kada su fitosanitarne, veterinarske inspekcije u pitanju, carina - 790 miliona dinara. Humanitarna pomoć Ukrajini 354 miliona dinara. Recite da ne biste pomogli ni Ukrajini, ako ova Fon Kramon kaže da smete. Opština Stanari - 211 miliona, Hram Svetog Save donacija od šest stotina miliona, kovid donacija Sajmu beogradskom i Zavodu za zaštitu biocida - 224 miliona dinara itd. Bedno je pominjati ime Novaka Nedića, ako znate, a trebalo bi da znate da sve donacije koje Vlada Republike Srbije daje, idu upravo preko Kabineta generalnog sekretarijata.

„Beograd na vodi“, neko je pomenuo da smo uložili dve do tri milijarde evra. Da vam kažem, više je potpuno i besmisleno odgovarati na takve laži. Mi smo prošle godine, kao što znate, odnosno ove za prošlu godinu već dobili dividendu u budžet Republike Srbije. To je projekat koji je potpuno promenio Beograd. Svaki dan tamo radi 2.500 radnika. Slobodno da kažu ovi koji su protiv toga da ne žele da ti ljudi zarađuju za hleb. To je projekat koji je od najružnijeg dela Beograda, najzapuštenijeg dela Beograda napravio najveće gradilište u ovom delu Evrope i da ne pokazujem slike nekih poslanika iz opozicije koji stalno idu tamo, šetaju, slikaju se itd.

Ono što je meni drago je da građani Srbije i svi koji posećuju Srbiju imaju mogućnost da uživaju u lepotama obale Save, jer to do pre samo desetak godina nisu imali prilike.

Komentar oko RTB Bora, „Ziđin“, da to ne zaboravim, komentarišu kako je kineska kompanija „Ziđin“ ušla kroz otvoreni, transparentan proces privatizacije, dakle javni tender, što je bio pritisak EU. Javila se dva ponuđača, pobedio bolji ponuđač, a to je bila kineska kompanija itd. Dakle, RTB Bor danas ima i zapošljava 6.160 zaposlenih, a prosečna zarada iznosi, verovali ili ne, 110.604 dinara, a u njihovo vreme, ako se sećate, oni su planirali i tu, pošto nije bilo rešenja šta i kako će, a pravio je rudnik gubitak svakog meseca, da možda kao i u Železari Smederevo gaje pečurke, gaje kikiriki ili šta već, ali sigurno bi tih 6.160 ljudi ostalo bez posla direktno, toliko porodica, a ko zna koliko indirektno kooperanata i kompanija koje rade sa RTB Borom.

Ja sam zahvalan našim kineskim prijateljima i zahvalan sam i predsedniku Vučiću i predsedniku Narodne Republike Kine Si Đinpingu na tome što su nam bukvalno spasli i Železaru Smederevo, spasli i RTB Bor. Danas su to dva najveća izvoznika u Republici Srbiji, a pre samo par godina bili su najveći gubitaši ili su bili u bankrotu ili zatvoreni. Dakle, uspeh, veliki uspeh i potvrda velikog prijateljstva naša dva naroda.

Ja mislim da ovde stanem. Ono što je meni posebno važno, s obzirom da ćemo imati prilike da razmatramo i amandmane koji su došli kako na rebalans, tako i na ostale zakone, imamo jak, snažan, stabilan sistem. Naš budžet je siguran. Naše javne finansije su sigurne. Imamo još rezervi da reagujemo ako treba i ako se ova energetska kriza nastavi. Veoma pažljivo pratimo sve šta se dešava i u svetu i u regionu i borićemo dokle god možemo za što bolji životni standard građana Srbije i za što bolju budućnost naše dece. Hvala puno.

PREDSEDNIK: Zahvaljujem i ministrima.

Sada zaključujem zajednički načelni i jedinstveni pretres o predlozima zakona iz tačaka od 1. do 6. dnevnog reda.

Kao što znate, imamo i drugi pretres koji se tiče kadrovskih rešenja važnih za Skupštinu, a za koji postoji dogovor poslaničkih grupa da ga ne vodimo, ali formalno, saglasno članu 16, otvaram zajednički jedinstveni pretres od 7. do 18. tačke dnevnog reda.

Da li se neko javlja za reč? (Ne.)

Zahvaljujem.

Prijava nema.

Zaključujem zajednički jedinstveni pretres.

Pošto je reč o rebalansu, prelazimo na Predlog zakona o izmenama i dopunama Zakona o budžetu Republike Srbije za 2022. godinu sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstvenog osiguranje za 2022. godinu.

Primili ste amandmane koje su na Predlog zakona podneli narodni poslanici: Srđan Milivojević, Zoran Lutovac, Dragana Rakić, Nebojša Novaković, Nenad Mitrović, Tatjana Manojlović, Janko Veselinović, Miodrag Gavrilović, Nebojša Zelenović, Aleksandar Jovanović, Danijela Nestorović, Nebojša Cakić, Nikola Nešić, Milinka Nikolić, Jelena Kalajdžić, Đorđe Miketić, Branimir Jovančićević, Radomir Lazorvić, Biljana Đorđević, Robert Kozma, Jelena Jerinić, Đorđe Pavićević, Željko Veselinović, Enis Imamović, Selma Kučević, Aleksandar Olenik, Šaip Kamberi, Marinika Tepić, Borko Stefanović, Dejan Bulatović, Jelana Milošević, Dalibor Jekić, Danijela Grujić, Đorđo Đorđić, Vladimir Obradović, Marija Lukić, Tatjana Pašić, Slaviša Ristić, Stefan Jovanović, Đorđe Stanković, Zoran Sandić, Gorica Gajić, Dejan Šulkić, Miloratka Bojević, Miodrag Marsenić, Borislav Novaković, Miroslav Aleksić, Ivana Parlić, Marina Lipovac Tanasković, Slavica Radovanović, Vojislav Mihailović, Dušan Radosavljević, Nenad Tomašević, Marija Vojnović, Veroljub Stevanović, Branko Vukajlović, Ljubinko Đurković, Boško Obradović, Milovan Jakovljević, Borko Puškić, Ivan Kostić, Radmila Vasić I Tamara Milenković Kerković.

Primili ste izveštaje Odbora za ustavna pitanja i zakonodavstvo i Odbora za finansije, republički budžet i kontrolu trošenja javnih sredstava, kao i mišljenje Vlade o podnetim amandmanima.

Odbor za ustavna pitanja i zakonodavstvo, saglasno članu 161. stav 4. Poslovnika, odbacio je amandman narodnog poslanika Janka Veselinovića na naslov iznad člana 1.

Odbačeni amandman ne može biti predmet rasprave i o njemu se ne glasa po članu 163. stav 4.

Pošto je Narodna skupština obavila načelni pretres, saglasno članu 157. stav 4. Poslovnika Narodne skupštine, otvaram pretres Predloga zakona u pojedinostima.

Amandman na član 1. podneo je narodni poslanik Janko Veselinović.

Da li želite reč? (Da.)

Podnosilac amandmana, Janko Veselinović. Izvolite.

JANKO VESELINOVIĆ: Poštovani predsedavajući, pošto se ova rasprava o pojedinostima nadovezala na raspravu u načelu ne mogu da se otmem utisku da bih voleo da živim u zemlji koju su nam malopre opisali ovde prisutni ministri. A to je zemlja u kojoj vlada opšte zadovoljstvo građana stanjem u zemlji, zemlja iz koje se građani ne iseljavaju, zemlja kojoj se svi dive i zemlja, po svemu sudeći, koja je „Eldorado“, upravo za njih.

Ono što je karakteristika amandmana koje sam podneo na ovaj zakon, izmeni Zakona o budžetu, odnosno rebalansu budžeta, jeste da smatram, odnosno da se složim sa Valtazarom Bogišićem koji je svojevremeno rekao „što se grbo rodi, vreme ne ispravi“. Postojeći budžet je naravno nemoguće ispraviti.

Budžet koji nije u sebe inkorporirao vraćanje duga penzionerima koji novac im je uzela država. Mnogi od njih su umrli i niste nam dozvolili da stavimo u proceduru Zakon o vraćanju penzija i određivanju minimalne penzije i niste nam omogućili da na adekvatan način raspravljamo o budžetu, odnosno o rebalansu budžeta u koji bi bila uključena i ta pozicija.

PREDSEDNIK: Hvala.

Na član 1. amandman je podneo narodno poslanik Đorđe Stanković.

Reč ima Đorđe Stanković.

ĐORĐE STANKOVIĆ: Poštovani predsedniče, poštovani poslanici, poštovani ministri, ova dva dana, Boga mi, baš često se pominjao Beograd. Uglavnom su krediti koji su uzimani, uzimani za Beograd i moram da priznam da sam, eto, poželeo da malo pričam i o Nišu, pošto nije samo Beograd grad koji zahteva određene kapitalne investicije.

Danas, 7. novembra, je voz udario jednog momka koji je prelazio prugu i to u centru grada Niša kod Apelacionog suda. Nije se spustila rampa i to nije prvi put. Jednostavno, to se dešava već nekoliko puta, ali je jedna od posledica takvog događaja činjenica da se jednostavno nije izmestila pruga.

Evo već 10 godina od kada je SNS na vlasti. Jednostavno, ja mislim da je to bilo jedno od obećanja koje je imao SNS, ali se to bukvalno zaboravilo ili jednostavno se ne radi dovoljno na tome, iako često pominju u medijima kako će to biti i to evo već 10 godina.

Naravno niti se među tim kapitalnim investicijama desila ni izgradnja novog stadiona, niti se generalno izgradio južni kolektor za koji se takođe priča da je u toku, niti se ijedna od važnih turističkih investicija, kao što je tvrđava nije rekonstruisala ili bolje rečno nije ulagalo u nju.

Znači bukvalno, ni jedna od kapitalnih investicija nije došla u Niš. Moram da priznam, to naravno rebalansom budžeta ne može da se reguliše, to će se regulisati verovatno u budžetu za 2023. godinu i ja ću se konkretno boriti za to. Ali, ono što je takođe važno jeste da ovde šta god zatreba Beogradu ili Novom Sadu se uglavnom radi iz državnog budžeta ili iz pokrajinskog budžeta.

Tako imamo situaciju da, evo, na primer, beogradski metro će biti izgrađen od strane kredita koji će verovatno uzeti država i to u iznosu od 40 godišnjih budžeta grada Niša, što apsolutno prevazilazi jednostavno logiku jer u tom slučaju ako je potrebno za izgradnju metroa da država to finansira, onda eto i Niš želi metro. Na taj način ćemo rešiti i naš saobraćajni kolaps, na taj način ćemo rešiti naše neke probleme koje imamo.

Eto, to je za sada, a ja ću nastaviti u sledećem amandmanu moje izlaganje.

PREDSEDNIK: Na član 1. amandman je podneo narodni poslanik narodni poslanik Miodrag Gavrilović.

Reč ima Miodrag Gavrilović. Izvolite.

MIODRAG GAVRILOVIĆ: NA član 1. stav 2. Predlog zakona o izmenama i dopunama Zakona o budžetu republike Srbije za 2022. godinu kojim se menja član 1. Zakona o budžetu Republike Srbije, u tabeli A „račun prihoda, primanja, rashoda i izdataka“ u petom redu posle teksta „izdaci za nabavku finansijske imovine“ u iznosu od 153 milijarde 159 miliona 691 hiljada menja se i glasi „71 milijarda 159 miliona 691 hiljada“.

Gospodine ministre, zašto mislim da je ovo važno? Zato što je Izveštaj Finansijskog saveta rekao da u principu zbog povećanja inflacije, odnosno prihoda u budžet koji imamo, posebno na stavci „PDV, dobiti“ možemo imati jedan izbalansiran budžet u odnosu na prvobitne planove koje smo imali.

Znači, imajući u vidu da je za ovu godinu planiran minus u budžetu od 10,2 milijarde dinara, odnosno 1,7 milijardi evra, bilo bi dobro da Vlada ispuni prvobitno planiran deficit u budžetu za ovu godinu, jer na taj način će pokazati ozbiljnost u najosetljivijem segmentu poslovanja države Srbije, u zaduživanju.

Dosta se zadužujemo i ovo je način da i vi pokažete da planove koje ste imali prošle godine možete da ispunite. Bez ikakve potrebe povećavamo ovu stavku toliko da povećavamo deficit u samom budžetu.

Nije neophodno da se usvoji predloženo povećanje u odnosu na prvi budžet, jer će time biti izazvana i veća inflacija, a svojstveno tome i povećanje i maloprodajnih cena, smanjenje kupovne moći građana i umanjenje vrednosti ulaganja.

Smatram da je povećanje izdataka za finansijsku imovinu od 5,4 puta iznos od milijarde sasvim dovoljan da Vlada odgovori na sve javne politike koje je planirala, a time će država Srbija biti u okvirima prvobitno planiranog deficita.

Ja vas molim da usvojite ovo, jer ćemo na taj način pokazati da država Srbija može da ima izbalansirane planove koje ima od ranije.

Podržao bih vas u ovoj nameri. Hvala.

PREDSEDNIK: Na član 1. amandman je podneo narodni poslanik Srđan Milivojević.

Reč ima Srđan Milivojević.

SRĐAN MILIVOJEVIĆ: Poštovani građani Srbije, ja sam čitajući ovaj budžet uvek bio rukovođen onom rečenicom, članica predsedništva SNS, Zorana Mihajlović, koja kaže da je SNS postala džuboks za bogaćenje i bahaćenje pojedinaca iz redova te stranke.

Dakle, ovo ne kaže niko iz opozicije, ovo kaže visoki funkcioner, član predsedništva SNS i do skoro članica Vlade.

Onda pogledam budžet i vidim da u budžetu stoji stavka koja se zove – ostale subvencije, bez da vam je objašnjeno šta znači to – ostale subvencije. Sedam milijardi dinara ili blizu 60 miliona evra. Onda vidim da taj džu boks radi u tri smene, da se on pregrejao, da se ne gasi. Onda sam, naravno, kao čovek koji voli ovu zemlju kazao - mnogo je za te koruptivne subvencije za koje ne znamo gde će završiti. Ne znamo da li će sutradan neki član Vlade ili generalni sekretar da ide da uvežbava pucanje o trošku građana Srbije, sa ko zna kojim novim klanom kriminalnim. Ne znamo da li će to biti subvencije za neku novu „Jovanjicu“, ne znam da li će to biti subvencije za neko partijsko glasilo, tipa „Informer“ koje promoviše silovanje i silovatelje.

Rešio sam da se te subvencije sa te stavke oduzmu, a da se da na druge stavke koje su jasno definisane poput zaštite životne sredine i drugih stvari.

Dakle, da vam dam preporuku, dame i gospodo narodni poslanici, a pogotovo vama iz SNS, ubacite vi u taj džu boks neki dinar, jedan je dovoljan, pustite pesmu „Pada Vlada“ i biće vam jasno gde se nalazite i šta vam je činiti. Hvala.

PREDSEDNIK: Pravo na repliku Milenko Jovanov.

MILENKO JOVANOV: Pozivam poslanika da u skladu sa onim što citira deluje. Da podnese krivičnu prijavu protiv svih NN lica, pa neka se dogovori na koga se mislilo, ko su ti ljudi. Nama je u interesu na kraju krajeva da svi ti ljudi koji eventualno nisu funkcionisali u skladu sa zakonskim propisima odgovaraju. Nema nikakvih problema. Umesto toga što ćete bezočno da ponavljate tu izjavu uradite nešto konkretno, pa dokažite da ta izjava ima osnova i u realnosti.

Sa druge strane, zaista je duhovito kada na bilo koji način o stranačkim kadrovima govore ljudi iz stranke koja je jedina u istoriji srpskog parlamentarizma, mislim i šire, utvrdila da je opljačkana od sopstvenih članova. To se nikada nije desilo ni pre, ni posle i verujem da se neće desiti nikada ni kasnije, jer takvu koncentraciju kleptomana željnih krađe i poriva da kradu niti je bilo niti će biti. Kad nisu imali više da pljačkaju u Razvojnoj banci Vojvodine, kad nisu imali više da pljačkaju u Agrobanci, u Tesla banci, u budžetu Republike Srbije onda su pljačkali sami sebe.

Drago mi je da posle urlanja i izliva besa i vidite da nisam napamet govorio, imamo jednu mirnu i staloženu situaciju. Očigledno je to što ključa u jednom momentu moralo da izađe bilo urlanjem bez mikrofona ili urlanjem sa mikrofonom. Ja ću u tom kontekstu morati samo da citiram onoga sa kim se apsolutno nikada ni oko čega nisam saglasio, a bio je predsednik stranke o kojoj sam govorio, zove se Bojan Pajtić, koji je 28.8.2016. godine na sednici glavnog odbora te stranke rekao – DS izgleda kao brod ludaka. Zaista deluje da je u pravu.

PREDSEDNIK: Vreme poslaničke grupe ili vreme ovlašćenog?

(Srđan Milivojević: Replika.)

Može od ovlašćenog Srđan Milivojević.

SRĐAN MILIVOJEVIĆ: Sramotno je da nam moralne pridike drži neko ko je upropastio ovu zemlju. Sramotno je da nas na tužilaštvo upućuje predstavnik poslaničke grupe one stranke koja je napravila takvo partijsko tužilaštvo da je lično Aleksandar Vučić u Specijalni sud za organizovani kriminal uveo stečaj i to iz Dubaia, braneći Predraga Kuluviju, rečenicom da maltene svaka kuća u Srbiji ima tonu i po marihuane. Evo pitam Miroslava Aleksića - imaš li ti kući tonu i po marihuane? Ima li neko ovde tonu i po marihuane kod kuće? Pa, nema.

(Narodni poslanici SNS dobacuju.)

Vas nisam pitao, nemojte da se javljate. Znam da imate, brali ste organski paradajz na „Jovanjici“. Rezultati se vide. Ja vidim rezultate berbe organskog paradajza na „Jovanici“. Za vas sam čuo da ste brali kao kombajn.

Kada već govorimo o tužilaštvu - u koje tužilaštvo da odem? U ove koje ne sme da pozove ni jednog funkcionera SNS nakon svedočenja Veljka Belivuka, koji kaže – srušio sam Savamalu za račun Siniše Malog. I evo ga Siniša Mali sedi ovde, a ne pored Veljka Belivuka. Da li u to tužilaštvo da odem? Doći će to tužilaštvo na vaša vrata, bez moje krivične prijave.

Sve je o vama kazala Zorana Mihajlović. Džu boks za bogaćenje i bahaćenje članova SNS. Sada se bogatite i bahatite, ali nećete moći doveka. Jednog dana će doći trenutak kada ćete morati da odgovarate.

Pričate nam o nekim platama. Vi ste za Nobelovu nagradu za fiziku. Vi ste izmislili hibridne plate u Srbiji. Pola ide na gorivo, pola na struju. To je vaša napredna ekonomija. Nemojte nam davati savete da se žalimo i obraćamo tužilaštvu. U tužilaštvo ste uveli stečaj. Ja sam apsolutno uveren da i vi to znate i nema potrebe da mi replicirate. Hvala.

PREDSEDNIK: Milenko Jovanov ima reč.

MILENKO JOVANOV: Sada ponovo dolazimo u situaciju da se građani stavljaju pred dilemu da li će da veruju svojim očima ili dokumentima koji postoje, odnosno dokumentima koji ne postoje ili će da veruju rečima predstavnika opozicione stranke. Dakle, on tvrdi na osnovu svojih nekih saznanja, koje niko nije video, kako smo mi ne znam šta u tužilaštvu, itd.

Ono što se stvarno desilo je da su oni u svojoj reformi pravosuđa 700 sudija izbacili sa posla, da su na svojim sednicama, svojih stranačkih organa vodili diskusije ko može, a ko ne može da bude sudija. Pa, kažu – ovaj nam je blizak, ovaj je nekada bio u onoj stranci, ali sada je naš, onaj nije naš, taj ne može da prođe. O tome postoje zapisnici koje je javnost imala prilike da vidi.

Tako izgleda njihovo poimanje pravosuđa. Onda vam oni govore o pravosuđu. Da, obratite se tužilaštvu. Uradite nešto sa tom informacijom.

Što se tiče Belivuka, ja ponovo kažem, nemam problem. Mislim, imam problem sa tim, žao mi je, mislim da je to loše za ovu Skupštinu da jedan deo odbrane tog kriminalca se nalazi ovde. Pored onog medijskog, pored onog pravnog, pravničkog, koji rade advokati, ovde imamo političku podršku tom čoveku.

Danas je onaj ko mora da govori istinu, jer se tako nagodio sa tužilaštvom, svedok saradnik, jer to je uslov da ostane svedok saradnik za kaznu koju je dogovorio, rekao da je Zvicer nudio pet miliona evra za atentat na predsednika države.

Sada, to su reči onoga ko mora da govori istinu, a mi ovde imao odbranu onoga ko je to trebao da realizuje. Sada vi razmislite ko ovde šta radi, za koga radi i zašto to radi i zašto je baš taj kriminalac našao zaštitu od strane nekih poslanika opozicije, nažalost, mnogo više od onoga što bi bilo prihvatljivo u civilizovanom društvu.

Hvala.

PREDSEDNIK: Reč ima Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, ljudi su kao oči – vide sve, osim sami sebe.

Dakle, ovde smo slušali o sprezi političara i tužilaštva, kako je neko uticao na tužilaštvo itd. a ja se sećam jedne otporaške svadbe. Ženio se Slobodan Homen, ako ne grešim. Počasni gosti na toj svadbi, koji su zajedno došli, su bili jedan primerak u žutoj košulji i Zagorka Dolovac. To je bila najočiglednija sprega politike i tužilaštva.

Hvala.

PREDSEDNIK: Hvala i vama.

Ovim završavamo rad za danas.

Nastavljamo sutra u 10.00 časova.

(Sednica je prekinuta u 20.05 časova.)